
	Venujem svojim rodičom.

	 

	 


Rád by som poďakoval všetkým, vďaka ktorým Rosnička vznikla.

	Predovšetkým sú to skvelí profesionáli z vydavateľstva Ikar, na ktorých som mal šťastie. Vďaka vám sa učím viac nielen o písaní.

	Veľká vďaka patrí môjmu odbornému konzultantovi, ktorý mi dovolil nazrieť za pomyselné dvierka policajnej práce, pomohol mi rozlúsknuť nejeden faktický oriešok a ponúkol mi inšpiráciu na ďalšie príbehy.

	Mojim najbližším, Peťovi a Majke, ďakujem za podporu, názory a rady, ale najmä za to, že pri mne stoja celé tie roky.

	Rodičom ďakujem za to, že vždy podporovali moju lásku k literatúre a aj v dospelosti zostávajú oporným bodom môjho sveta.

	Baške ďakujem za to, že som sa s ňou už kedysi dávno mohol deliť o nápady a príbehy a že ona sa so mnou delila o tie svoje. Už vtedy si ma podnecovala do písania, tentoraz si vstúpila do príbehu v správnom okamihu.

	Elle ďakujem za cenné právnické rady a pripomienky k rukopisu. Keď k mojim postavám pribudne právnička, nebude náhoda, že to bude inteligentná profesionálka s veľkým srdcom.

	Danke ďakujem za čitateľský názor. Čítala si Rosničku medzi prvými a mňa motivovalo každé tvoje zasmiatie a povzbudenie.

	Tinovi ďakujem za lekciu chorvátčiny a jej dialektov. Obohatil si Rosničku o cenný kúsok autentickosti.


Prológ 

	 

	Jordan Kovačević sa rozhodoval, čo neznáša väčšmi: svoju prácu alebo počasie. Potil sa zavretý v policajnom aute, ktoré odstavili na výpadovke za Splitom, a pozoroval pritom kolegu Radeho. Ten jednou rukou vyjedal balík čipsov, zatiaľ čo druhou si špáral v nose. Hoci Jordan prácu dopraváka nenávidel, tušil, že v ten deň to vyhrá počasie. Už teraz mu bolo v aute bez klimatizácie pekelne horúco. Od rána pálilo slnko a na stanovisku mali zostať aspoň do jednej. Dovtedy sa upečie.

	V takých chvíľach rozmýšľal, či mu to vôbec ešte stojí za námahu. Vždy túžil stať sa policajtom, no v predstavách ochraňoval dobrých ľudí a zatváral zločincov. V skutočnosti namiesto toho vyberal pokuty a poučoval nervóznych vodičov o dopravných predpisoch. Vybavoval sa so špekulantmi, ktorí mali tisíc výhovoriek, prečo prekročili rýchlosť, nemajú lekárničku alebo ignorovali značenie. To bol ešte ten lepší prípad. Väčšinou len vysedával v aute, potil sa a čakal. Napriek tomu, ako veľmi sa mu robota sprotivila, naďalej do nej dával maximum. Dúfal, že dobré výsledky ho raz posunú na lepšie miesto.

	Hľadel na Radeho a usúdil, že ho čaká ďalších päť hodín utrpenia predelených obedovou prestávkou. Vtedy okolo nich preletelo terénne auto so slovenskou poznávacou značkou. Jordan zbystril pozornosť. Naštartoval. Vyrazil vpred.

	Zaskočený policajt na mieste spolujazdca na seba prevrátil balíček čipsov. Našťastie väčšinu stihol predtým zjesť.

	„Do riti s tebou! Čo vyvádzaš?“

	Jordan ukázal pred seba. „Je tu deväťdesiatka a on ide aspoň stotridsať.“

	„Nemáš čo vyrážať! Povolil som ti to?“ rozčuľoval sa Rade ďalej.

	Mladý policajt len mávol rukou. Radšej zapol sirénu, aby ho nemusel počúvať. Auto, za ktorým sa naháňal, konečne zastalo pri krajnici. Spokojne pozrel na kolegu. „Chceš to prevziať?“

	Rade si len odmietavo prekrížil ruky na hrudi a ešte od neho odvrátil pohľad, a tak Jordan vystúpil. Naznačil vodičovi, aby stiahol okienko. Ten sa na neho pokúsil zapôsobiť základmi chorvátčiny: „Dobar dan, u čemu je problem?“ Dobrý deň, v čom je problém?

	„Govorite li hrvatski?“ Hovoríte po chorvátsky? čudoval sa Jordan. Ešte raz skontroloval ešpézetku, zastavil predsa niekoho zo Slovenska.

	Vodič ho však rýchlo vyviedol z omylu. „Len trochu.“ Jordan nahlas vzdychol. Nemal rád turistov, ktorí sa tvárili, že sa dohovoria so základnými frázami. Tento to vyhrá nad otravnou prácou aj horúcim počasím. Prečo ho vlastne zastavil? Musel prejsť do angličtiny: „Vodičský preukaz a doklady od auta.“

	Vodič sa nemotorne prehraboval v priehradke spolujazdca. Pôsobil dezorientovane. Jordan si všimol škrabance na krku. Naklonil sa bližšie, aby si ho lepšie obzrel. Zacítil alkohol. „Pili ste?“

	Muž sa zasmial. Otočil sa k nemu, doklady mu stále nepodával. „Vyzerám strašne, čo?“

	Jordan až teraz spozoroval kruhy pod očami a modrinu na líci. Vyzeral ako po noci strávenej v bare, ktorá sa skončila veľkou bitkou. „Vystúpte z auta.“

	„To nebude nutné,“ presviedčal ho vodič. „Som policajt.“

	Dopravák nemal rád ani strážcov zákona, ktorí sa oháňajú služobným preukazom iba vtedy, keď sa ocitnú v problémoch. „Vystúpte!“ zopakoval dôraznejšie. Muž sa ošíval. Nestihol počúvnuť jeho príkaz, schmatol ho cez otvorené okno a zároveň sa rozkričal na kolegu: „Rade, Rade, poď sem!“

	Nižšia verzia policajta vybehla zo služobného auta.

	„Už budem dobrý,“ sľúbil vodič a dobrovoľne vykročil na cestu.

	„Čo vyvádzaš?“ stále nechápal Rade.

	„Prehľadaj auto,“ prikázal Jordan kolegovi, „či tam nemá načatú fľašu.“

	Zatiaľ čo Rade siahol po cestovnej taške pohodenej na zadnom sedadle, Jordan nútil zadržaného vodiča do dychovej skúšky. Vtedy však z klbka špinavého oblečenia Rade vytiahol zakrvavenú košeľu. „Čo do riti…“

	Jordan schoval tester na alkohol a tasil služobnú zbraň.

	„To je nejaké nedorozumenie,“ tvrdil vodič.

	Dopravák mu naznačil, aby mlčal. „Pozri sa do kufra.“ Rade prešiel ku kufru a otvoril ho. Vzápätí vykríkol:

	„Boha!“

	„Čo?“ chcel vedieť Jordan.

	Jeho kolega len civel s vydeseným pohľadom.

	Jordan vykročil k autu, aby sa sám pozrel do kufra. Vnútri ležala žena. Zakrvavená a nehybná mŕtvola poskladaná v neprirodzenej polohe do klbka, z ktorého trčala ovísajúca hlava a jedna noha. Mala rozbité čelo, krv tečúca z rany dávno zaschla a držala na koži prilepené chuchvalce vlasov. Tie sa zachytili aj v diere na líci, ktoré bolo naprieč nepekne rozťaté.

	Vodič sa k nim chcel priblížiť, no to už obaja na neho vytiahli pištoľ. Jordan počul splašený tlkot vlastného srdca. Bol ohromený. Na okamih nevnímal Radeho, ktorý niečo kričal. Roztrasene mieril na vodiča. Ten si s rukami za hlavou kľakol na vozovku. Zatiaľ čo mu Rade nasadzoval putá, Jordan sa nedokázal pohnúť. Vtedy si uvedomil, že radšej zostane dopravákom.


4. júla 2016 

	 

	Ante Zorić patril k vášnivým bežcom. Lesopark Marjan navštevoval aspoň štyrikrát do týždňa, tradičným trasám sa však širokým oblúkom vyhýbal. Mal rád výzvy. Vždy namieril do strmého svahu s ostrým stúpaním. Práve preskakoval zo skaly na skalu, keď ju zbadal: na okraji útesu vo výške nad ním stála krátkovlasá žena. Chudé ruky držala prekrížené na hrudi. Kývala sa spredu dozadu, akoby sa snažila prehupnúť cez okraj a skočiť. Nedovidel jej do tváre, a predsa mu čosi nahováralo, že sa v jej očiach lesknú slzy.

	„Haló!“ mával rukami nad hlavou v snahe upútať jej pozornosť.

	Nepočula ho. Neprítomný pohľad upierala do diaľky.

	„Veď spadnete!“ kričal hlasnejšie, stále bez reakcie.

	Ante sa rozhodol konať. Premeral si strmý terén a začal liezť. Cítil, ako mu v krvi stúpa adrenalín. Väčšmi, ako keď sa vystavoval nebezpečenstvu pri skákaní z útesu do mora. Tu šlo o cudzí život. Vyštveral sa na vrchol niekoľko metrov od nej. Ignorovala ho, aj keď ho už zrejme zbadala. Musela byť zúfalá, keď sa rozhodla takto skoncovať so životom. Aspoň to si mladý bežec myslel.

	Ante sa cítil ako akčný hrdina z filmu. Posledné sekundy, teraz alebo nikdy. Rozbehol sa a skočil na ňu. V tej chvíli sa k nemu konečne obrátila. „Čo to...“ zajachtala. Všimol si, že v náručí zviera urnu. Už bolo neskoro, aby zaspätkoval. Sotil ju nabok a zvalil na zem. Z urny sa odklopilo veko, ona si udrela hlavu o tvrdú zem. Priľahol ju celou váhou. Keď k nemu dvihla tvár, ústami na ňu sťažka vydýchol. Do očí sa jej dostal piesok a prach. „Čo to stváraš?“ rozčuľovala sa.

	„Prepáčte,“ jachtal. „Myslel som, že sa chcete zabiť.“

	„Zlez zo mňa!“ vykríkla namosúrene, keďže prekvapený Ante ju stále tlačil k zemi.

	„Prepáčte,“ opakoval, ako opatrne vstával.

	Vtedy ho zo seba zhodila. Ako džentlmen sa čo najskôr pozbieral na nohy a ponúkal jej pomocnú ruku. Odstrčila ho od seba. Než sama vstala, rozhliadala sa okolo. Zbadala urnu, z ktorej sa vysypalo trochu popola. „Do riti!“ zanadávala.

	Ante sa opäť začal ospravedlňovať a bežal jej na pomoc.

	Žena ho od seba znova odstrčila silou, ktorá prekvapila aj športovca. Vekom sa snažila nabrať čo najviac prachu naspäť do urny, časť už však rozfúkal vietor.

	„Mrzí ma to,“ ozval sa Ante, keď si privinula urnu k telu.

	„Môžem sa spýtať, kto…“

	„Čo ťa je do toho?“

	„Prepáčte, ja som naozaj nechcel.“

	„To mi je hovno platné.“ Zazrela naňho, od hnevu jej trhalo kútikmi. „Vypadneš konečne?“

	Ante otvoril ústa naprázdno. Pozrel sa z útesu a zvažoval, ako zlezie. Adrenalín, ktorý ho poháňal hore, sa mu zo žíl vytratil.

	„Z druhej strany je to bezpečnejšie,“ ukázala prstom na miernejší svah.

	Ante sa pokúsil o úsmev, akoby chcel prelomiť medzi nimi ľady, z ktorých mu behal po chrbte mráz zakaždým, keď sa ozvala. „Ďakujem.“

	Žena to brala ako výsmech, ešte viac sa rozčúlila. „Radšej už padaj!“

	Ante to konečne vzdal. Zatiaľ čo on schádzal nadol, ona sa postavila k útesu. Špičky jej presahovali cez okraj. Objímala v rukách zavretú urnu a čakala, kedy prídu slzy. Zavrela oči a vybavila si jej tvár. V spomienkach sa vrátila ku krásnym chvíľam, ktoré spolu zažili. Čakala ju doma po ťažkom dni v práci. Utešovala ju, keď jej bolo najhoršie. Ráno ju nežne prebúdzala. Je navždy preč. „Mia,“ zastonala a po zašpinených lícach sa jej valili dva cícerky sĺz. „Zostaneš v mojom srdci.“

	Bola pripravená.

	Otvorila veko a šmahom ruky vysypala obsah urny do diaľky. Prudký vietor sa náhle otočil a nafúkal jej popol rovno do očí aj do úst. Lepil sa jej na vlhké líca, zaslepil jej zrak. Zapotácala sa. Prázdnu urnu hodila na zem a znechutene pľula na všetky strany. Šúchala si oči, keď jej zazvonil telefón. Roztrasene ho vybrala z vrecka. Volali z práce. Nahnevane zdvihla: „Čo je?“ Mobil sa jej šmykol zo zaprášenej dlane, zošuchol sa k zemi a odtiaľ ďalej dolu strmým svahom.

	„Kurva!“ hnevala sa. To bol tretí telefón, o ktorý prišla za posledných sedem mesiacov. Alebo žeby nie? Zdola sa po chvíli ozvalo zvonenie. Ešteže sa už poučila a kúpila si odolný model určený do terénu. Než zliezla zo skál, telefón striedavo vyzváňal a bol ticho asi štyrikrát. To znamená, že ju naozaj zháňajú.

	„No?“ zdvihla konečne.

	„Marija Ležović,“ ozvalo sa z druhej strany.

	„Čo chcete?“

	„Dopraváci za Splitom chytili muža, v kufri mal mŕtvu ženu.“

	Marija patrila k tímu miestnej kriminálnej polície. Na tomto prípade sa jej na prvé počutie nezdalo nič zaujímavé.

	„No a? Nech to vezme niekto iný.“

	„Vjeran je už tu, ale šéf si myslel, že…“

	Keď spomenul meno jej kolegu, Marija náhle spozornela. „Čo je to za chlapa? Ten vrah.“

	„Vraj policajt. Viac neviem.“

	„Zastav Vjerana, nech ma počká,“ zložila telefón a zadívala sa do diaľky na more. Skrsla v nej iskierka nádeje.

	 

	Najprv si spomenul na chuť jej krvi. Prečo sa mu v mysli vynorila práve táto spomienka, keď sa snažil rozpamätať na všetko, čo sa medzi nimi stalo? Cítil ju v ústach celkom jasne. Horúcu a zľahka sladkastú. Vybavil si ju s natrhnutou hornou perou a širokým úsmevom. Vtedy sa zľakol, keď si uvedomil, že ju uhryzol. Smiala sa mu, lebo sa hanbil za to, čo spravil. Akoby ho k tomu chcela vyprovokovať. Odvtedy to urobila ešte mnohokrát. Posúvala jeho hranice a hanba, ktorú spočiatku cítil, postupne ustupovala. Vybavoval si nepodstatné detaily ako túžbu, ktorú mala v očiach zakaždým, keď sa na neho vrhla. Alebo vôňu jej pokožky po milovaní. Či silu, ktorou ho dokázala zovrieť stehnami, akoby ho nikdy nechcela pustiť. Keď mu v mysli prebehol celý kaleidoskop pocitov, vnemov a podnetov, zostalo po ňom len to najpodstatnejšie – vedomie, že ju už nikdy neuvidí živú. Za krátky čas spolu prešli takmer všetkým, a keď vedel, že je už koniec, hlavu mal plnú len toho zlého. Negatívne spomienky sa vytratili a po nich zostalo len to neuchopiteľné prázdno, ktoré človek cíti, keď o niekoho príde.

	Jeho myšlienky prerušil kriminálny technik, ktorý si žiadal jeho pozornosť. „Otvori usta!“ Otvor ústa!

	Nepočúval ho. Len na neho pozrel prázdnym pohľadom, a tak technik zopakoval príkaz po anglicky.

	Poslúchol a po chvíli pocítil, ako sa mu vŕta vatovou tyčinkou na podnebí. Nepotreboval vysvetlenie toho, čo sa s ním práve dialo. Policajné postupy poznal dôverne, bral mu vzorky DNA. Následne siahol po nástroji pripomínajúcom pilník, druhou rukou ho chytil za zápästie a spod nechtov mu vyškrabal špinu, ktorá dopadla na priesvitný igelit. Technik ju starostlivo pozbieral do ďalšieho uzatvárateľného vrecka a odložil medzi ostatné dôkazy. Je v tej špine aj jej koža? Ak áno, čo to pre neho znamená?

	Nemohol sa sústrediť. Myšlienky mu utekali pomedzi prsty. Strácali sa v chaose, ktorý sa mu rozvíril v hlave.

	Technik ho prinútil zdvihnúť sa z obhliadacieho stola a postavil ho k stene. Nehanbil sa za svoje telo, no v tej chvíli mu prekážalo, že má na sebe len spodnú bielizeň. Cítil sa väčšmi odhalený, ako keby bol za iných okolností celkom nahý.

	Technik vzal digitálnu zrkadlovku, aby ňou zhotovil niekoľko fotografií. Najprv to boli snímky celej postavy – spredu aj zozadu, akoby to bolo skúšobné fotenie začínajúceho modela. Potom fotil detaily: jazvy, modriny, škrabance. Keď skončil, ukázal na kôpku zvrškov, ktoré ho donútil predtým vyzliecť.

	Aspoň sčasti sa mu uľavilo, keď sa mohol zasa obliecť.

	Naťahoval na seba rifle a v duchu ešte stále naivne dúfal, že je to iba zlý sen. Vtedy ho schytil druhý policajt. Pokrútil mu zápästie, aby ho dostal pod kontrolu, a vyvádzal ho na chodbu, skôr ako si stihol zapnúť nohavice.

	Pochopil, že táto nočná mora sa ešte len začína.


10. februára 2016 

	 

	Policajná hovorkyňa Denisa Krajčírová stála pred zrkadlom na dámskych záchodoch krajského riaditeľstva. „Zrkadielko, zrkadielko, povedz že mi, ktorá žena je najkrajšia v celej zemi?“ vyslovila nahlas rozprávkovú formulku. Jej pokožka žiarila vďaka nedávnej návšteve solárka, ryšavé vlasy ráno hodinu stáčala do súmerných kučier. Čakal ju dôležitý obed. Nestretávala sa s nápadníkom ani s nikým z práce, ale s najlepšou kamarátkou. Ako to už býva, tie sú najkritickejšie.

	S Ninou Hanákovou sa spoznali v televízii, kde začínali ako redaktorky. Z jednej sa rýchlo stala moderátorka počasia a druhá, aby jej nezávidela, čoskoro nato prijala hovorcovskú ponuku. Aj napriek tomu sa s Ninou sústavne porovnávala.

	Vyšla zo záchodov. Stále so sebou nebola celkom spokojná. Nepomohla si. Vždy keď sa stretla s Ninou, cítila sa ako jej škaredšia sestra. Schádzala zo schodov a zbadala ju. Stála opretá o stenu a venovala sa mobilu. Patrila medzi ženy, čo sa nemusia vôbec usilovať, aby vyzerali dobre. Denisa mala chuť zrušiť dohodnutý obed. Rozmýšľala nad výhovorkou. Vtedy si ju už kamarátka všimla a mávala jej spod schodov, a tak nahodila silený úsmev a zišla za ňou.

	„Ahoj, drahá,“ pozdravila ju Nina štebotavým tónom.

	„Vyzeráš super.“

	„Neblázni, takto som ráno vstala,“ zaklamala Krajčírová, keď si vymenili bozky na líca.

	Nina sa teatrálne zamračila. „Kde mám kyticu kvetov?“

	„Čože?“ zľakla sa Krajčírová. „Narodeniny máš až v lete.“

	„Žartovala som. Asi si ešte nepočula, že som nominovaná na televíznu cenu.“

	„Za čo?“

	„No koľko kategórií môžem ja obsadiť? Speváčka, nie?“

	„Moderátorka roka?“ Denisa bola stále zaskočená. „Vedela som, že sa ti to podarí. Si prvá rosnička, nie?“

	„Neviem, nesledujem to,“ tvrdila Nina.

	„Tak čo, ideme to osláviť?“

	„Obedom? Oslávime večer. Nechcela som to rušiť, tak som tu.“

	Keď sa vybrali ku vchodu, práve do budovy vošiel Marek Wolf. Pozdravil a šiel ďalej, no Nina sa za ním obzrela. „Kto to bol?“

	„Marek Wolf. Pricestoval minulý rok z Kanady, spomínala som ti ho,“ vysvetľovala jej Denisa.

	„Ten, s ktorým si spávala?“

	Krajčírová spojila pery do úzkej čiary. Zmienka o neúspešnom pomere na pracovisku jej rozhodne nepadla vhod. S Marekom sa začali stretávať krátko potom, ako nastúpil, no nedopadlo to dobre. Hoci sa snažila nájsť cez jeho posteľ cestu aj do jeho srdca, uzavrel sa pred ňou. „Ten.“

	„Už chápem, prečo si bola z neho taká paf.“ Nina stála s naklonenou hlavou a sledovala Wolfa, zatiaľ čo on kráčal po schodisku, berúc dva schody naraz. „Patrí teraz niekomu?“

	„Neviem a nezaujíma ma to,“ zaklamala Denisa.

	„Takže si sa už cez neho dostala?“

	Krajčírová pochopila, kam tým smeruje. „Nie dosť na to, aby som ho teraz prenechala kamarátke.“

	„Mhm,“ prikývla Nina. Sľúbila, že to nechá tak, no správala sa opačne. Počas obeda sa nechcela rozprávať o ničom inom ako o Wolfovi. Najprv sa snažila zistiť, prečo im to s Denisou vlastne nevyšlo, potom sa nenápadne pokúšala z kamarátky dostať povolenie, aby to s ním mohla skúsiť ona.

	„Nezdá sa ti to trápne?“ čudovala sa Denisa.

	„Nie,“ pokrútila Nina hlavou. „Len sa ho na mňa opýtaj. Ak prejaví záujem, daj mu moje číslo.“

	„Však si ťa ani nevšimol.“

	„Vymenili sme si pohľady, viac netreba.“

	Tentoraz sa zasmiala Krajčírová. „Ako myslíš, bude to mega trápne.“

	Denisa sľub nedodržala. Rozhodla sa, že Marekovi Ninu nebude spomínať. No bol to on, kto sa na ňu poobede pýtal, keď okolo seba prechádzali na chodbe. „S kým si sa to dnes vyparila?“

	Denisa sa k nemu prekvapene otočila. „To bola moja kamarátka Nina.“

	„Odkiaľ sa poznáte?“

	„Z televízie. Moderuje počasie.“

	Wolf si až vtedy uvedomil, že Ninu predtým už niekde videl. „A ja že odkiaľ mi je tá tvár povedomá.“

	„Ty pozeráš počasie?“ začudovala sa Denisa.

	„Jediný program, ktorý má zmysel,“ tvrdil Marek.

	„Prečo sa o ňu zaujímaš?“

	„Chcel som sa opýtať, či je zadaná, ale keď je to tvoja kamarátka, asi ti to bude nepríjemné…“

	Krajčírová sa pokúsila o úsmev. „Prečo by mi to bolo nepríjemné?“ Snažila sa tváriť prirodzene, aj keď cítila, že sa jej krivia ústa. „S nami to nebolo vážne, no nie?“

	Marek radšej mlčal.

	Krajčírová vzápätí vytiahla mobil. „Nadiktujem ti jej číslo?“


4. júla 2016 

	 

	Keď Marija dorazila na políciu, zamierila rovno do Vjeranovej kancelárie. Našla ho stáť nad stolom. Opieral sa oň päsťami a očami študoval nejaký dokument. Nedvihol k nej pohľad, akoby ju najprv ani neregistroval. Na sekundu sa zľakla. Nevedela odhadnúť, v akom stave ho zastihla. Vždy bol veľmi pokojný, no po tragických udalostiach minulého roka upadol až do apatie. Nezáležalo mu na ničom a najviac sa to prejavovalo v práci. Mohol to zmeniť nejaký prípad? Marija už nedúfala, ale keď jej volali z dispečingu, prebrala sa v nej zabudnutá nádej.

	„Konečne,“ ozval sa Vjeran po chvíli namiesto pozdravu.

	„Máme nový prípad.“

	„Ja mám voľno,“ ohradila sa Marija, váhavo stála na prahu.

	„A predsa si tu.“ Všimol si, že je celá špinavá. „Čo si stvárala?“

	„Liezla som na skaly,“ zaklamala. Nechcela ho zaťažovať vlastnými problémami, aj keď kedysi by bol on prvý a jediný človek, ktorému by sa zdôverila.

	„Ver mi, toto je lepšie,“ presviedčal ju Vjeran.

	Marija konečne zavrela dvere a vošla do kancelárie. „Tak o čo ide?“

	Od vzrušenia len zajachtal. Vyšiel spoza stola, aby podal kolegyni poznámky. Potkol sa o roh. Všimla si, že sa mu zachvela ruka. Aj pohľad, hoci ho teraz upieral priamo na ňu, mal akoby neprítomný. Mal mastné vlasy a na sebe prepotené tričko, v ktorom ho videla už včera. Žeby v noci nespal doma? „Pil si?“

	Zvraštil čelo. „Nie som opitý, ak sa pýtaš na to.“

	Jeho odpoveď sa jej nepozdávala. Podišla k nemu bližšie a zacítila alkohol. „Mám ťa poslať fúkať?“

	„Možno som mal pohárik,“ priznal Vjeran, vyhýbajúc sa pohľadu, ktorý ho prevŕtaval skrz-naskrz. „Ale už som triezvy.“

	Stále si ho premeriavala. Aj keď nevyzeral najlepšie, uznala, že je pri zmysloch. „O aký prípad ide?“

	„Za mestom zastavili dopraváci turistu zo Slovenska. V kufri našli mŕtvu ženu. Podľa všetkého je to policajt.“

	Marija zostala zaskočená. „Zahraničný poliš? To smrdí prúserom. Kde je teraz?“

	„Vo vypočúvačke, kde inde? Preto som ťa zháňal, nechcel som začať bez teba,“ odvetil Vjeran.

	„Milé od teba,“ uškrnula sa. Vedela, že na ňu nečakal z vlastného rozhodnutia. Ešte stále nevedela posúdiť, či mala prísť. Sama si nebola istá, či je v správnom rozpoložení, aby vypočúvala podozrivého.

	„Ideme?“ nabádal ju Vjeran netrpezlivo.

	Marija potrebovala čas na rozmyslenie. „Chvíľu tam ešte vydrží. Dáš si kávu, trochu vytriezvieš. Zatiaľ si všetko prejdem.“

	„Ty mi fakt neveríš?“

	„Vjeran, buď pôjdeme po mojom, alebo vôbec, rozumieme si?“ povedala dôrazne, aby pochopil, že to myslí vážne.

	„Marija, uvedomuješ si, že zo služobného hľadiska som tvoj nadriadený?“

	Odmlčala sa. Chvíľu si chcela zahryznúť do jazyka, no potom to z nej doslova vyletelo: „Na tvojom mieste by som nevyskakovala. Šéf ma zavolal. Netvár sa, že o tom nevieš. Snaží sa ťa zbaviť a ja ti celý čas kryjem chrbát.“

	Vjeran vytreštil oči. Takto sa k nemu ešte nikdy nesprávala. Ani keď prišiel do práce na mol. Musel uznať, že má pravdu. Pristúpil na jej podmienky a posunul jej zápisnicu dopravných policajtov spolu so svojimi poznámkami.

	Oprašovala sa. „Zišla by sa nám sprcha,“ navrhla, ale to už Vjeran vybehol po kávu.

	Keď sa o niekoľko minút vrátil, bol stále netrpezlivý.

	„Tak čo, môžeme?“

	Marija sedela na Vjeranovom mieste. Papiere, ktoré doteraz študovala, ostentatívne hodila k nemu. „Z tohto som sa veľa nedozvedela.“

	„Policajt zo Slovenska prišiel na dovolenku s frajerkou.

	Tu ju zabil, telo bral naspäť domov. Čo viac potrebuješ?“

	„Motív, spôsob, miesto,“ vymenúvala Marija.

	„To vytiahneme z neho. Technik mu už odobral vzorky, mŕtvu čaká pitva. Keď ho takto chytili, možno sa nám rovno prizná.“

	Marija musela uznať, že z Vjeranových slov tento prípad naozaj znel jednoducho. Slová v tej chvíli neboli potrebné, súhlas jej vyčítal z pohľadu ako za starých čias.

	„Tak poďme,“ vyštartoval k dverám.

	„Sekundu,“ zastavila ho ešte raz.

	„Čo ešte?“ obrátil sa k nej s nespokojným výrazom.

	„Zabezpečil si tlmočníčku?“ spýtala sa Marija.

	Vjeran len krútil hlavou. „Je na ceste. Idem sa pozrieť na vrátnicu, či už dorazila.“

	Marija stála na mieste. Vyčítala si, že to prehnala. K ľuďom bola nepríjemná bežne, ale k Vjeranovi ešte nikdy.


20. novembra 2015 

	 

	Malý prízemný domček blízko severného pobrežia v Splite patril manželom Jurišovcom. V ten deň, hoci bolo už dávno po ôsmej večer, zostával prázdny. Väčšinou o tomto čase Vjeran sedel pred televízorom a sledoval futbalový zápas, zatiaľ čo jeho žena čítala v kuchyni za jedálenským stolom knihu a popíjala vychladenú čiernu kávu s cukrom. Po dvoch kapitolách knihu vždy odložila a šla robiť spoločnosť mužovi. Namiesto knihy však na jedálenskom stole zostal položený rukou napísaný list.

	Keď Vjeran prišiel domov, zamieril do kuchyne. Zbadal list, chytil ho do rúk. Už z prvých riadkov pochopil, že je to list na rozlúčku. Podlomili sa mu kolená, a tak si radšej sadol. Slová ako: „dávno sme sa jeden druhému odcudzili“, „spoznala som niekoho iného“ a „medzi nami je koniec“ ho bodali v srdci. Ako kompenzácia nepomáhali ani ospravedlnenia v znení: „mrzí ma to“ alebo „nikdy som ti nechcela ublížiť“.

	Vjeran položil list naspäť na stôl. Naďalej sedel v tichu.

	Zachvela sa mu spodná pera. Očakával slzy, no tie neprichádzali. Sanda mala pravdu, odcudzili sa jeden druhému už dávno. On ju však nikdy neprestal milovať. Ani keď ju znenávidel.

	Nalial si rakiju.

	Už dlho vedel, že si našla iného. A predsa s tým nič neurobil. Pozoroval ju, keď sa pripravovala v kúpeľni a klamala mu, že ide von len s kamarátkou. Čakal ju v posteli a bdel, keď si k nemu líhala neskoro. Radšej predstieral, že spí. Nespochybňoval ju, keď od milenca dostala drahý pár topánok a tvrdila, že ich kúpila od kolegyne.

	Zmenilo by sa niečo, keby sa ozval? Keby jej to vykričal, nahneval by sa a možno by jej aj odpustil? Vedel by si ju ešte získať naspäť, ak by sa o to pokúsil, skôr ako odišla?

	Vjeran hľadel do prázdna a uvedomoval si krutú realitu: Už bolo príliš neskoro, aby to napravil. Sanda bola navždy preč.


4. júla 2016 

	 

	Po odobratí vzoriek ho presunuli do miestnosti určenej na vypočúvanie podozrivých a svedkov. Bolo mu jasné, do ktorej kategórie patril on. Toľkokrát sa ocitol na opačnej strane stola. Presne vedel, s čím si policajti oproti nemu sadnú. Buď sa z neho pokúsia vytiahnuť priznanie, alebo ho budú chcieť pristihnúť pri klamstve. Budú vychádzať z jednoznačného predpokladu viny. Presne tak by sa zachoval on, keby bol na ich mieste. Musí si ich získať. Bude s nimi spolupracovať.

	Poznal otázky, ktoré mu budú klásť. Horúčkovito rozmýšľal nad odpoveďami. Čo povie a čo zamlčí? Ako porozpráva svoj príbeh tak, aby znel dôveryhodne a zároveň mu dal šancu? Hoci mal potrebné skúsenosti, jeho myseľ nedokázala pracovať na plné obrátky. Dookola sa v nej opakovali tie isté otázky: Ako Nina zomrela? Ako sa ocitla v kufri jeho auta? Kto to spravil? Prečo?

	Vtom sa dvere vypočúvacej miestnosti otvorili a dnu vošli štyria ľudia: tri ženy a jeden muž, ktorý ich viedol. Mal hranatú tvár a dlhšie tmavé vlasy siahajúce takmer po plecia, zapravené za ušami. Hneď za ním kráčala vysoká chudá žena s kostnatými rukami. Bola ostrihaná celkom nakrátko, mala vypúlené oči a malé plné pery, ktoré od seba oddeľovali výrazné predné zuby. Za nimi sa schovávali dve nižšie ženy: chudšia zapisovateľka a plnoštíhla tlmočníčka, ktorej tvár takmer prekryli dioptrické okuliare s výrazným rámom a hrubými sklami.

	Ozvala sa krátkovlasá žena. Hovorila v chorvátčine a potom sa zahľadela na tlmočníčku. Tá mala zjavne strach. Zostávala v úzadí za policajtmi, napokon predsa len prehovorila: „Toto sú vyšetrovatelia Marija Ležović a Vjeran Juriša, prišli vás vypočuť. Ja som Dejana Pasic, budem tlmočiť.“ Potom z chorvátčiny do slovenčiny preložila aj ďalšie slová vyšetrovateľky: „Chcete požiadať o pridelenie obhajcu alebo sa skontaktujete so svojím právnikom?“

	Vedel, ako pôsobia na policajtov ľudia, ktorí okamžite volajú právnika. Takí ľudia väčšinou majú čo skrývať. Odmietol, nechcel ani zavolať na Slovensko. Zatiaľ. Možno mu to pomôže nakloniť misky váh na svoju stranu.

	„Môžeme začať,“ konštatoval Juriša a všetci si posadali: on s Marijou rovno oproti vypočúvanému, zapisovateľka si vybrala miesto bokom a tlmočníčka sa stále schovávala za policajtmi.

	Na okamih si ich premeral zblízka. On vyzeral ako pravidelný návštevník krčmy, ona by mohla reprezentovať ženský volejbalový tím. Ktorý z nich je dobrý a ktorý zlý policajt?

	„Podľa dokladov, ktoré ste mali pri sebe, sme vás identifikovali ako Mareka Wolfa, občana Slovenskej republiky. Je to správne?“ Keď prikývol, Vjeran položil na stôl tenkú zložku, z ktorej vytiahol jedinú fotografiu. Posunul ju po stole. „Poznáte túto ženu?“

	Wolf sa na ňu zahľadel, aj keď dobre vedel, koho na nej uvidí. Bola to Nina, skrútená v kufri jeho auta. Telo mala posiate podliatinami a tržnými ranami. Šaty, ktoré si obliekla, keď ju videl naposledy, boli dotrhané a zašpinené zemou a krvavými fľakmi. Hlavu neprirodzene vytáčala do boku, na tvári sa jej vynímalo rozťaté a napuchnuté líce. Oči zostávali otvorené, akoby hľadeli do diaľky za fotografa, a zároveň bol ich pohľad prázdny. Videl ju takto, keď ho zatýkali policajti, no predsa ho tento pohľad zaskočil. Na strategickú výpoveď celkom zabudol. „U-už…“ ozval sa trhane. „Už viete, ako zomrela?“

	Marija niečo nejasne zamrmlala, no tlmočníčka jej slová zachytila a preložila mu ich v diplomatickejšej verzii: „Odpovedzte na otázku.“

	Marek pokorne prikývol. „To bola Nina Hanáková. Mala dvadsaťštyri rokov, žila v Bratislave na Slovensku a pracovala ako moderátorka počasia v televízii.“

	„Moderátorka?“ reagoval Vjeran prekvapene. „To znamená, že bola slávna?“

	Pokrčil plecami. „Dá sa to tak povedať.“

	„Vy ste s ňou boli v akom vzťahu?“ zisťovala Marija.

	„Chodili sme spolu, približne od februára tohto roka,“ hovoril Marek úprimne. Uvedomil si, že si to nikdy oficiálne nepriznali. Netvorili pár. Obaja mali radi nezávislosť, a predsa sa stali závislí jeden od druhého. „Toto bola… naša prvá dovolenka.“

	Ďalšiu otázku položil opäť Vjeran: „Ako skončila v kufri vášho auta?“

	Zasa si vybavil tú scénu – Nina poskladaná ako marioneta s polámanými hnátmi a prepletenými vodiacimi lankami nasilu naprataná do koša, určená na vyhodenie. Wolfovo srdce tĺklo odrazu rýchlejšie. Keby bol pripojený k detektoru lži, ten by jeho nasledujúcu odpoveď zaručene vyhodnotil ako klamstvo. „Neviem, bol to šok aj pre mňa.“ Všimol si, ako Marija gúľala očami. Ešte viac znervóznel.

	„Ako je potom možné, že nebola v aute s vami?“ nechápal Vjeran.

	„Večer predtým sme sa rozišli,“ priznal Marek.

	Ležović na neho neveriacky pozrela. „Chcete povedať, že ste ju nechali v Chorvátsku?“

	„Pohádali sme sa, rozišli a ona odišla z apartmánu. Nechala si tam mobil, nemal som sa s ňou ako skontaktovať. Čakal som ju do rána, aj keď mi povedala, že sa domov dostane sama.“

	Marija sa pozrela do poznámok a našla zmienku o dvoch zaistených telefónoch. Jeden asi patril obeti. Ďalšie zlé znamenie. „Prečo ste niesli aj jej batožinu?“ nadviazala po krátkej prestávke.

	Marek premýšľal. Požiadala ho Nina, aby odviezol jej veci na Slovensko? Alebo si to už len nahovára? Nebol si istý.

	„Nechala ju v apartmáne, čo iné som mal robiť?“

	Marija mala problém uveriť čomukoľvek, čo šlo z jeho úst. „Pred cestou ste sa ani nepozreli do kufra? Prečo ste tašky hodili na zadné sedadlo?“

	„Nerozmýšľal som nad tým, bolo to tak rýchlejšie,“ tvrdil Wolf.

	„Znie to veľmi náročne: otvoriť kufor, kam batožina patrí,“ poznamenala Ležović ironickým tónom, ktorý sa už nedostal do prekladu tlmočníčky. „Ako potom vysvetlíte toto?“ Marek dostal do rúk ďalšiu fotku. Bola na nej kockovaná košeľa s krvavými fľakmi. Vybavil si policajta, ktorý ju vytiahol z jeho tašky. Pamätal si zhrozenie, ktoré mal na tvári.

	To ešte v tej chvíli nevedel, čo nájde v kufri. „Tá košeľa nie je moja.“

	„Takže medzi vašimi vecami sa ocitla náhodou…“ tipovala Marija.

	„Vzorky z nej šli na expertízu,“ oznámil vypočúvanému Vjeran. „Čo myslíte, mohli by to byť stopy krvi?“

	Wolf sa ešte raz pozrel na zakrvavený kus oblečenia na fotografii. Hoci s ním Nina bola nakupovať a obohatila mu šatník, túto košeľu spolu určite nekúpili. „Určite to je krv a asi bola Ninina. Ale tá košeľa nie je moja. Niekto sa to na mňa pokúša zhodiť.“

	„Vaša verzia je, že niekto vám zabil priateľku v noci potom, ako ste sa rozišli, hodil vám jej telo do kufra, vkradol sa do apartmánu a zamiešal vám medzi batožinu krvavú košeľu a vy ste si celý čas nič nevšimli?“ rekapitulovala Marija neveriacky.

	Wolf mlčal.

	„Čo ste robili v noci? Šli ste ju hľadať?“ zisťoval Vjeran.

	Marek sa zamyslel, akoby váhal, čo má povedať. Bolo mu jasné, že nasledujúca odpoveď mu zasa iba uškodí. „Sedel som v apartmáne sám, čosi som popil.“

	„Takže nemáte alibi?“ dedukovala Marija. Vrtela sa na stoličke a na tvári jej hral náznak úsmevu.

	Wolf sa hryzol do spodnej pery. Nie je nič horšie ako podozrivý bez alibi. Narýchlo rozmýšľal. Šiel nakúpiť? Prešiel sa? Nie, sedel zavretý v apartmáne a dopíjal posledné zásoby. „Bol som sám.“

	Vjeran prešiel niekoľko bodov z poznámok. „Tvrdíte, že ste sa so slečnou Hanákovou vybrali na dovolenku, zamilovaní po uši, tu ste sa pohádali, rozišli, domov ste sa vybrali bez nej, ale zobrali ste jej veci, v kufri vášho auta náhodou našli jej mŕtvolu a vy neviete nič o tom, ako zomrela a ako sa tam dostala. Správne?“

	Znelo to absurdne. Keby bol Marek na ich mieste, tiež by nepochyboval o vlastnej vine. Ale mal na výber? Rozhodol sa spolupracovať. Mohol ešte mlčať alebo klamať. Dala sa vôbec vymyslieť verzia poskladaná z faktov, v ktorej by nepôsobil ako vrah? „Správne,“ precedil napokon pomedzi zuby neochotne.

	„Stále tvrdíte, že ste nevinný?“ čudovala sa Marija.

	„Priznanie je poľahčujúca okolnosť. Ak ste ju zabili v afekte, ešte to môžete uhrať pred súdom,“ presviedčal ho Vjeran.

	„Ja som ju naozaj nezabil!“ ohradil sa Marek dôrazne.

	„Ako chcete,“ mykla plecom Ležović. „Tu sme skončili.“ Len čo tlmočníčka preložila jej posledné slová, už sa pratala k dverám.

	„Počkať!“ zastavil ju Vjeran. „Ešte by sme sa mali ísť pozrieť do toho apartmánu, ktorý ste si tu v Splite prenajali.“ Marek sa tam nechcel vracať. Utiekol odtiaľ ako vinník – bez rozlúčky, peniaze nechal v predsieni spolu s kľúčom.

	Nemal na výber. „Zavediem vás tam,“ sľúbil napokon.

	„Dajte nám chvíľu,“ požiadal ho Juriša.

	Marek zostal opäť osamote. V hlave si robil zoznam dôkazov a okolností, ktoré hovorili v jeho prospech alebo neprospech. Nedarilo sa mu to, myšlienky sa trúsili na drobné a musel začínať stále odznova. No aj bez toho dobre vedel, že o jeho nevine vypovedalo jediné: jeho vlastné tvrdenie.

	Marija a Vjeran sa rozdelili. Ona sa mala hlásiť u riaditeľa oddelenia, on vybavil služobné auto. Dohodli sa, že sa stretnú pred vchodom. Juriša sa cestou zastavil po Mareka, ktorého zavrel na zadnom sedadle. Držal ruky na volante a v spätnom zrkadle pozoroval Wolfa. Ten mu nevenoval pozornosť, pohľad upieral na ulicu. Dlho sami nezostali, čoskoro sa k nim pridala Ležović spolu s tlmočníčkou. Vtedy Marek nadiktoval šoférovi adresu, zamierili na Vinohradskú ulicu.

	Vjeran zvolil trasu lemujúcu južné pobrežie. Vyhol sa tak úzkym uličkám ťahajúcim sa naprieč centrom mesta. Marek sledoval okolie a spomedzi pláží sa snažil rozpoznať tie, ktoré navštívil. Nezdali sa mu povedomé, všetky boli rovnaké – kamenisté, so skalnatým terénom. Prístav, ktorý mu pripomenul najhoršiu noc v Chorvátsku, však spoznal okamžite. Našťastie okolo neho prešli rýchlo. V krátkom okamihu sa spomienky na tú noc nestihli zhmotniť, len sa mihli v hmle, ktorú mal v hlave, a ich obrysy zahalené mliečnou penou zostali v jeho podvedomí.

	Napokon dorazili na ulicu, na ktorej každý dom vyzeral ako typický turistický apartmán. Wolf ukázal na jeden z nich stojaci uprostred zástavby. Rozoznal ho podľa zlomenej plastovej stoličky zavesenej na stene domu. Dvere boli otvorené dokorán, majiteľ práve vynášal veľké vrece so smeťami.

	Marija vybehla z auta. Kázala mu, aby nechal všetko tak. Vysvetľovala mu situáciu a ukázala na Mareka, sediaceho na zadnom sedadle. Spoznal ho. Na mužovej tvári sa krátko mihlo zdesenie, ktoré okamžite vystriedal hnev. Rozkričal sa. Wolf zachytil padajúce nadávky, no Marija majiteľa rýchlo a rázne umlčala. Prešli spolu dovnútra, kde sa dlho nezdržali. Do minúty sa vracala naspäť k autu a dala Vjeranovi pokyn: „Zovite pojačanje.“ Volaj posily.

	Marek tušil, čo povedala. V zmätku si snažil vybaviť, v akom stave nechal apartmán, než ráno odišiel. Vedel, že to bolo zlé, ale až natoľko? Prečo mu ani na um nezišlo, ako to môže v danej situácii vyzerať? Vjeran medzitým vystúpil z auta a pridal sa ku kolegyni.

	Wolf sa dožadoval pozornosti tlmočníčky: „Povedzte im, že im musím niečo vysvetliť! Povedzte im to!“ Tá sa ho zľakla a okamžite vybehla von. Marek s rukami spútanými za chrbtom to nevzdával. Naklonil sa k oknu a klopal naň čelom.

	Marija otvorila dvere a zazrela naňho. „Što?“ Čo?

	„Musím vám niečo vysvetliť,“ opakoval Marek.

	Vyšetrovateľka pozrela na tlmočníčku, ktorá jeho slová znova preložila do chorvátčiny. Na to Marija len pokrútila hlavou a dvere vzápätí zasa zabuchla.

	Wolf sledoval príchod kriminálnej jednotky splitskej polície. V duchu preklínal všetky doterajšie rozhodnutia – zatiaľ to len zhoršoval.

	 

	Juriša a Ležović stáli uprostred apartmánu, ktorý predchádzajúce dni obývali Marek s Ninou. Zatiaľ čo ostatní členovia tímu zbierali stopy, oni sa rozhliadali v snahe objaviť detaily, ktoré by niekto iný prehliadol. Nebolo toho veľa, apartmán už medzitým majiteľ upratal. Ak tam aj niečo nájdu, dozvedia sa to až z výsledkov laboratórnych testov.

	Najnevďačnejšiu úlohu zo všetkých dostal mladý policajt, ktorý sa musel prehrabať vo vreci so smeťami zachránenými pred vyhodením. Paradoxne to bol on, kto mal najviac šťastia. Zavolal Vjerana a Mariju, aby sa šli pozrieť, čo objavil. Obaja podišli k igelitu prestretému na koberci. Boli na ňom povykladané plastové obaly aj zvyšky jedál, črepiny skla a porcelánu. „Rozbité poháre na víno a taniere,“ oznámil im.

	„To sa predsa stáva, nie?“ mykol plecom Vjeran.

	Marija sa naklonila nad črepmi. „Takú škodu nenarobí ani niekto fakt grambľavý.“

	„Čo tým chceš povedať?“ nechápal jej kolega.

	„Že za to môže jedna nahnevaná žena,“ konštatovala.

	„Podľa mňa to prebehlo takto: pohádali sa, lietali taniere, on sa dal uniesť, zabil ju, uvedomil si, čo spravil, zavrel ju do kufra a rozhodol sa, že problém dorieši na Slovensku.“

	„Nie sme na mieste činu,“ namietal Vjeran.

	„Prečo?“

	„Takto nevyzerá scéna vraždy.“

	„Je to policajt,“ argumentovala Marija po tom, ako sa ešte raz rozhliadla okolo seba. „Zahladil stopy.“

	„Dal by si viac záležať, tie taniere by upratal,“ tvrdil Vjeran vytrvalo. „Ale obeť nevyzerá, že zomrela vnútri. Skôr ju… prešiel autom.“

	Marija nespokojne krivila ústa. Nikdy sa jej nepáčilo, keď sa s Jurišom nezhodli. „Ďalší maskovací manéver. Ak sa to stalo tu, je jasné, že to bol on. Zahladil stopy, previezol ju inam. Snažil sa z toho vyzuť. To má logiku, nie?“

	„Kovač?“ zavolal Vjeran a obzeral sa po miestnosti.

	Zo spálne vybehol kriminalista, ktorý mal na starosti zabezpečenie dôkazov. „Čo je?“

	„Zaistili sme auto podozrivého?“ chcel vedieť Juriša.

	„Jasnačka,“ ubezpečil ho Kovač a už aj sa chcel vytratiť zasa vedľa.

	On ho zastavil: „A vzorky z neho si odobral? Vyzeralo ako po havárke?“

	Kovač pokrútil hlavou. „Ešte som sa k tomu nedostal, mal som inú robotu.“

	Vjeran sa zatváril nespokojne. „Tak to naprav a hneď mi daj vedieť.“

	„Jasnačka,“ sľúbil kriminalista, aby konečne mohol odísť.

	„Veď nemáš potvrdené, ako zomrela. Sú to len tvoje dohady,“ povedala Marija a postavila sa rovno pred kolegu.

	„Ty máš zasa svoje. Uvidíme, čo ukáže pitva,“ zhodnotil Juriša. Nepočkal na jej ďalšiu reakciu a bez zaváhania ju obišiel. Namieril k stolu v kuchynskej časti, kde členovia tímu zhromaždili nazbierané dôkazy. Nebolo ich veľa. „Chýba vražedná zbraň.“

	Marija ho dobehla. „Tú by predsa odpratal.“

	„Prečo sme ju nenašli v batožine? Zbalil by krvavú košeľu a zbraň nie?“ Vjeran kráčal ďalej. Skontroloval kolegov, ktorí už zjavne balili výbavu a nástroje. „Mám pocit, že tu sme už skončili. Idem do auta po Slováka, tuším nám chcel niečo vysvetliť.“

	Vjeran opustil apartmán a Marija zostala na mieste. Stále sa nemohla spamätať z toho, že jej nechcel dať za pravdu. Sama si nevedela vysvetliť, prečo sa jej to tak dotklo. Zamyslene sa oprela o stôl.

	„Marija Ležović?“ oslovil ju policajt v uniforme. Nereagovala, a tak výzvu zopakoval niekoľkokrát, zakaždým s náznakom strachu v hlase.

	„Čo chceš, do riti?“ obrátila sa k nemu tak prudko, že pred ňou cúvol a takmer stratil rovnováhu.

	Vypleštil na ňu oči. „Mám upratať stôl.“

	„To som ti akože zavadzala?“ nenechala sa Marija. Policajt mlčal. Strach ho úplne ovládol.

	Ona len krútila hlavou. „Ako takíto poserovia môžu slúžiť v jednotke? To nikdy nepochopím…“ Odkráčala a dobehla Jurišu pred vchodom. Ten už medzitým vysvetlil tlmočníčke, čo od nej potrebuje, a vybral sa za Wolfom. Chcela byť pri tom, no na trávniku ju zastavil ďalší člen vyšetrovateľského tímu poverený zbieraním výpovedí. „Marija, mala by si o niečom vedieť.“

	„Teraz nie,“ odsekla.

	Policajt sa nedal odradiť. „Je to dôležité.“ Chytil ju za rameno.

	Zazrela na neho, okamžite ju pustil. „Kurva, čo je také dôležité?“

	Vjeran ju zatiaľ obišiel, Wolfa držal pred sebou a tlmočníčka šla s odstupom za nimi. Marija ich sledovala kútikom oka. Nechcela nič zmeškať, preto bola nervózna. Pozornosť opäť upriamila na policajta, ktorý ju zastavil. Upozornila ho, aby bol rýchly. Keď sa však dozvedela, čo pre ňu má, sama ho požiadala o podrobnosti.


13. februára 2016 

	 

	Marek volal Nine ešte v ten istý deň, ako od Denisy dostal jej telefónne číslo, a na prvé rande sa vybrali o tri dni. Ani jeden z nich nemal potrebu chodiť okolo horúcej kaše, zjavne si padli do oka a spoločná schôdzka to utvrdila. Navečerali sa v reštaurácii v centre, prešli sa po nábreží Dunaja a celý čas sa zhovárali. Dvaja ľudia z odlišných svetov našli prekvapujúco veľa spoločných tém. Napokon ju odprevadil až ku vchodu presklenej novostavby s trojuholníkovým pôdorysom stojacej neďaleko Mosta Apollo. Čakal, že príde pozvanie hore, no nedostal ani bozk na rozlúčku.

	„Ďakujem za pekný večer,“ povedala Nina na záver.

	„Dobrú noc.“

	„Dobrú noc?“ reagoval Marek prekvapene. „To ma nepozveš k sebe?“

	„Čo si o mne myslíš?“ zatvárila sa Nina urazene. „Ak sa chceš dostať na najvyššie poschodie, musíš si to zaslúžiť.“

	„A to už ako?“ nechápal on.

	„Uvidíš, ak ti za to stojím.“ Otočila sa na päte a zmizla vo vchode.

	„To nebude ani bozk na dobrú noc?“ zakričal za ňou, no zostal bez odpovede.

	Nina presne vedela, čo robí. Vzbudila Wolfovu zvedavosť a už na druhý deň ju pozýval zasa von. Cez víkend šli na výlet do prírody, zoznámil ju dokonca so svojím huskym Fenrirom. Opäť im spolu bolo dobre. Tentoraz sa s ním rozlúčila len letmým bozkom na pery. Než ho vôbec stihol opätovať, odtrhla sa od neho. Začínal mať pocit, že o neho nemá záujem. Predtým ako ju pozval na rande tretíkrát, dal si načas. Uvedomil si, že to musí byť niečo špeciálne, aby Ninu zaujal.

	Vzal ju cez hranice do Rakúska, do dedinky, v ktorej boli práve hody. Na strelnici predviedol presnú mušku. Nina odchádzala s ružou z krepového papiera, akú naposledy videla, keď bola ešte v základnej škole. Privoňala si k nej a pocítila lacný parfum. Vtedy si prvýkrát pri pohľade na Wolfa pomyslela, že je úplne iný ako jej predchádzajúci muži.

	K sebe ho však pozvať nestihla. Vrhla sa na neho v aute v podzemnom parkovisku. Niekoľko minút sa len vášnivo bozkávali. On na sebe už nemal tričko, ona bola v podprsenke. Zastavila ho, keď sa jej ju pokúsil rozopnúť.

	„Ideme hore?“ navrhol Marek.

	Pokrútila hlavou. „Kedy naposledy si mal sex v aute?“

	Wolf neodpovedal. Boli také časy, no už ich mal dávno za sebou. Teraz preferoval pohodlie postele. Kvôli nej ochotne spravil výnimku. Zasa ju pobozkal, než sa presunuli na zadné sedadlo. Tam konečne dosiahol, po čom túžil. Nina tiež, lebo hoci si to neuvedomoval, vo chvíli, keď ho stisla medzi stehnami, mala ho omotaného okolo prsta.


4. júla 2016 

	 

	„Čo povedal majiteľ?“ chcel vedieť Wolf, keď vošiel do apartmánu.

	„Teraz je dôležité, čo poviete vy,“ odvetil Vjeran potom, ako mu jeho slová preložila tlmočníčka.

	„Viem, ako to tu vyzerá,“ priznal Marek.

	„Ako to tu podľa vás vyzerá?“ pobádal ho Juriša, aby pokračoval.

	„Ako keby tu Nina zomrela, ale to nie je pravda.“

	„Tak aká je pravda?“

	Wolf sa chcel od nervozity poškrabať, no ruky mal spútané. „Nezabil som ju. Nie som vrah.“

	„Čo sa stalo tu?“ spýtal sa Vjeran a ukázal na črepy skla a porcelánu, ktoré policajti za sebou zanechali.

	„Nina bola výbušná. Vravel som vám, že sme sa pohádali a rozišli,“ pripomenul mu Marek.

	Vtedy sa k nim pridala Marija, ktorá zverila otázku tlmočníčke: „Koľkokrát ste sa pohádali?“

	„Prosím?“ obrátil sa k nej Wolf.

	Než sa stihol vyjadriť, Marija mu skočila do reči: „Podľa susedov ste sa hádali často. Máme svedkov, ktorí zhodne vypovedali, že vaše hádky boli skoro na dennom poriadku.“

	„Nebol to ideálny vzťah,“ priznal Wolf. „Hádali sme sa už aj predtým, Nina bola výbušná. Keď sa jej niečo nepáčilo, lietali taniere. Aj v posteli bola… vášnivá. Preto mám po tele tie škrabance.“

	„Ako ste reagovali vy?“ spýtala sa Ležović.

	„Ako som reagoval?“ nechápal Marek.

	„Čo ste spravili, keď lietali taniere?“ spresnila otázku Marija.

	„Snažil som sa ju upokojiť, ale ona ma chcela vyprovokovať.“

	„K čomu?“ pokračovala v otázkach.

	Wolf sa zháčil. Nebolo jednoduché vysvetliť Ninino správanie, sám mu niekedy nerozumel. Keď sa hádali, neanalyzoval jej slová. Nechápal jej motívy. Odrazu mu to došlo.

	„Chcela, aby som vybuchol.“

	„Tak tá musela poriadne oľutovať, keď sa jej to podarilo…“ poznamenala Ležović chladne.

	„Marija, to stačí,“ zastavil ju Vjeran. Chytil ju za zápästie a ona sa ho nestriasla ani naňho nezazrela.

	„Myslím si, že viem, kto ju zabil,“ ozval sa Wolf odrazu.

	Keď šli okolo prístavu, vybavil si noc, ktorá predchádzala rozchodu s Ninou. Ich posledná veľká hádka a muž, čo ju zapríčinil.

	Chorváti na neho prekvapene pozreli.

	„To čo sú za nezmysly?“ rozčúlila sa Marija.

	Vjeran opäť zasiahol. „Budeme pokračovať na oddelení.“ Marek stíchol. Vedel, prečo Juriša ich rozhovor zastavil.

	Chcel to mať v oficiálnom zápise, ideálne s priznaním.

	 

	Zatiaľ čo sa vyšetrovatelia šli poradiť, Wolf skončil vo vypočúvacej miestnosti. Chvíľu osamote využil na to, aby si konečne vyčistil myseľ. Trápenie muselo ísť bokom. Uvedomoval si, že ak z toho chce vyviaznuť, musí pohnúť rozumom.

	Dvere miestnosti sa otvorili a dovnútra vošla tá istá zostava. Wolf akoby sa ich nemohol dočkať, takmer vyletel zo stoličky. „Potrebujem, aby ste preverili jedného chlapíka.“

	Tlmočníčka reprodukovala jeho slová do chorvátčiny, na čo sa Marija zasmiala. „Priča ko gazda.“ Hovorí ako šéf.

	Vjeran si spomenul, že sa s nimi Marek snažil hovoriť už v apartmáne. „Kaže da zna, tko je ubojica.“ Vraj vie, kto je vrah.

	Ležović pozrela na tlmočníčku. „Budeme pokračovať vo výpovedi.“

	„Aspoň si ma vypočujte,“ žiadal ich Marek.

	Marija odmietala zmeniť názor, no Vjeran ju presvedčil:

	„Pusti ga, da priča.“ Nech hovorí.

	Wolf dostal slovo. Nadýchol sa a vzápätí zavrel ústa. Potreboval si utriediť myšlienky, aby dávali zmysel. Nebolo to jednoduché, sám nebol celkom presvedčený o tom, čo chcel tak veľmi povedať. „Pred dvoma dňami sme s Ninou na pláži spoznali jedného chlapíka. Nanútil sa jej, keď som tam nebol.“ Marija už vtedy prevracala oči. „Flirtoval s ňou. Keď som prišiel, pozýval ju k sebe na jachtu. Šli sme. To bolo len noc predtým, ako zomrela. Nepamätám si veľa z tej noci, musel mi dať do pitia nejaké drogy.“

	„Prečo by to robil?“ nechápala Marija.

	„Aby s ňou mohol byť osamote.“

	Ležović na neho pohoršene pozrela. Nepochopil ju. „Prečo by ju zabíjal?“

	Marek mlčal. Na to nemal odpoveď. Možno keby mal viac času, prišiel by na motív. Narýchlo nestihol čerstvú teóriu poriadne domyslieť.

	Mariju zjavne vôbec nepresvedčil, jej kolega sa však začal o neznámeho muža zaujímať: „Viete, ako sa volal?“

	Wolf pokrútil hlavou. „Nepredstavil sa. Ale bol to blondiak. Vlasy úplne svetlé, krátke a strapaté. Mladý, okolo dvadsaťpäť. Vysoký, ale nie vyšší ako ja. Má možno stoosemdesiatpäť centimetrov. Chudý a vyrysovaný, ale skôr šľachovitý. Opálený. Má vysoké čelo, krivý nos, asi bol niekedy zlomený, a bradu ako ten herec, čo hral posledného Batmana.“

	Marija sa na okamih zháčila. „Kto?“

	„Ben Affleck,“ vysvetlil jej Vjeran. „Ten, čo má bradu ako malý zadok. Pamätáte si ešte niečo?“

	Rozmýšľaj! Rozmýšľaj! poháňal Marek vlastný mozog. Predstavil si, ako s Ninou dorazili v ten večer do prístavu. Vôbec tam nechcel ísť, presviedčal ju, aby si to rozmyslela.

	„Magdalena. Tá jachta sa volá Magdalena a kotví v južnom doku, úplne na konci na poslednom móle.“

	Vjeran si to zapísal, Marija len krútila hlavou. „Stačilo týchto nezmyslov.“

	Jej kolega na ňu pozrel. „Prišli sme si ujasniť niekoľko vecí,“ obrátil sa zasa na Wolfa. „Ešte stále chcete vypovedať bez obhajcu?“

	Wolf chcel protestovať, no pochopil, že to nemá zmysel. Rozhodol sa im vyhovieť. Oprel sa dozadu a snažil sa pôsobiť čo najpokojnejšie. „Nemám čo skrývať,“ tvrdil presvedčivo a ukázal otvorené prázdne dlane. Toto gesto ho naučila ich policajná hovorkyňa.

	„Dobre teda.“ Vjeran prebehol spísané otázky. „Ako často ste sa s Ninou Hanákovou hádali?“

	„Čo je to často?“ utrúsil Wolf. „Mali sme lepšie aj horšie dni.“

	„Tak prečo ste sa hádali?“ pokračoval Juriša.

	„Myslíte tu alebo doma?“ Wolf sa odmlčal. Pripomenul si, ako Nina vyzerala, keď sa nahnevala. Väčšinou si uprostred výmeny názorov už ani nepamätal, ako sa hádka začala. Niekedy sa to skončilo tresknutím dverí, inokedy sa prepracovali do postele. Sex bol vtedy živočíšny. Keď potom ležali vedľa seba a on sa spamätával, zišlo mu na um, či to nespravila naschvál. Nikdy jej to nevyčítal. „Hádali sme sa, lebo som trávil veľa času v práci. Viete, aké to je, keď vyšetrujete prípad. A ja som… žiarlil.“ Chvíľu premýšľal, či druhý dôvod zamlčí, potom sa to rozhodol otočiť a využiť vo svoj prospech. „Normálne nie som žiarlivý, ale ona mi na to rada dávala dôvody. Flirtovala s mužmi pred mojimi očami. Provokovala ma. Čakala, čo spravím.“

	„A čo ste spravili?“ chcela vedieť Marija.

	„Nikdy som jej neublížil. Aj keď to niekedy chcela.“ Ležović nedôverčivo zdvihla obočie. „To vám povedala?“

	„Nie priamo,“ zháčil sa Marek. „Rada sa zahrávala s mužmi. Nielen so mnou, aj s tými cudzími. Preto som myslel, že by to mohol spraviť ten boháč s jachtou.“

	„Čo sa stalo medzi nimi na tej jachte?“ vyzvedal Vjeran.

	„Hovorím, že si z tej noci veľa nepamätám.“ Wolf prepadal zúfalstvu. Ani jemu táto teória nedávala celkom zmysel, o to ťažšie o nej presviedčal niekoho iného.

	„Podľa vás ju zabil, lebo ho odmietla?“ pýtala sa Ležović skeptickým tónom.

	Marek na nej videl, že ju tak ľahko nepresvedčí. „Možno.“

	„Nejako nám to nesedí,“ upozornila ho. „Hovoríte, že na jeho jachte ste boli pred dvoma dňami, Nina zomrela až túto noc.“

	„Ale keď odchádzala potom, ako sme sa rozišli, vyhrážala sa, že pôjde za ním.“

	„Zatiaľ ste nepovedali nič, čoho by sme sa mohli chytiť,“ zavrhla jeho teóriu napokon. „My sa tu bavíme o faktoch. Bol k nej hrubý? Násilný? Videli ste niečo také?“

	Wolf sa nahneval. Čo od neho chcela počuť? Že priamo videl, ako ten muž Ninu zabíja? „Nie, ale bol dotieravý.“

	„Toto je slabá báchorka,“ mávla rukou Ležović. „Mohli ste si dať väčšiu námahu a vymyslieť niečo lepšie.“

	Aj Marek strácal trpezlivosť. Nebolo jednoduché ich dookola presviedčať o tom istom, nemal však inú možnosť.

	„Hovorím pravdu.“

	Marija sklamane zaklonila hlavu. Cítila, že od priznania boli ďaleko. „Stále tvrdíte, že ste nevinný?“

	Wolf prikývol. „Predpokladám, že si moju verziu nepôjdete overiť…“

	Ležović sa ani neunúvala predstierať, že mu vyhovie. „Do prístavu nikoho posielať nebudeme. Nevidím na to dôvod.“

	Vjeran sa rozhodol ukončiť vypočúvanie. „Teraz musíme počkať na výsledky testov. Viete, ako to funguje. Dnes skončíte v cele policajného zaistenia, čoskoro pôjdete pred sudcu. Je čas zohnať si právnika. Alebo vám nejakého pridelí systém?“

	„Zoženiem si ho,“ rozhodol sa Wolf napokon. „Potrebujem si len zavolať na Slovensko.“

	„Samozrejme.“

	Keď Marek dostal príležitosť na telefonát, zaváhal. Ktoré číslo pozná naspamäť? Odrazu mu zišlo na um také, ktoré sám nečakal, a predsa ho vytáčal.


29. februára 2016 

	 

	Nina nechcela, aby sa o nich Denisa dozvedela. Požiadala Mareka, aby ich rodiaci sa vzťah udržal aspoň zatiaľ v tajnosti. Dohodli sa, že to, čo je medzi nimi, je aj tak nezáväzné. Ani jeden z nich nepatril k tým, ktorí sa radi priznávajú k citom. Pravidelné stretnutia jednoducho zvalili na vzájomnú príťažlivosť. Nina chodila k Marekovi takmer každý večer, väčšinou sa na seba rovno vrhli a takmer nikdy u neho neprespala. Ak aj skončili v objatí pod perinami, ráno sa už Wolf budil zasa sám. Odkedy spolu prvýkrát spali, sex sa stal ich hlavným spoločným programom. Von chodili len výnimočne, obom to tak vyhovovalo.

	Predsa spravili výnimku. Dohodli sa na spoločnom programe mimo bytu. Nina dostala v práci lístky do kina a len tak mimochodom sa spýtala Mareka, či nechce ísť s ňou. Nečakala, že bude súhlasiť, no nedala sa tým zaskočiť. Nato on navrhol večeru v centre a po mesiaci pravidelných stretnutí si konečne naplánovali štvrté rande.

	Wolf jej v ten večer napísal, že bude meškať. Keďže to nemala ďaleko a nechcela na neho čakať sama v reštaurácii, vybrala sa mu naproti. Meškal však trochu dlhšie a ona sa namiesto neho stretla pred budovou krajského policajného riaditeľstva v Starom Meste s kamarátkou.

	Denisa odchádzala z práce. Keď uvidela Ninu, prekvapene zastala pod schodmi. „Prišla si za mnou? Nedohodli sme sa na ničom, však? Stalo sa niečo?“

	Nina zostala na okamih zaskočená. „Nedohodli, čakám na Mareka.“

	Krajčírová sa však zarazila oveľa viac. Snažila sa čo najrýchlejšie zakryť, ako ju to zasiahlo. „Takže vy dvaja spolu…“

	„Nechcela som, aby si sa to dozvedela takto.“

	„Ako dlho to trvá?“ spýtala sa Denisa priamo. Nina zaváhala. „Mesiac, možno o čosi menej.“

	„Kedy si mi to chcela povedať? Či by si mi len rovno poslala pozvánku na svadbu?“

	„Neblázni. Nie je to nič vážne. Ide len o sex.“

	„Preto ho čakáš pred prácou?“ zapochybovala Denisa.

	„Klameš len mne alebo si to sama nahováraš?“

	„Môžeme sa o tom porozprávať?“ požiadala ju Nina.

	Vtedy z budovy vyšiel aj Wolf. „Ahoj-te,“ zahabkal, keď uvidel kamarátky spolu.

	Denisa obišla Ninu. „Užite si rande, holúbkovia.“ Kráčala ďalej.

	„Počkaj, napíšem ti,“ volala za ňou Nina, no už sa ani neobzrela.

	„Čo sa stalo?“ opýtal sa Marek.

	„Čo by sa stalo? Meškáš a ja som sa ti vybrala naproti,“ vravela Nina s náznakom hnevu v hlase.

	„Takže už o nás vie?“

	„Nebudeš ty náhodou policajt?“

	„Teraz sa nehnevaj na mňa, ty si to pred ňou chcela tajiť,“ pripomenul jej Wolf.

	Zjavne to nebol najlepší čas na dokazovanie pravdy. „Ešte aj ty mi budeš niečo vyčítať?“

	„Ja ti nič nevyčítam, len hovorím, že sa nemáš prečo hnevať na mňa.“

	Nina od neho odvrátila zrak. „Prešla ma chuť na kino. Zavezieš ma domov?“

	„Čo? To prečo?“ nechápal Marek.

	„Nechaj tak, pôjdem peši,“ vyhlásila Nina a hneď vykročila.

	„Počkaj!“ vybehol za ňou Marek. „Môžeme sa porozprávať o tom, čo sa stalo?“

	Nina odmietla zastať. „Nič sa nestalo.“

	Wolf ju predbehol a skočil jej do cesty. „Akože nič? Prečo si potom taká?“

	„Aká?“

	„Nahnevaná.“

	„Ja sa nehnevám,“ tvrdila Nina.

	„Tak potom prečo nechceš ísť do kina?“

	„Už nemám náladu.“

	Marek sa musel zmieriť s tým, že vysvetlenie nedostane. Napokon presvedčil Ninu, aby s ním nastúpila aspoň do auta, a keď vyrazili, sama povedala, aby ju vzal k sebe. Večer však nedopadol podľa jeho predstáv ani s alternatívnym programom.

	Keď dorazili do jeho petržalského podnájmu, navrhol jej prechádzku s Fenrirom.

	Odmietla, ale poslala ich von. „Dám si zatiaľ sprchu.“

	Usmial sa, pobozkal ju na čelo. Mal pocit, že je všetko v poriadku, no keď sa vrátil aj s huskym, po Nine zostal už len odkaz na chladničke: Necítila som sa dobre, zobrala som si taxík.


4. júla 2016 

	 

	Petra Siváková pracovala na krajskom riaditeľstve bratislavskej polície ako kriminalistická psychologička. Väčšinu času robila posudky podozrivých, ale najradšej tvorila profily potenciálnych páchateľov. Táto práca ju neuživila, preto musela nájsť spôsob, ako si popri nej privyrobí. Len nedávno začala písať články do časopisov a na ženské weby. Hoci si vždy vedela zorganizovať čas, tesne pred publikačnou uzávierkou s tým mala problém. Najmä keď musela zároveň riešiť niečo súrne na polícii.

	V ten deň mala dve dôležité úlohy: prepracovať článok s poznámkami od šéfredaktorky a odovzdať posudok na súdne pojednávanie. Keďže bola perfekcionistka, nemohla zanedbať ani jedno. Po pravidelnej porade oddelenia sa zavrela do kancelárie a nevytiahla odtiaľ päty. Vynechala dokonca aj obednú prestávku.

	Popoludní ju zháňal kapitán Karol Lupták – zastupujúci riaditeľ oddelenia. Nebrala mu telefón a nereagovala na správy. Vedela, že sa s ňou chce o niečom poradiť. Odkedy nastúpil do vedúcej pozície, v kuse sa chodil o všetkých rozhodnutiach radiť: buď s ňou, alebo s Marekom. Keďže Wolf bol práve odcestovaný, zostala mu len Petra. Tá sa potrebovala sústrediť na vlastné povinnosti. Napokon odpísala, že je zaneprázdnená, a sľúbila, že sa za ním zastaví neskôr. Potom vypla zvonenie. O dve hodiny šla zaniesť hotový posudok vyšetrovateľke Horváthovej a cestou späť zvažovala, či sa zastaví u Karola. Článok dostal prednosť, Lupták ju však už čakal v jej kancelárii. Keď sa tam vrátila, stál nad stolom. Mal na sebe oblek ako každý pracovný deň za posledné mesiace. Ryšavé vlasy si nedávno takmer úplne vyholil, aby zakryl začínajúcu plešinu. Nevedela si na to zvyknúť. „Keď nejde hora k Mohamedovi,“ obrátil sa k nej s úsmevom, no unavené oči prezrádzali, že sa trápi.

	„Prepáč,“ ospravedlnila sa mu, keď sa spamätala z prvotného prekvapenia. „Mám toho veľa.“

	Lupták si nervózne naprával kravatu. „Potrebujem sa poradiť.“

	Vtedy Petre zazvonil telefón. Skontrolovala displej. Neznáme číslo, ešte k tomu zahraničné. „Musím to zobrať,“ vyhlásila a vybehla z kancelárie, akoby šlo o súkromný telefonát, ktorý nemohla vybaviť pred ním.

	Karol zostal zmrazený ako ľadová socha. Tŕpli mu končatiny a mal pocit, akoby sa nemohol pohnúť. Uvedomil si, že má sucho v ústach. Rozhliadol sa okolo seba a zbadal fľašu minerálky bez vrchnáka položenú na zemi. Schmatol ju, aby zavlažil vyprahnuté hrdlo.

	„To je voda na kvety,“ varovala ho Petra, keď sa o chvíľu vrátila.

	Karol vyprskol a ošpliechal podlahu. Zahanbene položil fľašu na miesto.

	Siváková obišla stôl. Musela si sadnúť.

	Karol si všimol, že je odrazu nesvoja. „Stalo sa niečo? Kto volal?“

	Petra na neho uprene pozrela. Najprv neprehovorila, zjavne sa ešte spamätávala. „Marek,“ povedala napokon.

	Lupták sa zľakol. Z jej výrazu mu bolo jasné, že je to vážne. „Čo sa stalo? Havaroval? Okradli ho? Je v poriadku? Hovor!“

	Siváková sa akoby rozpamätávala, čo jej Wolf do telefónu oznámil. Nemohla tomu uveriť. Počula správne? „V kufri auta našli Ninu, mŕtvu.“

	Karol náhle zbledol. „Preboha!“

	„Mareka zadržali, je podozrivý,“ dodala vzápätí.

	Chvíľu tam sedeli v tichu. Obaja mali nutkanie opýtať sa toho druhého, čo si o tom myslí. Ani jeden to nechcel vysloviť nahlas – je Marek vrah? Karol po niekoľkých minútach vstal. „Musíme zvolať poradu, musíme mu pomôcť.“

	Do polhodiny sa členovia jeho tímu zišli v hlavnej zasadačke. Nechápali, čo sa deje, viacerí sa už chceli vytratiť z práce. Nervózne vyčkávali, kedy sa dostaví aj posledný z nich. Až vtedy Lupták pred všetkých predstúpil. Zasa si nervózne naprával kravatu, tlačila ho. „Ako viete, Marek Wolf je práve na dovolenke v Chorvátsku. Mal sa vrátiť zajtra. V práci ho však neuvidíme, zadržala ho miestna polícia. V kufri auta našli telo jeho mŕtvej priateľky, on je hlavný podozrivý.“

	Denisa mala pocit, že jej srdce vynechalo úder. Jej kamarátka je mŕtva. Údajne ju zabil muž, s ktorým ju zoznámila. Na chvíľu nepočula, čo Karol vravel ďalej. Hoci stále sedela na stoličke, pripadala si, akoby sa pod ňou prepadla zem a ona klesala do bezodnej priepasti.

	„Budeme pracovať s predpokladom, že je nevinný,“ nadviazal Lupták. „Spadá pod chorvátske zákony a vyšetrovanie vraždy má pod palcom miestna kriminálka. Musíme mu pomôcť všetkými dostupnými spôsobmi. Predovšetkým potrebuje dobrého právnika.“

	Policajná hovorkyňa sa pomaly spamätávala. Neisto zdvihla ruku do vzduchu.

	„Denisa?“ oslovil ju Karol.

	Vstala a ťahala si ku kolenám obtiahnuté šaty, ktoré jej sotva prekrývali stehná. Bola úplným protikladom Petry. Zatiaľ čo psychologička bola dievčenská a nenápadná, hovorkyňa vždy stavila na ženskosť. Mala rada pozornosť, preto sa obliekala vyzývavo. Výnimočne po pozornosti netúžila, musela sa však ozvať. „Postarám sa o právnika, poznám jedného dobrého.“

	„V poriadku,“ prikývol Lupták. „Okrem neho ešte potrebujeme do Splitu vyslať nášho zástupcu, ktorý dohliadne na chorvátskych kolegov.“ Pozrel sa rovno na mladú vyšetrovateľku Horváthovú.

	Tá okamžite zaspätkovala. „Vyšetrujem prípad, nemôžem teraz odísť zo Slovenska.“

	Rozpracované prípady, osobné problémy, iné pracovné povinnosti – každý z tímu kriminálnej polície prišiel s inou, originálnou výhovorkou, prečo to nemôže byť práve on, kto pocestuje do zahraničia.

	Policajná hovorkyňa sa znova prihlásila. „Pôjdem ja.“

	„Denisa, to je od teba pekné a Marek by to určite ocenil, ale nemáš právomoc, aby si zasahovala do vyšetrovania,“ sklamal ju Karol.

	„Zákony poznám dosť dobre. Viem, že nikto z nás nemá právomoc,“ opravila ho podráždene.

	„Ako chcete, ak nemôže nikto iný, vycestujem osobne,“ rozhodol Lupták vzápätí.

	„Kapitán,“ zasiahla Siváková. „Pri všetkej úcte, ale si riaditeľ oddelenia, nemôžeš len tak odísť.“

	„Zastupujúci riaditeľ,“ doplnil ju. „Som tu len dovtedy, kým minister nevymenuje niekoho iného.“

	„To nemení nič na fakte, že tu momentálne máš rozhodujúce slovo,“ trvala na svojom Petra. „Navrhujem, aby som šla za Marekom ja spolu s Krajčírovou. Možno aj chorvátski vyšetrovatelia budú ochotnejšie spolupracovať s hovorkyňou a s psychologičkou.“

	Lupták mlčal. Bolo na ňom, aby urobil zásadné rozhodnutie. Ešte raz sa obzrel po miestnosti, nechcel však do Chorvátska posielať nikoho proti jeho vôli, nebol ten typ šéfa. „Dobre teda, do Chorvátska pôjdu Siváková s Krajčírovou. Denisa, zavolaj hneď tomu právnikovi. Chcem vás tam mať do zajtra rána a doobeda mi podáte hlásenie.“

	 

	Marek zaspával v cele policajného zaistenia. Teda skôr iba ležal na nepohodlnej úzkej posteli so starým matracom a civel do tmy. Jeho myšlienky prerušilo otváranie dverí. Strhol sa na posteli, zakryl si oči pred náhle zažnutým svetlom.

	„Kto je tam?“

	„Vjeran Juriša,“ predstavil sa Chorvát, ktorý pracoval na Nininej vražde. Zavrel za sebou dvere a oprel sa o ne. „Hovoríte po anglicky?“

	Marek prikývol. Nechápal, čo tam Juriša robí. Zjavne bol medzitým doma, prezliekol sa a stihol aj sprchu.

	„Chcem s vami hovoriť bez kolegyne a bez tlmočníčky, súhlasíte?“

	Wolf váhal. „Táto návšteva nie je súčasť vyšetrovania?“ Juriša pokrútil hlavou. „Nie oficiálne, chcem vám pomôcť.“

	„Prečo by som vám mal veriť?“

	„Lebo môžete len získať,“ odpovedal mu Vjeran. „Ja riskujem, že som tu. Poznáte, ako to funguje.“

	Marek sa posadil na kraj postele. „Čo odo mňa chcete?“

	Vjeran vkročil do miestnosti. „Čo mi viete povedať o tom mužovi s jachtou?“

	„Už som vám ho opisoval. Vysoký blondiak, o niečo nižší odo mňa. Chudý, šľachovitý. Krivý nos, vysoké čelo, hranatá hlava,“ vymenoval črty muža, ktorého stretol len dvakrát v živote.

	„Meno si naozaj nepamätáte?“ zisťoval Juriša.

	„Nepredstavil sa.“

	„Jeho jachta sa volá Magdalena, všakže?“ Wolf prikyvoval. „Pomôže to nejako?“

	Vjeran sa tváril neurčito. „Loď s takým názvom patrí jednej bohatej rodine zo Splitu a majú syna, ktorý by zodpovedal vášmu opisu. Hovorí vám niečo meno Luka?“

	Marekovi sa rozšírili zreničky, zahniezdil sa na mieste. To meno mu bolo povedomé. Určite ho predtým počul. Snažil sa zo všetkých síl rozpamätať, až si napokon vybavil pri mene Luka tvár bohatého jachtára. „Je to on.“ Pochyboval o vlastnom vyhlásení. Naozaj si spomenul alebo si meno s tvárou len tak veľmi chcel spojiť? Počul vôbec niekedy jeho meno?

	Juriša mal stále kamennú tvár, nedával najavo emócie.

	„V tom prípade sa Nina mohla dostať do veľkých problémov.“

	„Poznáte ho?“ dedukoval Marek.

	„Jeho otec je veľmi vplyvný. Majú prsty v špinavých obchodoch a jeho syn Luka… on je naozaj hrozný človek.“

	„Takže mi veríte?“ nádejal sa Wolf.

	Vjeran vstal z miesta. „To som nepovedal. Musím si overiť, či s ním Ninu niekto videl. Ak sa to potvrdí, povedzme, že som otvorený tejto možnosti. Nebude to jednoduché, s Hrvatovcami sa neradno zahrávať.“

	„Ako to myslíte? Patria k mafii?“ domýšľal si Marek.

	Juriša mu neodpovedal. „Overím to, potom vám poviem viac. Zatiaľ nikomu nič nehovorte, dobre? Je to len medzi nami, v poriadku?“

	„V poriadku,“ prikývol Wolf.

	Vjeran sa rozlúčil s prísľubom, že sa za ním ešte zastaví, a opustil celu policajného zaistenia. Marek zostal osamote. Možno aj vďaka Jurišovej návšteve bol o niečo pokojnejší. Posledný obraz, ktorý mal pred očami, než zaspal, bola Ninina tvár. Nie však tvár znivočenej mŕtvoly, ale krásky, ktorou bola za života.


7. marca 2016 

	 

	Situácia medzi Ninou a Marekom sa urovnala rýchlo, s Ninou a Denisou to bolo už o čosi zložitejšie. Kamarátky sa napokon tiež uzmierili. Po týždni ticha sa ako prvá ozvala Krajčírová. Nina ležala na gauči s nohami vyloženými na Marekovi. Masíroval jej chodidlá a ona sa slastne usmievala, keď jej zazvonil telefón. Takmer kopla Wolfovi do tváre, keď zistila, kto jej volá. Naznačila mu, aby bol ticho, než zdvihla. „Prosím?“

	„Ahoj,“ pozdravila sa Denisa po krátkom mlčaní. „Ako sa máš?“

	„Ozývaš sa, lebo sa na mňa už nehneváš alebo niečo potrebuješ?“

	„Neviem,“ odvetila Krajčírová neisto. „Teda nič nepotrebujem, ale ešte mi chvíľu potrvá, než sa cez to prenesiem.“

	Nina stiahla nohy a sadla si. „Chápem.“

	„Nechcem prísť o najlepšiu kamarátku.“

	„To nechcem ani ja.“ Nina sa pristihla, že si nervózne obhrýza nechty. „Čo robíš? Chceš sa stretnúť?“

	„Už som v pyžame,“ odmietla Denisa. „Ale mohli by sme zájsť cez týždeň na obed.“

	„Jasné, budem rada.“

	„Ešte ste spolu?“

	Nina mlčala. Vstala z gauča a prešla k oknu. Hľadela na stenu protiľahlej budovy.

	„Takže ste,“ dedukovala Denisa. „Ale nie ste spolu práve v tejto chvíli, však nie?“

	„Čo si,“ vyhŕkla Nina okamžite. Marek vstal a podišiel k nej, rukou mu naznačila, aby ju nerušil.

	„Už vieš, s kým pôjdeš na odovzdávanie cien?“ vyzvedala Krajčírová vzápätí.

	„Myslela som, že vezmem Mareka.“

	„Aha…“

	Nina pozrela na Wolfa, ktorý na ňu zvedavo hľadel. „Ale ešte sme sa o tom nebavili.“

	„Veď je to túto sobotu,“ pripomenula jej Denisa.

	„Viem, ešte na to nebola príležitosť.“

	„Hlavné je, že to medzi vami nie je vážne. Však ho ideš predstaviť celému Slovensku. Ako ho poznám, aj tak nepôjde.“

	„Prečo si to myslíš?“ vyzvedala zaskočená Nina.

	„Nie je na takéto akcie a nemá rád kamery,“ povedala jej Denisa. „Ale ja som k dispozícii.“

	Nina na kamarátku zjavne nepomyslela. „Chceš ísť?“

	Krajčírová to z tónu jej hlasu pochopila. „Čo si, aj tak si nemám čo obliecť.“

	„Zajtra si zavoláme, dobre?“ Nina zložila a obrátila sa na Wolfa. „Musíme sa porozprávať.“

	„Čo som spravil?“ zľakol sa.

	„Nič, len tento víkend ma čaká jedna akcia a bola by som rada, keby si šiel so mnou,“ oznámila mu.

	„Aká akcia?“

	„Počul si už o odovzdávaní diváckych televíznych cien?“

	Marek nebol veľký fanúšik televíznych programov. Len pokrútil hlavou.

	Nina si sadla na gauč a potľapkala miesto vedľa seba. Najprv naň vyskočil Fenrir, oddychujúci v pelechu. „Tak diváci hlasujú každoročne v rôznych kategóriách a vyberajú si svoje obľúbené osobnosti z obrazovky. To chápeš, nie?“ Vysvetľovala princíp diváckej ankety, ako keby šlo o Pytagorovu vetu. „No a potom sa počas slávnostného prenosu otvárajú obálky, čítajú sa mená víťazov a tí dostávajú sošky. Som nominovaná, pôjdeš so mnou ako môj sprievod?“

	„Takže sú tam kamery?“

	„Samozrejme, je to živý prenos.“

	„Potom nie,“ odmietol rázne.

	„Marek,“ štuchla doňho. „Je to pre mňa dôležité.“

	Stále sa netváril nadšene. „Gratulujem. Dúfam, že vyhráš, ale nemám rád kamery.“

	„Tak to si musíš zvyknúť, ak chceš byť so mnou,“ vyhlásila Nina. „Alebo si mám nájsť niekoho iného, kto pôjde namiesto teba?“

	Wolf len mykol plecom. „Pokojne.“

	Nina mu rozopla zips na nohaviciach a ruku strčila dovnútra. „Však ja ťa ešte presvedčím.“ Keď sa mu ich snažila stiahnuť, ochotne jej pomohol. Pobozkala ho na bradavke potom na podbrušku. Neznášal, keď žena takto chodí okolo horúcej kaše a on sa pri tom má tváriť, že ho to vzrušuje. S Ninou to bolo iné. Lebo vedel, čo bude nasledovať. Dokázala prejsť od nežností k drsnému zaobchádzaniu rýchlejšie ako formula z nuly na stovku.

	„To neznamená, že si ma presvedčila,“ zamrmlal, než zaklonil hlavu.


4. júla 2016 

	 

	Hlavným organizátorom cesty do Chorvátska sa stala Denisa. Tá vybavila právnika, ktorý bol ochotný nielen okamžite s nimi vycestovať, ale policajnú hovorkyňu a kriminalistickú psychologičku bral vlastným autom. Petru večer po jedenástej vyzdvihli na luxusnom mercedese. Za volantom sedel štyridsiatnik s porcelánovým úsmevom a svetlomodrými očami, vedľa neho krásna červenovláska s jemným opálením. Vyzerali ako pár z reklamy na to auto. Vodič sa dokonca preukázal ako dokonalý džentlmen, Petrinu batožinu uložil do kufra a jej otvoril dvere.

	V aute, než vyrazili, ich Denisa zoznámila. „Toto je Martin Cingálek, skvelý obhajca a úžasný človek. Toto je Petra Siváková…“ Odmlčala sa, akoby chvíľu hľadala vhodné slová, no napokon dodala len: „Moja kolegyňa.“

	Petra sa usmiala na právnika a snažila sa odignorovať, že Denisa na jej adresu nevyslovila žiadne superlatívy.

	„Teší ma.“

	„Čo robíte na polícii, ak to nie je tajné?“ vyzvedal Cingálek.

	Sivákovej to polichotilo. „Tajné? Som kriminalistická psychologička.“

	„To znie zaujímavo, mohli by ste mi o vašej práci trochu porozprávať,“ navrhol právnik.

	„Rada,“ súhlasila Petra.

	Cingálek oplýval šarmom, ktorý využíval v súdnej sieni aj mimo nej, na mladú psychologičku už zjavne zapôsobil. To sa však nepozdávalo Denise, ktorá do ich rozhovoru skočila: „Čo keby ste si tento zaujímavý pokec nechali na neskôr? Teraz by sme mohli radšej vyraziť, aj tak pôjdeme celú noc.“

	Právnik jej vyhovel a naštartoval. Petra stíchla a radšej sa oprela o sedadlo. Chvíľu nechala ich dvoch, nech si vymenia zopár otázok, potom zasiahla do ich debaty pre zmenu ona. „Odkiaľ sa vlastne poznáte?“

	Krajčírová sa zatvárila znechutene, no v šere si Petra jej výraz nemohla všimnúť ani v spätnom zrkadle. „Ešte som ti nehovorila? Je to veselá historka. Spoznali sme sa na Tinderi, obaja sme potiahli prstom doprava, keď vyskočila fotka toho druhého.“

	„Denisa žartuje,“ zasiahol Cingálek. „Zoznámili sme sa na jednej akcii, vlastne nás predstavila Nina.“ Odmlčal sa a Petra si všimla, že na okamih zvraštil čelo. Zjavne aj jeho Ninina smrť zasiahla.

	„A odpoveď na ďalšiu otázku znie: nie, nespali sme spolu,“ doplnila ho hovorkyňa vzápätí.

	„Ale no tak, dámy,“ pohoršil sa právnik. „Azda sa takto nebudete k sebe správať celý čas? Máme pred sebou dlhú cestu.“

	Obe okamžite stíchli. Konverzáciu ďalej viedol šofér a držal sa neutrálnych tém. Prvú zastávku si urobili po vyše dvoch hodinách. Martin zvolil trasu vedúcu cez Rakúsko a zastal na veľkej pumpe s odpočívadlom, aby natankoval. Keď šiel zaplatiť, opýtal sa ich, či niečo chcú. Denisa si objednala cukríky, Petra sa skromne tejto možnosti vzdala.

	Zostali samy. Vyšli z auta, aby si natiahli nohy. Bola už takmer polnoc, vzduch sa ochladil. Motorkári parkujúci kúsok od nich si ich všimli a začali po nich pokrikovať. Petra sa ich snažila ignorovať, radšej sa vrátila do auta po bundu. Denisa zašla až k nim, aby si vypýtala oheň.

	„Ty fajčíš?“ spýtala sa psychologička prekvapene, keď ju videla s horiacou cigaretou.

	„Občas,“ mykla Krajčírová plecom. „Keď som nervózna alebo v strese.“

	Petra sa mala chuť opýtať, z čoho je nervózna, no radšej túto otázku nevyslovila.

	„Prepáč, že som na teba vybehla,“ ospravedlnila sa Denisa vzápätí. „Nahnevalo ma, že ma odsudzuješ, a pritom fakt nevieš, o čo ide.“

	„Odsudzujem? Nič som nepovedala,“ nechápala Siváková.

	„Videla som ten pohľad, keď si nastupovala do auta. Akoby si si myslela, že sa v tom mercedese rozvážam po celej Bratislave.“ Krajčírová si potiahla z cigarety. „Potom tá otázka, že odkiaľ sa poznáte. Dobre som vedela, kam tým mieriš.“

	„Možno máš pravdu,“ uznala Siváková. „V tom prípade je namieste, aby som sa ospravedlnila ja tebe.“

	„V pohode,“ mávla Denisa rukou. „Len neznášam, keď ma ľudia súdia tým pohľadom.“

	„Akým pohľadom?“

	„Že som milenka ženatého muža.“

	Petra zostala zaskočená. „Martin… pán Cingálek je ženatý?“

	„Ženatý, dve deti,“ spresnila Denisa. „Aby si vedela, tak ja som ešte so ženatým nikdy nespala. Mám svoje zásady.“

	Siváková jej vychytila dohárajúcu cigaretu z rúk a sama si potiahla. „Prečo si sa vlastne prihlásila, že chceš ísť?“

	„Akože prečo?“

	„Necháp ma zle. Som rada, že si Marekovi vybavila právnika, len nechápem, prečo kvôli nemu cestuješ do Chorvátska.“

	„Ak narážaš na to, čo medzi mnou a Marekom bolo, to je dávna minulosť,“ ubezpečila ju Denisa podráždene a vytiahla z krabičky ďalšiu cigaretu. „Možno to nevieš, ale Nina bola moja dobrá kamarátka. Nechcem mu len pomôcť, chcem, aby sme dostali jej skutočného vraha. Ale prečo si sa ho vybrala zachraňovať ty? Väčšinou sa o tebe vyjadroval ako o ľadovej princeznej a to je jedna z tých lichotivejších prezývok, ktoré ti dal.“

	Petra sa zatvárila prekvapene. S Wolfom spočiatku nevychádzala najlepšie. Všetky ich rozhovory sa končili hádkou, no prvé spoločné vyšetrovanie medzi nimi postupne prelomilo ľady. „Je to môj kolega. Je v mojom záujme a v záujme oddelenia, aby sa dostal na slobodu a naspäť na Slovensko.“

	„Chceš tvrdiť, že nemáš postranné úmysly?“

	„No dovoľ! Čo som ja? Ty?“

	Krajčírová sa len zasmiala. Spomenula si, ako na ňu žiarlila, keď sa s Wolfom stretávali. Vtedy sa k nim pridal právnik. Denise podával cukríky, ktoré si vyžiadala, a Petre priniesol čokoládu. „Vyzeráte, že by vám dobre padlo niečo sladké. Bol som aj na toalete. Nechcete si odskočiť? Najbližšie zastavíme tak najskôr o dve hodiny.“

	Obe odmietli a nastúpili do auta. Petra pozorovala Denisu v spätnom zrkadle, až sa ich pohľady stretli v jeho odraze. V tej chvíli bez slov uzavreli prímerie, aspoň načas.


5. júla 2016 

	 

	Pitevňa je tou časťou nemocnice, o ktorej majú ľudia zväčša skreslenú predstavu. Domnievajú sa, že je to tmavé pivničné miesto s blikajúcou žiarovkou na chodbe, kde sa vzduchom šíri nepríjemný mŕtvolný smrad. Toto presvedčenie nadobudli z hororov. V nich zobrazujú márnicu tak, aby vytvorili čo najtemnejší dojem v divákoch, ešte podčiarknutý hudbou naháňajúcou zimomriavky.

	Vjeran Juriša poznal pravú tvár pitevne. Vedel, že vyzerá úplne inak. Nachádzala sa síce v podzemí, no chodba vedúca k nej bola dobre osvetlená, vzduchom sa šíril špecifický zápach dezinfekcie a atmosféru dotváralo zodpovedajúce ticho. Aj keď to nebolo hororové prostredie, Vjeran na patológiu chodil len nerád. Nemal v láske nemocnice a doktorov akéhokoľvek druhu. Aj tých, ktorí na ľuďoch robia až po smrti. Keď navštevoval pitevňu v minulosti, bolo to vždy z donútenia. V tomto prípade však šiel z vlastnej iniciatívy. Vedel, že na pitevnú správu bude čakať minimálne do ďalšieho dňa a podstatné informácie chcel mať čo najskôr. Preto si zistil čas konania Nininej pitvy a meno prideleného súdneho lekára a vybral sa za ním osobne.

	Zaklopal na kovové dvere s malým okienkom a nazrel dovnútra. Predsieň pred miestnosťou s pitevným stolom bola prázdna, vedľa sa však zjavne svietilo. To znamenalo, že doktor už pracoval na tele. Vjeran si nasadil rúško, jednorazovú čiapku s gumičkou a ochranné návleky na topánky. Opäť zaklopal. Čakal na pozvanie.

	Patológ zdvihol pohľad. V ruke držal skalpel a bol celý zahalený. Vjeran iba podľa očí trčiacich medzi rúškom a čiapkou spoznal, že je to doktor Broz. „Juriša, čo ťa sem privádza?“

	„Chcel som ťa vidieť pri práci,“ zaklamal Vjeran. Netúžil hľadieť na otvorenú mŕtvolu, no predsa sa na ňu pozrel. Niežeby mal problém so smrťou a s mŕtvymi ľuďmi, boli nevyhnutnou súčasťou jeho práce. Lenže vidieť ich takto – s otvoreným hrudníkom, kožou natiahnutou a prevísajúcou do strán, to bolo iné. Vyzerali ako prázdne schránky odhaľujúce ľudskú bezvýznamnosť.

	„Akoby sme sa nepoznali,“ zasmial sa Broz. „Čo chceš naozaj?“

	„Mám nejaké otázky.“

	„Všetko bude v pitevnej správe.“

	„Potrebujem to vedieť skôr,“ naliehal Vjeran.

	„Mohol si zavolať,“ stále nechápal patológ.

	„To mi nezišlo na um,“ tvrdil mu Juriša.

	„Tak sem s tým, čo nemohlo počkať?“

	„Už vieš, ako zomrela?“

	Súdny lekár vykročil spoza operačného stola, skalpel položil medzi ostatné nástroje. Ukázal na pomliaždeniny na kolenách, lakťoch aj na ramenách. Žena bola posiata modrinami a tržnými ranami, tvár jej zahaľovala biela plachta.

	„Rany na končatinách vznikli v dôsledku dopravnej nehody, najskôr ju zrazilo osobné auto,“ hovoril patológ.

	Vjeran si všimol zlomenú kosť trčiacu zo stehna. „Takže ju niekto prešiel. Zomrela na mieste?“

	„Zatiaľ to neviem naisto. Zdá sa, že nezomrela na následky nehody. Našiel som zranenia, ktoré spolu nekorešpondujú.“

	„Čože?“

	Súdny lekár odkryl plachtu zo ženinej hlavy. Na čele mala obrovskú ranu, jej lebka bola viditeľne poškodená. Z diery prekypoval opuchnutý mozog. „Toto je príčina smrti. Zo skúsenosti to vidím na pád z výšky.“

	„Ako vieš, že neutrpela všetky zranenia pri páde?“

	„Pri páde z výšky sú zväčša zranenia konzistentné podľa toho, v akom uhle telo dopadne. Napríklad je málo pravdepodobné, že by skončila s takto rozbitou hlavou aj so zlomenou stehnovou kosťou. Stehnová kosť je veľmi silná, najhrubšia kosť v tele.“

	„Rozumiem,“ pochopil vyšetrovateľ. Naklonil sa nad Nininým telom a zahľadel sa jej do tváre. Napriek tomu, že pravú stranu mala znetvorenú nepekným zranením, bolo mu hneď jasné, že za života bola mimoriadne krásna. V jednej chvíli mu hlavou prebehol krátky záblesk – sedela oproti nemu v bare, usmiala sa naňho.

	 

	Keď Marija prišla ráno do práce, skontrolovala čas. Meškala. Nielenže sa nevedela vymotať z domu, cestou sa zastavila po raňajky a autobus jej ušiel pred nosom. Radšej šla peši, ako by mala čakať na ďalší. Domnievala sa, že ju Vjeran predbehol, preto zamierila rovno do jeho kancelárie, no tam ho nenašla.

	„Kde je Vjeran?“ vybehla na operatívca, ktorého stretla na chodbe ako prvého.

	„Aj tebe dobré ráno,“ pozdravil ju. Ako všetci, aj on bol zvyknutý na jej správanie. Marija málokedy dbala na spôsoby. „Juriša tu ešte nie je.“

	Ležović sa zamračila. „Ako to?“

	„Keď to nevieš ty, tak to nebude vedieť nikto.“ Kriminalista mal chuť spomenúť, že ju kolegovia volajú Jurišov tieň. Nechcel ju viac nahnevať, preto si radšej zahryzol do jazyka. „Čo som počul, včera v noci sa vrátil sem. Vraj navštívil toho zadržaného Slováka. Možno ešte dospáva.“

	„Čože?“ Zaskočená Marija okamžite brala do rúk mobil a kráčala k vestibulu.

	„Aj tebe pekný deň,“ obrátil sa za ňou operatívec.

	Ozýval sa tón zvonenia, Vjeran nedvíhal. Marija nahnevane stisla telefón v dlani. Prečo v dnešnej dobe už nikto nepoužíva odkazovú službu? Nahnevaný odkaz by si nevypočul, no ona by sa cítila lepšie.

	Vtom ju niekto jemne pobúchal po pleci. Obrátila sa k vysokej červenovláske, ktorá sa na ňu usmievala. „Prepáčte, vy ste Marija Ležović?“ Hovorila po anglicky.

	Marija nebola dobrá v anglickom jazyku. Ovládala len základy a strácala istotu, keď musela prejsť do angličtiny.

	„Som, odkiaľ ste?“

	„Zo Slovenska. Sme tu kvôli Marekovi Wolfovi.“ Marija zdvihla obočie. Položila zlú otázku. „Kto ste?“

	Za ryšavkou stáli ešte dvaja ľudia. Muž v obleku a kravate vykročil bližšie a ponúkol jej ruku na podanie. „Martin Cingálek, právny zástupca pána Wolfa,“ predstavil sa.

	Ona mu ruku nepodala, len ukázala na ženy stojace pri ňom. „A ony dve sú čo? Jeho fanklub?“

	„Ja som policajná hovorkyňa Denisa Krajčírová,“ ozvala sa horlivo Denisa a vzápätí pozrela na Petru. „Toto je kolegyňa, kriminalistická psychologička Petra Siváková.“

	Marija poriadne nerozumela. „Počkajte, zavolám tlmočníčku.“ Doslova pred nimi ušla. Predýchavala nervozitu. Snažila sa pôsobiť sebavedome za všetkých okolností, preto neznášala situácie, v ktorých si nebola istá. Na chodbe natrafila na toho istého kriminalistu. „Kde je tlmočníčka?“

	„Aká tlmočníčka?“ nechápal.

	„Tá, čo tu bola aj včera.“

	Urazil ho jej povýšenecký tón. „Odkiaľ by som to mal vedieť? Nie som vrátnik.“

	Marija na neho takmer vyletela, na jeho šťastie na to nemala čas. Rozhovor ukončila tak ako predtým – vzala do ruky telefón a kráčala preč. Uvedomila si však, že nemá číslo na tlmočníčku. Zháňal ju predsa Vjeran. Zmierila sa s tým, že návšteve zo Slovenska musí čeliť sama.

	Jej problémy sa však medzitým vyriešili. Keď sa vrátila do vestibulu, zistila, že sa Slovákom už venuje Vjeran a je s ním aj tlmočníčka.

	Juriša jej vyšiel v ústrety. „Marija, gdje si odlutala?“ Marija, kde sa túlaš? Chytil ju za plece a predstavil ju ostatným. „Toto je moja kolegyňa, Marija Ležović.“

	„Už sme sa stretli,“ zastavila Marija zoznamovanie.

	„Zavediem obhajcu za klientom,“ ponúkol sa Vjeran.

	„Postaraj sa zatiaľ o dámy. Dáte si kávu?“

	Keď odišiel aj s Cingálkom, Ležović bezradne hľadela na Slovenky.

	„Môžeme dostať tú kávu?“ ozvala sa Krajčírová.

	 

	Martin Cingálek sedel v malej miestnosti, do ktorej sa sotva zmestil stôl s dvoma stoličkami. Nábytok bol pripevnený k zemi, aby sa s ním nedalo hýbať. Pod stolom sa nachádzal zvonček, ktorý slúžil obhajcovi na privolanie pomoci v prípade núdze. Právnik trpezlivo čakal na klienta. Zatiaľ čítal prvú výpoveď, ktorú poskytol polícii bez prítomnosti obhajcu. On to považoval za zásadnú chybu mnohých klientov. V tomto prípade uznal, že si Marek veľmi neublížil.

	Vtedy za ním policajt v uniforme doviedol Wolfa v putách. Posadil ho oproti nemu, sňal mu želiezka a oznámil právnikovi, že bude čakať pred dverami. Martin v rýchlosti zhodnotil jeho stav. Bol zvyknutý na dva druhy ľudí na opačnom konci stola – agresívnych, ktorí nezvládali situáciu, alebo defenzívnych, ktorí ho okamžite presviedčali o svojej nevine. Wolf zatiaľ iba mlčal. Tiež si ho premeriaval. Obhajca mal zjavne vyše štyridsať, napovedali o tom hlbšie vrásky okolo očí a úst aj šediny, ktoré neprekrýval. Jeho vlasy boli síce sčasti strieborné, no stále husté.

	„Martin Cingálek,“ predstavil sa, aby prerušil ticho.

	Wolf na okamih rozmýšľal, či už to meno niekedy predtým počul. „Ako som k vám prišiel?“

	„Cez spoločnú známu, Denisu Krajčírovú,“ odvetil Cingálek.

	„Môžem si vás dovoliť?“

	„Keď ste chodili s Denisou aj s Ninou, nemáte problém. Oproti nim som pomerne lacný.“

	„Vy poznáte Ninu?“ čudoval sa Marek. „Teda… poznali ste ju.“

	„Svet je malý. Ešte ste o mne nepočuli? Ja o vás už hej. Najprv som nechcel zobrať tento prípad, no Denisa ma presvedčila. Podľa nej ste nevinný. Tak som sa na vás prišiel pozrieť.“

	„A?“ Wolf hľadel na Cingálka a premýšľal, či ho niekedy Nina alebo Denisa spomínali. „Už ste si stihli spraviť obraz?“

	„Zatiaľ som pri prvom dojme. Uznávam, že je dôležitý, ja však naň neverím,“ odbil ho právnik. „Ale obe o vás hovorili len v dobrom. Keď sa tak na vás pozerám, ani sa im nečudujem.“

	Marek sa nervózne zahniezdil na stoličke. Cingálek si všimol, že sa cíti nepríjemne. „Prejdime radšej k dôležitejším veciam.“

	„Už vedia, ako Nina zomrela?“ spýtal sa Wolf.

	„Čakajú na pitevnú správu. Predpokladám, že vy v tejto otázke nevnesiete viac svetla…“

	„Ako to myslíte?“

	Cingálek položil obe ruky na stôl. „Skôr ako budeme pokračovať, musíme si objasniť jednu vec. Či už verím Denisinmu úsudku, alebo nie, som na vašej strane. Je vo vašom záujme hovoriť mi pravdu. Iba tak vás dokážem obhájiť.“

	„Som nevinný,“ zopakoval Wolf formulku, ktorú vravia všetci rovnako: vrahovia aj krivo obvinení.

	„V poriadku,“ prikývol právnik. „Keď pracujeme s obhájením neviny, potrebujeme predovšetkým dobré alibi. Z výpovede som vyčítal, že ste noc Nininej smrti strávili v prenajatom apartmáne. Máte na to nejakých svedkov?“

	„Bol som tam sám.“

	„Ani susedia vám to nepotvrdia? Nehrala vám hudba? Nepozerali ste televíziu? Svetlo, pohyb, všetko sa počíta, potrebujeme len potvrdenie tretej osoby.“

	„Veľmi vám nepomôžem,“ krútil Wolf hlavou. „Ležal som na gauči. Svetlo bolo zhasnuté, popíjal som a v tichu rozjímal.“

	„Výborne,“ povedal Cingálek ironicky. „Potom skúsme pracovať s tým, čo robila ona. Viete, kam šla? Ideálne za kým?“

	„Keď odo mňa odchádzala, vyhlásila, že ide za jedným boháčom, ktorý ju tu predtým balil,“ odvetil Marek. Rozpovedal mu o návšteve jachty. Spomenul si na sľub, ktorý dal Jurišovi. Rozhodol sa dodržať ho.

	„Podľa vás ju zabil, lebo ho odmietla?“ dedukoval Martin vzápätí.

	„Viem, je to strelené…“

	„Nie tak celkom, Nina vedela mužom pomotať hlavu.“

	Wolf na obhajcu na okamih nechtiac zazrel. Prepadla ho žiarlivosť, aj po smrti ju v ňom Nina vedela vyvolať. Robila z neho iného muža, ale rozhodne nie lepšieho.

	„Polícia by ho mala preveriť,“ vyslovil Cingálek po krátkom tichu.

	„Myslím, že sa o to postarajú.“

	Právnik si zapísal krátku poznámku. „Pre istotu to overím. Spomínate si ešte na niečo?“

	Marek pokrčil plecami. „Máte predstavu, ako ma obhájite?“

	„Polícia čaká na výsledky testov. My musíme pracovať na vašom vydaní na Slovensko, ale to by nemal byť problém.“

	„Kto je tu s vami?“

	Právnik už skladal rozložené papiere na jednu kopu.

	„Denisa a Petra Siváková.“

	„Žiadny vyšetrovateľ?“ čudoval sa Wolf.

	„Poradíme si bez neho,“ uistil ho Cingálek. „Buďte trpezlivý, vyčkajte ešte deň, zajtra budeme vedieť viac. Overoval som si to, podľa chorvátskych zákonov vás musia pustiť do dvadsiatich štyroch hodín. Ak nebudú mať dosť dôkazov, možno vám to umelo predĺžia. Proti tomu veľa nenarobíme.“

	„To je všetko?“

	„Zatiaľ.“

	„A čo ak tie dôkazy budú hovoriť proti mne?“ zisťoval Wolf, hoci odpoveď poznal aj sám.

	„Takto nerozmýšľa nevinný muž,“ varoval ho obhajca.

	„Budeme sa tým zaoberať až vtedy, keď na to dôjde.“


12. marca 2016 

	 

	Už keď Nina prvýkrát spomenula odovzdávanie televíznych cien, Marek vedel, že sa z toho tak ľahko nevyzuje. Dni zostávajúce do soboty trávil vymýšľaním výhovoriek. V piatok po práci ho vzala na strastiplnú púť nákupnými centrami. Vyberali spolu oblek. Ten, ktorým disponoval on, vraj nebol dosť dobrý. Wolf, žiaľ, nevidel rozdiel medzi ním a niečím, čo na neho Nina obliekla. Napokon výber nechal na ňu a ešte pri pokladnici sa tváril, že na žiadne odovzdávanie cien nejde.

	Sobotu trávili oddelene, ona sa pripravovala na dôležitý večer. Stretli sa až pred novou budovou Slovenského národného divadla. Keď ju uvidel vystupovať z taxíka, zostal na okamih ohromený. V súkromí sa Nina príliš nemaľovala, o to viac ho tentoraz prekvapila. Vlasy mala upravené do vĺn padajúcich na plecia, obliekla si obtiahnuté čierne šaty s odvážnym výstrihom na chrbte.

	„Ako vyzerám?“ spýtala sa, keď si všimla Marekovu reakciu.

	„Ako víťaz.“

	Potešila sa, dobehla k nemu a pobozkala ho. „Môžeme ísť.“ Vykročili spolu k divadlu. Pred vchodom ich čakali fotografi, ktorí sa snažili zachytiť všetkých prichádzajúcich.

	Wolf si zakryl tvár pred oslepujúcimi bleskmi.

	„Kto je ten chlap?“ zachytil šum otázok prichádzajúcich spoza jeho chrbta.

	„Nehral v tom seriáli o doktoroch?“ tipoval jeden z novinárov.

	Zatiaľ čo Marek odovzdal ich kabáty do šatne, Nina sa zvítala s kolegami z televízie. Volala na neho, chcela ho predstaviť. On sa najprv zdráhal, ale napokon sa pridal k spoločnosti.

	„Toto je Marek, pracuje na kriminálke,“ oznámila všetkým v kruhu ľudí, ktorí ich obkolesili.

	Wolf si vypočul záplavu mien, z ktorých si nemal šancu zapamätať ani jedno. „Teší ma,“ opakoval zakaždým, keď mu niekto podal ruku. „Nemali by sme si ísť nájsť miesto?“ otočil sa na Ninu.

	„Kam sa ponáhľaš?“ čudovala sa. „Sedenie máme vyhradené.“ Pobozkala ho, chytila ho za ruku a hrdo vykročila do sály. Než sa prenos začal, Wolf si všimol muža sediaceho vpredu pred nimi o dva stoly ďalej. Viackrát sa za ním obzrel. Mal hustú bradu, vyholenú hlavu a nepríjemný pohľad.

	„Kto je to?“ šepol Marek Nine do ucha a hlavou kývol smerom k nemu.

	„To je riaditeľ televízie. Nevšímaj si ho, potom ti to vysvetlím.“

	Vtedy už hlas zosilnený ozvučením oznámil začiatok živého prenosu a príchod moderátorov večera. Blondína, ktorá vzápätí vyšla na pódium, sa Marekovi zdala povedomá.

	„A ona je kto?“

	Nina na neho prekvapene pozrela. „Nepoznáš Adelu? Najlepšia moderátorka na Slovensku. Raz budem ako ona.“ Wolf od nej odvrátil pohľad a zdvihol obočie. Nasledujúcu hodinu si doslova odtrpel. Mená, ktoré moderátori spomínali, vôbec nepoznal. Dokrútky, ktoré všetkých prítomných náramne zabávali, nechápal. „Ako dlho to trvá?“ spýtal sa Niny opäť.

	Vytiahla mobil z malej zlatistej kabelky. Ten bol asi to jediné, čo sa azda ešte okrem kľúčov dovnútra zmestilo. „Ešte tak dve a pol hodiny.“

	„Čože?“ zašepkal zaskočene. „Kedy bude prestávka?“

	„Toto je verejnoprávna telka, ideme bez reklamy.“ Marekova hlava pri tej predstave klesla od únavy. Našťastie čoskoro prešli na kategóriu najlepších moderátoriek. Nina stisla Wolfovi ruku pod stolom. „Drž mi palce.“

	Jej meno padlo len raz, keď oznamovali nominované kandidátky na ocenenie. Po sošku si však šla jej konkurentka z hlavného spravodajstva.

	Marek si všimol, že Nina je zjavne sklamaná. Keď jej kolegyňa recitovala ďakovnú reč, naklonil sa k nej a vtisol jej bozk na spánok. „Možno o rok.“

	Moderátorka počasia dúfala, že si z galavečera odnesie prvú divácku cenu. Nervózne čakala na ďalšiu predtočenú dokrútku, než vstala a ťahajúc Mareka za sebou sa predrala pomedzi stoly von zo sály.

	„Ideme domov?“ potešil sa Wolf, keď vyšli do foyer.

	„To si nemôžem dovoliť,“ odmietla. „Všetci by si potom mysleli, že som nezvládla prehru.“

	Ťahala ho ďalej až na dámske toalety. Neunúvala sa ani zavrieť s milencom do jednej z kabínok. Vrhla sa na neho pri zrkadlách. Nezdráhal sa dlho, rýchlo opätoval jej bozky, a keď na neho skočila, zachytil ju vo vzduchu. Vyložil ju na umývadlo, stiahol jej nohavičky.

	„Pretiahni ma,“ zašepkala mu do ucha a zároveň mu rozopínala nohavice.

	Marekom zatriaslo pri jej slovách vzrušenie. Bozkával jej krk. Chytila ho za vlasy, aby ho od seba odtiahla. Chcela mu pri tom hľadieť do očí. S radosťou sa zasmiala, keď z nich vycítila živočíšne zviera, po ktorom túžila.

	„Chyť ma za krk,“ prikázala mu.

	Vtedy nechápal, čo od neho chce, no neprotestoval.

	„Silnejšie!“ zakričala.

	Zdráhal sa. Sama mu pritlačila ruky na krku. Keď počul piskľavý zvuk, ktorý vyšiel z jej hrdla, zľakol sa.

	Tentoraz sa ozvala prosebne. „Neprestávaj.“

	Cítil sa ako poľovník, ktorý má v rukách život ranenej lane. Zachráni ju alebo ukončí jej trápenie? Opäť ju chytil za krk a sebavedome pritlačil. Nina dychčala vzrušením a vzdychy sa rýchlo premenili na hlasné stony. Keď cítil, ako jej telom prebehla vlna orgazmu, konečne povolil zovretie.


5. júla 2016 

	 

	Petra a Denisa sa kávy nedočkali. Marija Ležović sa vrátila do zasadačky, kde ich predtým zaviedla, aj s kolegom a prekladateľkou. Namiesto pohostenia im ponúkli vypočúvanie.

	„Prečo ste pricestovali do Splitu?“ preložila im Vjeranovu otázku do slovenčiny tlmočníčka.

	Tentoraz sa slova ujala Petra. „Sme kolegyne Mareka Wolfa. Prišli sme len dohliadnuť na jeho zatknutie.“

	Marija prekrížila ruky na hrudi. Pozrela na prekladateľku a zdôraznila jej, čo chcela Slovenkám povedať. „Váš kolega bol len zadržaný, obvinenie sme voči nemu zatiaľ nevzniesli.“

	Denisa si striedavo premerala oboch Chorvátov, pohľad napokon uprela na ženu. „V akom štádiu je vyšetrovanie?“

	„Na našom území nemáte právomoc zasahovať,“ varovala ju Marija.

	„Neprišli sme preto,“ uisťovala ju Petra vzápätí.

	Denisa sa postavila pred Chorvátku. „Nemusíte sa k nám hneď správať ako k nepriateľom. Čo by ste robili, keby šlo o vášho kolegu?“

	Mariju na okamih zaskočila. Jej oči nakrátko zablúdili do hlbokého výstrihu. Bola to náhoda, policajná hovorkyňa bola od nej vyššia. Vzápätí urobila krok späť a uhla pohľadom. Nemala rada ženy, ktoré stavili na sexualitu, a Denisa zjavne k takým patrila.

	Našťastie vtedy na dvere zaklopala policajtka s dlhými vlasmi a umelými mihalnicami. Ďalšia žena, ktorú Marija neznášala. „Došao je još jedan Slovak.“ Prišiel ešte jeden Slovák.

	Vjeran sa otočil do dverí. „Slovák?“

	Policajtka sa snažila rozpamätať na meno ďalšieho hosťa zo Slovenska. „Navodno neki direktor. Predstavio se kao Luptak. Da ga privedem?“ Vraj nejaký riaditeľ. Predstavil sa ako Lupták. Mám ho priviesť?

	Petra zachytila známe meno. „Karol je tu?“

	„Poznáte ho?“ pozrel na ňu Juriša.

	„Je to… náš riaditeľ,“ odvetila Siváková. Na Luptákovu novú pozíciu si nevedela zvyknúť.

	Marija len nespokojne utrúsila: „Još uvijek tvrde, da se nisu došli uplitati…“ A ešte budú tvrdiť, že neprišli zasahovať…


12. marca 2016 

	 

	Upravovali sa pred zrkadlom na toaletách novej budovy Slovenského národného divadla po vášnivom a pre Mareka prekvapujúcom sexe. Nina ho vyviedla z miery. Chvíľu sa rozpamätával, že sú na odovzdávaní televíznych cien. „Čo som to spravil?“

	Zasmiala sa. Dávno sa necítila tak nažive. Objala ho a hlavu si mu oprela o mohutnú hruď. „Ďakujem.“

	Do sály sa už nevrátili, no Nina trvala na tom, že zostanú na recepcii. Inak by to vraj vyzeralo, že nezniesla prehru. Sľúbila mu, že sa do polhodiny vytratia. Po hodine a niekoľkých pohárikoch šampanského zmenila názor. Bavila sa s inými mužmi, Marek už len postával bokom a čakal, kedy budú môcť ísť domov. Nechcel jej kaziť večer. Trpezlivo vyčkával v ústraní, až kým neuvidel, ako sa Nina vešia okolo krku jednému z kolegov.

	Prišiel k nej. „Nina, môžeš na slovíčko?“

	„Čo je, zlato? Nebavíš sa?“

	„Už dávno nie. A myslím, že aj ty si už mala dosť,“ oznámil jej. „Ideme.“

	„Ty si pokojne choď, ja zostávam,“ vyhlásila Nina. „Hádam viem, kedy mi stačilo.“

	„Podľa mňa vtedy, keď ťa za zadok chytí cudzí chlap a ty sa len zasmeješ.“

	„Žiarliš?“ čudovala sa moderátorka.

	Wolf zaťal zuby. „Tu nejde o mňa. Ale správaš sa ako…“ Zastavil sa, než dopovedal vetu. „Všetci sa na teba pozerajú, nie je ti to trápne?“

	„Trápne?“ uchechtla sa. „O tom je celý môj život, ak si si ešte nevšimol.“ Nevenovala mu dlhšie pozornosť a vrátila sa k spoločnosti. Marek to vzdal a šiel domov sám.


5. júla 2016 

	 

	Petra sa zdvihla zo stoličky okamžite, ako ho uvidela. „Karol? Prečo si prišiel?“

	„Všetko vysvetlím potom,“ Lupták sa hneď obrátil na Chorvátov lámanou angličtinou. „Kto vedie prípad smrti Niny Hanákovej?“

	„Ja,“ odvetili Vjeran s Marijou naraz. Pozreli sa na seba.

	Obaja boli zjavne zaskočení. Ešte pred rokom by na rovnakú otázku odpovedali množným číslom.

	Slova sa napokon opäť ujal Vjeran. Predstavil seba aj kolegyňu a chvíľu hovoril tiež po anglicky, potom uviedol aj tlmočníčku a ubezpečil Luptáka, že môže hovoriť po slovensky.

	Karol si vydýchol. Hneď prešiel do rodnej reči. „Chcem vedieť, aké máte dôkazy proti Wolfovi.“

	Marija sa zhlboka nadýchla a napla takmer plochú hruď. Vjeran gestom kolegyňu posunul do úzadia. „Zatiaľ sme voči nemu nevzniesli žiadne obvinenie, sedí v cele policajného zaistenia.“

	„Ako dlho tam už je? Chcem vedieť, aké dôkazy proti nemu máte,“ zopakoval Karol.

	Vjeran sa zhlboka nadýchol. „Nechcem byť drzý, ale na tieto informácie nemáte nárok.“

	Lupták zdvihol varovný prst. „Pripomínam vám, že bola zavraždená občianka Slovenskej republiky!“

	„Na území Chorvátska,“ dodal Vjeran.

	„Všetci sme v Európskej únii, mali by sme spolupracovať,“ tvrdil Lupták.

	„Vyšetrovanie stále vedieme my,“ trval Juriša na svojom. Karol sa mierne rozkročil, čím si ubral z výšky, no získal lepšiu rovnováhu. „Takže ak vás požiadam o nahliadnutie do spisu, odmietnete mi ho vydať?“

	Vjeran mu na chvíľu uhol pohľadom, akoby bol pripravený súboj autorít a právomocí vzdať. „Spis má momentálne k dispozícii váš právnik. Zatiaľ v ňom veľa nie je.“

	Lupták sa s jeho odpoveďou neuspokojil. „Čo to znamená?“

	„Marek Wolf nemá alibi a je jediný podozrivý. Čakáme na výsledky pitvy a testov. Pod nechtami obete sa našli vzorky cudzej DNA. Viac sa nedozviete ani zo spisu.“

	Karol uprel pohľad na chorvátskeho vyšetrovateľa. Bol od neho o hlavu vyšší, dobre stavaný chlap. Za normálnych okolností by sa už dávno stiahol, ale tu šlo o jeho kolegu a najmä kamaráta. „Všetko? To nemyslíte vážne. Čakáte? Prvé dni vo vyšetrovaní sú najdôležitejšie, strácate čas.“ Na chvíľu zastal. Uvedomil si, že použil rovnaké slová, ktorými ho kedysi Wolf ponížil pred ich vyšetrovateľským tímom. Vtedy ho za to chvíľu neznášal. Pripravil ho o vedúcu pozíciu a ešte ho aj zhodil pred všetkými. No Wolf mal v tom prípade pravdu rovnako, ako ju mal on teraz. „Našli ju v kufri, viete aspoň, kde a ako zomrela? Alebo len dúfate, že to na neho nejako našijete, aby to obstálo pred súdom?“ Vjeranovi sa chladná hlava náhle rozpálila. Hľadel striedavo na Luptáka a na tlmočníčku, ktorá mu prekladala jeho slová. Už aj on strácal trpezlivosť s priateľskou návštevou zo Slovenska. Zaťal päsť aj zuby a sánka mu od hnevu zapraskala, až to počuli všetci prítomní. Na okamih sa mu zatmelo pred očami. V mysli sa mu vybavila spomienka na Ninu. Zase videl jej tvár a ten úsmev a potom… Pokrútil hlavou, aby sa jej zbavil.

	Zachránila ho Marija. „Takto chcete spolupracovať? Ešte raz nás obviníte z manipulovania prípadu!“

	„Nikto nehovorí o manipulovaní,“ zasiahla za slovenskú stranu Petra. Pozrela sa na Karola, akoby ho chcela pokarhať bez slov.

	„Skôr o ľahostajnosti,“ zašomral Lupták.

	Prekladateľka ho poriadne nepočula. „Môžete to zopakovať?“

	Radšej to zahovoril. „Nič som nepovedal,“ tvrdil vzápätí. Denisa sa zasa postavila do popredia. „Čo vám náš riaditeľ chcel vysvetliť…“ rozmýšľala. Ako hovorkyňa cítila, že jej povinnosťou je diplomaticky urovnať napätú situáciu. „Neprišli sme vás kontrolovať ani obviňovať. Skôr ponúknuť pomoc. Tento prípad bude silne medializovaný. U vás rovnako ako u nás. Mám bohaté skúsenosti s médiami.“ Spravila ďalšiu pauzu, aby dala čas tlmočníčke.

	„Budú hľadať uhol, aby pre nich vyšetrovanie bolo zaujímavé, kým sa neuzavrie a aj dlho potom. Budú hľadať chyby, zanedbanú prácu. Chceme sa vyhnúť tomu, aby niečo našli.“

	Marija tlesla dlaňami, keď Denisa skončila. „Krásne povedané. Vás tí… novinári, ako ste nazvali bulvárne hyeny, musia mať v láske. Ale diplomacia bokom. Podľa mňa ste sa prišli postarať o to, aby sa z toho váš kolega vyzul. Čo by sa mu podarilo, keby telo v pokoji previezol na Slovensko.“ Šla otvoriť dvere. „Skončili sme. Na pána obhajcu môžete počkať vo vestibule.“

	Lupták jej vstúpil do cesty. „Radím vám, aby ste vyšetrovali poriadne!“

	„Čo ste to? Riaditeľ oddelenia? Aj keby ste boli minister, môj šéf nie ste!“ trvala Marija na svojom.

	Petra chytila Luptáka za plece. „Karol, mali by sme ísť.“ Bol pripravený vrátiť útok. Stiahol sa. Keď ho Petra pustila, predsa si to neodpustil. „Kto je váš šéf? Možno som mal hovoriť s ním. On určite pochopí vážnosť situácie.“

	 

	„Načo si vôbec chodil?“ obula sa Petra do Luptáka, keď vyšli na Pijošanskú ulicu. Stáli na rohu parkoviska pod výškovou presklenou budovou, ktorá patrila miestnej rozhlasovej stanici.

	Lupták si nervózne uvoľnil kravatu. Bolo horúco, potil sa v obleku z hrubej látky.

	„Môžeme to prebrať niekde inde?“

	„Navrhujem kávu v centre. Poznám jedno milé miesto neďaleko odtiaľto,“ ozval sa Cingálek, ktorého Denisa medzitým stihla informovať o tom, čo sa udialo.

	„Už si tu bol?“ čudovala sa Krajčírová.

	„Na dovolenke,“ odvetil Martin.

	„Tak nás veď,“ požiadala ho Petra. Než sama vykročila, zazrela na Karola, ktorý šiel ako posledný. Ten sa stiahol do úzadia po tom, ako z neho vyprchal nával adrenalínu.

	Vyšli z uličiek na hlavnú cestu a odtiaľ sa vydali na západ. Kráčali stále rovno až cez železničné priecestie. Keď sa pred nimi zjavili hradby starého mesta, Cingálek ukázal na podnik pred nimi. Sadli si pod slnečník, aby sa schovali pred slnkom. Objednali si kávu. Z terasy mali výhľad na historickú časť Splitu, no ani jeden z nich momentálne nevnímal turistické pamiatky.

	Hneď ako sa čašník vytratil, Petra sa opäť dožadovala vysvetlenia. „Povieš nám už konečne, prečo si nevydržal doma?“

	„Bál som sa, že vás nebudú brať vážne,“ odvetil Karol prosto.

	To psychologičku ešte viac nahnevalo. „Načo som potom chodila ja?“

	„Viem, nemal som prísť,“ uznal Lupták. „Ale keď som večer sedel doma, nedalo mi to.“

	„Teraz s nami nebudú spolupracovať,“ neodpustila mu nahnevaná Siváková.

	„Čudujete sa? Môžete sa tváriť, že chcete pomáhať, ale prišli ste im kafrať do roboty,“ zapojil sa do debaty právnik.

	Lupták sa potešil, že aspoň niekto je aj na jeho strane.

	„Vďaka.“

	„Mali by sme sa sústrediť na to, ako mu pomôcť,“ pokračoval Cingálek.

	„Musíme konať na vlastnú päsť,“ navrhol Karol.

	Právnik na neho nechápavo pozrel. „Predovšetkým sa musíme postarať, aby Wolfa vydali na Slovensko. Vyšetrovanie tu neovplyvníte, no stíhaný bude doma. Tam môže slovenská polícia prípad otvoriť, spochybniť výsledky Chorvátov a prešetriť poskytnuté dôkazy.“

	Karol pokrútil hlavou. „Dôkazy sa zbierajú tu a teraz. Potom bude neskoro čokoľvek spochybňovať.“

	„Tak čo navrhuješ?“ chcela vedieť Petra.

	Lupták sa zamyslel. „Budeme vyšetrovať sami, neoficiálne.“ Sivákovej sa to nepozdávalo. „Čo spravíme, keď na to prídu Chorváti?“

	„Čokoľvek zistíme, im posunieme,“ tvrdil Karol. „Aj tak to musia preveriť.“

	Cingálek sa chytil za bradu. „Upozorňujem vás, že dôkazy musia byť získané zákonnou cestou, inak ich súd neuzná.“

	„To viem,“ prikývol Lupták. „Všetko riešime len legálnym spôsobom.“

	„Kde začneme?“ chytila sa toho Denisa.

	Jediný, kto stále nesúhlasil, bola Petra. „To sa im nebude páčiť. Ešte nás obvinia z marenia prípadu, zasahovania… z niečoho takého. Za to nás nemôžu zatknúť?“

	Právnik však v tej chvíli už rozvíjal Karolov plán. „Wolf spomínal bohatého jachtára, s ktorým sa tu Nina zoznámila. Vraj mala namierené za ním, keď sa pohádali a rozišli v ten večer.“

	„Takže pôjdeme do prístavu?“ nadviazal Lupták.

	Petra bola skeptická. „To chcete ľuďom ukazovať Nininu fotku?“

	„Niekde musíme začať,“ zhodnotil Karol.

	Denisa už vstávala. „Ale najprv sa ubytujme. Veci sa mi krčia v kufri a ja som sa od včera neprezliekla.“


4. apríla 2016 

	 

	Dali si krátku prestávku. Od odovzdávania televíznych cien sa Nina a Marek nestretli viac ako tri týždne. Wolf čakal, že sa ozve ona ako prvá a ospravedlní sa mu. Nestalo sa tak. Postupne sa zmieroval s tým, že je medzi nimi koniec. Na okamih sa presviedčal, že je to tak lepšie. Spochybňoval ich vzťah aj dôvody, pre ktoré sa mu Nina páčila. Zakaždým si večer uvedomil, že mu chýba. Napokon prekonal mužskú pýchu a napísal jej správu: PREPAC, ASI SOM SA SPRAVAL AKO PAKO.

	Po dvoch hodinách mu prišla späť jednoslovná odpoveď: ASI?

	Stačilo to, aby sa medzi nimi prelomili ľady. Znova sa začali stretávať a sústredili sa na to, čo medzi nimi fungovalo.

	Najlepšie im spolu bolo za zavretými dverami bytu. A hoci Marek nebol žiaden novic v posteli, Nina mu v tomto smere otvorila brány do celkom iného sveta. Bol ňou natoľko opantaný, že mu postupne začalo prekážať, ako spolu trávia čas. Netúžil po vážnom vzťahu, túžil po nej. Hlavne chcel, aby bola iba jeho.

	Raz spolu ležali v posteli po sexe a on premýšľal, kedy naposledy boli aj niekde inde ako v jeho byte. Zišlo mu na um, že vymyslí nejaký program. Spomenul si na leták na ochutnávku vína, ktorý niekto zavesil na nástenku s oznamami na stanici. Otočil sa k Nine, ležala nahá na perine, schúlená ako ranená líška. Jemne sa k nej pritiahol, odhrnul jej vlasy z krku a zľahka jej zafúkal do ucha. „Čo robíš cez víkend?“

	„Už niečo mám,“ oznámila mu v driemotách.

	„S kým?“ spýtal sa Wolf prekvapene.

	„Prečo ťa to zaujíma?“

	Marek sa dvihol a podoprel sa rukou. „Len chcem vedieť s kým. Čo máš rande, že mi to nechceš povedať?“

	„A keby aj?“ mykla plecom ľahostajne. „Však my spolu len spávame, nie?“

	Chytil ju za rameno. „Pozri sa na mňa. Ty máš niekoho druhého?“

	„Nie, nechodím s nikým,“ odvetila a konečne si sadla aj ona. „Len sa čudujem, prečo sa chceš hrať na vzťah. Nemala som pocit, že ti ide o to. Necháp ma zle, mne to tak vyhovuje.“

	„A čo ak mne už nie?“ vypadlo z Wolfa odrazu.

	Zasmiala sa. „Vzťah vyzerá inak.“

	„Ako? To sa máme prechádzať po uliciach ruka v ruke? Alebo chceš odo mňa veľké romantické gestá?“

	„Už som povedala, že nechcem nič. Vyhovuje mi, čo máme.“ Nina si zasa ľahla do klbka.

	„Budúci víkend si nerob program,“ vyhlásil Marek vzápätí.

	Nina k nemu obrátila hlavu, stále schúlená. Mlčala, no jej oči sa k nemu prihovárali s prosbou, ako keby on bol Malý princ a ona tá líška: Prosím ťa, skroť si ma. Možno tieto slová mala na mysli, no napokon len povedala: „Dobre.“


5. júla 2016 

	 

	Rozrušená Marija zostala v zasadačke sama. Vedela, že Vjeran sa pokúsi urovnať situáciu, ktorú ona zhoršila. Nervózne čakala a prázdny pohľad upierala na ulicu.

	„Sú preč,“ oznámil jej Juriša, keď sa vrátil.

	Nedočkavo sa k nemu obrátila. „Chceli ísť za šéfom?“ Vjeran sa zasmial. „Ten riaditeľ sa len vyhrážal.“

	„Ako vieš?“

	„Poznám tieto typy… veľa rečí, málo činov.“ Mariji okamžite odľahlo.

	„Ale možno by sme sa mali pozrieť na tú verziu, ktorú spomínal náš podozrivý,“ navrhol Juriša vzápätí.

	„Ty veríš, že je nevinný?“ zhrozila sa Marija.

	„Nezmysel,“ mávol Vjeran rukou. „Jasné, že to spravil. Povedal som len, že nezomrela v tom apartmáne. Novinári po nás nepôjdu, ale tí Slováci hej.“

	„Tak čo spravíme?“ chcela vedieť Marija. „Chceš hľadať miesto činu, keď nevieme, ako zomrela?“

	„Počkáme na pitevnú správu, potom hádam budeme vedieť, kde máme hľadať.“

	„Čo budeme robiť dnes?“

	„Pustíme sa do papierovačiek. Tipujem, že na tom budú Slováci bazírovať,“ navrhol Vjeran.

	Marija neznášala slová ako spis alebo dokumentácia. Nič nebolo horšie, ako hodiny tráviť tým, že rieši oficiálne záznamy. Väčšinou ich prehodila na niekoho iného. Vedela, že tentoraz to spraviť nemôže. „Tak poďme na to,“ rozhodla sa napokon.

	Keď vychádzala zo zasadačky, Vjeran ju zastavil. „Začneš bezo mňa? Musím sa o niečo postarať.“

	„O čo?“

	„Týka sa to iného prípadu. Ale cestou späť sa zastavím po sendviče so šunkou.“

	„Ako dobre ma poznáš,“ potešila sa Marija.

	Vjeran sa vybral na opačnú stranu budovy. Nemal v úmysle venovať sa inému prípadu. Zavrel sa na záchodoch, kde si opakovane oplachoval tvár studenou vodou. Až teraz podľahol panike, ktorá ho zachvátila počas rozhovoru so Slovákmi. Vydesila ho ďalšia spomienka na Ninu. Keď si vybavil jej tvár prvýkrát, bolo to ako sen. Nejasný a neúplný sen. No tentoraz sa rozpamätal na viac: videl ju ležať na zadnom sedadle auta, on bol nad ňou, ruky jej pritláčal na hrdlo a sledoval, ako sa dusí. Mala privreté viečka a na perách náznak úsmevu. Vedel si spomenúť aj na ten pocit, keď mal v rukách cudzí život. Pocit absolútnej moci. To nebol len sen.

	„Nie, nie, nie, nie, nie,“ opakoval nahlas dookola.

	Pozoroval odraz v zrkadle. Hľadela na neho tvár zmáčaná vodou a za ňou duša zmietaná pocitom viny. Musel sa upokojiť. Musel konať. Vyšiel zo záchodov, stále sa však nevracal za Marijou. Mal namierené na parkovisko so zadržanými vozidlami, kde si vypýtal kľúče od Wolfovho auta.

	„Už ho niekto obhliadal?“ spýtal sa kolegu, ktorý mal parkovisko na starosti.

	„Zvonka aj zvnútra.“

	Jurišovi to nestačilo. „A?“

	„Stopy krvi v kufri, inak nič mimoriadne.“

	„Mrknem sa na to osobne,“ oznámil mu Vjeran, než sa stratil vo dverách.

	Wolfovo auto našiel ľahko, nemusel hľadať ani slovenskú poznávaciu značku. Terénny model medzi ostatnými doslova vytŕčal. Hľadal škrabance a oškretý lak. Nič.

	Premýšľal.

	Obzrel sa okolo seba. Pohľadom hľadal kameru, ktorá ho snímala. Wolfovo auto našťastie parkovalo na dobrom mieste, takmer mimo jej dosahu. Juriša vybral kľúče a hrubým pohybom plochou stranou zoškrabal lak z predného nárazníka.

	Z parkoviska sa vybral pred stanicu. Stále nešiel po sendviče, ktoré Mariji sľúbil. Vybral sa skontrolovať vlastné auto.


17. júla 2015 

	 

	Sanda pocítila kŕče v podbrušku. Zovrelo jej vnútornosti, až sa jej zatočila hlava. Sedela na recepcii hotela, v ktorom pracovala ako recepčná. Pozrela sa na kolegyňu a pohľadom jej naznačila, že jej je zle. Potrebovala si odskočiť. Rozbehla sa k záchodom, zavrela sa v kabínke a iba si stiahla sukňu, ktorá bola súčasťou jej uniformy. Hľadela na zakrvavené nohavičky. Nastal jej čas v mesiaci, aj keď nemal prísť. Dýchala plytko, len s ťažkosťami naberala vzduch do pľúc. Na okamih mala pocit, že sa dusí.

	Keď sa to stalo prvýkrát, okamžite volala Vjeranovi, aby ju vzal do nemocnice. Tam im už iba oznámili smutnú správu. Koľkýkrát to už bolo? Piaty. Nerobila viac paniku. Dala priechod slzám, ktoré jej stekali po lícach potokom. Stála nehybne zavretá v kabínke ako socha vystavená na obdiv.

	Konečne sa spamätala. Utrela sa a znovu si obliekla sukňu. Upravila sa v zrkadle, aby na nej nebolo nič poznať, a šla si len vypýtať od kolegyne tampón. Po druhom príchode zo záchodov si sadla na miesto. Nikomu nič nepovedala, po práci šla rovno domov. Celý deň premýšľala, čo spraví. Zmietaná bolesťou a pocitom nepochopenia sa Sanda rozhodla, že sa poddá osudu.

	Vjerana čakala za kuchynským stolom. Keď sa vrátil domov, už len pokojne čítala knihu. Požiadala ho, aby si sadol. Nemusela to už ani vysloviť nahlas, vyčítal jej z očí, čo sa stalo.

	„Prišla si o to?“ spýtal sa.

	Mlčky prikývla. Zadržiavala slzy, musela byť silná kvôli nemu.

	Krútil hlavou. „To je prekliatie! To nie je pravda!“

	Rozplakal sa, tentoraz utešovala ona jeho. „Bude to v poriadku.“ Pokúšala sa ho objať. Skončil s hlavou zloženou v jej lone, a tak ho len tíšila a hladila po vlasoch.

	Keď sa upokojil, zdvihol k nej tvár a usmial sa na ňu. „To nič. Budeme mať dieťa, len sa nesmieme prestať pokúšať.“ Sande sa triasol hlas, keď mu oznámila svoje rozhodnutie. „Nebudeme mať dieťa, aspoň nie vlastné.“

	Vjeran sa od nej odtiahol. „Ako to myslíš?“

	Chytila ho za ruku. „Päťkrát sme sa pokúšali, päťkrát som potratila. Ja viac nevládzem, nemôžem cez to všetko prejsť ešte raz s rovnakým výsledkom.“

	„Šiestykrát sa to už podarí!“

	„A čo ak nie?“

	„Nemôžeme mať také nešťastie,“ odmietal Vjeran rázne.

	„Ja to nechcem riskovať,“ trvala Sanda na svojom. „Môžeme adoptovať.“

	Jej muž od seba odstrčil ruku, ktorou ho pohládzala.

	„Nechcem vychovávať cudzie dieťa.“

	„Čo ak je to naša jediná šanca?“

	Vjeran vstal, nervózne pochodoval po kuchyni. „Chce to čas. Zotavíš sa, tvoje telo sa zahojí. Pôjdeme za odborníkom, za nejakým bylinkárom, ja neviem.“

	„Nemôžem,“ krútila hlavou Sanda a odháňala slzy, ktoré sa jej tisli do očí. „Pochop ma, ja tým viac nemôžem prejsť. Myslím na každé jedno naše nenarodené bábätko. Aj keď sme sa o tom nerozprávali, ja som im už vymýšľala mená. Nosila som ich pod srdcom, prihovárala som sa im.“

	On hľadel do stropu, takmer ju už ani nepočúval. „Za čo nás Boh tak trestá?“

	„Vjeran, stále máme jeden druhého,“ pokúšala sa na neho hovoriť zmierlivo. „Musíme sa zmieriť s tým, že dieťa nám nie je súdené.“

	Nahnevane na ňu zazrel. „Nikdy!“


5. júla 2016 

	 

	Ubytovali sa v hoteli neďaleko pobrežia. Od pláže ich delila len mestská promenáda, a hoci neplánovali kúpanie, výhľad na more ich potešil. Petra sa nasťahovala do jednej izby s Denisou a Karol s Wolfovým právnikom sa dohodli, že si každý zaobstará vlastnú. Nezdržali sa dlho, do hodiny sa všetci stretli na recepcii. Odtiaľ sa vybrali do prístavu, kde sa rozdelili do dvojíc: Lupták sa vybral so Sivákovou na severnú stranu, Krajčírová s Cingálkom zvolili južnú.

	Psychologička sa medzitým upokojila. Mrzelo ju, že na Karola vybehla. Keď zostali osamote, bol k nej stále odmeraný. Musela to napraviť. „Prepáč, nemala som byť k tebe nepríjemná.“

	Uľavilo sa mu. On sa zjavne vôbec nehneval. „To je v poriadku.“

	„Nebudeš mať problém, že si len tak odišiel?“

	Lupták uhol pohľadom. „A s kým? Veď som šéf,“ zasmial sa, ale vzápätí zvážnel. „Úprimne? Potreboval som vypadnúť. Sype sa mi to tam na hlavu. Neviem, či to zvládnem. Prečo som si myslel, že by som mohol byť riaditeľ?“

	„Karol, na veľa vecí tam máš Wolfa. On dá ľudí do pozoru, keď treba,“ hovorila psychologička pokojným tónom.

	V diaľke sa ozvala trúbiaca loď, ktorá hlásila príchod do prístavu.

	„Ale ja neviem rozkazovať. A neviem povedať nie. Teraz si všetci vypisujú dovolenky, v polovici júla tam nebude ani jeden kriminalista. Ja som im to nedokázal zatrhnúť.“ Lupták sa na chvíľu odmlčal. „Nemám na to gule.“

	„Nemáš… gule?“ To slovo šlo zo Sivákovej len veľmi ťažko, ale napokon ho vyslovila. „A čo si predviedol dnes pred tým vyšetrovateľom, ak nie to, že máš g… guráž?“

	„To bolo iné,“ sklonil Karol hlavu. „Postavil som sa za Mareka.“

	„Nevyhováraj sa! Máš to v sebe, musíš to zo seba len vydolovať,“ presviedčala ho Petra.

	Karol vystrúhal nevydarený úsmev. „Možno máš pravdu.“ Naklonil sa k nej, pokúsil sa ju objať, no rýchlo sa uhla.

	Všimol si to, Siváková preto chcela aspoň čiastočne zachrániť situáciu. „Ale je dobre, že si prišiel. Kvôli Marekovi.“

	„Aj tak sa nemôžem zdržať dlho.“

	Petra opäť vykročila ďalej od vody. „Tak začnime už hľadať tých svedkov.“


8. apríla 2016 

	 

	Marek trávil celý týždeň hľadaním spoločného programu na víkend. Vo štvrtok Nine nadšene oznamoval: „Zajtra ťa vyzdvihnem po práci, buď pobalená na hory, ideme do Tatier.“

	„Čo tam budeme robiť?“ pýtala sa Nina v telefóne.

	„To je prekvapenie,“ hovoril Wolf nadšene.

	Podľa dohody ju na druhý deň vyzdvihol na zastávke pred jej domom a vyrazili na cestu. Nedostali sa však ďaleko, niekoľko kilometrov za Bratislavou mu zazvonil telefón.

	„Kto ti volá?“ pozerala na displej Nina ako prvá. Marek ho jedným okom skontroloval. „Práca.“

	„Neber to.“

	Nemohol ju poslúchnuť. „Prosím?“

	Zatiaľ čo on telefonoval, Nina pustila rádio a zvýšila hlasitosť. On ho zasa vypol.

	„Musíme to otočiť,“ oznámil jej, keď zložil.

	„Čože?“

	„Z výletu nič nebude, na Miletičke dobodali nejakú ženu.“ Nina sa zľakla. „Žije?“

	„Je mŕtva.“

	„Vedia, kto to spravil?“

	Wolf zvraštil čelo. „Nie, preto tam volajú mňa.“

	„To nemôže ísť namiesto teba niekto iný?“

	„Je to moja práca,“ vzdychol si Marek, keď sa mu konečne podarilo otočiť auto.

	O niekoľko minút zastal pred Nininým domom. Vybehla z auta a tresla dverami. Chcel jej pomôcť s kufrom, no ona ho už ťahala na chodník.

	„Ozvem sa ti, keď dnes skončím,“ volal za ňou.

	„Kašli na to,“ vyhlásila Nina.

	V ten večer jej poslal už iba správu: JE NESKORO, DOTERAZ SOM BOL NA MIESTE CINU. IDEM SA VYSPAT, VIDIME SA ZAJTRA?

	Neodpísala, a tak sa k nej na druhý deň vybral osobne s kyticou kvetov. Pustila ho dovnútra, stále však nehovorila.

	„Mrzí ma to, nemal som na výber,“ ospravedlňoval sa Wolf.

	Mlčala, prešla okolo barového pultu, deliaceho kuchyňu a obývačku. „Prečo si prišiel?“

	„Priniesol som kvety,“ núkal jej kyticu.

	„To má byť náhrada za ten víkend, čo sme mali tráviť v Tatrách?“

	„Nie,“ pokrútil hlavou. „Ten si vynahradíme inokedy.“

	„Ja viem, že máš prácu, ale aj ja mám svoju. Kvôli tebe som si menila služby,“ vysvetľovala mu Nina. „Ďalší víkend zaskakujem za kolegyňu, potom robím, mám službu.“

	„To má čas,“ tvrdil Wolf. „Teraz rozbiehame vyšetrovanie.“

	Nina sa stále tvárila sklamane. Vybrala zo skrinky v obývačke vázu a napustila do nej vodu.

	Marek k nej podišiel a zastokol do vázy kyticu. „Odpúšťaš mi?“

	„To nie je o tom,“ pokrútila hlavou. „Bude lepšie, keď to necháme tak, ako to bolo.“

	„To je nezmysel,“ odmietol prijať jej tvrdenie Wolf. „Ja nemám čas, len keď vyšetrujem prípad.“

	„Ty stále vyšetruješ nejaký prípad.“

	„Chceš to skončiť?“

	Nina ho šla objať. „Ty ma nepočúvaš.“ Marek pochopil, že sa uzmierili, keď ho začala opäť bozkávať.


5. júla 2016 

	 

	Denisa držala v ruke telefón a prezerala galériu fotografií. Lovila medzi spoločnými takú, na ktorej vyzerala Nina decentne. Ako moderátorka počasia mala povesť usporiadanej a cieľavedomej mladej ženy. Na večierkoch a spoločenských akciách to vedela poriadne prehnať. Policajná hovorkyňa napokon zvolila rovnakú fotku, akú dala aj Petre: vyretušovaný záber z podpiskarty, ktorou sa Nina pochválila okamžite, ako jej ju vystavili.

	Dostávala na ňu rôzne reakcie. Mladíci si pýtali jej telefónne číslo a komentovali jej vzhľad. Keď však chcela vedieť, či ju niekedy predtým videli, len krútili hlavou.

	Bola už zúfalá, keď k nej pristúpil zavalitý chlapík so širokým úsmevom plným krivých zubov, ktorý v prístave predával zvyškové úlovky rybárov. Hoci kôš s morskými príšerkami zložil bokom, sám smrdel po rybách. „Pokaži mi djevojku!“ Ukáž mi to dievča!

	Dôkladne sa zahľadel na displej mobilu, ktorý vychytil Denise rovno z rúk. „Bila je ovdje nekoliko puta.“ Tak tá tu bola zopárkrát.

	Denisa mu celkom nerozumela, no pochopila, že Ninu predtým stretol. „Videli ste ju? Kde?“ Skúšala to po anglicky, nepochopil, a tak opakovala dookola v slovenčine: „Kde ste ju videli? Kde?“

	Muž zasa niečo utrúsil v chorvátčine a ukázal na neďalekú krčmu.

	„S kým bola? Videli ste ju s niekým?“ pokračovala Krajčírová v otázkach.

	Chlapík pokrčil plecami. Nerozumel.

	Denisa sa mu poďakovala a rozbehla sa za Cingálkom.

	„Martin, Martin! Tamten muž ju videl, vraj bola v krčme naproti.“

	„V noci, keď zomrela?“

	Krajčírová si nebola istá, no už robila vlastné závery.

	„Áno, určite áno.“

	„Tak sa poďme opýtať dnu,“ navrhol Martin. „Aj tak som dostal chuť na miestne pivo.“

	Zamierili k baru. Objednali si a Denisa sa rozhliadla okolo seba. Bol podvečer a vnútri slabo osvetlenej krčmy zariadenej tradičným dreveným nábytkom sedelo len niekoľko hostí. „Myslíš, že tu niekto z nich bol aj predvčerom?“

	„Zopár by som tipoval na štamgastov,“ zhodnotil Cingálek.

	„A myslíš, že si niekto zapamätal Ninu?“

	Martin ukázal na mužov, ktorí na Denisu doslova civeli.

	„Súdiac podľa pohľadov, ktoré venujú tebe, pekná žena tu je úkaz hodný zapamätania.“

	Krajčírovú striaslo pri pomyslení na to, ako ju krčmoví hostia vyzliekajú pohľadom. „Koho sa spýtame?“

	Martin sa obrátil k baru. „Najlepší zdroj ti práve mieša drink.“

	Denisa počkala, kým pred ňu barman položil sex na pláži, potom sa spýtala, či hovorí po anglicky.

	Barman ukázal odpoveď aj prstami, priblížil k sebe ukazovák a palec. „Ein bischen.“ Tak trochu.

	„To bola nemčina,“ upozornila ho zmätená Krajčírová. Zasmial sa. „Viem, uťahujem si z vás.“

	„A tak trochu flirtujete,“ zapojil sa do konverzácie Martin.

	„Barmanovi to prejde, aj keď je krásna dáma v sprievode džentlmena, ak chce džentlmen u neho piť.“ Vzápätí posunul právnikovi pivo.

	Denisa sa usmiala. „To bola slušná angličtina.“

	„Jazyky vám idú, ale my od vás potrebujeme dačo iné.“ Martin kývol na Denisu.

	Hovorkyňa vybrala z kabelky mobil. „Videli ste túto ženu?“ Stačil mu letmý pohľad. „Raz. Predvčerom večer.“

	„Bola s niekým?“ chcel vedieť Cingálek.

	„Prišla sama. Neobjednala si hneď. Miestni džentlmeni by sa o ňu radi postarali, nikoho z nich však k sebe nepustila.“

	„Takže sedela sama?“ uisťovala sa Denisa.

	Barman medzitým čapoval pivo ďalším zákazníkom.

	„Povedala, že čaká spoločnosť, keď si k nej niekto chcel prisadnúť. Potom však oslovila jedného nášho pravidelného návštevníka.“

	Hovorkyňa sa obzerala. „Je tu?“

	„Nie, od tej noci sa tu ani on neukázal.“

	„To znie podozrivo,“ podotkol Martin vzápätí.

	Barman naznačil mužovi, ktorý sa dožadoval jeho pozornosti z opačného konca baru, že chvíľu bude musieť počkať. „Prečo? Stalo sa jej niečo?“

	Krajčírová chcela odpovedať priamo, Cingálek ju zastavil.

	„Chceme len vedieť, či sa tu s niekým stretla. Odišla s ním?“

	„Takže nejaká nevernica.“ Barman si domyslel, o čo ide.

	„Odišli spolu, ale on sa ešte vrátil.“

	„Ako dlho boli preč?“ vypytovala sa Denisa horlivo. Barman na ňu vyjavene hľadel. „Možno hodinu? Nesledoval som ich.“

	„Zachytili ste aspoň, o čom sa bavili?“ vyzvedal Martin.

	„Veľmi nie. Odsadli si od baru.“

	„Prečo ho vôbec oslovila?“ nešlo do hlavy Denise. Barman pokrčil plecami. „Je to taký zanedbaný fešáčik.

	Na ženy pôsobí tak, že sa oňho chcú postarať.“

	Právnik dopil pivo a posunul pohár pred seba. „Poznáte ho? Viete, ako sa volá? Prípadne kde robí alebo býva – čokoľvek pomôže.“

	„Jasné, poznám. Chodí k nám často. Volá sa Vjeran Juriša. Miestny alkoholik a vraj aj policajt, ak ho ešte nevyhodili.“ Denisa a Martin sa na seba prekvapene pozreli. Bol najvyšší čas nájsť Petru a Karola.


11. augusta 2015 

	 

	Vjeran sa nevzdal predstavy spoločného potomka so Sandou. Postupne ho to stálo manželstvo. Najprv sa zaťal a nastolil tichú domácnosť. Keď konečne prehovoril, dobiedzal, prosil a naliehal, no jej rozhodnutie zmeniť nedokázal tak ako svoje presvedčenie – cudzie dieťa vychovávať nechcel. Prosíkanie prešlo do kriku a čoraz častejšie hádky medzi nimi vytvorili bezodnú priepasť výčitiek a sklamania. Doslova ju od seba odohnal. Už sa nevedeli v pokoji porozprávať ani o bežných veciach. Všetky rozhovory viedli k tej istej téme a tá téma vyústila do ďalšej hádky.

	Sanda nemala na výber. Čoraz viac času trávila v práci.

	Zmeny si organizovala tak, aby sa doma s Vjeranom stretávali čo najmenej. Častejšie robila po nociach a šéfovi tvrdila, že potrebuje peniaze z príplatkov.

	Vjeranovi to neprekážalo. Sám bol unavený z nekonečných hádok. Keď však trávil čoraz viac osamotených večerov a pravidelne si líhal do prázdnej postele, konečne si uvedomil, že Sandu stráca. Spamätal sa. Rozhodol sa, že jej navrhne adopciu, hoci to bolo proti jeho presvedčeniu.

	Zistil si v hoteli, dokedy v ten deň pracuje. Ráno jej tvrdil, že bude v práci do noci, aby prišla domov. Prichystal večeru. Čakal hodinu, dve, Sanda sa však nevracala. Skúsil jej zavolať, nebrala telefón. Vybral sa jej preto naproti do hotela, v ktorom pracovala, aby zistil, čo sa stalo.

	Auto zaparkoval pri promenáde. Vykročil k hotelu, no zrazu sa mu zazdalo, že ju periférne uvidel. Bola to ona. Sedela na lavičke neďaleko pobrežia. Mala na sebe dlhé farebné šaty posiate veľkými kvetmi a upravila si vlasy. Hľadel na ňu z opačnej strany cesty, chvíľu iba obdivoval jej krásu. Bola to jeho vysnívaná žena, presne taká, ako keď ju spoznal pred rokmi. Nepoznačená životom a trápením. Vjeran sa jej vybral naproti s úsmevom na tvári. Napraví to, všetko bude v poriadku, už sa nebudú hádať. Vtom zastal uprostred vozovky.

	K Sande pristúpil iný muž. Podal jej ružu, pobozkal ju na líce. Zdanlivo ho udrela do ramena. Obzerala sa okolo seba, nechcela, aby ich niekto uvidel spolu. Vjeran zaspätkoval v strachu, že si ho jeho žena všimne. Nechtiac vrazil do černocha, ktorý mu ponúkal značkové hodinky. Schoval si tvár, obrátil sa a rýchlo sa vrátil do auta. Odtiaľ ich chvíľu pozoroval. Zošuchol sa na sedadle pre prípad, že by šli okolo. Tí dvaja však mali oči len jeden pre druhého. Vybrali sa spolu na večernú prechádzku. Posledné, čo sa vrylo Vjeranovi do pamäti, než sa mu stratili z očí, bol pohľad, ktorým Sanda hľadela na toho druhého muža. Bol to spokojný úsmev, ktorý jemu nevenovala už roky.

	V ten večer sa Sanda vrátila domov neskoro. Už ju nečakala večera ani jej muž. Vjeran medzitým všetko spratal a tváril sa, že spí. Ľahla si vedľa neho, obrátila sa mu chrbtom. Mal chuť vstať a vykričať jej, že o všetkom vie. Možno aj mal. Možno vtedy ešte mali šancu na záchranu. Možno keby zabudol na to, čo videl. Len by sa jej ospravedlnil a povedal jej, že zmenil názor. Možno by mu odpustila a milenca by nechala. Možno. On však nespravil nič. Ďalej sa tváril, že spí, hoci celú noc nedokázal oka zažmúriť.


5. júla 2016 

	 

	Po prvom stretnutí s právnikom skončil Wolf opäť v cele policajného zaistenia. V mysli sa vracal k noci, ktorú strávil na boháčovej jachte. Stále mal pocit, že mu niečo uniká: detail, ktorý by mu pomohol. Z myšlienok ho vytrhol Vjeran Juriša, ktorý ho prišiel pozrieť aj druhý večer. V tom istom čase a znova bez kolegyne. Tentoraz so sebou niesol aj jedlo – balíček s hamburgerom z rýchleho občerstvenia.

	„Niečo na zahryznutie.“

	„Vďaka, ale večeral som,“ odvetil Wolf v angličtine a posadil sa na posteli.

	„V tom prípade zostane viac pre mňa,“ vyhlásil Vjeran a stiahol ponúkané papierové vrecko.

	Marek mu ho vychytil z rúk. „Niečo malé pod zub znesiem, čo ste mi priniesli?“ Nazrel dovnútra a vytiahol hranolček. Bol ešte teplý. „Zistili ste niečo?“

	„Ako sa to vezme,“ reagoval Juriša záhadne. Naznačil Wolfovi, aby sa stiahol. Tentoraz si sadol k nemu na posteľ.

	„Pýtal som sa na Ninu v prístave. Bola s ním v tú noc, keď zomrela.“

	Wolf sa zjavne potešil. „Takže predsa!“

	„Má to však jeden veľký háčik: Luka Hrvat s nami nebude spolupracovať a sme proti nemu takmer bezmocní,“ sklamal ho Vjeran vzápätí.

	Marekova tvár sa zachmúrila. „Mafia?“

	„Je to o niečo komplikovanejšie. Tá jachta, na ktorej ste boli, patrí jeho otcovi. Rovnako ako väčšina lepších hotelov v tomto meste. Bohatstvo však majú z druhého biznisu, Hrvatovci obchodujú s bielym mäsom.“

	„Prostitúcia?“

	„Presne tak,“ dal mu za pravdu Vjeran. „Ale Luka, to je kapitola sama osebe. Rozmaznaný bastard, ktorý v živote nemusel pohnúť prstom. Žije si ako v bavlnke. Má pocit, že je nedolapiteľný, nech spraví čokoľvek. Najhoršie je, že v podstate má aj pravdu.“

	Wolf si vybavil Luku takého, akého ho mal možnosť spoznať osobne: vtieravého boháča, ktorý si myslí, že je niečo viac ako ostatní. Dá sa peniazmi zakryť aj vražda? Odpoveď na túto otázku poznal aj z vlastnej praxe. „Podarilo sa vám zistiť viac?“

	„O Nine nie,“ pokrútil hlavou Juriša. „Ale počul som už príbehy dievčat, ktoré skončili v jeho rukách a odvtedy ich nikto nevidel. Jednu som poznal osobne.“

	„Všetko mu prešlo?“

	Vjeran mlčal.

	„Ako je to vôbec možné?“

	„Bohatý otecko zahladil stopy, väčšinou nebolo ani čo vyšetriť.“

	„Ten sviniar,“ zanadával Marek. „Do čoho sa to Nina zaplietla?“

	Juriša vytiahol hranolček z papierového vrecka. Bol zamyslený, ani si neuvedomil, že mu odrazu začal tykať.

	„Myslíš, že ťa s ním podviedla?“

	Wolf mykol plecom. „Nie… neviem.“ S Ninou prežili intenzívny vzťah, no trval len niekoľko mesiacov. V tú noc o nej pochyboval, žiarlil, obviňoval ju, ale nechcel tomu naozaj veriť. Po všetkom, čím spolu prešli, nemohol stále povedať, že ju spoznal.

	Už ju ani nespozná.

	„On má rád zadané ženy,“ povedal Vjeran a mal v pláne aj pokračovať, no radšej sa odmlčal.

	Wolf sa chcel opýtať, ako to myslel, no keď sa na neho pozrel, všimol si, že od neho odvrátil zrak. Nechal to tak.

	„Niekedy si želám, aby som ho mohol poriešiť,“ povedal Juriša a odrazu sa na Wolfa zahľadel. „Chápeš, ako to myslím?“

	Mareka ten pohľad vydesil. Chcel vôbec vedieť, ako to myslel? Radšej len prikývol.

	„Ty si nikdy nemal ten pocit?“ spýtal sa Vjeran vzápätí.

	„Nechcel si zobrať zákon do vlastných rúk?“

	„To nie je riešenie,“ odmietol Wolf.

	Juriša odrazu vstal. „Rád by som ti pomohol, ale nemôžem nič sľúbiť. Pokúsim sa niečo vymyslieť. Zatiaľ platí, že si to máš nechať pre seba.“


6. júla 2016 

	 

	Prešľapovali z nohy na nohu – Denisa a Petra čakali na druhý deň ráno pred policajnou stanicou v Splite. Vyzerali Mariju Ležović, chceli ju zastihnúť bez jej kolegu. Ako prvá ju zbadala Denisa, už z diaľky na ňu mávala. „Dobré ráno, rady vás vidíme.“

	Chorvátka sa vôbec netvárila nadšene. „Čo to má byť?“

	„Musíme s vami hovoriť,“ začala Petra. „Včera sa nám podarilo zistiť niečo dôležité. Týka sa to vyšetrovania.“

	„Ale chceli sme to povedať len vám,“ doplnila ju Denisa.

	„Ja nehovorím po anglicky,“ krútila Marija hlavou. „Poďte so mnou, kolega vám pomôže.“

	„Nie, nie, nie,“ zastavila ju Petra. „Musíme hovoriť s vami, preto sme čakali vonku. Hovoríte nejakým iným jazykom?“

	„Čo nemčina?“ skúšala Denisa.

	„Ja po nemecky neviem,“ skočila do toho Siváková.

	„Ale ja áno.“

	„Ty hovoríš po nemecky?“ spýtala sa Petra neveriacky. Denisa na ňu pozrela. „Zasa ma podceňuješ?“

	Marija s nimi už strácala trpezlivosť. „Čo odo mňa chcete?“

	„Hovoríte po nemecky?“ opýtali sa obe Slovenky naraz. Vyšetrovateľka prikývla a vzápätí vyslovila vetu, z ktorej Petra rozumela akurát áno a nemčina. Preto prenechala slovo Denise: „Včera sme boli v prístave a pýtali sme sa, či niekto nevidel Ninu v noci, keď zomrela…“

	„Čo ste spravili?“ nahnevala sa Marija.

	„Ukazovali sme Nininu fotku ľuďom v prístave. Zistili sme, že tam bola v tú noc.“ Ležović zdvihla obočie a nadýchla sa, no Denisa ju tentoraz nenechala prehovoriť. „Bola v krčme vedľa prístavu. Váš kolega to tam pozná. Barman vravel, že tam chodí často. Dokonca hovoril s Ninou. Odišli odtiaľ spolu a vrátil sa bez nej. Nie je to podozrivé?“

	Marija namosúrene zdvihla hlavu a ukázala rozťahujúce sa nozdry. „Čo to tu rozprávate? Chcete tvrdiť, že Vjeran zabil Hanákovú?“

	„Nehovoríme, že váš kolega je vrah. Je na vás, čo s tým spravíte. Možno by ste sa ho na to mali opýtať. Možno vie, kam šla potom. A možno si to nepamätá, lebo bol opitý. Neviem, či o tom viete, ale má problém s alkoholom.“

	Marija na ňu zazrela. „Vrah? Alkoholik? Čo si ešte vymyslíte?“ Nahnevane sa od nich odvrátila a stratila sa v budove.

	 

	Marija utekala od Sloveniek tak rýchlo, ako vládala. Chcela sa zavrieť do kancelárie. Predýchať tam, čo sa jej snažili nahovoriť, no na chodbe na poschodí sa zrazila s Vjeranom.

	„Kam sa tak ponáhľaš?“ spýtal sa jej pobavene. „Počula si, že máme na stole výsledky?“ Aj on bol nervózny, no to si ona nevšimla.

	„Nie,“ pokrútila hlavou.

	„Tak potom? Pred niekým utekáš?“

	Tentoraz sa zasmiala ona, ale silene. „Pred kým by som utekala?“ Pozrela sa mu do očí. Chcela sa ho opýtať priamo: Stretol si našu obeť? Poznal si ju predtým, ako zomrela? Bol si s ňou v tú noc, keď prišla o život? Nedokázala to. Radšej si narýchlo vymyslela výhovorku: „Meškám.“

	Vjeran pozrel na hodinky visiace za ňou na stene. „Nezmysel! Čo sú potom moje neskoré príchody? Pol dňa voľna?“

	„Hovoril si, že už prišli výsledky z labákov?“

	„Tuto Radić mi to oznámil pred chvíľou,“ obrátil sa Juriša na kriminalistického technika, ktorý si práve naberal vodu z automatu. Aj keď mal poloprázdny pohár, rýchlo sa radšej pratal ďalej. Nechcel sa zapájať do konverzácie s Marijou Ležović.

	„Nezabíjajme čas zbytočnými rečami,“ navrhla.

	Zavreli sa do Vjeranovej kancelárie. Hoci jej stále nedali pokoj pochybnosti, keď zbadala spisy položené na stole, vykročila k nim. „Tak sa na to pozrime.“

	Vjeran skočil kolegyni do cesty. „Kam sa ponáhľaš? Takto nebude žiadna zábava.“

	„Zábava? O čom to kecáš? Na zábavu nie je čas,“ hundrala Marija.

	„Toľko času máme,“ mávol Vjeran rukou a chytil pitevnú správu. „Je to ako odhaľovanie záhady. Začneme týmto. Chcem vedieť, ako zomrela.“

	Ležović na neho užasnuto hľadela. „Si čudný.“

	„Vždy som bol taký,“ usmial sa Juriša.

	Marija si uvedomila, že to bolo skutočne dávno, čo Vjeranovi práca robila radosť. Vlastne keď mu čokoľvek robilo radosť. Rozhodla sa, že mu ju nebude kaziť. Vytrhla mu pitevnú správu z rúk a sadla si na jeho miesto. „Tak sa na to pozrime.“

	„Hej,“ zastrájal sa Vjeran vzápätí a naklonil sa k nej, aby lepšie videl.

	Marija prebehla očami úvodné zhrnutie a začala čítať nahlas: „Roztrieštená stehnová kosť, zlomeniny, prasknutá lebka a opuch mozgu.“

	„Moja teória sa potvrdila, nezomrela v tom apartmáne,“ zdanlivo zajasal Vjeran. Krátko sa však zamračil.

	Prešli k fotografiám v prílohe – detailným záberom Nininých zranení, na ktoré rozhodne nebol príjemný pohľad.

	„Najprv ju zrazilo auto, vtedy si zlomila stehnovú kosť, potom ju ten sviniar zhodil niekde z výšky, aby ju dorazil,“ konštatovala Marija, keď vrátila spis na stôl.

	Vjeran po ňom okamžite siahol. Prebehol stránky, ktoré ešte nestihol prečítať. Potvrdilo sa, čo mu patológ povedal už v pitevni. „Takže to bola možno aj nehoda,“ nadhodil po chvíli ticha.

	„Fakt pochybujem, že to bolo nechtiac,“ pokrútila Marija hlavou. „Takí z miesta činu utekajú, nezahladzujú po sebe stopy.“

	Medzitým siahla po ostatných dokumentoch. Vjeran ju zasa zastavil. „Ako sa to podľa teba stalo?“

	Nervózne na neho pozrela. Keby to bol ktokoľvek iný, už by na neho vyletela. Vjerana však príliš rešpektovala, aby sa mu vzoprela. Stiahla ruku, premýšľala. „Podľa mňa sa pohádali v aute, ona chcela, aby ju pustil, on ju nechcel nechať ísť. Keď vybehla, naštartoval auto a zrazil ju. V amoku. Potom si uvedomil, čo spravil. Skontroloval, či ešte dýcha. Keď zistil, že žije, rozhodol sa ju zabiť. Ak by sa z toho aj dostala, prišiel by o kariéru aj miesto v policajnom zbore, aj keby neskončil v base. Riskol to, lebo si myslel, že po sebe dokáže upratať.“

	Vjeran sa tváril, že jej teória na neho urobila dojem. „S tým dokážeme pracovať,“ uznal a naznačil jej, že už môže odhaliť aj ostatné výsledky.

	Marija neváhala a schytila správu z technického laboratória. Vtedy ho oblial studený pot. Nebolo jej treba veľa k tomu, aby vstala z kancelárskej stoličky a so zadosťučinením konečne vyhlásila: „Spravil to! Určite to spravil on!“ Juriša okamžite vychytil správu z jej rúk a sám narýchlo prebehol výsledky testov. „Pod jej nechtami objavili zvyšky jeho kože?“

	„To všetko vysvetľuje,“ tešila sa Marija. „Mala dolámanú stehnovú kosť. Muselo to bolieť ako sviňa. Keď ju chytil a ona pochopila, že ju neberie do nemocnice, bojovala o život. Škrabala ho ako šelma, bránila sa do poslednej chvíle. Veď si ho videl, je celý doškriabaný.“

	Vjeran zdvihol varovný ukazovák. „Jedna nezrovnalosť – na jeho aute nie sú žiadne stopy po zrážke.“ Marija sa zarazila. „Bol v inom aute?“

	„Videla si jeho auto? Na tom by nemusel zostať škrabanec, ani keby mu do cesty skočil jeleň. Ale pre istotu to skontrolujem. Vieš, akí pozorní sú niekedy naši chalani.“

	„Čo ďalej?“

	„Máme dosť dôkazov, aby sme vzniesli obvinenie. Presne to aj spravíme. Wolf dnes pôjde pred súd,“ tvrdil Juriša presvedčene.

	„Tak sa ozvi prokurátorovi,“ navrhla Marija. „Ja zistím, či tu je Wolfov právnik. Ešte by sme mali vypočuť Wolfa, trochu naňho pritlačiť. Možno sa konečne prizná.“

	„Možno,“ reagoval Vjeran neisto, ale prikývol na znak súhlasu. Pozbieral dokumenty rozhodené po stole a zložil ich na jednu kopu.


28. mája 2016 

	 

	Odkedy Marekovi nevyšiel pokus o spoločný výlet do Tatier, jeho vzťah s Ninou sa dostal do starých koľají a tie vyústili do húsenicovej dráhy. Raz boli hore, raz dolu. Hoci im obom vyhovovalo, čo mali, a tvárili sa, že im to tak aj stačí, chceli od toho druhého viac. Pribúdali hádky, ktoré sa niekedy začínali zdanlivo bez príčiny. Skutočné dôvody na hnev pred sebou navzájom skrývali.

	Chvíľami to Marek chcel skončiť, no bol k nej pripútaný. Ona to vedela a skúšala jeho trpezlivosť. Najradšej mu dávala zámienky, aby žiarlil. Mala pocit, že len vtedy jej venuje celú svoju pozornosť. Napokon sa mu predsa len podarilo vymaniť z nekonečného kruhu slastí a strastí.

	„Mali by sme si dať pauzu,“ oznámil jej v jeden májový večer, keď prišla k nemu.

	Zaskočilo ju to. „Chceš sa rozísť?“

	„Možno to tak bude lepšie…“

	Nereagovala, po líci jej však stiekla slza, ktorú si rýchlo utrela.

	„Ty plačeš?“

	Podišiel k nej a objal ju. Silno sa k nemu privinula. „Nechcem, aby sa to skončilo,“ povedala pološeptom.

	Prvýkrát po dlhom čase mal pocit, že jej na ňom naozaj záleží a nie je pre ňu len krátením dlhej chvíle. Pohladil ju po vlasoch. „Ani ja nie.“

	„Prečo to potom robíš?“ zdvihla k nemu hlavu.

	„Ja neviem.“

	Pobozkali sa a vzápätí sa začali vyzliekať. V ten večer zaspávali v objatí. Marek už driemal, keď sa Nina k nemu naklonila a šepla: „Rozhodla som sa, už som len tvoja.“


6. júla 2016 

	 

	„Tak čo?“ zmohol sa na dve chabé slová Marek, aby prerušil mlčanie.

	Cingálek zafunel. „Povedzte mi pravdu, lebo ak sa ju dozviem neskôr, tak sa na vás nebudem hnevať ako váš obhajca, ale ako niekto, kto mal to dievča naozaj rád.“

	„Vyzerá to, že som ju zabil, však?“ overoval si Wolf. Cingálek len prikývol.

	„Nebudem to opakovať, buď mi veríte, alebo nie,“ vyhlásil Marek. „Ale ani ja nechcem obhajcu, ktorý o mne bude pochybovať na každom kroku.“

	Právnik chvíľu zhodnocoval situáciu. „To je fér,“ uznal napokon.

	Wolf sa poškrabal na zátylku. Odrazu mal pocit, akoby ho svrbelo celé telo. „Ako zomrela?“

	Cingálek mu porozprával podrobnosti z pitvy, ktoré mu na pokoji nepridali. To, čím Nina musela prejsť pred smrťou, sa nepočúvalo ľahko. „Ešte je tu jedna vec,“ začal právnik tak trochu opatrne. „Pýtali sme sa včera na Ninu v prístave.“

	„Videli ju?“

	„Videli, ale s chorvátskym vyšetrovateľom.“

	„Jurišom?“ spýtal sa Marek zarazene.

	„Stretli ste ho predtým?“ overoval si Martin. Wolf pokrútil hlavou. „Isto nie.“

	„Podľa všetkého sa stretli v krčme, dali sa do reči, odišli spolu a on sa vrátil sám,“ rozprával Cingálek. „Problém je v tom, že sa rozlúčili pred polnocou a podľa pitvy zomrela až nadránom.“

	Marek už nevedel, čomu má veriť. „Povedali ste to Chorvátom?“ spýtal sa po krátkej odmlke.

	„Tej žene, ale myslí si, že klameme.“

	„To sa dá ľahko preveriť,“ uvažoval Wolf. „Na jej mieste by som to spravil.“

	„Uvidíme, v každom prípade sa musíme pripraviť na súd.“

	„Kedy ideme?“

	„Dnes,“ odvetil Cingálek krátko.

	„Neverím, že to spravil Juriša,“ vyhlásil Wolf. „Nedáva mi to zmysel.“

	„Žiadna iná verzia nebude dávať sudcovi zmysel. Len tá, že Ninu zabil žiarlivý priateľ,“ varoval ho právnik. „Kým im neprinesieme dôkazy svedčiace o opaku.“

	„Čo sa nám nepodarí…“

	„Dnes asi nie, ale pracujeme na tom. Chcú s vami hovoriť vyšetrovatelia.“

	„Skôr zo mňa chcú vytĺcť priznanie,“ opravil ho Marek.

	„Nemusíte povedať nič,“ uistil ho Cingálek. Vzápätí zavolal policajta a oznámil mu, že sú pripravení. Ten ich zaviedol do väčšej miestnosti, kde už čakali za stolom Ležović a Juriša spolu s prekladateľkou.

	„Tipujem, že vás už právnik zasvätil,“ oslovila ho Marija.

	„Čo potrebujete odo mňa?“ spýtal sa Wolf bez okolkov.

	„Pod nechtami kože obete sa našla vaša DNA,“ ozvala sa Marija. „Myslím, že máte čo vysvetľovať.“

	„Má to jednoduchý dôvod,“ tvrdil Marek. „Videli ste tie škrabance, čo mám na chrbte? Spravila mi to v posteli. Preto má moju kožu pod nechtami.“

	„To znie rozumne,“ uznal Vjeran.

	„Uvidíme, čo na to povie sudca,“ polemizovala Marija vzápätí. „Aj či sa mu budú pozdávať tie škrabance na vašom prednom nárazníku, keďže Ninu najprv niekto zrazil.“

	„Aké škrabance?“ čudoval sa Wolf vyjavene, keď si vypočul tlmočníčku.

	„Marek,“ zastavil ho právnik. „Nemusíte reagovať.“

	„Ani netreba,“ usmiala sa Marija.

	„Toto je príležitosť pre vás,“ zapojil sa Vjeran.

	„Šanca vysvetliť nejasnosti, prípadne sa priznať,“ nadviazala jeho kolegyňa. „Ako sa to vraví? Priznanie je poľahčujúca okolnosť. Koľkým ste to už povedali vy?“

	„Nemám sa k čomu priznať,“ zopakoval Marek odpoveď, ktorú od neho aj očakávali.

	„V tom prípade sme skončili,“ uzavrel Vjeran vypočúvanie.

	„A čo moje stopy? Na tie ste sa už pozreli?“ chcel vedieť Wolf. „Hovorili ste už s Lukom Hrvatom? Čo vám povedal?“

	Ležović zahabkala. „O-odkiaľ máte to meno?“

	Vjeran na neho pozrel. Žiadal ho predsa, aby si to nechal pre seba. „Spomenul som si,“ zaklamal napokon Marek.

	„Nebojte sa, preveríme ho,“ tvrdila mu Marija, než sa stratila za dverami.

	Wolf si všimol, že zmienka o Lukovi Hrvatovi ňou pohla. Ako a prečo, to už nevedel odhadnúť. Chcel to spomenúť právnikovi, no Vjeran už dal čakajúcemu policajtovi pokyn, aby vzal zadržaného späť do cely na stanici.

	„Stretneme sa na súde,“ rozlúčil sa s ním Cingálek na diaľku.

	 

	Neďaleko parkoviska pred budovou súdu v Splite stojí socha starorímskej bohyne spravodlivosti Justície. Wolf mal na ňu ideálny výhľad zo zadného sedadla policajného auta. Čakal, že ho prevedú do budovy. Rozmýšľal, či je to naozaj ona, lebo v takejto podobe ju ešte nevidel. Poznal ju ako ženu s očami previazanými šatkou, ktorá v jednej ruke dvíhala váhy a v druhej držala meč. Táto Justícia si zrak kryla dlaňou, akoby si to kedykoľvek mohla rozmyslieť a pozrieť sa. Druhú ruku mala tiež prázdnu, ukazovák mierila do neba. Chcela tým povedať, že spravodlivosť je v rukách Božích?

	Wolf v diaľke uvidel kolegov z bratislavskej kriminálky. Lupták, Siváková a Krajčírová prešli okolo sochy. Nevšimli si, že on sedí v aute kúsok od nich. Strhol sa, zaboleli ho zápästia obmedzené šírkou pút.

	Konečne po neho prišiel policajt, ktorý ho dostal na starosť. Vytiahol ho von bez jediného slova. Zaviedol ho dovnútra, kde sa stretol s Cingálkom. Ten mu nenápadne ukázal prokurátora. Bol mladý, nemal ani tridsať. Taký vychudnutý dlháň s nemoderným účesom, aký naposledy nosili v komediálnom seriáli z deväťdesiatych rokov, oblečený v lacnom obleku z nepohodlného materiálu.

	„Polyester,“ zasmial sa Cingálek nahlas. Hneď pozornosť upriamil na klienta. „Zdá sa, že sa nemáme čoho báť. Pripravený? Sudca nás dá každú chvíľu zavolať dovnútra.“

	Wolf len prikývol.

	Dvere súdnej sály sa otvorili a stál v nich uniformovaný súdny zriadenec. „Sudac Slavko Duvrijak vaš očekuje.“ Sudca Slavko Duvrijak vás očakáva.

	Ako prvý dovnútra vošiel prokurátor, za ním obhajca s Wolfom, ktorého sprevádzal policajt. Až potom súdny zriadenec pustil ostatných, lebo šlo o verejné pojednávanie. Obhajoba zaujala miesto na pravej strane miestnosti, zatiaľ čo prokurátor si sadol naľavo. Obaja predstavitelia práva boli zjavne vnútri už predtým, nechali tam rozložené veci.

	Marek sa konečne zbavil pút. Sňal mu ich policajt, ktorý sa od neho ani potom príliš nevzdialil. Wolf sa zahľadel na sudcu. Bol to päťdesiatnik v talári, ktorý tvárou pripomínal ruského diktátora. Mal nielen podobný pohľad ako Stalin, ale dokonca aj jeho pestované husté fúzy.

	Keď si všetci sadli, sudca sa rozhovoril. Marek nerozumel ani slovo, tlmočníčka sedela pri Cingálkovi z druhej strany. Wolf sa preto naklonil k obhajcovi, aby zistil viac.

	„Zatiaľ len otvára pojednávanie,“ šepol mu do ucha Martin.

	Sudca striedavo hovoril a hľadel do spisov, ktoré si mohol naštudovať už predtým. Napokon vyzval štátneho prokurátora, aby sa ujal slova. Ten recitoval formulky, ktorým by Wolf nerozumel v akomkoľvek jazyku. Spomínal paragrafy a odvolával sa na Trestný zákonník, ktorý síce poznal, no v inom podaní. Predniesol obvinenie a výsledky vyplývajúce z doposiaľ vykonaného dokazovania. Na záver odôvodnil vzatie do väzby. Sudca vzápätí vyzval k slovu obhajcu.

	Cingálek práve vysvetľoval klientovi posledné slová prokurátora. Narýchlo to zo seba vysypal, než vstal aj on. Vyjadril sa k bodom obžaloby, namietol proti vzatiu do väzby pre nedostatok dôkazov a načrtol žiadosť o vydanie obvineného na Slovensko, ktorá bola podaná na ministerstvo spravodlivosti.

	Potom, ako obe strany dostali priestor, spočinul sudca Slavko Duvrijak pohľadom na Wolfovi. „Optuženi, ustanite.“ Obvinený, vstaňte.

	Marek ho poslúchol. Cítil, že ho sudca skúma. Premýšľal, či sa ľudia v jeho pozícii domnievajú, že majú nejaký skrytý radar, ktorý dokáže z prvého dojmu usúdiť, či pred nimi stojí vinný, alebo nevinný človek.

	„Máte priestor na to, aby ste poskytli vašu verziu toho, ako k činu došlo,“ oznámila Wolfovi tlmočníčka.

	Marek prekvapene zdvihol obočie. „Som nevinný, pán sudca,“ vyhlásil napokon rozhodným tónom.

	Duvrijak zjavne čakal, že bude hovoriť dlhšie. Chvíľu váhal, než vyhlásil: „Môžeme prejsť k veci…“

	„Pán sudca,“ postavil sa Cingálek. „Je tu ešte jedna skutočnosť, o ktorej by ste mali vedieť.“

	„Počúvam.“

	„Chcel by som predvolať vyšetrovateľku prípadu smrti Niny Hanákovej, Mariju Ležović,“ vyhlásil obhajca razantne.

	Marekovi sa zdalo, že sudcovi sa zachveli husté fúzy, keď to počul. „Opakujem, toto je pojednávanie o vzatí do väzby. Počkajte si na podanie obžaloby.“

	„Pán sudca, ide o mimoriadne okolnosti,“ presviedčal ho Cingálek.

	„O aké?“ chcel vedieť Duvrijak.

	„Pane, môžem vás požiadať, aby sme spolu s obhajcom predstúpili bližšie?“ zasiahol prokurátor.

	Sudca kývol rukou a obaja právnici vykročili k nemu.

	Cingálek mávol na tlmočníčku. Samozrejme, aj ona mohla pristúpiť len so sudcovým súhlasom. „Vaša ctihodnosť, mám vážne podozrenie, že vyšetrovatelia, ktorým bol pridelený tento prípad, zanedbali jeho objasňovanie a mal by im byť odňatý.“

	„Prosím?“ spýtal sa sudca, akoby nerozumel slovám prekladateľky. Zachmúril sa, poslal všetkých na miesta a vzápätí zavolal vyšetrovateľku.

	Marija bola zaskočená. Vyšetrovatelia bežne ani nie sú prítomní na takomto pojednávaní. Vjeran ju pobádal, aby poslúchla čo najrýchlejšie. Keď si sadla na lavicu svedkov, sudca vyzval Cingálka, aby prevzal slovo.

	„Pani vyšetrovateľka,“ oslovil ju Martin. „Nie ste momentálne pod prísahou, ale chcem si overiť nejaké skutočnosti. Je pravda, že za vami prišli kamarátky zavraždenej Niny Hanákovej a podali vám informáciu, podľa ktorej sa váš kolega s ňou spoznal v noc jej smrti v miestnej krčme?“

	Marija sa nahla k mikrofónu, ten bol však vypnutý. „Je to pravda.“

	Cingálek sa zatváril víťazoslávne. Čakal, že to poprie, ona mu to ešte uľahčila. „Tak nám povedzte, ako ste s touto informáciou naložili.“

	„Bola som si to overiť,“ zaskočila ho ďalšou odpoveďou.

	„O tejto skutočnosti ste sa zabudli zmieniť,“ upozornil ju sudca.

	„Doplnila som to do spisu,“ obhajovala sa Marija. „Vyšetrovanie stále prebieha. Podľa mňa to, že Vjeran Juriša obeť stretol raz v živote, nemá na jeho úsudok vplyv.“

	„To nechajte na súd. Môžete ísť,“ pustil ju Duvrijak. Cingálek odhadoval, že sudca si vezme čas na rozmyslenie, no zjavne ho nepotreboval. Jeho rozhodnutie prišlo hneď. „Podozrivý, vstaňte,“ vyzval sudca Wolfa opäť.

	Marek ho poslúchol. Do uší sa mu valila zmes chorvátčiny a slovenského prekladu, zakrátko ju však prestal vnímať. To dôležité pochopil hneď na začiatku, sudca odsúhlasil jeho vzatie do vyšetrovacej väzby. Vybavil si sochu Justície stojacu pred budovou súdu, no v jeho predstave bola trochu iná. Ukázala mu tvár a odhalila zlomyseľný úsmev. Spravodlivú nestrannosť vymenila za krutú škodoradosť.

	 

	Sudca vyhlásil verdikt a rozpustil pojednávanie. Vjeran s Marijou rýchlo odišli zo súdnej siene. Marek zostal sedieť, hoci ho policajt už súril. Cingálek však žiadal o minútu navyše s klientom. Chceli sa k nim nakrátko pridať aj ostatní, no to im už policajt zakázal.

	„Zatiaľ si nerobte zbytočné obavy,“ upokojoval Wolfa právnik. „Zistíme, čo sa stalo medzi Vjeranom a Ninou.“

	„Preverte Luku Hrvata,“ žiadal ho Marek. „Už vieme, ako sa volá, povedal mi to Juriša. Patrí do miestneho podsvetia.“ Policajt ho zdvihol zo stoličky. „Urobte, o čo vás žiadam.“ Keď Wolfa odviedli, Denisa sa obrátila na právnika s otázkou: „Čo teraz?“

	Cingálek si všimol, že s nimi nie je Lupták. „Kde je váš riaditeľ?“

	„Šiel vybaviť telefonát,“ vysvetlila mu Petra.

	Karol sa o chvíľu vrátil do poloprázdnej súdnej siene. Vyzeral ustarostene, no ešte viac sa vyľakal, keď zistil, že tam Wolf už nie je. „Kde je Marek?“

	„Nemáme dobré správy, vzali ho do väzby,“ odpovedala mu Petra. „Čo chceli zo Slovenska?“

	„Musím sa vrátiť na oddelenie,“ oznámil im Lupták nespokojne. „Zavolám späť, teraz nemôžem odísť.“

	„Nie, choďte,“ presviedčal ho Cingálek. „Potrebujeme, aby ste potiahli za nitky a využili známosti. Ak máme Mareka dostať nazad na Slovensko, nestačí podpísaná žiadosť s pečiatkou.“

	Karolovi sa to nepozdávalo. „Nebude stačiť, aby sme ho dostali na Slovensko, keď chceme dokázať jeho nevinu.“

	„My sa postaráme o ostatné,“ sľúbil mu právnik. „Preveríme toho boháča. Už vieme, že sa volá Luka Hrvat.“

	„A čo Juriša?“ čudovala sa Denisa.

	„Podľa všetkého to nespravil, ani Marek tomu neverí,“ pokračoval Cingálek. „Nesedí to ani z časového hľadiska.“ Lupták sa pozrel na Petru. „V tom prípade hneď vyrážam.“ V duchu si vyčítal, že do Chorvátska cestoval vlastne zbytočne.


22. júna 2016 

	 

	Keď Nina prestala hľadať zámienky na hádku, situácia sa medzi nimi dvoma zlepšila. Aspoň Marek mal taký pocit. Chcela s ním tráviť viac času, dokonca chodili opäť aj von. Už mu nedávala dôvod na to, aby žiarlil. Pomaly sa menila. Až natoľko, že sa ho rozhodla prekvapiť. Raz ho čakala v byte s večerou. Keďže Wolf o ničom netušil, zdržal sa v práci. Ona sedela nad vychladnutými cestovinami a popíjala víno, ktoré si sama otvorila. Nevedela, či sa viac hnevá na neho alebo na seba. Podišiel k nej jeho husky a zložil si hlavu na jej kolenách. Poškrabala ho za ušami. „Máš pravdu, mala by som mu napísať.“

	Vzápätí odoslala správu: KDE SI? VIDIME SA VECER?

	Na odpoveď musela chvíľu čakať: V PRACI. MALI SME NIECO DOHODNUTE?

	Už neodpísala. Nahnevane vstala zo stoličky a začala spratávať dôkazy pokusu o romantické gesto. Zlostne umývala riad, keď sa jej vyšmykol jeden tanier a skončil na dlážke. Druhý sa jej už ani nechcelo umývať. Šmarila ho o zem za tým prvým.

	Fenrir sa zľakol, keď to uvidel. Nina si ho všimla a začala sa mu ospravedlňovať.

	Keď sa Marek vrátil v ten večer domov, netušil, že mal návštevu. Ani si nevšimol, že mu v kredenci chýbajú dva taniere. Čo však čoskoro spozoroval sám, boli zmeny v jej správaní. Vyčítala mu, že na ňu nemá nikdy čas. Napokon si dali prestávku. Obaja to potrebovali. Ako však Marek uzatváral vyšetrovanie, uvedomil si, že mu Nina neprestajne chýba. Rozhodol sa, že sa pokúsi získať ju späť.

	V ten večer zazvonil na zvončeky pri vchode do budovy, v ktorej bývala.

	„Prosím?“ ozvalo sa z reproduktora.

	„Ahoj, prišiel som sa porozprávať.“

	Pustila ho do vchodu a otvorila mu v lesklom negližé. Mierne ho to zaskočilo. „To si si obliekla teraz?“

	„Kvôli tebe?“ odvetila a z tónu pochopil, že sa mýlil.

	„Prečo si prišiel?“

	„To ma ani nepozveš dnu?“

	Nina ustúpila z dverí. Obzrela si ho, keď vchádzal. Mal na sebe len rifle a biele tričko, ale vyzeral ako model. Už vtedy vedela, že nech jej povie takmer čokoľvek, aj tak neodolá a skončia v posteli.

	„Chcem sa porozprávať,“ oznámil jej Wolf.

	Prešla ku kuchynskému ostrovčeku a vysadla na vysokú barovú stoličku. Prehodila si jednu nohu cez druhú. „Počúvam ťa.“ Všimla si, že jej hľadí do výstrihu. „Rozptyľuje ťa to? Mám si ísť obliecť niečo iné?“

	„Prepáč,“ ospravedlnil sa. „Už sa sústredím.“ Pristúpil k nej, v skutočnosti mu už hlavou bežali úplne iné myšlienky. Predstavoval si, že ju vyloží zo stoličky na barový pult.

	Keď sa k nej príliš priblížil, odstrčila ho od seba ukazovákom. „Nechcel si sa rozprávať?“

	„Vlastne nie som veľký fanúšik slov,“ priznal Marek.

	„Chcem, aby si vedela, čo pre mňa znamenáš. Je to viac ako sex, chcem ťa mať v živote a chcem byť s tebou. Viem, že je to komplikované, ale čo keby sme to trochu zjednodušili? Poď so mnou na dovolenku, rezervoval som apartmán v Chorvátsku, je náš od tejto soboty do budúcej nedele.“

	„Čo prípad?“ spýtala sa Nina a provokatívne si stiahla jedno ramienko.

	„Vyriešený a uzavretý.“

	Zoskočila z barovej stoličky. „Ty si to predstavuješ tak jednoducho. Myslíš, že mám čas vtedy, keď to vyhovuje tebe?“

	„Volal som do televízie. Zisťoval som, či by ťa uvoľnili. Vraj to nie je problém,“ oznámil jej Wolf.

	„Čo si spravil?“

	„Ja len chcem, aby to medzi nami fungovalo,“ vysvetľoval Marek. „Chcem, aby sme sa o to aspoň pokúsili.“

	Nina zdvihla ruky a ovinula mu ich okolo krku. „Nevedela som, že si taký romantik.“

	„Ani ja nie.“

	Vyzliekla mu tričko. „Ale dúfam, že si stále taký tvrdý chlap.“

	„O tom nepochybuj.“ Konečne ju zdvihol do vzduchu. Fantáziu s barovým pultom nenaplnil, no aj to, čo sa dialo ďalšie dve hodiny v spálni, stálo za to.


6. júla 2016 

	 

	Marija sedela vo Vjeranovom aute a periférne ho pozorovala. Neprehovoril, odkedy vyrazili zo súdu.

	„Kedy si mi to chcela povedať?“ spýtal sa Juriša konečne.

	„Viem to od rána,“ odvetila pokojne, aj keď bola nervózna. „Šla som si to overiť, spravil by si to isté.“

	„Mala si s tým prísť za mnou,“ tvrdil Vjeran.

	„Poznám ťa. Nehovor mi, že ty by si si to najprv neoveril.“

	Juriša nervózne pohojdával nohou nad plynom, nechtiac naň silnejšie došľapol. „Tu ide o dôveru.“

	Marijou to otriaslo. Oľutovala, že si nezapla bezpečnostný pás, ale aj tak to nenapravila. „Keby som ti neverila, už nerobíš na prípade.“

	Zostal ticho. Uznal, že má pravdu, nezachoval by sa inak. Opäť sa ozval, až keď zaparkoval. „Ani sa ma neopýtaš?“

	„Na Ninu?“ Marija na neho pozrela. „A čo mi povieš?“

	„Že som ju stretol, večer predtým ako zomrela,“ odvetil Vjeran bez zaváhania. „A že som si ju nepamätal, lebo som bol opitý. Spomenul som si, až keď som ju videl na pitve.“

	„Prečo si mi vtedy nič nepovedal?“

	Juriša mykol plecami. „Nemal som ti čo povedať, stále si nepamätám, čo sa stalo. Bol som opitý. Keď som uvidel fotky, vôbec mi to nedocvaklo.“

	„Takže si nepamätáš nič? O čom ste sa bavili? Kam šla?“ overovala si Marija.

	„Hovorím ti, tma,“ odpovedal Vjeran úprimne. „To však neznamená, že som ju zabil.“

	„Ja viem.“

	Juriša pocítil akúsi slabosť. Zatiaľ bol síce v bezpečí, no stále nad ním visela skľučujúca neistota. „Dúfam, že som to nespravil…“

	Marija ho prinútila, aby sa jej pozrel do očí. Pohladila ho po tvári. „Nespravil si to. S Ninou ste sa rozlúčili pred polnocou, ona zomrela okolo piatej ráno. Ty si sa spil tak, že si zaspal na stole.“

	Vjeran sa na ňu usmial a pokúsil sa ju objať. Zvláštne sa zachvela, a keď ju zovrel v náručí, náhle sa od neho odtiahla. Ale nie preto, že by to nechcela. Juriša si všimol, že je nesvoja, a tak ju radšej nechal na pokoji.

	 

	Policajná hovorkyňa držala pri uchu telefón a tretíkrát sa snažila dovolať Cingálkovi. Nedvíhal. Vzdala to a pozrela na kolegyňu. „Neviem, čo sa deje. Skúsim mu napísať.“

	Po Luptákovom odchode z Chorvátska sa rozdelili v snahe získať viac informácií o Hrvatovcoch. Dievčatá vyskúšali internetové zdroje, ktoré sa však obmedzili ich malou znalosťou jazyka. Martin sa vybral do terénu so záhadným konštatovaním: „Mám svoje metódy. Ako právnik ich v Bratislave využívam bežne. Vyskúšam, či to pôjde aj v Splite.“ Odmietol prezradiť viac.

	„Možno sa mu podarilo zapracovať na tých metódach,“ tipovala Siváková. „Hádam je v poriadku.“

	Než sa rozdelili, dohodli sa, že sa podvečer stretnú v prístave. Cingálek sa však stále neukázal ani neozval. „Môžeme ho počkať v tamtom podniku,“ navrhla Denisa pohotovo. „Už som smädná.“

	Namierila do baru, kde sa predchádzajúci večer dozvedeli o spojení medzi Ninou a Vjeranom. Siváková sa najprv zdráhala, Krajčírová ju potiahla za ruku. Keď povedala, že je smädná, mala na mysli skôr niečo alkoholické. Pri dverách ju však čakalo sklamanie. „Otvárajú až o siedmej? Kam majú ísť tí úbožiaci, čo by tu chceli sedieť celý deň?“

	Petra sa otočila, no Denisa nebola ochotná sa vzdať. Nahliadla cez okno a zbadala barmana. Dokonca zistila, že vnútri nie je sám. Zaklopala. Všimol si ju a najprv jej naznačil, že je zatvorené, potom ju však spoznal. Prišiel im otvoriť, no než ich vpustil dovnútra, vyhnal von muža, ktorý na nich nepríjemne zazrel.

	„Vedel som, že sa vrátite,“ povedal dokonalou angličtinou. „A priviedli ste aj kamarátku. Táto spoločnosť sa mi páči oveľa viac. Čo pre vás môžem urobiť?“

	„Potrebovali by sme drink,“ vyhlásila Denisa.

	Pozval ich dovnútra a pootáčal kvôli nim vyložené barové stoličky. „Čo to bude?“

	„Dvojitú vodku s džúsom,“ vyhlásila Denisa. „Dvakrát.“

	„Len raz,“ opravila ju Petra. „Mne bude stačiť len džús.“ Krajčírová na ňu pozrela, no nepovedala radšej nič. Nemala problém piť sama, ponúkol sa však barman. „Ja si dám s vami.“ Rozlial nápoje a rozdal poháre.

	Denisa do seba hodila vodku a zapila ju hltom džúsu.

	„Ťažký deň?“ spýtal sa barman.

	Policajná hovorkyňa vyvrátila zreničky. „Keby jeden.“ Nalial jej druhú vodku. „Pomôžem nejako?“

	Petra odsunula od kolegyne pohárik s alkoholom tesne predtým, ako naň stihla dočiahnuť. „Myslím, že by si mala spomaliť.“

	„Veď to je len druhé kolo,“ obhajovala sa Krajčírová.

	„Dvojitej vodky,“ upozornila ju Siváková.

	Denisa jej vytrhla pohárik z ruky a vypila ho opäť na jeden dúšok. Tentoraz nepotrebovala ani džús. „Vlastne by ste mohli pomôcť. Asi tu poznáte kadekoho.“

	„Každého nie,“ zaváhal barman.

	„Tak to skúsme,“ navrhla Krajčírová. „Hovorí vám niečo meno Luka Hrvat?“

	Zasmial sa. „To meno hovorí niečo každému, čo je zo Splitu. Hrvatovci sú najbohatšia rodina v meste. Ak bývate v lepšom hoteli, patrí im.“

	„Ale ja som počula, že tie peniaze nemajú len z toho…“ Barman zdvihol obočie. „Čo také ste počuli?“

	Denisa tresla po pulte. „Že sú to mafiáni.“

	„Ako dlho ste v Splite?“

	„Druhý deň,“ odvetila hovorkyňa.

	„A túto informáciu máte z turistickej mapy?“

	„Máme svoje zdroje,“ žmurkla na neho Krajčírová.

	Petra sa chopila príležitosti. „Chceme sa dozvedieť viac.“ Muž sa stále netváril nadšene. „To sú nebezpečné informácie.“

	„Takže o nich nič neviete?“ doberala si ho Denisa.

	„To som nepovedal. Poznajú ich tu všetci a pošuškáva sa o nich kadečo, ale to je také to verejné tajomstvo. Povedal som to správne?“

	Krajčírová naňho zasa žmurkla. „My to nebudeme šíriť ďalej.“

	Barman sa zhlboka nadýchol. „Čo chcete vedieť?“

	„Luka má vraj jachtu,“ ujala sa slova Petra. „Kotví tu niekde?“

	„To bude Magdalena. Kotví na juhu. Neprehliadnete ju, keď pôjdete okolo.“

	Denisa sa naklonila ku kolegyni. „Mali by sme sa tam ísť pozrieť,“ navrhla.

	„Najprv zbierame informácie,“ pripomenula jej Petra.

	Šepkala, keď hovorila po slovensky. „Na tom teraz pracuje Martin, nezavoláš mu ešte raz?“

	Krajčírová skontrolovala mobil. Nemala ani jeden neprijatý hovor, a tak skúsila posledné volané číslo. Rýchlo zasa zložila. „Už ma to preplo na odkazovku, je vypnutý.“

	„Prečo si mu nenechala odkaz?“

	„Lebo je rok 2016,“ odpovedala jej Denisa ironicky. „Kto si ešte kontroluje odkazovku?“

	„Napríklad ja,“ usmiala sa Petra podráždene.

	„Slečny?“ pokúsil sa do debaty zapojiť barman. „Deje sa niečo? Môžete hovoriť po anglicky?“

	„Len sa dohadujeme, čo ďalej,“ vysvetlila mu Krajčírová.

	„A podarilo sa?“ vyzvedal ďalej.

	Denisa sa pozrela na Petru, tá sa hneď ohradila. „To nemyslíš vážne!“

	„Len sa tam rozhliadneme…“

	Petra stále pochybovala. „Ako sa vôbec k nemu dostaneme?“

	„Nina s tým nemala problém a my sme dve pekné baby.

	Teda… aspoň jedna z nás je.“ Siváková udrela kolegyňu do ramena. „Au! Veď ty sa tváriš, že ti nezáleží na vzhľade.“ Petra sa otočila na barmana. Potrebovala nabrať odvahu, ktorá už Denise zjavne nechýbala. „Aj ja si dám tú vodku.“


27. júna 2016 

	 

	V pondelok večer na konci júna sa Marek s Ninou vybrali na cestu do Chorvátska. Než ju Wolf vyzdvihol, odovzdal Fenrira Luptákovi v záhrade. Karol sľúbil, že sa o huskyho postará. Čakala ich nočná cesta cez Rakúsko a Slovinsko, a hoci ich na hraniciach zdržiavali zápchy, v aute panovala dobrá nálada.

	Ninu trochu opustila, keď na druhý deň ráno dorazili na miesto a vyzdvihli si kľúče od apartmánu. Wolf si všimol, že si obzerá malé miestnosti. „Nepáči sa ti tu?“

	„Nie je to moja cenová skupina,“ priznala.

	„Aj tak tu budeme len spať,“ konštatoval Marek pozitívne. Jej to však nedalo. „Videl si tú kúpeľňu?“

	Aj Wolf si obzrel celý apartmán. „No zišla by sa jej prerábka. Ale hádam si tým nepokazíme dovolenku?“

	Nina sa usmiala. Ani ona nechcela začať spoločne strávené voľno hádkou, a tak si sťažnosti nechala pre seba.

	Prvé dni v Splite sa Chorvátsko stalo ich malým osobným rajom. Prechádzali sa, navštívili okolité dedinky, takmer každý deň trávili na inom mieste. Objavovali skryté zákutia mesta a prebudili v sebe dobrodruhov. Raz plávali popri brehu tak ďaleko, až našli maličkú pláž schovanú medzi útesmi.

	„Myslíš, že sa sem dá zísť aj zhora?“ opýtala sa Nina pri pohľade na mohutné skaliská nad nimi.

	„Chceš to vyskúšať?“ Marek vybehol k útesom a začal po nich liezť.

	„Hej!“ zakričala na neho. „Poď naspäť, nenechávaj ma tu!“ Vrátil sa s úškrnom na tvári. „Vari by som ti chýbal?“

	„Nenahováraj si!“

	Chytil ju za zadok a ona pred ním ušla. Chvíľu ju naháňal po malej pláži, než sa sama vzdala a prinútila ho ľahnúť si na zem.

	Milovali sa ukrytí medzi nehostinnými skalami a jemu neprekážalo ani to, ako veľmi ho tlačili kamene medzi lopatkami.


6. júla 2016 

	 

	Jachtu, ktorá patrila Lukovi Hrvatovi, nebolo ťažké nájsť. Siváková s Krajčírovou už z diaľky identifikovali tú správnu. Vykročili k tej, ktorá bola vysvietená, najväčšia v okolí a práve sa na nej schádzala spoločnosť.

	„Je to ona,“ potešila sa Petra, keď zbadala nápis Magdalena na pravom boku.

	„Počkaj,“ zastavila ju Denisa. „Takto tam nemôžeme ísť.“

	„Čo tým myslíš?“ nechápala psychologička.

	„Zjavne sa tam rozbieha nejaká párty a ty si oblečená, ako keby si šla z roboty.“ Krajčírová skontrolovala letné šaty, ktoré mala na sebe. Ani ona by po nich nesiahla, keby sa chystala na večierok. „No nič, musíme improvizovať. Daj si dole to sako.“ Vzápätí pokrútila hlavou nad blúzkou bez rukávov, ktorú mala Petra zapnutú až ku krku. Začala jej rozopínať gombíky.

	„Hej,“ ohradila sa Siváková.

	„Musíš ukázať dekolt, takto ti nikto neuverí, že si sa prišla zabaviť.“

	„Ty sa tuším chodíš baviť aj do práce,“ podotkla Petra uštipačne, napokon si však nechala rozopnúť až tri gombíky.

	Denisa ju odtiahla bokom a posadila na lavičku. Chvíľu si ju obzerala, potom z kabelky vytiahla malý kozmetický balíček.

	Petra sa zasa zdráhala. „Nieže zo mňa spravíš…“ Krajčírová sa na okamih zastavila. „Daj si pozor, čo povieš!“

	„Len to neprežeň.“

	Petra sa nechala namaľovať a Denisa jej ešte zopla svetlohnedé vlasy dohora pomocou spony, ktorú našla tiež v kabelke. „Teraz môžeš ísť na párty.“

	Policajná hovorkyňa vykročila k jachte, tentoraz sa zháčila jej kolegyňa. „Ty sa neupravíš?“

	„Ja to nepotrebujem,“ trhla hlavou Denisa ľahostajne a pozrela na Petru odhora až nadol. „Zato o teba sa stále obávam.“

	Na móle sa zaradili za dvoma slečnami v nádeji, že sa popri nich prešmyknú. Ochrankár však tie dve pustil a ich zastavil. „Gdje ste otišli?“ Kam ste sa vybrali?

	Pozreli sa na seba. „Prišli sme na párty,“ odpovedali spoločne po anglicky.

	„Ste pozvané? Odkiaľ ste?“

	„Predsa zo Slovenska,“ zachichotala sa Denisa. „Čo ste nepočuli, že najkrajšie ženy sú zo Slovenska?“

	„Na zozname nemám žiadne Slovenky.“

	Petra mu pozrela na prázdne ruky. „Veď nemáte žiadny zoznam.“

	Ochrankár sa poklepkal prstom po spánku. „Mám ho tuto.“

	„Jedna naša kamarátka tu bola, je to zopár nocí,“ vysvetľovala Denisa. „Vychvaľovala sa, že to bola najlepšia párty v jej živote, tak sme to len chceli vyskúšať. Nemôžete nás pustiť? Sľubujeme, že budeme nenápadné.“

	„Aká kamarátka?“

	„Tiež Slovenka.“

	„Tá blonďatá bohyňa? Nohatá, kozatá,“ spomenul si chlapík. „Kde je?“

	Denisa sa uškrnula. „My vám nestačíme?“

	Muž vyjadril názor jediným pohľadom. Zjavne ho nezaujali. „Idem sa spýtať šéfa, čakajte tu.“ Vzdialil sa a netrpezlivá slečna, ktorá stála za nimi, rozhorčene zanadávala. Našťastie nečakala dlho, ochrankár sa vrátil do minúty.

	„Môžete ísť.“

	Keď konečne vykročili na palubu, mali pocit, že sa ocitli na nakrúcaní filmu. Medzi stožiarmi boli rozvešané horiace lampióny a svetlá z vianočnej výzdoby, ponúkali sa im švédske stoly naložené morskými plodmi a postávali pri nich mladé krásky v odvážnych šatách a v topánkach na podpätkoch.

	„Kde sú muži?“ spýtala sa Petra, ktorá spozorovala nepomer pohlaví na palube.

	Denisa spočítala chlapov okolo seba na jednej ruke, aj to boli členovia posádky a Hrvatovi zamestnanci. „Ešte je skoro. Tieto slečny vyzerajú ako platené hostesky. Možno zvyšujú vizuálny priemer.“

	Sivákovej sa to nepozdávalo. „Možno sú platené, ale hostesky?“

	Zastavil sa pri nich čašník s podnosom a ponúkol ich sektom. Denisa si vzala pohárik, no nervózna kolegyňa ju zastavila. „Šampanské na vodku?“

	Krajčírová len mykla plecom. „Zober si aj ty, musíme zapadnúť.“

	Siváková uznala, že to je dobrý argument. Zastavila čašníka, ktorý už bol na odchode, a takmer ho pritom potkla.

	Denisa medzitým vypila prvý pohár a stihla ho vymeniť za plný. Petra už mala o ňu obavy. „Nepreháňaj to s tou snahou zapadnúť. Radšej rozmýšľaj, čo spravíme.“

	Hovorkyňa prešla k švédskym stolom a preberala sa v ponuke jedla. Psychologička z nej začínala byť nervózna. „Ty si sa vážne prišla baviť?“ Vytrhla jej z ruky tanier s grilovanými krevetami. Čiernovláska s prsami napratanými do podprsenky o číslo menšej stojaca opodiaľ na ne zarazene civela. Siváková sa na ňu usmiala. „Kamarátka zabudla, že si stráži váhu.“

	Denisa na ňu zazrela. „Mohla by si prestať pútať pozornosť?“

	Petra sa nedala. „Mohla by si sa sústrediť na to, prečo sme prišli? Bol to tvoj nápad. Už si vymyslela, čo spravíme, namiesto toho, aby si jedla a pila?“

	„Len sa snažím zapadnúť. Videla si už Hrvata? Má to byť opálený blondiak.“

	„Chceš ho vážne nájsť a vypytovať sa na Ninu?“ Krajčírová sa obzerala okolo seba. V skutočnosti však pohľadom hľadala čašníka so sektom. „Chcela by som si ho len obzrieť. Na začiatok.“

	„Ako to myslíš?“ šepla Petra.

	„Nechcem s ním hovoriť. On ti nič nepovie, ak ju zabil,“ namietla Denisa. „Ale z ostatných by sme mohli niečo vytiahnuť. Ten ochrankár ju zjavne stretol.“

	„Skvelý nápad,“ ironizovala Siváková. „Lebo Lukov človek ti s radosťou vyzvoní, že jeho šéf niekoho zabil.“

	Krajčírová sa nahnevala. „Tak skús vymyslieť niečo ty, keď si taká múdra. Načo ti je ten tvoj doktorát?“ Vtedy pohľadom zavadila o schody do podpalubia, dostala nápad.

	„Čo keby sme sa tu porozhliadli.“

	Psychologička sa pozrela tým istým smerom. „Čo ak si nás niekto všimne?“

	„Sme na párty, azda rátajú s tým, že sa niekto pôjde pozrieť aj dole.“

	Nechcela dlhšie čakať, zamierila ku schodom. Keď schádzala dolu, zrazila sa s opáleným blondiakom v bielej polorozopnutej košeli a šortkách s kvetovým motívom. Ospravedlňovala sa mu, než si uvedomila, o koho ide. „Luka?“

	„Poznáme sa?“ čudoval sa.

	Usmiala sa naňho. „Vlastne nie, ale máme spoločnú známu.“

	„Ninina kamarátka,“ došlo Hrvatovi. „Kam ideš?“ Denisa zvolila najjednoduchšiu výhovorku. „Na záchod.“

	Luka jej ukázal smer. Po toľkých drinkoch jej návšteva toaliet padla naozaj vhod. Keď spláchla, bola pripravená na obhliadku podpalubia, no hostiteľ ju čakal rovno pred dverami. „Kde je Nina?“ vybehol na ňu okamžite.

	Poriadne ju tým zarazil. Nevedela, ako má zareagovať.

	„Ako to myslíš?“

	„Dostala sa na Slovensko?“

	Stále nechápala. „Na Slovensko?“

	„Bola na odchode, keď za mnou naposledy prišla.“

	„Aha… áno, už je doma,“ zaklamala Denisa.

	„A ten jej priateľ? Stále sú rozídení?“ vyzvedal Luka ďalej.

	„Definitívne.“

	„Škoda, že nezostala dlhšie, bola s ňou zábava. Ste podobné?“ Krajčírovej sa zatočila hlava, on si to všimol. „Všetko v poriadku?“

	Prikývla. „Potrebujem ísť len na vzduch.“

	Luka ju vyviedol na palubu a ona sa obzrela za seba. Z plánovanej obhliadky podpalubia nakoniec zišlo. Hrvat pokračoval v otázkach, no Denisa v tej chvíli nedokázala viesť súvislú konverzáciu. Nevedela, či je problém v množstve alkoholu, ktorý vypila, alebo sa jej len hnusilo, že možno hovorí s vrahom kamarátky. „Asi pôjdem, necítim sa dobre.“

	„Pila si šampanské od čašníka?“ tipol si Hrvat.

	Prikývla. „Asi dva poháre, prečo?“

	Oči mu behali hore-dolu. „Len je dosť… silné. Mala by si si ľahnúť.“

	„Do hotela sa ešte dostanem,“ presviedčala ho. Predstavila si, že zaspí v podpalubí a Hrvat ju tam príde znásilniť. Alebo ešte horšie, vrhne sa na ňu jeden z jeho mužov. Radšej sa s ním rozlúčila a zamierila k Petre, ktorá ju čakala pri švédskych stoloch. „Poďme preč, nebol to dobrý nápad.“

	„Dole si nič nenašla?“ odhadla Siváková.

	„Zastavil ma Luka.“

	Petra sa obzrela za mužom, ktorý medzitým zasa schádzal do podpalubia. „To bol on? Čo povedal?“

	„Nechápala som, prečo sa stále vypytoval na Ninu,“ vravela Krajčírová. „Akoby nevedel, že je mŕtva.“

	„Samozrejme, že sa tvári, že o ničom nevie, ak ju zabil.“ Siváková sa rozhliadla, akoby sa chcela uistiť, že ich nikto nepočúva. „Rozmýšľala som zatiaľ nad tým nápadom. Mali by sme sa opýtať, či Ninu nevideli ostatní.“

	Denisa zaostrila na svalnatého ochrankára, ktorý stále strážil vstup na jachtu. „Hm… možno keď s ním skúsim flirtovať.“

	Petra ju chytila za plece. Mala pocit, že kolegyňa toho už dosť popila. „Toho si beriem radšej ja.“

	„A čo mám zatiaľ robiť?“

	„Skús to s týmito slečnami. Vyzerajú, že ste podobná cieľová skupina.“

	„Ako to myslíš?“

	Siváková oľutovala nemiestnu poznámku. Nechcela sa hádať, preto sa radšej rýchlo vzdialila. Cestou schmatla dva poháre sektu a vykročila k ochrankárovi ladným krokom.

	„Ahoj,“ pozdravila ho a ponúkla mu jeden pohár.

	Odmietol. „Som v službe a aj tak nepijem.“

	Usmiala sa. Narýchlo vypila prvé šampanské. Chcela mať voľnú ruku, aby ho vzápätí chytila za biceps. „Ako často cvičíš?“

	Strhol sa. „Neviem, o čo sa tu pokúšaš, ale ja som ženatý.“

	Petra neohrabaným pohybom rozhrnula blúzku, aby odhalila viac dekoltu. „A je tu niekde tvoja žena?“ Keď na ňu znechutene pozrel, spamätala sa. „Pardón, ja som sa len chcela opýtať na kamarátku.“

	„Prsatá bohyňa?“

	„Volá sa Nina. Bola tu v noci asi pred tromi dňami?“

	„Čo keby si sa spýtala jej, kde bola?“ odbil ju.

	Petra oľutovala, že za ním predsa len neposlala Denisu.

	„Ona mi na to už neodpovie.“

	Jej snaha o vypočúvanie nikam neviedla. Situáciu ešte viac zhoršila Krajčírová, ktorá vytiahla Nininu fotku a začala sa na ňu vypytovať prítomných dievčat. Tie jej, žiaľ, nerozumeli. Vzbudila však podozrenie. Druhý ochrankár ju zdrapil za rameno a volal na kolegu. „Niko!“

	Ten nevenoval dlhšie pozornosť Slovenke, ktorá sa s ním pokúšala flirtovať. Petra si konečne uvedomila, čo sa deje. Dobehla kolegyni na pomoc. „Pustite ju!“

	Vtedy sa na palube zjavil Luka. „Čo tu stvárate?“

	„Táto otravovala dievčatá, ukazovala im nejakú fotku,“ ukázal na Denisu ochrankár, ktorý ju zadržal.

	„Táto sa vypytovala na Ninu,“ pridal sa k nemu Niko.

	Hrvat sa rozhneval. Podišiel k Denise. „Vy ste prišli snoriť? Čo ste zač?“

	„Ninine kamarátky,“ ozvala sa Petra.

	„A čo tu teraz akože riešite?“ nechápal Luka.

	„Netvár sa, že o ničom nevieš!“ oborila sa na neho Denisa.

	„Zomrela v noci pred tromi dňami a vieme, že šla za tebou.“

	Hrvat sa pozrel na ochrankárov. „Niko, Ratko, postarajte sa o ne.“

	„Varujem vás,“ zľakla sa Petra. „Ak zmizneme, budete mať poriadny problém! Sme z polície.“

	Boháč sa zarazil. „Vyhrážate sa mi? Vy asi neviete, že mi toto mesto patrí.“

	Denisa sa bála, že sa z jachty nedostanú živé. Uhryzla ochrankára, ktorý ju držal, vytrhla sa mu a skočila cez palubu. Petra zostala vyjavená po tom, čo spravila jej kolegyňa. Vzápätí sa rýchlo spamätala a rozbehla sa k mostíku.

	Niko a Ratko sa dohadovali, ako si ich rozdelia, no Luka ich zastavil. Podišiel k zábradliu a pozoroval tmavovlasú Slovenku, ktorá pomáhala ryšavej z vody. „V ktorom hoteli bývate? Nechajte tak, ja si to zistím.“

	 

	Vjeran sedel na zadnom sedadle policajného auta. Na okamih mal pocit, že mu pred očami prebehol celý život. Musel presviedčať sám seba, že to preháňa. No keď pozrel na ľavé rameno, nebolo mu všetko jedno. Skrz-naskrz ním prešla guľka, a hoci nešlo o smrteľné zranenie, prichádzal o veľa krvi. Snažil sa zastaviť krvácanie. Nemal poruke nič, čím by si rameno obviazal, a tak si ranu len pritláčal dlaňou. Ukrutná bolesť ho nútila kričať, z posledných síl zatínal zuby. Musí niečo spraviť. Musí zavolať pomoc.

	Načahoval sa po mobil, ktorý nechal na prednom sedadle. Ten sa mu vyšmykol zo zakrvavenej ruky a skĺzol na podlahu.

	Vjeran zanadával. Len s ťažkosťami vystúpil z auta, krútila sa mu hlava.

	Vtedy našťastie okolo prechádzal karavan. Vodič okamžite zastal, ako ho zbadal. Vybehol z neho akčný otecko, zatiaľ čo mama zakrývala deťom oči a zakázala im, aby ho nasledovali. „Čo sa stalo?“

	Juriša odkryl strelnú ranu. Mal chuť sa spýtať, či to nie je jasné na prvý pohľad. „Som policajt. Dostal som to do ramena.“

	„Kto to bol?“

	Vjeran by vystresovanému oteckovi už najradšej jednu vrazil. Potreboval pomoc, nie sa vyrozprávať. „Väzeň na úteku. Máte mobil? Môžete zavolať záchranku?“

	Muž sa zľaknuto obzeral okolo seba. „Väzeň? A má zbraň? Kedy sa to stalo? Je ešte blízko?“

	„Postrelil ma mojou pištoľou, nechal ju tu a ušiel. Určite je už ďaleko. Ale ja to dlho nevydržím.“

	Turista sa konečne spamätal. Zobral policajta späť k autu, opatrne ho posadil a vytiahol mobil. „Kam mám volať?“

	„Prvá pomoc,“ hovoril Vjeran vyčerpane. „112 ako v celej Európe.“

	Otecko niečo splietal do telefónu. Vjeran si ho radšej vypýtal a osobne vysvetlil žene na dispečingu, kam má poslať záchranku. „Sú na ceste,“ oznámil, keď vracal mobil majiteľovi. Vzápätí si ľahol.

	Ten bol na seba v tej chvíli nesmierne hrdý. „Nemáte za čo. Rád som vám pomohol. Hádam budete v poriadku.“

	Juriša sa za ním zdvihol. „Mohli by ste aspoň počkať so mnou? Možno by nebolo od veci vytiahnuť autolekárničku, je v kufri.“


4. septembra 2015 

	 

	Juriša už vedel o Sandinom pomere, no s ňou o tom nebol schopný hovoriť. Týždne ho to zvnútra zožieralo. Za každým jej meškaním a výhovorkou videl jeho. Chcel zistiť, o koho ide. Keď ich prvýkrát prichytil spolu, nestihol sa mu poriadne pozrieť do tváre. A tak raz, keď sa večer chystala von vraj na stretnutie s kamarátkou, vytratil sa nenápadne za ňou.

	Sanda kráčala po promenáde. Nevšimla si, že ju sleduje.

	Nasledoval ju až do prístavu, no na palubu luxusnej jachty sa už nedostal. Loď sa volala Magdalena. Najprv nevedel prečo, no to meno sa mu zdalo povedomé. Potom ho uvidel: Luka Hrvat vítal milenku so šampanským v ruke. Pritisol si ju k sebe a vášnivo ju pobozkal. Vjeran mal sto chutí vybehnúť z tieňa malej plachetnice, za ktorou sa skrýval, odtrhnúť Sandu od neho a poriadne mu vraziť. Nespravil to. Pozoroval ich, kým sa nestratili v podpalubí, potom nešťastne klesol na zem.

	Chcel ju počkať, chcel vedieť, ako dlho s ním bude. Nemal na to žalúdok. Prišlo mu zle, vyvracal sa do mora. Okoloidúci naňho pohoršene pozerali. Vstal a odtackal sa do neďalekej krčmy. U barmana si vypýtal rakiju, sadol si s ňou k stolu v rohu. To bolo prvýkrát, čo sa ocitol na tomto mieste, no rozhodne nie naposledy. Nad pohárikom premýšľal o Sandinom milencovi. Prečo práve Luka Hrvat, mafiánsky synáčik? To mu urobila naschvál? Čo na ňom vidí? Oproti nemu je len mladé ucho, ešte k tomu kriminálnik.

	Ako Vjeran utápal žiaľ, hodiny plynuli. So stúpajúcim promile nabral potrebnú odvahu. Vstal a vrátil sa k jachte.

	„Sanda!“ kričal na plné pľúca z móla.

	Vybehol za ním ochrankár. „Čo tu chceš, ty pako?“

	„Svoju ženu, ty pako.“

	Svalnáč sa nahneval. Rozbehol sa za ním a zahnal sa po ňom päsťou. Vjeran sa aj v podguráženom stave stihol uhnúť a úder mu vrátil. „Au!“ zapišťal od bolesti. „Máš tvrdú gebulu.“

	Ochrankár ho chytil pod krk.

	„Ratko, pusti ho!“ prikázal mu Luka, ktorý sa objavil na palube. Pomaly za ním schádzal z mostíka. „Čo stváraš, ty ožran?“

	„Prišiel som si po ženu,“ vyhlásil Vjeran, ktorý skončil na zemi.

	„Choď domov, nie je tu.“

	„Sanda! Sanda!“ rozkričal sa Juriša opäť, keď sa pozbieral na nohy.

	„Si hluchý? Hovorím, že tu nie je,“ tvrdil mu Luka.

	„Videl som ju, neklam!“

	„Už odišla.“

	„Ty sviniar!“ Vjeran sa zahnal po Lukovi, no ochrankár ho zastavil. Juriša sa mu márne snažil vzoprieť, bol v nevýhode.

	Luka naznačil Ratkovi, aby policajta hodil do mora. „Potrebuje sa schladiť.“

	Vjeran pocítil, ako ho ochrankár sáče. Chcel sa vzoprieť, no neudržal rovnováhu. Skončil vo vode. Keď sa napokon dostal opäť na mólo, Luka bol už preč.

	Než sa vrátil domov, vytriezvel. Zistil, že Sanda už leží v posteli. Spala. Ľahol si vedľa nej a zadriemal. Keď sa na druhý deň zobudil, už bola v práci. Nikdy s ňou nehovoril o tom, čo sa v tú noc stalo, len sa ďalej ticho trápil.


6. júla 2016 

	 

	Slovenky čoskoro pochopili, prečo sa Luka Hrvat pýtal na hotel, v ktorom bývajú. Keď sa doň vrátili, na recepcii ich už čakal manažér. Ten im oznámil, že sa musia okamžite vysťahovať pre hrubé porušenie pravidiel. Nedostali ani poriadne vysvetlenie, dokonca im pobalili kufre. Denisa ich požiadala, aby si mohla aspoň usušiť vlasy. Dovolili jej to spraviť na recepcii. Ocitli sa na ulici. Stali sa najnežiadanejšími turistkami v Splite.

	Denisa sa pokúsila zavolať Cingálkovi. „Stále je vypnutý.“

	„Čo ak sa mu niečo stalo?“ zľakla sa Petra.

	Krajčírová na ňu prekvapene pozrela. „Ako to myslíš?“

	„Šiel predsa zisťovať informácie o tomto psychopatovi a pozri, čo spravil nám. Ktovie, čoho je schopný…“

	„Psychopat? To je odborný posudok?“ zasmiala sa Krajčírová.

	Siváková na ňu zazrela. „Tu nie je nič na smiech! Čo budeme robiť? Mali by sme ísť na políciu a povedať im, čo sa stalo. Mali by hľadať Martina.“

	„Dobre,“ súhlasila Denisa. „Ale najprv potrebujem drink.“

	„Už si mala dosť!“

	„Nie dosť na to, aby som s tebou zvládla riešiť ďalšiu krízu.“

	„Čo tým chceš povedať?“ nahnevala sa Petra.

	„Že všetko robíš ešte zložitejšie, ako to je,“ odvetila Denisa ostro. „Už sa nečudujem, že nemáš žiadneho chlapa.“ Petre sa do líc nahrnula červeň. Chcela vrátiť útok, no radšej si zahryzla do jazyka. „Posledné, čo teraz potrebujeme, je hádať sa na ulici.“

	„Súhlasím,“ prikývla Denisa. „Tak môžeme už ísť na ten drink?“

	Vybrali sa do najbližšieho baru, kde si Krajčírová objednala dvojitú vodku. Napokon sa k nej pridala aj Siváková, no ďalšie kolo jej už zatrhla. Opäť kráčali po ulici. Ťahali za sebou kufre na kolieskach a premýšľali, ktorým smerom je polícia. Držali sa pobrežia a zamierili k centru. Našťastie cestou natrafili na Mariju Ležović.

	„Kam idete s tými kuframi?“ spýtala sa ich, pričom automaticky prešla do nemčiny.

	„Vyhodili nás z hotela,“ odvetila Denisa.

	„Rušili ste nočný pokoj?“

	Krajčírová sa zaškerila. „Luka Hrvat nás dal vyhodiť.“

	„Takže ste ho nasrali,“ usúdila Marija.

	„Je to horšie,“ dodala Denisa. „Martin, náš právnik sa niekde stratil a má vypnutý telefón. Bojíme sa o neho. Vybral sa zisťovať informácie o Hrvatovcoch.“

	Marija v sebe nemohla potlačiť pocit zadosťučinenia, no pohľad na ne v nej nahlodal výčitky svedomia. „Kedy ste toho vášho právnika videli naposledy?“

	Denisa sa spýtala Petry, až potom odpovedala. „Okolo tretej.“

	„Skontrolujeme miestne nemocnice, či neprijali muža s jeho opisom.“

	Krajčírovej odľahlo. „Ideme na políciu?“

	„Netreba, vybavím to po telefóne,“ vysvetlila jej Marija. Denisa na ňu chvíľu spýtavo hľadela. Čakala, že ten hovor zariadi hneď, no Chorvátka tam len stála. „Neviete, kde by sme sa mohli ubytovať? Potrebujeme hotel, ktorý nepatrí Hrvatovcom.“

	„Tak to bude ťažké,“ zhodnotila Ležović. Stíchla. Slovenky si rozhodne neobľúbila a bolo jej proti vôli, aby im pomáhala nad rámec povinností, no predsa z nej vyletela nečakaná pozvánka: „Môžete spať u mňa, mám rozťahovací gauč.“

	Krajčírová sa potešila. „To by nám veľmi pomohlo.“

	Marija konečne dvihla telefón. Zatiaľ čo ony vykročili za ňou, Denisa vysvetlila Petre, na čom sa dohodli. Peši sa presunuli cez niekoľko ulíc a približne o dva kilometre ďalej. Ocitli sa v úzkych uličkách zastavaných domami so spojenými stenami. Do prízemných okien mohli nazerať priamo z ulice. Pred jedným takým napokon zastali. Vnútri ich čakalo prekvapenie. Keď vošli do úzkej chodby, ozvalo sa mňaučanie. Marija zažala svetlo a ony uvideli mačky. Boli všade – na sedačke, na zemi aj na nábytku. Petra sa ich snažila spočítať, no rýchlo pochopila, že ich je priveľa.

	„To sú moje poklady,“ vyhlásila Marija.

	„Takto raz dopadneš aj ty, ak sa rýchlo nespamätáš,“ šepla Denisa kolegyni do ucha.

	„Určite nie,“ pokrútila Siváková razantne hlavou. „Ja som na mačky alergická.“

	Keď sa na ne Ležović pozrela, obe sa nasilu usmiali. Vtedy jej zazvonil telefón. Z meniaceho sa tónu jej hlasu vyčítali, že niečo nie je v poriadku.

	Denisa sa zľakla. „Čo sa stalo? Skončil Martin v nemocnici?“

	„On nie, zato môj kolega áno,“ odvetila Marija. „Počkajte tu, idem za ním. Môžete zatiaľ nakŕmiť mačky? Jedlo majú v chladničke.“

	„Určite,“ sľúbila Krajčírová. „Viete, čo sa mu stalo?“

	„Postrelil ho váš kolega, keď ho prevážal do väzenia, ten nevinný,“ vybafla na ne Ležović, než vybehla z domu.

	 

	Petra a Denisa zostali samy. Hľadeli na seba a obe mohli z pohľadu tej druhej vyčítať, že sú v šoku. Vtedy sa Petre okolo nohy obtrela mačka a ona vyskočila od ľaku. Presunula sa k jedálenskému stolu a odohnala ďalšiu mačku ležiacu na stoličke, aby si mohla sadnúť.

	Denisa cítila, že jej začína byť zle. Prešla do kuchyne, oprela sa o pult a zhlboka sa nadýchla. „Čo Marek spravil?“ Petra krútila hlavou. „Musí to mať logické vysvetlenie.“

	„Ako Ninina smrť? Ako to, že ju našli v jeho kufri?“

	„Hádam si nemyslíš…“

	„Nehovor mi, že tebe to vôbec nenapadlo.“ Denise sa dvihol žalúdok.

	Petra sa na ňu pozrela. Všimla si, že sa s jej kolegyňou niečo deje. „Budeš vracať? Lebo ak áno, tak rýchlo nájdime kúpeľňu…“

	Denisa gestom ruky odmietla, no to už len preto, že už bolo neskoro na hľadanie kúpeľne. Sklonila sa za pult, vydala zo seba dávivý zvuk a spolu s ním všetko, čo v ten večer vypila a zjedla. Takmer okamžite sa okolo jej zvratkov zbehli mačky a začali ich oblizovať. Denisa vydesene pozrela na Petru, potom na mačky. Jedna z nich k nej zdvihla pohľad, po chvíli pokračovala v jedení. Denisa cítila, že ju opäť napína na vracanie. Tentoraz stihla dobehnúť aspoň ku kuchynskému drezu.

	Groteskná scéna vyvolávala nevoľnosť aj v Petre. „Nič nehovor!“ varovala ju Denisa, keď videla, ako na ňu hľadí.

	Krajčírová sa vytratila v kúpeľni, kde sa na niekoľko minút zavrela. Keď vyšla, cítila sa lepšie. Petra stále sedela na tom istom mieste rovnako zhrozená, mačky sa porozliezali a spokojne sa oblizovali.

	„To čo bolo?“ spýtala sa Petra.

	„Nehovorme o tom, nikdy,“ odmietla Denisa rázne.

	„To máš z toho, čo všetko si dnes popila.“

	„Nehovorme o tom.“

	„Radšej by sme mali upratať, kým sa Ležović vráti,“ navrhla Petra.

	Denisa skontrolovala podlahu v kuchyni. „Nie je čo, vylízali to do sucha.“ Napokon len opláchla drez studenou vodou.

	„A čo smrad?“

	„Viac smrdia tie mačky.“

	„Máš pravdu,“ uznala Siváková.

	Denisa si sadla oproti Petre. „Prečo máš také červené oči?“

	Tá cítila, že ju začínajú svrbieť. „Čože? Už? To je tá alergia.

	Neviem, ako toto zvládnem. Potrebujem antihistaminiká.“

	„Zajtra sa zastavíme v lekárni,“ navrhla Denisa. „Ale čo spravíme s týmto?“

	„Stále nevieme, čo sa stalo,“ odvetila Siváková neisto.

	„Vážne si myslíš, že Ninu zabil Marek?“

	„Nie, ale toto…“

	„Nevieme, ako k tomu došlo. Juriša nevyzerá dôveryhodne.“

	Denisa zdvihla obočie. „Myslíš, že to chce na Mareka našiť?“

	„Aj to je možné,“ pokrčila Petra plecami s náznakom neistoty. „A áno, aj ja som zapochybovala o Marekovej nevine… na okamih.“

	Krajčírová sklonila hlavu. „Musím sa ti s niečím priznať.“ Siváková na ňu prekvapene pozrela. „Ja som im želala, aby sa im niečo stalo. Dali sa dokopy krátko potom, ako ma odkopol. Uvedomila som si, že mňa nikdy nechcel. Neznášala som ju… chvíľu.“

	„To je úplne normálny pocit,“ ubezpečovala ju Petra.

	„Okrem toho, čo je to za ženu, ktorá si začne s kamarátkiným bývalým?“

	Denisa si položila tvár do dlaní. „To však neospravedlňuje, že som im priala to najhoršie.“

	Petra vstala a podišla k nej. „Nie je to tvoja vina.“ Krajčírová mala hlavu stále zvesenú, no oprela sa o kolegyňu. „Ja viem. Ale nemení to nič na tom, ako sa cítim.“

	„Zistíme, čo sa s ňou stalo,“ ubezpečovala ju Siváková. Keď si opäť sadla, na kolená jej vyskočila mačka. Pokúsila sa ju striasť, no ruka jej zostala zaborená v hladkej srsti. Pristihla sa, že ju hladí. Pri pomyslení na alergickú reakciu na koži sa jej predsa len zbavila.

	Denisa sa zasmiala. „Nejako ťa majú rady. Si si istá, že si nezaobstaráš vlastnú?“

	„Som si istá,“ odmietla Petra.

	„Mám pocit, že tie sympatie sú vzájomné. Niekde som čítala, že dnes už existujú lieky pre alergikov.“

	Debata o mačkách pokračovala a aspoň ňou trochu odľahčili náladu. Vyrušila ich Marija, ktorá sa vrátila z návštevy nemocnice.

	Denisa sa okamžite zdvihla zo stoličky. „Ako to vyzerá?“ spýtala sa jej po nemecky.

	„Vjeran bude v poriadku,“ odvetila Ležović. „Dostal to len do ramena. Ešte neviem, kedy ho prepustia. Ozval sa vám Marek?“

	„Nie,“ pokrútila Krajčírová hlavou.

	„Ak tak spraví, dajte mi okamžite vedieť,“ žiadala ju. Denisa jej to sľúbila. Marija spokojne prešla k chladničke, odkiaľ vytiahla studené pivo. Vtedy si všimla dózu s mačacím jedlom, ktorá bola stále plná. „Vy ste ich nenakŕmili?“ Nahnevane nakladala jedlo do misiek. Položila ich na dlážku, no mačky o ne nejavili záujem. „Nechcete jesť? To je čudné…“ Pozrela sa na Slovenky, no tie od nej rýchlo odvrátili pohľady.

	„Možno mali predtým niečo lepšie,“ zmohla sa napokon na chabú reakciu Petra.


1. júla 2016 

	 

	Marek ležal na deke na veľkej mestskej pláži, keď za ním Nina dobehla s letákom v ruke. „Večer tu majú nejakú akciu, poďme si zatancovať!”

	„Ja som už na takéto akcie pristarý,“ tvrdil.

	„Niekedy sa správaš ako dedko,“ nahnevala sa Nina.

	„Začni už konečne žiť!“

	Pokúšala sa ho presvedčiť, no bola neúspešná. Nepomohlo jej, ani keď sa vyhrážala, že večer pôjde sama a s niekým sa tam zoznámi. Nakoniec sa nespokojne zvalila na deku. „Donesieš mi aspoň niečo na pitie?“

	Wolf sa zdvihol. „Čo si dáš?“

	„Piňakoládu.“

	Prešiel sa do plážového bufetu, kde vystál dlhý rad a ešte dlhšie čakal, kým mu pripravia miešaný drink pre Ninu. Sám si zobral plechovkové pivo. Keď sa vracal, všimol si, že Nina už nie je sama. Plavovlasý chlap s výrazným opálením jej práve krémom natieral chrbát.

	„Hej, čo robíš?“ okríkol ho Marek.

	„Pokoj, len sa starám, aby sa ti nespálila frajerka,“ odpovedal mu po anglicky. Než odišiel, ešte sa obrátil na Ninu:

	„Moje číslo máš.“

	„Kto to bol?“ pýtal sa Marek Niny, keď jej podával drink.

	Posadila sa a zamiešala ho hrubou slamkou. „Čo ja viem?“

	„Ty si dovolila cudziemu chlapovi, aby ťa natieral?“

	„Na chrbát si aj tak nedočiahnem.“

	„Stavím sa, že bol miestny,“ tvrdil Wolf, keď sa opäť uložil na deku.

	„Náhodou bol celkom zlatý,“ rozplývala sa Nina. „Pozval ma na párty na svojej jachte.“

	„Čo si mu povedala?“

	Pozrela na neho. Videla, že žiarli. Robilo jej to radosť.

	„Že mám priateľa.“

	„Aspoňže tak.“

	„Potom pozval aj teba, čo ty na to?“

	„Že nikam nejdeme. Rozhodne nie na jeho jachtu,“ vyhlásil Marek jednoznačne. „Však ani nevieš, čo je zač.“

	„A to ti prekáža?“ nechápala Nina. „Ako chceš spoznať nových ľudí?“

	Wolf sa zachmúril. „Ja nepotrebujem spoznávať nových ľudí.“


6. júla 2016 

	 

	Marek zastal, keď počul výstrel. Zvažoval, či sa vráti. Má vôbec ešte na výber? Je väzeň na úteku. Pomohlo by mu, ak by sa dobrovoľne vzdal? Rozhodol sa, že musí aspoň skontrolovať situáciu. Opatrne vyšiel z húštiny. Uvidel Jurišu, sediaceho na zadnom sedadle auta, jednou rukou si stískal druhé rameno. Krvácal.

	Wolf spanikáril. Vytratil sa znova medzi krami. Nasledoval chodníčky, ktoré ho doviedli k hlavnej ceste. Váhal. Ako dlho bude trvať, než po ňom vyhlásia pátranie? Premýšľal, či vie aspoň približne určiť, kde sa nachádza. Snažil sa zorientovať podľa mora, no to obklopovalo mesto z troch strán. Mohol byť na ktorejkoľvek z nich. Potom sa pokúšal rozpamätať na cestu, ktorú absolvoval s Vjeranom. Prečo jej nevenoval lepšiu pozornosť?

	Blúdil medzi stromami. Uvedomoval si, že práve tam ho začnú hľadať, preto sa napokon rozhodol opustiť ich bezpečie. Útočisko hľadal na pobreží. Prechádzal sa po skaliskách, až kým nezbadal malú pláž ukrytú medzi útesmi. Bola ďaleko od hlavnej cesty a len ťažko prístupná. Ideálna skrýša.

	Opatrne schádzal dolu po skalách a spomenul si, ako raz s Ninou objavili podobnú pláž. Vtedy chceli preskúmať neznáme územie v túžbe prežiť nejaké dobrodružstvo. Teraz túžil po tom, aby sa skutočné dobrodružstvo už skončilo.

	Keď napokon zišiel až nadol, uvedomil si, že je to tá istá pláž, ktorú kedysi objavili s Ninou. Spoznal ju podľa nezvyčajného tvaru tmavých čiernych skál. Mohutné vlny valiace sa od mora proti nim nemali šancu, dvíhali sa do výšky, no rozbíjali sa o ne a rozpadali na malé kvapky. Na hladine po nich zostávala len šumiaca pena.

	Wolf sa obrátil k pobrežiu a uvidel dutinu ukrytú medzi útesmi. Vtedy sa do nej uchýlili dvaja milenci, teraz sa tam zložil sám. Ako si líhal, nevedel nájsť polohu, v ktorej ho nič netlačilo. Ako je možné, že sa tam miloval s Ninou a dokonca nahý? Ako to, že mu to vtedy vôbec neprekážalo?

	Pokúšal sa zaspať a premýšľal nad ňou a nad tým, čo spolu prežili. Neboli spolu dlho, a predsa to bol najintenzívnejší vzťah jeho života. Čím ho tak opantala, že chvíľami akoby ani nebol sám sebou?


7. júla 2016 

	 

	Ráno sa Marek prebral ako dolámaný. Bolelo ho celé telo, bol hladný a nemal peniaze. Potreboval pomoc, no nemal telefón, z ktorého by niekomu zavolal. Hľadala ho polícia, bol podozrivý vrah na úteku.

	Opatrne sa pozviechal a začal liezť po skalách nahor, pričom cítil každý sval. Kráčal po ceste a dúfal, že mu oproti nepôjde žiadne auto. Najmä nie policajné. Držal sa pobrežia, nechcel zájsť do centra. Po niekoľkých minútach chôdze zbadal v diaľke pri pláži skupinku telefónnych búdok. Rozbehol sa k nim, než si uvedomil, že pri sebe nemá ani drobné na krátky telefonát. Predsa to šiel aspoň vyskúšať. Zdvihol slúchadlo, z neho sa však neozval žiaden zvuk a displej zostal tmavý. Stláčal číslice a všetky tlačidlá telefónu, no ten bol zjavne už dávno nefunkčný.

	Pokračoval v ceste, až kým nenatrafil na malú kaviarničku. Stoličky na terase boli ešte zložené na jednej kope, no dvere zostali otvorené dokorán.

	Marek sa rozhodol požiadať o pomoc. Opatrne vošiel dovnútra. Zbadal čašníčku, počúvala hudbu a popritom umývala dlážku. „Prepáčte,“ oslovil ju tichšie, no stále ho neregistrovala, a tak zvýšil hlas. „Prepáčte.“

	Zľakla sa a mop jej vyletel z rúk. Vydesene na neho hľadela, nepovedala stále ani slovo. Marek si uvedomil, že nevyzerá dôveryhodne. Bol spotený a špinavý. „Nechcel som vás vystrašiť, potrebujem pomoc.“

	Slečna nehovorila veľmi dobre po anglicky, no na tretí pokus sa mu podarilo vysvetliť jej, že ho okradli a potrebuje si len zavolať. Napokon mu poskytla nielen telefón, ale aj raňajky zadarmo.

	 

	Denisa sa ráno prebrala na rozkladacom gauči v Marijinom dome vedľa Petry. Prvé, čo uvidela, bola mačka, ktorá jej sedela na hrudi a pozorovala ju. Zľakla sa a vykríkla, na čo sa zobudila aj Siváková. Pohľad na ňu Krajčírovú vydesil ešte viac. „Čo sa to s tebou porobilo?“

	„Nemôžem sa poriadne nadýchnuť,“ huhňala Petra.

	„Upchal sa mi nos.“

	„Nos? Čo potom oči? Vidíš vôbec?“

	Petra sa šla na seba pozrieť do kúpeľne. Aj ona sa pri pohľade do zrkadla vydesila. Viečka mala opuchnuté a červené. „Pre toto nemôžem mať mačky. Vyzerám ako tá opica s veľkými očami, lori. Tuším tak sa volá,“ žalovala sa, keď vyšla z kúpeľne.

	Denisa sa rozosmiala. „Úplne presne tak vyzeráš!“

	„To nie je smiešne,“ ohradila sa Siváková nešťastne.

	„Neboj sa, zoženieme ti tie lieky.“

	Vtedy z poschodia zišla Marija. Už bola oblečená, tak ako na ňu boli zvyknuté: v rifliach a čiernom tričku. „Vyspali ste sa? Preboha, čo sa stalo?“

	„Kolegyňa má alergickú reakciu na mačky,“ vysvetlila Denisa.

	„Čo si na to niečo nedá?“ čudovala sa Ležović.

	„Zastavíme sa v lekárni,“ uistila ju hovorkyňa.

	„Teraz sa rýchlo chystajte. Môžete sa osprchovať na poschodí, zatiaľ pripravím raňajky,“ oznámila jej Marija.

	Denisa Petre preložila jej slová z nemčiny a poslala ju ako prvú pod sprchu. Keď jej kolegyňa odišla, obrátila sa zasa na hostiteľku: „Kam sa ponáhľame?“

	„Musím ísť do práce a vás tu nenechám,“ ozrejmila jej Ležović.

	„Ja by som si dala na raňajky praženicu,“ zažiadala si Krajčírová, než sa tiež vytratila na poschodí.

	Slovenky sa vystriedali v sprche, počkali sa a dolu schádzali v uterákoch. Chceli sa obliecť, no ich kufre zostali zložené v predizbe.

	„Kde sa môžeme prezliecť?“ zisťovala Denisa.

	„Čo sa predo mnou hanbíte?“ hľadela na ne Marija pobavene.

	Ony na seba len prekvapene pozreli. Napokon im ukázala pracovňu na prízemí, v ktorej sa mohli zložiť. O niekoľko minút si sadali k raňajkám, no na Denisino prekvapenie ich na stole čakali len misky s mliekom a pri nich krabica so sladkými vločkami.

	Nepozdávalo sa jej to. „Vajíčka nemáte?“

	„Toto nie je hotel,“ odbila ju Marija. Po rýchlych raňajkách ich ešte rýchlejšie poháňala z domu na políciu, kde ich čakal ďalší šok. Pri jednom stole v otvorenom priestore za vrátnicou sedel Martin a spisoval zápisnicu s uniformovaným policajtom.

	„Čo tu robíš?“ čudovala sa Denisa, ktorá sa k nemu okamžite rozbehla.

	Postavil sa. Všimla si, že má oškretý lakeť a modrinu na ľavom líci. „Prepáč, že som sa včera neozval. Prišiel som o telefón, rozbil sa pri havárii.“

	„Akej havárii?“

	„Všetko ti vysvetlím potom, musím dokončiť výpoveď,“ odbil ju Cingálek.

	„Čo sa stalo?“ pridala sa k nim Petra.

	„Skôr čo sa stalo s tebou,“ zľakol sa právnik pri pohľade na ňu. „Ja som mal nehodu, ale ty vyzeráš horšie.“

	„Alergická reakcia,“ odvetila Siváková.

	„Zabudli sme na tú lekáreň,“ spomenula si Denisa.

	Na chvíľu sa pri nich zastavila Marija. „Idem zistiť, ako sme na tom s pátraním po Wolfovi, potom by som rada mala od vás oficiálnu výpoveď, počkajte tu.“

	Cingálek, ktorý hovoril aj po nemecky, na ne zarazene hľadel. „Pátranie po Marekovi?“

	„Aj to je na dlhšie,“ odvetila mu Krajčírová.

	„Vraj ušiel počas prevozu do väznice a postrelil Jurišu,“ doplnila ju Petra.

	Právnik sa chytil za čelo. „Tak to je už úplne v riti.“

	Vtedy Petre zazvonil mobil. Skontrolovala displej, číslo nemala uložené. Predvoľbu nespoznala, ale tipovala, že je chorvátska.

	Radšej sa vzdialila od ostatných, než prijala hovor. „Prosím?“ ozvala sa opatrne.

	Z druhej strany počula známy hlas. „To som ja, Marek. Môžeš hovoriť?“

	„Čo si to spravil?“ vyhŕkla okamžite, no vzápätí sa spamätala a stíšila hlas. „Prečo si ušiel?“

	„Všetko ti vysvetlím,“ sľúbil jej. „Kde si teraz?“

	„Na polícii.“

	„Môžeš prísť za mnou? Som v malej kaviarni, volá sa to tuším Benedikt.“

	Petra sa snažila zapamätať inštrukcie. „Ešte raz, ako sa tam dostanem?“

	„Je to na sever od hory Marjan, trochu od ruky,“ vravel Wolf.

	„Nájdem to.“ Siváková mu dala slovo, že za ním príde. Keď sa vrátila k ostatným, bola ešte mierne roztrasená.

	Denisa si to všimla. „Všetko v poriadku?“

	„Áno, ale musím ísť do tej lekárne, stále sa cítim zle,“ vymyslela si napochytro dobrú výhovorku Siváková. „Budem sa ponáhľať.“


2. júla 2016 

	 

	Hoci Marek odmietol pozvánku od neznámeho boháča na akciu na jachte, Nina ho nenechala na pokoji, kým si nepresadila svoje. A tak na druhý večer kráčali po prístave v Splite. Nina oblečená v červených letných šatách a so zlatými sandálmi na nohách, Marek s kyslým výrazom na tvári.

	„Ako vieme, ktorá jachta to je?“ spýtal sa on.

	Nina ukázala dozadu na posledné mólo. „Žeby tá, ktorá je celá vysvietená a schádzajú sa na nej ľudia?“

	Keď kráčali po mostíku, zastavil ich ochrankár stojaci pri vstupe na palubu. Hostiteľ večera okamžite zasiahol.

	„Ratko, pozval som ich.“ Vzápätí podal Nine ruku, aby jej pomohol prestúpiť z mostíka na jachtu. „Som rád, že si prišla… a že si so sebou priviedla aj priateľa. Sľubujem, že sa zabavíte.“

	Luka sa zasa vzdialil. Nina si na okamih vychutnávala atmosféru. Zo stožiarov viseli rozsvietené lampióny, na každej strane boli rozložené stoly s malým občerstvením a po palube sa prechádzali čašníci s podnosmi so šampanským. Nina si vzala dva poháre a jeden podala Marekovi. Spokojne sa nadýchla, pripravená predniesť prípitok, keď si všimla, ako sa on tvári.

	„Daj tomu šancu,“ požiadala ho.

	„Čomu? Však tu nikoho nepoznáme.“

	„To je najmenší problém,“ tvrdila. „Hneď to napravíme.“ Cinkla do pohára, ktorý držal Wolf. „Na pekný večer.“ Obrátila sa k davu a oslovila najbližší párik, on bol starší Nemec a ona pochádzala z Bulharska. Chvíľu sa rozprávali o Splite a o aktivitách, ktoré sa tam dali podniknúť, než sa od nich po niekoľkých minútach odpojili a zišli do podpalubia.

	„Vidíš, nebolo to ťažké,“ vravela Nina, keď zostali zasa sami.

	„Veď to bol nejaký chlapík, čo si najal prostitútku,“ konštatoval Wolf.

	Prekvapene na neho pozrela. „Prečo si to myslíš?“ Marek mávol rukou do strany. „Obzri sa okolo seba. Polovica mužov tu vyzerá tak, že si platia za sex.“

	„Nezmysel,“ nechcela veriť Nina. „Prečo si taký cynický? Kde je ten romantik, ktorého som spoznala? Zišlo ti na um, že ten chlap je síce bohatý a ona je len zlatokopka? Bude ho úprimne ľúbiť, kým ju nedonúti podpísať predmanželskú zmluvu.“

	Presunuli sa k stolom s jedlom, kde si čo-to ponaberali na malé tanieriky. Wolf sa rozhliadal po prítomných a čoraz viac bol presvedčený, že je na zoznamovacom večierku prostitútok a ich klientov. Mladé dievčatá sa vrhali okolo krku postarším chlapom, smiali sa na ich vtipoch, lichotili im a občas im niečo zašepkali do ucha. Niežeby Marek patril k veľmi spoločenským mužom, no na tejto akcii sa rozhodne nemohol cítiť príjemne.

	Majiteľ jachty sa síce venoval spoločnosti, ale popritom nenápadne pozoroval Ninu. Doslova čakal, kedy zostane osamote, a okamžite sa ocitol pri nej. „Čo tak sama? Kde máš priateľa?“

	„Šiel na záchod,“ odvetila Nina. „Ďakujem za pozvanie, máš nádhernú jachtu.“

	„To by si mala vidieť moju kajutu. Vezmem ťa na obhliadku podpalubia?“

	„Radšej na neho počkám.“

	„Kazí ti zábavu, však?“ domnieval sa majiteľ jachty.

	„On len nie je na takéto akcie. Asi sa dlho nezdržíme.“

	„Ale to by bola veľká škoda. Nechceš ho poslať domov? Mimochodom, asi sme sa nepredstavili, volám sa Luka.“

	Nina sa usmiala. „Myslím, že ma tu nenechá samu.“

	„O to sa postarám,“ vyhlásil majiteľ jachty.

	„Ako?“ nechápala Nina. Odpoveď už nedostala, Marek sa ocitol po jej boku a Luka sa opäť vyparil.

	„Zmeškal som niečo?“ zisťoval Wolf.

	Nina sa prekvapene obzerala okolo seba. „Len som tu postávala.“

	„Ideš akurát, práve sme si chceli pripiť,“ oznámil mu Luka, ktorý sa vracal s troma pohármi sektu.

	„Nemám rád šampanské,“ odmietol Marek.

	Hrvat vydal nespokojný chrapľavý zvuk. „Neviem ako u vás, ale tu je neslušné odmietnuť hostiteľa.“

	Nina štuchla do Wolfa. „No tak, jeden pohár ťa nezabije.“

	„To je druhý,“ pripomenul jej on, ale napokon si ho vzal.

	„Tak na nových známych,“ pripíjal majiteľ jachty.

	„Na zdravie,“ pridal sa Wolf.

	Chvíľu sa rozprávali v trojici, Nina si všímala, že Marek často kontroluje mobil. „Mali by sme ísť, zajtra sme chceli vyraziť na výlet,“ navrhol, keď sa noc prehupla do druhého dňa.

	„Zlato, ešte chvíľu,“ prosila Nina.

	Luka badal, že sa Wolfovi zíva. „Nepustím vás, kým si neurobíme prehliadku lode.“

	Marek dúfal, že potom bude môcť odísť. Dal sa prehovoriť a hostiteľ ich zaviedol do podpalubia. Už keď schádzali po schodoch, zakrútila sa mu hlava. „Necítim sa dobre, radšej poďme.“

	„To bude morská choroba,“ tvrdil boháč. Pozrel za najbližšie dvere. „Táto kajuta je voľná, na chvíľu si ľahneš, vyprchá z teba šampanské a budeš fit.“

	Wolfovi sa podlomili nohy, Nina ho sotva zachytila. Spolu ho podopreli a preniesli k posteli. „No dobre, ale len chvíľu,“ súhlasil Marek, keď pocítil mäkký vankúš pod hlavou.

	„Čo si mu nalial to toho šampanského?“ chcela vedieť Nina, keď za Wolfom zavreli dvere.

	„Len niečo, čo ho odstaví tak na hodinku. Nehovor, že si sa neprišla zabaviť.“

	Mlčala.

	„No vidíš. Mne bolo hneď jasné, keď som ťa uvidel na tej pláži, že ti niečo chýba.“


7. júla 2016 

	 

	„Čo sa to s tebou porobilo?“ zľakol sa Marek, keď si Petra dala dole slnečné okuliare.

	Zamračila sa a rýchlo okuliare zasa nasadila. „Spali sme u Marije Ležović, má dom plný mačiek a ja som na ne alergická. Ale ty si mal asi ťažšiu noc, kde si ju strávil?“

	„Na úteku, schoval som sa na takej zašitej pláži.“

	„Prečo si to spravil?“

	„Prečo som ušiel?“ uistil sa Wolf, či správne chápe otázku. „Nemal som na výber, Juriša ma donútil.“

	„Ako?“

	„Dal mi dole želiezka a poslal ma preč. Keď som nechcel, namieril na mňa zbraň.“

	„Takže preto si ho postrelil,“ dedukovala Petra. „Pobili ste sa a ten výstrel padol omylom.“

	Marek vypleštil oči. „Postrelil? To je bastard. Ten výstrel padol, až keď som bol v lese.“

	„Je to tak, on zabil Ninu a snaží sa to na teba našiť.“

	„Tým si nie som až taký istý…“

	„Prečo?“

	„Myslím, že má so mnou postranné úmysly,“ tvrdil Wolf vzápätí. „Chce, aby som sa za neho pomstil Lukovi Hrvatovi.“

	„Pomstil? Za čo?“ stále nechápala Siváková.

	„Neviem.“ Marek pokrútil hlavou. „O niekoho ho pripravil, viac mi nepovedal. Musíme to zistiť.“

	„Ty sa musíš hlavne skryť,“ povedala Siváková okamžite.

	„Hľadajú ťa už od včerajšieho večera.“ Vybrala z vrecka mobil. „Vezmi si ho, ja sa vrátim za ostatnými a pokúsim sa niečo zistiť. Ozvem sa, keď budem vedieť viac.“

	„Hlavne im nehovor, že si ma videla,“ požiadal ju Marek. Len pokrútila hlavou. „Vedela som, že ma podceňuješ, ale že až tak?“

	 

	„Hovorila som s Marijou a zaprisahala som sa aj za teba, že Marek sa s nami neskontaktoval,“ oznámila kolegyni Krajčírová, keď si sadli do kaviarne na okraji historického centra. „Nemyslím, že mi uverila.“

	Petra bola pripravená prezradiť im, že sa práve stretla s Marekom, no do reči jej skočil Cingálek: „Dobre, že sa vám neozval. Ak by polícia zistila, že ste mu pomáhali, skončili by ste za mrežami.“

	Siváková radšej váhavo zmenila tému. „Čo sa včera stalo s tebou?“

	„Najprv preberieme Marekovu situáciu,“ rozhodol právnik. „Musím ísť na prokuratúru. Ale vyzerá to, že si to teraz poriadne skomplikoval. Na Slovensko ho už tak ľahko nevydajú.“

	„Čo ak to nespravil?“ nadhodila Petra.

	Cingálek na ňu prekvapene pozrel. „Čo ak nestrieľal? To dokážeme len ťažko, na súde je to tvrdenie proti tvrdeniu. Môžem požiadať o zaistenie stôp zo zbrane, z ktorej sa strieľalo, ale ak ju držal…“

	„Možno ju nedržal,“ okamžite sa toho chytila Siváková.

	„V poriadku,“ privolil Martin. „Pozriem sa na to.“

	„Podarilo sa ti včera niečo zistiť o Lukovi?“ spýtala sa Denisa vzápätí.

	„Ako sa to vezme,“ odvetil nejasne. „Rozhodil som siete, ale skoro ma to stálo život.“

	„Tá nehoda,“ pochopila Krajčírová.

	Cingálek prikývol. „Stretol som sa s miestnym súkromným detektívom, rodinu Hrvatovcov dobre pozná. Nakontaktoval ma na niekoho, kto pre nich robí. Pýtal som sa ho na Ninu, zjavne mu to nebolo veľmi po vôli. Keď som sa vracal do prístavu, dohonilo ma nejaké auto. Vytlačilo ma z vozovky a skončil som v strome. Našťastie to nebola vážna zrážka, ale môj mobil sa z nej už nespamätá. Vyletel oknom.“

	„Hrvatovci sú vážne nebezpeční,“ poznamenala Denisa.

	„Môžeme byť rady, že nás iba vyhodili z hotela,“ pridala sa k nej Petra.

	Právnik sa zľakol. „Čože?“

	„Ako sme na teba včera čakali a ty si nechodil, nejako sme nabrali odvahu a išli sme na Lukovu jachtu,“ vysvetľovala Krajčírová.

	„Vy ste sa zbláznili. Stretli ste sa s ním?“ opýtal sa zhrozený Cingálek.

	Denisa sa tvárila nespokojne. „Hej. Ale tvrdil, že nevie o Nininej smrti.“

	„Nielen to,“ pridala sa Petra. „Podľa všetkého pripravil o niekoho aj Jurišu.“

	„A to odkiaľ viete?“ obrátil sa na ňu prekvapený Martin.

	Aj Denisa bola zaskočená. „Hej, odkiaľ?“

	„To nám povedala včera Marija.“

	Krajčírovej sa to stále nepozdávalo. „Kedy? Veď s ňou hovorím iba ja, lebo ty nevieš po nemecky.“

	„Nepamätáš si, už si bola opitá,“ tvrdila Siváková presvedčivo.

	„Kedy ste s ňou boli?“ vyzvedal Martin.

	„Spali sme u nej,“ vysvetlila mu Denisa.

	„Teraz musíme zistiť, o koho pripravil Luka Jurišu,“ navrhla Petra.

	Cingálkovi sa to nepozdávalo. „A to nám pomôže dokázať, že zabil Ninu?“

	„Jedno s druhým súvisí,“ vravela Siváková.

	Denisa sa rozhodla predstierať, že si už spomína, čo im Marija včera povedala. „A ako to zistíme, keď nám to nechcela prezradiť Ležović?“

	Petra sa pozrela na Cingálka. „Mohli by sme… rozhodiť siete?“

	Ten defenzívne zdvihol ruky pred seba. „Za tým detektívom už nejdem.“

	Vtedy Krajčírová dostala nápad. Spomenula si, ako ju raz na porade pred všetkými Wolf vyzval, aby navrhla, ako majú postupovať vo vyšetrovaní. „Novinári!“

	„Vari aj tu nejakých poznáš?“ čudovala sa Petra.

	„Nie, ale to je jednoduché. V každom denníku uvádzajú telefónne číslo, na ktoré môžu čitatelia posielať tipy. Ozveme sa tam a vypýtame si kontakt na regionálneho redaktora tu v Splite. Ak sa udialo niečo medzi Jurišom a Hrvatom, neverím, že o tom nepísali.“ Denisa sa prehrabala v kôpke rozličných novín, ktoré ponúkali v kaviarni osamelým stravníkom. O minútu listovala v aktuálnom vydaní denníka a zároveň siahala na mobil. O chvíľu si už na titulku periodika zapisovala kontakt na miestneho redaktora. „Volá sa Darijo Srna, mám na neho číslo, hneď sa mu ozvem,“ vyhlásila, keď zložila.

	„Ten futbalista?“ čudoval sa Martin.

	„Prosím?“ nechápala policajná hovorkyňa.

	„Kapitán chorvátskeho tímu, nesledovali ste Euro?“

	Petra sa zasmiala. „Regionálny redaktor chorvátskych novín? To asi nebude on.“

	Denisa medzitým vyťukala jeho číslo. Uvedomila si, že s ním po telefóne tak trochu flirtuje. Možno ju nadchla predstava, že je to vážne kapitán národného tímu. Sľúbil, že do polhodiny za nimi príde do kaviarne. Netrvalo ani desať minút, keď sa tam horlivý novinár zjavil. „Čo pre mňa máte?“ ozval sa plynulou angličtinou.

	„Darijo Srna?“ uisťovala sa Denisa.

	„Teší ma,“ podal jej ruku, vzápätí zopakoval otázku. „Tak čo pre mňa máte?“

	„Vlastne skôr potrebujeme niečo od vás,“ začala Krajčírová opatrne.

	Nešťastne zaklonil hlavu dozadu. „Toho som sa obával. Toho a ešte že pôjde o nejaký blud.“

	„Máme pre vás informácie, ktoré vás budú zaujímať, ale najprv potrebujeme vedieť niečo my,“ ujala sa slova Petra.

	„Chorvátska polícia vyšetruje prípad, v ktorom je zainteresovaný Luka Hrvat a pracuje na ňom Vjeran Juriša. Odhalili sme, že je medzi nimi nejaká súvislosť, ale nevieme, o čo ide. Hovoria vám niečo tie mená?“

	„Samozrejme,“ prikývol novinár. „A to niečo, čo ich spája, je Vjeranova žena Sanda Juriša.“

	„On je ženatý?“ ozvala sa Denisa prekvapene.

	„Ako sa to vezme,“ reagoval Darijo nejednoznačne. „Vyše polroka ju nikto nevidel. Zmizla minulú jeseň. Vyšetrovala to polícia, ale nenašli ju ani jej telo. Doteraz nevedia, čo sa s ňou stalo.“

	„Ako s tým súvisí Luka Hrvat?“ chcel vedieť Cingálek.

	„Hrvat mal s Jurišovou ženou pomer,“ prezradil im novinár.

	Denisa sa zhrozila. „Takže ju zabil?“

	„To nikto nevie. Ale spovedal som v tom čase jej najlepšiu kamarátku. Tá mi prezradila, že Sanda zvažovala útek od muža.“

	„Máte na ňu číslo?“ zisťovala Petra.

	Novinár vytiahol diár. „Mám zapísané všetky kontakty, aj tie menej dôležité.“

	Siváková si vypýtala od Denisy telefón. Chcela si poznačiť číslo na Sandinu kamarátku, no Srna diár rýchlo stiahol.

	„Najprv mi povedzte, čo máte vy pre mňa.“

	Petra zaváhala.

	„Je vážne skoro, potrebujeme si ešte niečo overiť,“ pohotovo zareagoval Cingálek.

	„Keď budeme vedieť viac, odvďačíme sa. Dostanete to ako prvý,“ sľúbila mu hneď Denisa, ktorá z nich najlepšie vedela, ako novinári pracujú. „O to vám ide, nie?“

	Darijo chvíľu váhal. „Dobre, ale keď sa neozvete…“

	„Máte naše slovo,“ potešila sa Siváková.

	Keď sa rozlúčili, trochu nespokojný novinár odišiel a Slováci zostali sedieť.

	„Chceš ísť za tou babou? Myslíš, že nám niečo povie?“ vypytovala sa Denisa kolegyne.

	„Bola to jej najlepšia kamarátka, určite sa jej zdôverila s kadečím,“ odvetila Petra.

	„Slečny, mrzí ma to, ale ja túto jazdu vynechám,“ dvíhal sa právnik zo stoličky. „Musím na prokuratúru.“

	„Dobre, tak my s Petrou pôjdeme za tou kamarátkou, potom sa stretneme,“ navrhla Denisa. „Ale počkať, ty teraz nemáš mobil.“ Pozrela sa na Cingálka a vzápätí na Krajčírovú. „Prečo si číslo zapisovala do môjho?“

	„Zabudla som si telefón u Marije,“ zaklamala Petra. „Ale to je v poriadku, ja pôjdem za tou kamarátkou sama, vy choďte spolu. Potom by ste sa mohli zastaviť aj na polícii a skúsiť sa porozprávať s niekým tam.“

	„Akože o čom?“ čudovala sa Denisa.

	„No o Lukovi a Vjeranovi,“ spresnila Siváková.

	„Ty chceš ísť sama?“ čudoval sa Cingálek.

	„Keď pôjdem sama, budem na ňu lepšie pôsobiť,“ tvrdila mu. „Ver mi, som psychologička, viem, čo robím.“

	„Stále to však nerieši problém s kontaktom,“ pripomenula jej Krajčírová. „Teraz som jediná, čo má so sebou mobil?“ Petra ju upokojila. „Ja sa poň zastavím cestou.“

	„Ja si nejaký kúpim, karta mi zostala, nebude to problém,“ pridal sa Cingálek.

	Denisa vzápätí vstala. „Ako myslíte.“

	„Počkaj,“ zastavila ju Petra. „Potrebujem sa ešte ozvať tej kamarátke.“

	Psychologička si požičala kolegynin mobil. Najprv poslala správu Marekovi, ktorú vzápätí vymazala. Tvárila sa, že má problém zorientovať sa v telefóne, preto jej to trvá dlhšie. Až potom zavolala Sandinej kamarátke a dohodla si s ňou stretnutie.

	 

	„Kde sú ostatní?“ spýtal sa Wolf namiesto pozdravu, keď uvidel prichádzať Sivákovú. Stretli sa neďaleko kaviarne, kam ju zavolal aj ráno. Doobeda si obzrel okolie. Bola to tichá štvrť blízko pobrežia, no ďalej od turistických miest. Usúdil, že strážcovia zákona tam nezavítajú často.

	„Martin rieši niečo s prokurátorom a Denisa sa k nemu pridala,“ odvetila. „Ja ti nestačím?“

	„Práve naopak, je to tak lepšie.“

	Petra radšej zmenila tému. „Spomínal Juriša niekedy meno Sanda?“

	„Nemyslím si. Kto to je?“

	„Jeho žena. Záhadne sa stratila pred niekoľkými mesiacmi. Zhodou okolností v tom čase mala pomer s Lukom Hrvatom.“

	„To sú dobré správy,“ potešil sa Wolf.

	„Neskončila som,“ upozornila ho Petra. „Dohodla som nám stretnutie so Sandinou najlepšou kamarátkou, tá by mohla do prípadu vniesť viac svetla.“

	„To sa ti ako podarilo?“ čudoval sa Wolf.

	„Nebola som na to sama,“ usmiala sa na neho. „Sadnime si, o chvíľu tu bude a musím ti ešte vysvetliť detaily.“

	Chcela si sadnúť na terasu, no Marek rozhodol, že budú vnútri pri okne. Aby mal výhľad na ulicu, keby šli okolo policajti, a zároveň chcel byť pred nimi skrytý. Čoskoro k nim pristúpila nízka žena s úzkym driekom a širokými bokmi. Hoci len nedávno mala tridsať rokov, pôsobila staršie. Z tváre sa jej dala vyčítať únava a kruhy zarezávajúce sa jej pod očami prezrádzali, že sa už dlhšie poriadne nevyspala.

	„Dobrý deň, ja som Ana,“ prehovorila.

	Wolf vstal a Petra ho predstavila. „Ja som Siváková, telefonovali sme spolu,“ dodala vzápätí.

	Sandina kamarátka si sadla, no nespúšťala oči z muža oproti nej. „Prepáčte, nehovorím dobre po anglicky.“

	„To je v poriadku,“ ubezpečil ju Marek.

	„Odkiaľ ste?“ zisťovala.

	„Patríme k… špeciálnej vyšetrovacej jednotke Európskej únie,“ vymyslela si Petra narýchlo. „Pomáhame riešiť jeden náročný prípad chorvátskej polícii.“

	„Čo s tým mám ja?“ nechápala žena.

	„Chceme sa s vami porozprávať o zmiznutí vašej kamarátky,“ prešiel Wolf rovno k veci.

	„Myslíte smrti,“ opravila ho. Vtom sa pri nich zastavila čašníčka a Ana si objednala sladkú limonádu.

	Petra sa tvárila prekvapene. „Neveríte, že je nažive?“

	„Je mŕtva,“ povedala Ana bez okolkov. „Som si istá.“

	„Ako to viete? Veď polícia nikdy nenašla jej telo,“ čudovala sa Siváková.

	„Keby bola živá, ozvala by sa mi.“

	„Máte aj podozrenie, kto je jej vrah?“ spýtal sa Marek.

	„Luka Hrvat,“ odvetila opäť bez zaváhania. Čašníčka jej priniesla fľašu limonády a pohár. Požiadala ju, aby ho odniesla, a vypýtala si slamku.

	„Prečo si to myslíte?“ snažil sa pochopiť Wolf.

	„Nie som jediná, aj Sandin muž si to myslí.“

	„Ale prečo si to myslíte vy?“ vyzvedala Petra. „Vedeli ste o tom, že mali pomer?“

	Ana prižmúrila jedno oko. „Áno aj nie.“

	„Ako to?“ spýtala sa udivene Siváková.

	„Sanda bola veľmi tajnostkárska. Aj keď mi verila, nikdy mi neprezradila všetko. Vedela som, že majú problémy s Vjeranom. Pokúšali sa o dieťa, ale stále im to nevychádzalo. Až neskôr mi prezradila, že má milenca, nechcela mi však povedať jeho meno.“

	Wolf sa na ňu podozrievavo zahľadel. „Ako ste sa potom dozvedeli, že išlo o Luku Hrvata?“

	Keď Ana dostala slamku, konečne sa spokojne napila.

	„To som zistila, až keď bolo neskoro. Po jej zmiznutí. Z novín a všetci o tom hovorili.“

	„A čo ste vedeli o jej pomere predtým?“ zisťoval Marek.

	„Nie veľa,“ odpovedala mu nejasne. „Hovorila o ňom málo. Vedela som, že je boháč. Že nemá deti ani ženu. Že ju žiadal, aby ušla od Vjerana. O tom sa so mnou rozprávala, keď sa rozhodovala.“

	„Ako to dopadlo?“ chcela vedieť Petra.

	„Či ho nechala? No najprv chcela odísť, potom zmenila názor,“ objasňovala im Ana. „Ale viac neviem, potom sa dlhšie neukázala v práci a nakoniec zmizla. Ak sa pýtate, čo si myslím, podľa mňa ho nikdy neľúbila.“

	„Vjerana?“ prekvapila sa Siváková.

	„Nie,“ vyviedla ich z omylu Ana. „Toho druhého.“

	Wolf stále dúfal, že sa dozvie niečo podstatnejšie. „Viete niečo viac, čo by nám pomohlo dokázať, kto je vrah vašej kamarátky?“

	Žena chvíľu tuho rozmýšľala. „Asi nie…“

	„Okolnosti, za akých zmizla?“

	„V tých dňoch som ju ani nevidela, Vjeran mi to prišiel oznámiť.“

	„Prečo si to rozmyslela s útekom?“ skúšal Wolf ďalej.

	„Nepamätám si,“ bezradne pokrčila Ana plecami. „Alebo mi to ani nehovorila, aj to je možné.“

	Marek sa nešťastne nadýchol.

	„Keby ste si na niečo spomenuli, ozvite sa mi, číslo na mňa máte,“ uzavrela rozhovor Petra.


6. septembra 2015 

	 

	Sanda sa v manželstve s Vjeranom dlho trápila, no nehľadala si nikoho iného. Stalo sa to náhodou. Keď ju Luka Hrvat oslovil, vysmiala ho. Chcel vedieť, čo sa s ňou deje. Napokon mu dovolila, aby pri nej zostal. Vypočul si ju. Hoci o tom nedokázala hovoriť s najlepšou kamarátkou, odrazu sa zdôverovala cudziemu človeku. Mužovi, ktorý bol od nej o desať rokov mladší. Neverila mu, keď sa tváril, že jej rozumie. Nevedel nič o problémoch skutočných ľudí. Žil v bubline z peňazí. A predsa sa oprela o jeho rameno, keď si chcela poplakať. Časom pochopila, že musí opäť žiť. Bezstarostne, akoby aj ona mala milióny kún na účte. S kým iným to mohla spraviť, ak nie s mladým boháčom?

	Ležali vedľa seba po sexe. Luka sa ju pokúsil objať, no Sanda sa od neho odtiahla. Nemala rada, keď k nej bol nežný. Postrehla, že k nej začal cítiť niečo viac, a to nebolo dobre.

	„Deje sa niečo?“ zľakol sa.

	„Musím sa napiť,“ zaklamala. Vstala a šla si po pohár vody. Dávala si načas, pila pomaly. Keď sa vracala k posteli, obliekla si už tričko a nohavičky. „Musím ísť.“

	„Kam by si chodila?“

	„Domov, Vjeran si všimne, že som dlho preč. To je už tretíkrát tento týždeň.“

	Luka si sadol. „On ti nič nehovoril?“

	„Čo mi mal povedať?“ pozrela na neho Sanda prekvapene.

	„Bol tu, predminulú noc. Sťatý ako delo. Zháňal ťa u mňa.“

	„Takže to vie…“ Sanda sa na okamih vydesila. Jej strach sa naplnil. Stále sa bála, čo sa stane, keď to Vjeran zistí, no on ďalej mlčal. Zrazu z nej hrôza, ktorá ju týždne prenasledovala na každom kroku, opadla.

	Luka prikývol. „Čo spravíš?“

	„Čo by som robila?“

	Hrvat sa tváril nechápavo. Zjavne čakal na okamih, keď sa o nich dozvie Vjeran, ale scenár, ktorý mal v hlave, sa nenaplnil. Dúfal, že to bude znamenať rozpad ich manželstva. Že Sanda pobeží do jeho náručia a navždy v ňom zostane. „Mala by si sa s ním porozprávať.“

	Odmietla. „Načo?“

	„Tak to len skonči.“

	„Mám odísť od muža? A kam by som chodila?“

	„Predsa ku mne,“ vyhlásil Luka. Zasmiala sa. „Veď si ešte dieťa.“

	„No dovoľ,“ ohradil sa a ešte väčšmi napol svaly. „Som chlap, dokážem ti to.“

	Chytil ju za boky a stiahol ju naspäť do postele. Chcel ju priľahnúť, prevalila ho na chrbát a sadla si na neho. „Luka, ty nežiješ v realite. Ja rada utekám do rozprávky, ale nechcem sa do nej nasťahovať.“ Pobozkala ho na čelo, vzala zo zeme zvyšok hotelovej uniformy a odišla.


7. júla 2016 

	 

	Petra sa ozvala Denise, aby ju zavolala do reštaurácie, kam ich Cingálek vzal prvý deň v Splite. Nachádzala sa v centre mesta na okraji historickej časti blízko najväčších pamiatok. Wolfovi sa nepozdávalo, že sa stretávajú na zaľudnenom mieste, no Petra ho presvedčila, že práve v dave sa ľahko stratia.

	On mal pocit, že z neho skôr vytŕča. Síce nesmrdel, lebo sa okúpal v mori, no rifle a tričko nemohol zbaviť fľakov a prachu, čo sa na nich usadil. Vyzeral ako slušnejší bezdomovec. Bál sa, že ho každú chvíľu zbadajú policajti, ktorí po ňom vyhlásili pátranie.

	„Nepáči sa mi to,“ oznámil kolegyni.

	„Ja som sotva našla to miesto, kam si ma zavolal ráno. Nechcem, aby sa Denisa stratila,“ vravela Petra. Všimla si, že je nesvoj. Nebola u neho zvyknutá na prejavy strachu ani vo chvíľach, keď šlo do tuhého. „Neboj sa, bude to v poriadku,“ upokojovala ho chabo. Niektorí turisti sa za nimi obzerali, najskôr Slováci. Vtedy si sama chcela vynadať, že nemala najlepší nápad. Chytila ho za ruku, aby mu dodala istotu. Nepustil sa jej.

	Na miesto dorazili napokon bez problémov. Hovorkyňa ich už čakala na terase podniku, a keď uvidela Mareka kráčať s Petrou, vyskočila zo stoličky. „Vy si robíte srandu. Odkedy si spolu takto hrkútate?“

	„Marek mi dnes ráno poslal správu,“ vysvetľovala jej Siváková.

	Krajčírová zvýšila hlas. „To si mi nemohla povedať skôr?“

	„Nemala som ako. Pred Martinom som nechcela riskovať.“

	Marek znervóznel. Všimol si, že ich pozorujú hostia reštaurácie aj niekoľkí okoloidúci. „Môžeme si sadnúť? Robíte zbytočný rozruch.“

	„Zbytočný?“ zopakovala nahnevaná Denisa.

	Petra sa ju tiež snažila utíšiť. „Po Marekovi ide polícia, musíme byť nenápadní.“

	Až vtedy hovorkyňa konečne počúvla a mohli jej vysvetliť, čo sa stalo medzi Wolfom a Jurišom. Stále ju niečo trápilo. „Prečo si sa ozval jej?“ Ukázala na Petru. „Kedysi si povedal, že je ako studený čumák, a teraz je ona tvoj najbližší človek?“

	„Čože?“ ohradila sa Siváková. „Čo si o mne povedal?“

	„Prepáč,“ ospravedlňoval sa Wolf jednej, než sa otočil zasa k druhej. „A najbližší človek je trochu silné slovo.“

	„Myslíš? Komu sa ozývaš, keď si v problémoch? Najbližšiemu človeku, nie? To ti potvrdí aj psychologička. A jej si sa ozval, keď ťa zatkli ďaleko od Slovenska aj keď si bol na úteku. Ako inak to vysvetlíš?“

	Marek nebol nadšený, že sa ocitol uprostred slovnej prestrelky. „Nepoznám veľa čísel naspamäť, toto bolo prvé, čo mi zišlo na um.“

	„Prvé? Tipujem, že moje nie je ani na tom zozname, a to sme spolu spali,“ urazila sa Krajčírová.

	„To nie je fér, nevolali sme si často,“ vyhováral sa Wolf. Denisa sa zasmiala. „A vy si voláte o čom?“

	„O práci,“ zdvihla sa Petra odrazu. „Tak prestaň s tými žiarlivostnými scénami, nie sú namieste. Správaj sa ako dospelá.“

	Krajčírová na ňu zazrela. Uvedomila si, že sa skutočne nespráva dospelo. Škrelo ju to o to viac, že jej to povedala žena, ktorú ona stále považovala skôr za dievča. Nechcela si však priznať chybu, a tak len kývla na čašníka, ktorý stál obďaleč. Objednala si drink, až potom pokračovala. „Prejdime k veci.“

	„Vyzerá to tak, že sa Vjeran Juriša chce pomstiť Lukovi Hrvatovi. Zacítil príležitosť, keď sa Ninina smrť spojila s Lukom,“ vravel Wolf. „Chcel ma proti nemu nahuckať.“

	„No muselo to byť medzi nimi dosť vyostrené, keď sa pobili pred políciou,“ poznamenala Denisa.

	„Čože?“ pozrela na ňu Petra prekvapene.

	„To máš odkiaľ?“ čudoval sa Marek.

	„Bola som za Marijou, tá ma vyhodila z kancelárie, keď som sa pýtala na Luku. Zastavil ma potom Vjeranov kolega. Nemajú ich tam veľmi v láske. Ani jeho, ani Mariju. Ako teba kedysi,“ uškrnula sa Krajčírová na Wolfa. Zjavne ešte stále nepredýchala, že dal prednosť Sivákovej pred ňou.

	Marek jej poznámku ignoroval. „Čo si sa ešte dozvedela?“

	„To, čo sme tušili. Jurišova žena mala s Hrvatom pomer, jedného dňa zmizla, Vjeran Luku podozrieva z jej vraždy, nemal mu to ako dokázať a to ho zložilo.“

	„Takže v podstate to isté ako my,“ konštatovala Petra.

	„Hovorili ste s tou kamarátkou?“ overovala si Denisa. Marek prikývol. „Ale Sanda sa jej veľmi nezdôverovala.

	Vraj plánovala útek od Vjerana, potom si to rozmyslela.“

	Krajčírová sa pohrávala s prázdnym pohárom. Kývla na čašníka, ktorý sa im stále vyhýbal, a vypýtala si ďalší. Petra bola nervózna z toho, že jej kolegyňa zasa začala s alkoholom. Najmä po ich predchádzajúcej noci. „Musíme dokázať Hrvatovu vinu. Ako to spravíme?“

	„Človek ako on sa cíti nedotknuteľný. Musíme ho prinútiť, aby hovoril,“ odvetil Marek. „A to sa nám podarí, len ak na neho niečo budeme mať. Možno na to treba ísť z opačného konca. Nevieme, prečo si Sanda rozmyslela ten útek…“

	Denise sa to nepozdávalo. „Ale ako to zistíme?“

	Wolf kývol hlavou. „Potrebujeme viac svedkov. Čo Marija? Ona musí vedieť, čo sa dialo medzi Vjeranom a jeho ženou.“

	„Skúšala som s ňou hovoriť o Lukovi, nechcela,“ prezradila im Krajčírová.

	„Možno keby ste ju spracovali,“ navrhol Marek. „Teraz predsa u nej spíte, nie? Skúste sa jej odvďačiť fľašou vína, možno sa jej rozviaže jazyk, keď si trochu vypije…“

	„Skôr by si dala pivo,“ podotkla Denisa.

	Wolf sa pobavil. „No vidíte, ako sa už poznáte. Z vás ešte budú kamarátky.“

	„Pokúsime sa niečo zistiť,“ sľúbila Petra a vypýtala účet.

	„Mali by sme už ísť.“

	Keď Siváková platila, Denisa sa ohradila. „To nás ani nepozveš, keď už pre teba riskujeme krk?“

	„Nemám peniaze ani doklady, všetko je v úložni na polícii. Ako iste vieš, som na úteku,“ pripomenul jej Wolf.

	 

	Wolf sa rozlúčil s Denisou a Petrou. Rozhodol sa ísť naspäť do skrýše. Chcel splynúť s davom. Namiesto toho, aby sa vrátil tou istou cestou, vybral sa cez staré mesto. Pred Diokleciánovým palácom ho dvojica dôchodcov požiadala o spoločnú fotografiu. Hoci sám nebol fanúšik niektorých výdobytkov modernej technológie, v tej chvíli si želal, aby už všetci používali na fotenie mobily na tyčiach a neotravovali iných. Sympatickým manželom to však nemohol odmietnuť. Vzal ich starý fotoaparát, ktorý ešte snímal zábery na film. Chvíľu sa rozpamätával, ako takýto prístroj funguje, potom manželom spravil fotografiu. Vtedy zbadal v diaľke dvojicu hliadkujúcich policajtov. Chcel sa okamžite rozbehnúť, no najprv musel manželom vrátiť fotoaparát. Policajti hľadeli smerom k nemu. Všimli si ho? Snažil sa nepodľahnúť panike, pomaly sa im obrátil chrbtom a kráčal preč. Pozeral stále pred seba, šiel pomaly. Tváril sa ako turista, ktorý si obzerá pamiatky. Pri prvej príležitosti zašiel za rozpadnutý múr. Odtiaľ vykukol a hľadal v dave policajtov. Kráčali smerom k nemu. Obzrel sa okolo seba, rozmýšľal, ako sa im stratí z dohľadu. Všimol si skupinku nemeckých turistov, ktorým sprievodkyňa vysvetľovala historické pozadie Diokleciánovho paláca. Práve rozprávala, ako sa v týchto miestach schovávali členovia rímskeho cisárskeho dvora. Marek sa k nim pričlenil a jednej turistke vzal z rúk mapu. Tá najprv chcela protestovať, no keď si všimla, že ju o pomoc žiada svalnatý fešák, ochotne spolupracovala.

	„Viete, ako sa dostanem do prístavu?“ spýtal sa jej po anglicky a mapu zdvihol pred tvár.

	Usmievavo pokrútila hlavou. „Sme tu druhý deň.“

	Zabralo to, policajti si ho ani nevšimli, prešli okolo nich a hľadali ho ďalej. Poďakoval sa turistke a hneď sa s ňou lúčil, ona mu však ponúkala telefónne číslo aj adresu hotela. Na jej sklamanie zdvorilo odmietol.

	Rýchlo opustil územie starého mesta a presúval sa menej frekventovanými trasami do úkrytu. Cestou stretol ďalšiu policajnú hliadku, no podarilo sa mu včas odbočiť a stratiť sa pred nimi v úzkych uličkách. Nikde sa nezdržoval, chcel sa len zastaviť po niečo na večeru. Siváková mu zasa nanútila svoj mobilný telefón a s ním aj nejaké peniaze, ktoré napokon ocenil. Keď schádzal zo skalísk na pláž uzavretú v malej zátoke, mal pocit, akoby prichádzal domov. Hoci sa na ostrých a tvrdých kameňoch nespalo najlepšie, v štrbine, ktorú objavil, sa cítil v bezpečí.

	Ako zaspával, v hlave si pripomenul najťažšie obdobie z detstva, na ktoré sa snažil zabudnúť. No spomienka, ktorú si kedysi uložil do stratených kútov svojej pamäti, sa mu odrazu živo vynorila pred očami a pretavila sa aj do snov.

	Snívalo sa mu o krátkom, no strašnom období, ktoré prežil ako dvanásťročný na ulici. S mamou to nikdy nemal jednoduché, no pokiaľ mali strechu nad hlavou, dalo sa to zvládnuť. Niektoré ženy by sa v takom prípade vzdali dieťaťa, aby oň bolo dobre postarané. Iné by sa ho držali ako jediného dôvodu na život a robili by všetko pre to, aby mu na ulici chýbalo čo najmenej. Marekova mama nepatrila ani do jednej skupiny. Postarať sa musel skôr on o ňu.

	Vynárali sa mu zážitky z ulice, prenasledovali ho v spánku. Prebudil sa len hodinu po tom, ako zaspal, a uvedomil si, že je celý spotený. Nikdy nemal problém byť sám, no práve v tej chvíli potreboval najväčšmi na svete spoločnosť.

	Pomyslel si na Fenrira, ktorý spal o sedemsto kilometrov ďalej v Luptákovej záhrade. Práve verný husky by mu za mrežami chýbal najviac.


2. júla 2016 

	 

	Wolf sa zobudil v podpalubí jachty s bolesťou hlavy. Skontroloval čas a zistil, že odkedy ho tam zavreli, uplynulo niekoľko hodín. Rýchlo vstal a začal zháňať Ninu. Hostí na párty ubudlo, no tí, čo zostali na palube, sa za ním prekvapene obzerali, keď kričal jej meno. Zjavila sa až po chvíli, vyšla z kormy a tesne za ňou kráčal aj plavovlasý boháč.

	„Čo sa deje?“ pýtala sa Nina prekvapene.

	„To mi povedz ty. Nechala si ma tam dolu zavretého,“ vravel Wolf nahnevane.

	„Necítil si sa dobre, tak som myslela, že bude lepšie, keď sa z toho vyspíš,“ tvrdila mu. „Nechcela som ťa ťahať cez mesto.“

	„To on!“ ukázal Marek prstom na Luku. „Určite mi niečo nalial do pitia.“

	„Marek,“ oslovila ho Nina, „nerob scény.“

	„Čo si s ním robila medzitým?“ rozkričal sa Wolf. „Prečo si bola vzadu?“

	„Z čoho ma obviňuješ?“

	„Neverím, že som skončil v tej kajute náhodou.“

	„Chceš povedať, že som ťa s ním podviedla?“ urazila sa Nina.

	Luka zasiahol do ich hádky. „Povedz mu, aby odišiel.“

	Nina sa nechcela dlhšie zdržovať na akcii, kde na ňu všetci zazerali. „Neboj sa, už ideme.“


7. júla 2016 

	 

	Doma čakalo Mariju Ležović príjemné prekvapenie. Najedené mačky, ktoré len nedávno pozbierala z ulice, sa spokojne oblizovali. Jej neželaní hostia sa postarali nielen o ne, navarili pre ňu večeru. Keď si k nej sadla, všimla si vychladené pivo. Nechtiac sa usmiala.

	„Nachystala som aj pohár,“ ukázala naň Petra.

	No Marija už pila z plechovky. „Opatrne, lebo vás nenechám odísť.“

	Denisa spustila silený smiech. „Sú to len cestoviny s pestom. Pozor, sú ešte horúce.“

	Keď sa Chorvátka pustila do jedla, Slovenky na seba spokojne žmurkli. Pomysleli si, že nielen láska ide cez žalúdok.

	„Môžeme chvíľu hovoriť po anglicky?“ požiadala ich Petra, ktorá poriadne ničomu nerozumela, keď sa rozprávali nemecky. „Chceli sme sa vám poďakovať za to, že ste nás prichýlili.“

	Ležović nevedela, ako má zareagovať. Poďakovanie napokon premlčala. „Marek sa vám stále neozval?“ Pokrútili hlavou.

	„Ako je na tom Vjeran?“ chcela vedieť Denisa.

	„Viezla som ho domov z nemocnice. Pár dní si ešte poleží. Bola to čistá rana, našťastie nič vážne.“

	„Zázrak,“ utrúsila hovorkyňa s náznakom irónie v hlase.

	„Takže Mareka ste ešte nechytili?“ spýtala sa Petra. Ležović na ňu skúmavo pozrela. „Dostali sme nejaké tipy. Bez pomoci nemôže utekať večne.“

	Siváková si uvedomovala, že ich podozrieva. Musela ju presvedčiť, že im môže dôverovať. „Možno už nie je v Splite.“

	„Máme hliadky na hlavných cestách aj na hraniciach. Z Chorvátska neujde,“ vyhlásila Ležović.

	Denisa si všimla, že plechovka od piva zostala prázdna.

	Okamžite vybrala z chladničky ďalšiu, ktorú Marija dopila ešte spolu s večerou. Keď si sadala na gauč, podávala jej už tretiu. „Nemala by som, zajtra idem do práce.“

	„Veď to je len pivo,“ presviedčala ju Krajčírová. Tentoraz myslela na to, že láska síce ide cez žalúdok, no len alkohol naozaj rozväzuje jazyk.

	Slovenky si otvorili fľašu vína, aby ju ľahšie presvedčili. Keď sa im zdalo, že sa uvoľnila, začali to skúšať s osobnejšími otázkami. Najprv sa pýtali, ako sa dostala k polícii, až potom prešli k veciam, ktoré ich skutočne zaujímali. Petra sa rozhodla vyskúšať, či je Ležović skutočne už zhovorčivejšia. „Kto je Mia?“

	Aj Denisa bola zvedavá, komu patrí urna položená v obývačke na skrini. S Petrou sa hádali, či je to rodinný príslušník, alebo nebodaj milenka. V očakávaní pozrela na Mariju.

	Tá sa na okamih odmlčala. „Moja prvá mačka. Zomrela nedávno, mala sedemnásť rokov. Bola výnimočná. Veľmi inteligentná, ale nezniesla iné mačky.“

	Krajčírová sa pozrela bokom a vyvrátila zreničky tak, aby si to nevšimla. „Preto ich teraz máte… koľko ich vlastne máte?“

	„Neviem,“ pokrútila Marija hlavou. „Ešte som všetkým ani nestihla dať mená.“

	„Prečo vlastne bývate sama v takom veľkom dome?“ pokračovala Petra.

	„Bývala som s mamou, ale zomrela.“

	„A čo… niekto iný?“

	Marija sa zahľadela na Petru. „Myslíte muža?“

	„Povedzme… muža,“ pridala sa Denisa.

	„Na mužov som nemala šťastie,“ posťažovala sa vyšetrovateľka, ktorá už rozprávala kombináciou angličtiny a nemčiny. Uprela zasnený pohľad do okna. Po piatich pivách si už celkom neuvedomovala, že hovorí aj to, s čím by sa nikomu nezdôverila. „Bol tu jeden, ktorého som mala rada, ale bol zadaný, keď sme sa spoznali.“

	„Takže zakázaná láska…“ poznamenala Petra.

	Marija nereagovala. Mysľou sa akoby presunula niekam inam.

	„Čo iné možnosti?“ zabŕdla do nej trochu Denisa.

	„Aké iné možnosti?“

	Krajčírová pocítila, že má ideálnu príležitosť na premostenie. „A čo Vjeran?“

	„Čo s ním?“ zľakla sa zrazu Marija.

	Denisa radšej doplnila. „Je zadaný?“

	Ležović na okamih pocítila, že už povedala viac, ako mala. Takmer si zahryzla do jazyka, niečo v nej však bolo silnejšie a nedovolilo jej mlčať. „Má ženu, ale tá je dlho nezvestná. V novembri to bude rok.“ Spamätala sa. Vstala a zbierala prázdne plechovky. Cítila, že sa jej z alkoholu točí hlava. „Musím sa prejsť.“

	Keď sa vytratila, sklamané Slovenky upratali kuchyňu.

	Vtedy Denise zapípal mobil. Skontrolovala ho a rozšírili sa jej zreničky. Dostala správu od Sandinej kamarátky: SPOMENULA SOM SI, PRECO SI ROZMYSLELA TEN ODCHOD. ZISTILA, ZE V HOTELI IMPERIAL ROBIA PO NOCIACH NEJAKE OHAVNE VECI.

	„Čo si o tom myslíš?“ spýtala sa Denisa.

	Petra sa zamyslela. „Musíme to preveriť.“ Krajčírová sa chcela hneď obuť.

	Zastavila ju. „Teraz nie.“

	„A kedy? V tej správe sa píše, že sa to dialo v noci. Nemáme čas, aby sme čakali do ďalšieho dňa.“

	Petre sa to nepozdávalo. „Zavolajme aspoň Martina, nech tam nejdeme samy.“

	„Toho by som teraz nechala na pokoji. Myslím, že o Marekovi dosť pochybuje,“ zamietla jej návrh Denisa. „A čo Marek?“

	„Nemôžeme ho vystavovať riziku,“ pokrútila Siváková hlavou.

	Napokon sa dala presvedčiť. Dohodli sa, že počkajú na Mariju a vytratia sa, až keď si pôjde ľahnúť. Denisa zamierila do kúpeľne. Rozhodla sa využiť čas na prípravu.

	Vtom sa Ležović vrátila domov. Zjavne bola stále rozrušená. „Idem spať, zajtra skoro vstávam,“ chcela sa vyhovoriť. Všimla si, že Krajčírová sa medzitým nalíčila. „Vy niekam idete?“

	Siváková zazrela na kolegyňu. Tá rýchlo hľadala výhovorku. „Skúšala som nové očné tiene. Páčia sa vám?“


28. októbra 2015 

	 

	Nočné zmeny v hoteli boli niekedy dlhé. Málokto sa príde v tom čase ubytovať a väčšina hostí len s úsmevom prechádza okolo recepcie. Sanda si krátila čas fantazírovaním, ako by vyzeral jej život, keby opustila Vjerana. Hádky prešli, zostalo im iba tiché spolužitie. Sex nemali už mesiace. Sama si nahovárala, že podobne spolu funguje veľa manželských párov. Najprv si nepripúšťala, že by mohla ešte niekedy začať odznova bez neho, no Luka jej nasadil chrobáka do hlavy. Ilúzia o spoločnom živote s boháčom sa však rýchlo rozplynula.

	V tú noc, keď sa vybrala na služobné toalety, zachytila plač v jednej z kabínok. Zaklopala na dvere. „Je všetko v poriadku?“

	„O-on sa ma pokúsil znásilniť,“ vzlykalo dievča so silným prízvukom.

	„Kto on?“

	„Nejaký chlap…“

	„Poď von,“ povedala jej Sanda. „Nikto tu nie je, vezmem ťa do bezpečia.“

	Opatrne otvorila dvere kabínky. Útla blondínka oblečená len v čipkovanej spodnej bielizni krikľavoružovej farby ronila slzy a rukou sa snažila zakryť, že má strhnuté ramienko.

	Sande sa zdalo, že ju odniekiaľ pozná. „Nepracuješ náhodou v hoteli? Ako chyžná?“

	Dievča prikývlo.

	Recepčná premýšľala, čo sa mohlo stať. Upratovačky o takomto čase zostávajú v hoteli len výnimočne. Nalákal ju k sebe nejaký hosť, ktorý sa pokúsil využiť situáciu?

	„Ako sa voláš?“

	„Sofia.“

	„Ty nie si odtiaľto, však?“ pýtala sa jej ďalej Sanda.

	„Priviezli ma z Ukrajiny,“ odvetilo dievča.

	Sanda si dala dolu sako a prehodila jej ho cez plecia. „Neboj sa, pomôžem ti, len poď so mnou.“

	Chytila blondínku pod rameno a viedla ju von. Na chodbe ich prekvapili dvaja muži, ktorí ju zjavne hľadali.

	„Kam si to až ušla, myšička?“ potešil sa jeden z nich.

	„Pôjdeš s nami,“ vyhlásil druhý.

	Sanda ju pevne držala. „Sofia nikam nepôjde. Ktorý z nich sa ťa pokúsil znásilniť?“

	„Že znásilniť,“ uškrnul sa vyšší svalnáč. „Čo si to narozprávala?“

	Sanda na neho zazrela. „Čo ste zač?“

	„Pracujeme pre Hrvata, toto nie je tvoja vec!“

	„Ešte som vás tu nikdy nevidela. Ja tu robím na recepcii, a ak nejaká chyžná povie, že sa ju niekto pokúsil znásilniť, je to aj moja vec. Idem zavolať políciu.“

	Jeden chlapík schmatol Sofiu a druhý pritlačil Sandu k stene. „Tak ma počúvaj, krásavica, žiadnu políciu volať nebudeš, nič si nevidela. Vybav si to so šéfom, on to tu vedie.“

	Dýchal jej do tváre, smrdelo mu z úst, no aj tak sa nedala zastrašiť. „Neboj sa, vybavím.“

	Keď sa vyparili aj so Sofiou, Sanda klesla na zem. Nahnali jej strach, aj keď to nechcela dať najavo. Pomaly sa pozbierala, nevrátila sa na recepciu, ale nasledovala trasu, po ktorej sa vydali oni. Odbočila na chodbu, ktorá smerovala k služobnému východu. Stihla ich ešte jedným okom zachytiť. Stratili sa za dverami, ktoré cez deň bývali zamknuté. Nabrala odvahu a pokračovala až k dlhým schodom vedúcim do podzemia. Nazrela dovnútra, no rýchlo sa zasa vytratila von. Srdce sa jej rozbúchalo ako na poplach. Rozbehla sa a zastala až pred zrkadlami na záchodoch. Hľadela na svoj vydesený obraz. „Čo sa to tu deje?“


7. júla 2016 

	 

	„Toto bol veľmi hlúpy nápad,“ vyslovila Denisa.

	Spolu s Petrou stáli na mestskej promenáde pred hlavným vchodom do hotela, z ktorého ich minulú noc vyhodili. Korzo blízko pláže bolo v tomto čase stále plné ľudí, prechádzajúcich sa turistov, ktorí si vychutnávali prímorskú atmosféru obohatenú o všade vysadené palmy. Kde-tu postávali pouliční umelci – nádejní hudobníci alebo živé sochy, ktoré sa na okamih prebrali k životu, vždy keď im niekto prispel do klobúka.

	Policajná hovorkyňa klopkala opätkom topánky o kamenný chodník. Hoci ju kolegyňa poháňala, dala si námahu a narýchlo sa vychystala, akoby šla v sobotu večer von s kamarátkami. Trvala aj na poriadne vysokých ihličkách. Hoci bola teplá letná noc, nepozdávalo sa jej, že má postávať na ulici. Neďaleko nich predával kabelky prestížnych značiek rozložené na kartónoch černoch, ktorý po nich stále pokrikoval. „Bývali sme tam, všimli by sme si, keby sa vnútri niečo dialo.“

	„Ale deje sa to v noci, v noci sme spali. Okrem toho sme nevedeli, že si máme všímať niečo podozrivé,“ trvala na svojom Petra.

	„Teraz vidíš niečo podozrivé?“

	Siváková pohľadom premerala budovu a jej desať poschodí. Bol to jeden z prvých hotelov v meste, ktorý sa pred niekoľkými rokmi dočkal veľkej rekonštrukcie zvnútra aj zvonka. Stále neponúkal hosťom bazén, no namiesto neho mali hoteloví návštevníci mimoriadne blízko na pláž. Na internete patril k najlepšie hodnoteným možnostiam ubytovania v Splite. V niektorých oknách sa svietilo, iné už boli zatemnené. Zvonka pôsobil ako absolútne pokojné miesto, ideálna dovolenková destinácia. Čo zlé by sa tam mohlo diať?

	Z hotela práve vyšla skupinka mladých turistov smerujúcich do mesta za zábavou. Za nimi po chvíli nasledoval starší pár, ktorý sa vybral na večernú prechádzku. Dovnútra sa zasa vracali hoteloví hostia z večere a nákupu suvenírov. Nikde nič podozrivé.

	Po piatich minútach ticha si Denisa zapálila druhú cigaretu. „Takto nič nezistíme.“

	„Čo navrhuješ?“ nahnevala sa Petra odrazu. „Chceš sa opýtať na recepcii? Nech nás nasmerujú, kde Hrvatovci prevádzkujú nelegálny obchod?“

	Krajčírová vyfúkla kúdol dymu a uškrnula sa na ironickú poznámku. „Stále lepší nápad ako stáť vonku a dúfať, že niečo zistíme odtiaľto.“

	„Toto je jediný vchod do hotela,“ hovorila Siváková. „Ak tam prevádzkujú nevestinec, tak to nezistíme, keď budeme behať po chodbách a počúvať za dverami. Všímaj si mužov, ktorí idú dovnútra sami, to môžu byť klienti.“

	„Nevestinec? Neverím, že to slovo niekto používa,“ zasmiala sa Denisa. „A toto nie je jediný vchod. Každý väčší hotel má zadný vstup pre zamestnancov, aby sa nezrážali s hosťami.“

	„Zadný vstup?“

	„Služobný,“ dodala Krajčírová.

	Petra rýchlo rozmýšľala. Hotel stál v tesnej blízkosti susedných budov, ak má zadný vchod, dostanú sa k nemu len z paralelnej ulice. „Poďme!“ vyhlásila a už sa ponáhľala vpred.

	Denisa zahasila cigaretu topánkou a snažila sa ju dohnať.

	Nemala to jednoduché, keďže si vzala vysoké ihličky, ktoré sa miestami zachytávali v škárach medzi dlaždicami na promenáde. Petra na ňu nebrala ohľad. Zastala až pod vysokou budovou z opačnej strany, hľadela na opustené dvere osvetlené malou pouličnou lampou.

	Krajčírová ju čoskoro dobehla. „Čo teraz?“

	„Čakáme,“ rozhodla Siváková.

	„Zase?“ hlesla policajná hovorkyňa sklamane a šla sa radšej oprieť o stenu obchodu na druhej strane.

	Vtedy okolo nich prešiel prvý muž. Nenápadný tridsiatnik, ktorý sa za nimi chvíľu obzeral, než sa stratil v hoteli.

	„Vidíš?“ obrátila sa Petra spokojne na kolegyňu.

	Tú to nepresvedčilo. „Ten ešte stále môže ísť na nočnú zmenu.“

	Okolo prešiel ďalší muž. Zastal za hotelom, no keď si všimol ženu, ktorá ho hypnotizovala pohľadom, rýchlo sa zasa vytratil.

	„Nechceš sa trochu stiahnuť?“ navrhla Denisa. „Odplašíš im zákazníkov.“

	Petra podišla bližšie k obchodu s topánkami, pri ktorom stála Krajčírová a tvárila sa, že si obzerá výklad. Keď v priebehu nasledujúcich minút vošli do hotela ďalší traja muži, nemohla už dlhšie čakať. „Ideme!“

	Opatrne sa prešmykli dovnútra, no za dverami ich čakalo nepríjemné prekvapenie. Ochrankár, ktorý ich ďalej nepustil. „Slečny, čo tu chcete?“

	„Je toto hotel Imperial?“ spýtala sa Petra po anglicky.

	„Je, ale ste na zlej strane,“ vysvetľoval jej a zároveň ukazoval rukami. „Hlavný vchod je spredu.“

	„Hľadali sme to celú večnosť, neviem, prečo nás navigácia naviedla zozadu. Nedá sa prejsť cez budovu? Nechceme riskovať, že sa zasa stratíme,“ žiadala ho Siváková a pokúsila sa pritom o široký úsmev.

	Muž na ňu prekvapene pozrel, potom sa rozhliadol okolo seba. „Tadeto chodia zamestnanci.“

	Petra sa neohrabane snažila rozopnúť gombík na blúzke, no bola nervózna a veľmi sa jej to nedarilo. „Pekne vás prosíme.“

	Dovnútra vošiel ďalší muž a spočinul na nej úlisným pohľadom. Ochrankár mu dal pokyn, aby pokračoval ďalej, potom sa zasa obrátil k Slovenkám.

	Denisa sa rozhodla zakročiť. „Naozaj máme ísť zasa po tom nemožnom chodníku? Pozrite sa na moje topánky, dolámem si tam moje krásne dlhé nohy.“ Zohla sa a prešla si dlaňou po hladko oholených lýtkach.

	Ochrankár však trval na svojom. „Nepustím vás,“ opakoval pomaly a rázne, aby pochopili.

	Slovenky to vzdali a nechali sa vyprevadiť von.

	„Určite je teplý,“ povedala Denisa a už zasa vyťahovala z kabelky krabičku cigariet. „Čo teraz?“

	Petra však bola o krok vpred. Zašla k smetiakom do bočného výklenku medzi hotelom a vedľajšou budovou. Pohľadom si premeriavala malé okná, do ktorých, žiaľ, nedovidela. „Môžeš sa pozrieť, čo je vnútri?“

	Denisa, ktorá bola vyššia ako Petra a momentálne mala výhodu ďalších deviatich centimetrov vďaka vysokým topánkam, vrátila cigarety do kabelky. Podišla k nej a vytiahla sa k jednému z okien. „Tma.“

	„Výborne, to znamená, že tam nikto nie je,“ potešila sa Siváková a vzápätí ukázala na okno, ktoré bolo otvorené.

	„Tadiaľ sa dostaneme dovnútra.“

	Krajčírová udivene zdvihla obočie. „To sa mám štverať v týchto šatách a opätkoch cez úzke okno?“

	„Stačí, keď tam dostaneš mňa.“

	Denisa zopla ruky tak, aby sa od nich mohla Petra odraziť. Keď sa ocitla v okne, pretlačila ju dovnútra. Tlačila ju však trochu prudšie a Siváková skončila horeznak na zemi.

	Denisa počula len výkrik a hrmot. „Ups, prepáč.“

	Petra sa chvíľu spamätávala. Hmatom v šere našla na stene vypínač. Zažala a rozhliadla sa okolo seba. „Som v sklade s potrebami na upratovanie. Dobre, idem sa porozhliadnuť, čakaj ma vonku.“

	„Počkaj!“ zastavila ju Denisa. „Rozmyslela som si to, pomôž mi dovnútra.“

	Policajná hovorkyňa sa štverala do okna. Sťažovali jej to vysoké topánky, ktoré si nakoniec vyzula a bez varovania ich prehodila dovnútra. Potom sa konečne vytiahla tak, aby ju Petra zachytila a pomohla jej.

	Podišli k dverám, ktoré sa Petra neúspešne pokúsila otvoriť. „Zamknuté?“

	„To nemyslíš vážne,“ zľakla sa Denisa. „Nemohla si to skontrolovať, než som sa sem vytrepala?“

	„Asi musíme ísť naspäť.“

	„V nijakom prípade!“ odmietla Krajčírová a odsunula Sivákovú, aby sa dostala k dverám. Chcela začať búchať a volať o pomoc, no keď stlačila kľučku a poriadne sa do nich oprela, dvere doslova vyleteli. „Nejaká si slabá.“

	„Museli byť zaseknuté,“ tvrdila Petra.

	Rozhliadli sa po slabo osvetlenej chodbe s vysokými stropmi. Chvíľu váhali vykročiť, hoci tam nikto nebol. Za rohom objavili ďalšie dvere. Obe boli nervózne, najmä Petra cítila, ako sa jej zrýchlil tep, no napokon sa odhodlali pokračovať. Za dverami bolo len dlhé schodisko vedúce do suterénu. Odtiaľ sa ozývali tlmené zvuky hudby.

	Kráčali opatrne a tak isto otvárali dvere, za ktorými sa im odhalil iný svet. Hudba odrazu nabrala na decibeloch. Uvideli obnažené tanečnice, ktoré sa v rytme zvíjali pri tyčiach. Priestranná miestnosť s vysokým stropom mala v strede dlhé mólo vhodné aj na módnu prehliadku. Ženy, ktoré sa na ňom práve prezentovali, predvádzali akurát tak modely spodnej bielizne, tri zo štyroch boli dokonca už iba v nohavičkách. Pri stenách boli rozostavané stoly a privátne boxy. To, či boli práve obsadené, mala naznačiť zatiahnutá červená záclona. Na opačnom konci miestnosti bol bar, odkiaľ roznášali nápoje sporo odeté čašníčky. Za barom si Slovenky všimli ďalšie schodisko vedúce na poschodie. Veľký priestor strážili piati ochrankári, jeden už spozoroval ženy stojace pri vstupe.

	Denisa sa rozhodla, že ho predbehne a sebavedome vykročila k nemu. „Dobrý večer, vy tu pracujete, však? Boli sme na párty u Luku, rozprávali sme sa o spoločných záujmoch a pozval nás sem. Tak sme sa prišli pozrieť. Dúfam, že je to v poriadku.“

	Ochrankár zjavne nehovoril veľmi dobre po anglicky, no keď zachytil Lukovo meno, pochopil. „Pustil vás Gregor?“ Denisa si spomenula na ochrankára pri vchode. „Jasné.

	Luka nám sľúbil nejaké drinky zadarmo, môžete sa o to postarať?“

	„Vyzerám ako čašníčka?“ ohradil sa muž nepríjemne.

	Petra potiahla kolegyňu za rameno. „Buďme rady, že sme sa dostali dnu.“

	Presunuli sa k baru, odkiaľ sa rozhliadli okolo seba.

	„Takže toto je ten čierny biznis,“ zhodnotila Denisa. V tej chvíli už mala v ruke piňakoládu. „Myslíš, že sem Sanda jedného dňa zablúdila a tak ju to šokovalo, že sa s Lukom rozišla?“

	Siváková pokrútila hlavou. „Za tým bude niečo viac. Nerada to priznávam, ale striptíz a prostitúcia nie sú až také veľké zločiny. Hrvatovci sú namočení v niečom horšom.“

	Krajčírová sa pozrela na mužov pri bare, ktorí prekvapene hľadeli na ne, namiesto na ženy, za ktorými tam v ten večer prišli. „Možno drogy, drogy sú dobrý dôvod.“

	„Uvidíme,“ reagovala Petra neisto. „Rozhliadneme sa, možno sa niekoho nenápadne popýtame.“

	„Nenápadne? Na drogy a prostitúciu?“ čudovala sa Denisa. „Pokojne začni, ja si najprv dopijem drink.“

	Siváková nabrala odvahu a zamierila k mólu. Zospodu sledovala vystúpenie. Dve polonahé dievčatá sa práve začali bozkávať a navzájom si hladili bradavky. Psychologička mala čo robiť, aby sa od nich zhnusene neodvrátila. Dokázala udržať kamennú tvár, aby nevzbudzovala zbytočnú pozornosť. Keď jedna druhej zašla do nohavičiek, už to nezvládla. Pohľadom prebehla po chlapoch sediacich okolo. Lačnými očami hltali každý okamih, niektorí sa tajne pohládzali v rozkroku. Nikdy predtým jej mienka o mužskom pokolení neklesla nižšie. Vtedy si uvedomila, že jedno z dievčat hrajúcich lesbické predstavenie je jej povedomé.

	Petra odbehla za Denisou. „Práve som videla upratovačku, ktorá pracuje v hoteli.“

	„Si si istá?“ neverila jej. „Čo by tu robila? To sa mi nezdá.“

	„Určite. Vybavila som si ju v uniforme, stretli sme ju raz ráno na chodbe.“

	„Možno to bolo len fetišistické želanie nejakého klienta.“

	„Poď sa pozrieť,“ pobádala kolegyňu Siváková.

	Denisa sa dala presvedčiť, no v tej chvíli sa už predstavenie končilo. Slúžilo na nalákanie zákazníkov a to sa aj podarilo. Obe slečny schádzajúce z móla už čakal niekto s ponukou. Petra sa zamerala na útlu plavovlásku s výraznými zelenými očami a dievčenskou postavou. Zvažovala, či na ňu počká. Nevedela odhadnúť, koľko môže trvať súkromná šou. Napokon to nevydržala a skúsila ju dohnať.

	Denisa sa ju márne snažila zastaviť. „Takto to vyzerá, keď si nenápadná?“

	Siváková už chytila dievča za ruku. „Dobrý večer, prepáčte, môžem na chvíľu?“

	Zmätená blondínka sa za ňou prekvapene obzrela. Zjavne jej poriadne nerozumela, dokonca sa zľakla. Muž, ktorý ju odvádzal, sa začal rozčuľovať.

	Psychologička sa na neho zhovievavo usmiala. „Nechcem rušiť, ale na koľko to vidíte? Lebo ja potrebujem len minútku.“

	To už nespokojný zákazník volal na ochrankára, ktorý okamžite zasiahol. „Čo stvárate?“

	„Chcela som sa len niečo spýtať,“ obhajovala sa Petra.

	„Ako ste sa sem dostali?“

	Denisa sa pokúsila zachrániť situáciu. „Pozval nás Luka.“ Ochrankár na ňu zazrel. „To si overíme, poďte so mnou.“ Pokúsil sa chytiť ju za zápästie, no vyšmykla sa mu. „Bež!“ vykríkla, než sa dala na útek. Odkopla z nôh vysoké topánky a spolu s Petrou si to namierili k dverám. Tým zalarmovali aj ostatných ochrankárov, ktorí sa ich pokúšali zastaviť, no ony sa dostali až ku schodom. Nezastavili sa, kým sa neocitli na chodbe.

	Petra sa nemohla nadýchnuť. „Kam?“ Denisa sa rýchlo zamyslela. „Sklad!“

	Vrátili sa do miestnosti, cez ktorú sa dostali dovnútra. Zabarikádovali dvere, aby získali trochu času, a už sa jedna za druhou pretláčali cez úzke okno. Keď skončili na ulici, trochu sa im uľavilo. Nevnímali ani, že si doudierali kolená a lakte. Opäť sa rozhliadli. Tentoraz sa rozhodli vybrať najkratšou trasou k hlavnej ceste. Museli sa stratiť v dave, ak by ich náhodou ochrankári zvnútra prenasledovali ďalej. Až tam si konečne vydýchli.


8. júla 2016 

	 

	Martin Cingálek toho v noci veľa nenaspal. Hodiny zvažoval, aké budú jeho ďalšie kroky. Prvý inštinkt mu nahováral, aby si zbalil kufor, vybavil auto a vyrazil domov. Wolfovi predsa nebol nič dlžný a ako právnik si týmto prípadom mohol už len uškodiť. Pomyslel na Denisu. Ak by aj Mareka ochotne nechal v štichu, jej by to urobiť nemohol. Vtedy mu od policajnej hovorkyne prišla správa: NECHCEM TA BUDIT, ALE POTREBUJEME TVOJU POMOC. ZAVOLAJ, KED BUDES HORE.

	Považoval to za znamenie. Zostáva v Chorvátsku. Okamžite vyskočil z postele a vytáčal jej číslo.

	Dohodli sa, že s Petrou za ním prídu k hotelu. Keď Slovenky dorazili, už ich čakal na promenáde nahodený v slušivom obleku aj napriek teplu. „Rozmýšľal som, musíme niečo podniknúť,“ povedal, keď ich uvidel prichádzať.

	„My sme už aj niečo podnikli,“ oznámila mu Denisa a začala rozprávať, čo sa im podarilo zistiť. Šla na to opatrne. Nechcela ho vyľakať, ale návštevu hotela nemohla vynechať.

	„Kde ste boli?“ reagoval právnik nahnevane. „Vy ste sa zbláznili? Viete, ako ste mohli dopadnúť? Mali ste sa mi ozvať!“

	„Ty by si sa neprepchal cez to okno, ktorým sme sa dostali dovnútra my,“ vyhovárala sa Denisa.

	„Máš pravdu, spravili sme hlúposť,“ usilovala sa ho upokojiť Petra. „Ale podarilo sa nám zistiť niečo veľmi dôležité.“ Právnik spozornel. Bol zvedavý, aj keď mu stále prekážalo, že mu to urobili poza chrbát. „Keby ste mi zavolali, vymysleli by sme to inak.“

	„Nechceš vedieť, čo sme zistili?“ spýtala sa ho Denisa. Mlčal.

	„V tom bordeli, čo si otvorili rovno pod hotelom, robia ich upratovačky. Teda aspoň jednu sme spoznali. A navyše vyzerá, že nemá ani osemnásť!“ dokončila Krajčírová.

	Právnik bol šokovaný. „Organizujú detskú prostitúciu?

	Hovorili ste s ňou? Je odtiaľto? Počul som o prípadoch, keď takto dovážajú dievčatá z chudobných krajín.“

	Denisa pokrútila hlavou a chytila Cingálka za ruku. „Práve preto potrebujeme teba. Ak robí upratovačku, možno je teraz v hoteli. Musíš nás prepašovať dovnútra, aby sme ju našli a zistili, ako to je.“

	Zasa sa netváril veľmi nadšene. „Vy si to predstavujete veľmi jednoducho. Myslíte si, že v takomto veľkom hoteli nájdete jednu upratovačku?“

	„Stačí, keď na chvíľu odpútaš pozornosť na recepcii, kým sa my prešmykneme okolo, prosím,“ žiadala ho Denisa.

	„No dobre,“ súhlasil Cingálek napokon. „Ale na prvom poschodí ma počkáte, nebudete to už skúšať na vlastnú päsť.“

	Keď dostal od dievčat prísľub, vybrali sa spolu k hotelu. Šiel napred a podľa dohody odpútal pozornosť recepčných. Ony dve sa zatiaľ nenápadne vytratili do výťahu, s ktorým sa vyviezli len na prvé poschodie. Tam ich čoskoro dobehol aj Martin. „Ako vyzerala tá chyžná?“

	„Blondína, prirodzená. S výraznými zelenými očami.

	Svietili ako smaragdy,“ odpovedala mu Krajčírová. „A na sebe nemala skoro nič, len nohavičky, keď sme ju videli naposledy.“

	„Tak teraz asi bude oblečená,“ poznamenal právnik. „Skúsime sa na ňu spýtať tu dolu, kde zbierajú a perú špinavú bielizeň.“

	Podišiel k otvoreným dverám na chodbe, za ktorými jedna upratovačka práve vyberala mokrú posteľnú bielizeň z práčky. Zaklopal, zdvihla k nemu pohľad.

	„Hľadám chyžnú,“ vravel jej. „Plavovlasá dievčinka so zelenými očami, veľmi mladá. Poznáte ju?“ Hovoril po anglicky a zopakoval jej to po slovensky, na niekoľko slov si spomenul aj v chorvátčine, napokon sa dopracoval k tomu, že mu porozumela.

	Podozrievavo na neho pozrela. „Sofija? Što želiš s njom?“

	Sofia? Čo s ňou chceš?

	„Chcem sa jej poďakovať, pomohla mi s niečím a neviem, či ešte príde upratať izbu ona alebo niekto iný, tak ju pre istotu hľadám,“ vysvetľoval jej Cingálek. Vzápätí z peňaženky vybral desaťeurovú bankovku a podával jej ju.

	Žena si peniaze okamžite vzala a schovala do vrecka.

	„Sofija je na šestom katu.“ Sofia je na šiestom poschodí.

	 

	Sofia bojovala s nedostatkom spánku. Hľadela na posteľ, ktorú čerstvo ustlala. Mala chuť zložiť sa na pohodlnom matraci, schúliť sa do klbka a zostať tam zvyšok dňa. Možno aj dlhšie. Vedela však, že si to nemôže dovoliť, a tak ešte raz skontrolovala, či sa postarala o všetko. Ustlala, vymenila uteráky, vysypala smeti, nahradila prázdne fľaštičky so sprchovacím gélom a pozbierala oblečenie zo zeme. Mohla sa presunúť o dvere vedľa, kde ju čakali rovnaké povinnosti.

	Keď však vyšla na chodbu, zbadala tam ženy, ktoré ju v noci vydesili. Tentoraz boli dokonca v sprievode nejakého muža. Vyľakaná sa schovala naspäť v upratanej izbe, oni si ju však všimli. O chvíľu jej klopali na dvere.

	„Sofia? Prosím ťa, otvor nám, nechceme ti ublížiť,“ žiadal ju ženský hlas.

	„Prosím, nechajte ma,“ odpovedala im trasúcim sa hlasom.

	„Potrebujeme tvoju pomoc,“ presviedčali ju ďalej.

	„Moja angličtina nie dosť dobrá.“

	Cingálek zachytil silný prízvuk. „Ruština?“ Sofia zareagovala. „Čo chcete?“

	„Chceme s tebou len hovoriť, neublížime ti,“ opakoval. Chyžná im opatrne otvorila. Vystrašene hľadela na trojicu Slovákov. Chvíľu ich nechala stáť na prahu, potom ich váhavo pozvala do cudzej izby.

	„Chceli by sme sa ťa opýtať na tú prácu, ktorú robíš v noci,“ začala Petra opatrne a právnik preložil jej slová do ruštiny.

	„Čo vás do toho?“ zazrela na nich Sofia.

	„Muž, ktorý vlastní tento hotel, nie je dobrý človek,“ vravel jej Cingálek.

	Na tvári sa jej zjavil trpký úsmev. „To je slabé slovo.“

	Právnik sa toho chytil. „Ty to nerobíš dobrovoľne, však?“ Sofia váhala. Hlavou jej preleteli spomienky na minulý rok a to, čo medzitým zažila. Keď prišla do Chorvátska, bola úplne iná. „Nalákali nás sem. Sľúbili, že budeme len tancovať. Klamali. Nútia nás spávať s nechutnými chlapmi.“

	„Takže vás tu držia nasilu? Ako? Zobrali vám doklady?“ dedukoval Martin.

	Chyžná odmietla viac povedať. „Budete mať problémy.“

	„Môžeme ti pomôcť. Sme z polície zo Slovenska.“

	„Pomôcť?“ zopakovala Sofia pohŕdavo. „Jedna pani, čo tu robila, mi chcela pomôcť. Potom zmizla.“

	„Recepčná?“ tipla si Petra.

	„Nevolala sa náhodou Sanda Juriša?“ skúšal Cingálek.

	„Poznali ste ju?“ čudovala sa chyžná. „Hovorila, že má muža policajta.“

	„Sofia, koľko máš rokov?“ pýtal sa právnik. „Odkiaľ si a kedy ťa sem priviedli?“

	„Mám osemnásť a som z Ukrajiny. Tu žijem skoro rok.“ Cingálek ju chytil za plece. „Bola by si ochotná svedčiť?“

	Sofia sa mu vytrhla. „V nijakom prípade.“ Vyhrnula si blúzku a ukázala škaredú jazvu na bruchu. „Nechcem pomoc.“

	Keď sa Martin ďalej pokúšal presvedčiť ju, vyhodila ich z izby. Aj tak jej sľúbil, že to nevzdá. Z hotela odchádzal so zmiešanými pocitmi. Múdrejší o hrozivé poznanie, ktoré potvrdilo ich obavy.

	„Musíme sa porozprávať,“ povedala Denisa, keď sa ocitli na promenáde.

	„A mali by sme sa s niekým stretnúť,“ prikývla Petra.

	Cingálek na ne prekvapene hľadel a očakával ďalšiu zlú správu.


28. októbra 2015 

	 

	Sande to konečne došlo, keď stála pred zrkadlami na záchodoch v hoteli. Príbehy, ktoré kolovali o Lukovom otcovi, všetky tie strašné historky boli pravdivé, možno ešte aj horšie. Vybavila si akciu na jachte, na ktorú ju Luka raz pozval: samí starší muži a mladé dievčatá, všetko to boli prostitútky s klientmi. Jej to vtedy vôbec nedošlo. Znamená to, že v tom má prsty aj Luka?

	Sanda chcela poznať pravdu. Vychytila sa, z recepcie si vzala kabelku. Kolegyni oznámila, že jej je nevoľno a musí ísť na vzduch. Našťastie to z hotela pri pobreží do prístavu nemala ďaleko, celou cestou bežala a zastala až na palube Lukovej jachty. Bola to jedna z pokojných jesenných nocí, od mora fúkal slabý vietor a vzduch bol vlahý. Vonku nebol nikto a majiteľ už spokojne driemal v kajute. Na ceste k nemu ju zastavil len jeho hlavný ochrankár Ratko, ale pustil ju ďalej.

	Sanda zažala v kajute a zobudila Luku, ktorý na ňu prekvapene zaostroval zrak cez zalepené oči. „Čo sa deje?“

	„Hotel tvojho otca, čo za biznis to máte v podzemí?“ Luka vstal z postele, bol celkom nahý. „Ako si na to prišla?“

	„Nie je to jedno?“ vybuchla Sanda. „Obleč sa a odpovedz mi!“

	Hrvat siahol po župane. „Ak si tam bola, už všetko vieš.“

	„Tie akcie, čo robíš na jachte, to je čo?“

	Luka mlčal, zmohol sa len na chrapľavý zvuk.

	„Klientske večierky?“ Uhol pohľadom.

	„Takže áno,“ domyslela si Sanda. „Čo si potom ty? Ich pasák? V čom si ešte namočený?“

	Chcel ju utíšiť. Pokúsil sa ju objať, no ona pred ním uskočila. „Nikdy som sa netváril, že som svätý,“ vyhováral sa Hrvat. „Myslel som si, že vieš, čím sa živíme. V Splite sa rozpráva kadečo…“

	„Máte hotely, to je všetko, čo som vedela. Reči ma nikdy nezaujímali.“

	„Pozri, mrzí ma, že si na to prišla takto…“

	„Tie dievčatá tam nie sú dobrovoľne, však nie?“ skočila mu do reči.

	„O čom to rozprávaš?“

	„Netvár sa, že o ničom nevieš!“ vykríkla Sanda. „Našla som plakať jednu na záchodoch. Znásilnili ju.“

	„Možno je len precitlivená,“ povedal Luka sucho.

	„Ty si z toho robíš srandu?“ Podišla k nemu a sotila doňho. „Mala sotva osemnásť.“

	„Čudovala by si sa, čo niektoré baby spravia pre prachy.

	Ak by to robili nasilu, vedel by som o tom.“

	„Klameš! Toto ešte oľutuješ!“

	„Sanda, nechaj to tak, proti tomu nič nezmôžeš,“ presviedčal ju Hrvat.

	Nezaberalo to. „Vjeran je na kriminálke, pôjdem za ním.

	My dvaja sme skončili!“

	Sanda odišla a Luka nešťastne klesol na posteľ. Tvár si zložil do dlaní, krútil hlavou. Čo spraví? O tomto sa musí dozvedieť otec, nemá na výber.


8. júla 2016 

	 

	Ležović sedela za pracovným stolom. Trápila sa s vyšetrovaním prípadu, ktorý na začiatku pôsobil priamočiaro. Spolu s telom mali podozrivého, stačilo iba pozbierať dôkazy, ideálne získať priznanie. Nedarilo sa im ani v jednom a situácia sa čoraz väčšmi komplikovala. Nielen, že ich podozrivý bol na úteku, ešte aj Vjeran skončil na lôžku so strelnou ranou.

	Ozvalo sa klopanie, do kancelárie vošiel kriminalista.

	„Môžem?“

	„Poď,“ pozvala ho. „Chytili už Wolfa?“

	Pokrútil hlavou. „Nepoteším ťa. Policajti v teréne sú zatiaľ bez úspechu.“

	„Čo potom pre mňa máš?“

	„Ďalšie zlé správy,“ hovoril kriminalista opatrne. „Môžem si sadnúť?“

	„Nezdržuj a vrav!“ súrila ho Marija.

	„Ako vieš, Ninu zrazilo auto…“

	„No a? To je všetko?“ čudovala sa Ležović, keď sa kriminalista odmlčal.

	„Náš expert na havárie analyzoval Wolfovho auto a podľa neho s ním nikoho neprešiel. Ten škrabanec spôsobil len nejaký kovový predmet.“

	Marija nahnevane vyskočila zo stoličky. „Do riti! To nie je možné!“

	Kriminalista sa radšej čo najrýchlejšie vytratil.

	Marija si sadla, potom zasa vstala. Nervózne sa prechádzala po kancelárii. Zúfalo hľadala vysvetlenie – mohol Wolf v tom čase šoférovať iné auto? Alebo ju skutočná odpoveď naozaj nepoteší: Zrazil Ninu niekto iný? Dlhšie nevydržala. Šla sa poradiť s kolegom, ktorý mal teraz iba oddychovať.

	 

	Odkedy dostal Wolf prvú správu od Petry z Denisinho mobilu, horlivo očakával ďalšiu. Deň trávil schovaný na pláži, vybehol len po raňajky. Cestou mu začal zvoniť telefón. Nádejal sa, že volá Siváková, ale bol to Lupták. Nezdvihol. Keď sa vrátil na pláž, namiesto sprchy sa okúpal nahý v chladnej vode. Čakal na silnejúce slnečné lúče, aby ho osušili namiesto uteráka, a pozoroval kryštáliky soli, ktoré sa mu tvorili na koži. V tej chvíli nakrátko ocenil horúčavu, pred ktorou sa vonku celý deň nemal kde schovať. Pohľad do diaľky ho zvláštne upokojoval. Široko-ďaleko sa rozprestieralo more, akoby ani konca nemalo. Premýšľal, kam by doplával, keby len tak skočil do vody a nezastavil by sa, až kým by mu nedošli sily. Utopil by sa uprostred ničoty alebo by ho zachránila nejaká loď plaviaca sa okolo. Či by prežil, záviselo by od šťastia. Presne taký pocit mal v tej chvíli zo svojho osudu – všetko závisí od šťastia.

	Jeho myšlienky prerušilo zvonenie telefónu. Vybehol k nemu po ostrých skalách a kameňoch. Zdvihol, no pre istotu mlčal.

	„Marek? Si tam?“ ozvala sa Petra z druhej strany. „Môžeme sa stretnúť?“

	„Kde? Nechcem chodiť ďaleko.“

	„Už ťa čakáme u Benedikta.“

	Wolf na seba rýchlo natiahol rifle a tričko a ponáhľal sa za nimi. Zarazil sa, keď zistil, že tentoraz okrem Petry a Denisy prišiel aj Martin. „Dúfam, že za rohom nečaká polícia,“ poznamenal, keď uvidel právnika.

	Cingálek vstal a podal mu ruku. „Dievčatá vám asi povedali, že som vám odporučil, aby ste sa vzdali. Zmenil som názor.“

	Marek sa upokojil. Vrátil Sivákovej telefón, ktorý už mal slabú baterku, tá ho napojila na nabíjanie. „Vytiahli ste niečo z Marije?“ vyzvedal, keď si sadal k stolu.

	„Máme niečo lepšie,“ poznamenala Petra záhadne.

	Denisa jej skočila do reči, aby mohla porozprávať zážitky predchádzajúcej noci ako prvá.

	„Čo ste spravili?“ zľakol sa Wolf.

	Martin pozrel na dievčatá so zadosťučinením. „Ja som reagoval podobne.“

	„Predpokladám, že si sa teraz bál o Petru, však?“ uťahovala si z neho hovorkyňa.

	„Nebuď hlúpa,“ zahriakol ju Marek.

	Slova sa radšej zasa ujala Siváková, ktorá mu porozprávala o mladučkej Ukrajinke.

	„Takže Jurišova žena zistila, čo jej milenec robí. Už s ním nechcela ujsť. Pokúsila sa pomôcť nelegálnej prostitútke a potom zmizla?“ zhrnul Wolf.

	„Dáva to zmysel, nie?“ uisťovala sa Denisa.

	Marek prikývol. „Je to dobrý dôvod, aby sa jej Luka zbavil. Ale ako mu to dokážeme?“

	„Mne zišlo na um, že by sme šli za ním. Povieme mu, že máme svedka a vieme mu dokázať, čo spravil Sande. Možno sa prizná a my to nahráme,“ navrhla Krajčírová.

	„Naposledy to nedopadlo najlepšie,“ pripomenula jej Siváková.

	Ani Wolfovi sa to nepozdávalo. „Musíte to riešiť s políciou. Choďte za Marijou, povedzte jej, čo viete.“

	„Neviem, či si nás vypočuje,“ pochybovala Petra.

	„Ide o Vjeranov osobný záujem, bude počúvať,“ ubezpečoval ju Marek. „Môžem si ešte nechať telefón?“

	Siváková bez váhania súhlasila. Cingálek vypýtal účet, a než ho vyplatil, dievčatá odišli spolu na záchod.

	„Ďakujem,“ povedal Marek, keď zostal sám s právnikom.

	„Za čo?“ nechápal Martin.

	„Že mi pomáhate nad rámec vašich povinností a že sa staráte o ne, keď ja nemôžem.“

	„No včera sa mi to zrovna nepodarilo.“ Pozrel sa Wolfovi do očí. „Vy za ním pôjdete, však?“

	Marek prikývol. „Ale nechcem, aby o tom vedeli. Nenechali by ma ísť samého.“

	„Vaše tajomstvo je u mňa v bezpečí,“ sľúbil mu Martin, kým sa ženy vrátili.


29. októbra 2016 

	 

	Luka v noci po Sandinom náhlom vpáde na jachtu už nemohol zaspať. Pokúšal sa jej dovolať, no nedvíhala. Čakal do rána, než sa vybral do rodičovského domu. Stál na okraji Splitu v tichom prostredí obklopený prírodou, od ktorej bol však jasne oddelený vysokými múrmi. Odkedy sa sem presťahovali, Luka tu strávil takmer desať rokov života, než sa rozhodol osamostatniť. Ak sa to dalo tak nazvať. Býval na otcovej jachte a robil pre neho špinavú robotu. Ale ešte celkom presne nevedel, nakoľko špinavá bola. Poskytoval len priestor a organizoval u seba večierky, na ktoré mu otec z hotela posielal dievčatá a za tými chodili pravidelní klienti. Viac mu nikdy nepovedal.

	Otca našiel sedieť v záhradnom altánku, popíjal kávu a čítal ranné noviny. „Synu, prišiel si sa naraňajkovať? Mama je v dome. Poteší sa, keď ťa uvidí. Choď ju pozdraviť.“

	„Musím s tebou hovoriť,“ povedal Luka, keď si sadol.

	Uvedomoval si, že má málo času, o chvíľu príde mama, preto radšej prešiel rovno k veci. „Odkiaľ sú tie dievčatá, čo pre nás pracujú?“

	Otec prekvapene vypúlil oči. „To si sa prišiel spýtať takto ráno?“

	„Odkiaľ sú?“

	„Rôzne, Ukrajina, Bulharsko, Rusko.“

	Luka sa zhlboka nadýchol. „A pracujú pre nás dobrovoľne?“

	„To čo sú za otázky? Kto ti čo nahovoril?“

	„Odpovedz mi,“ žiadal syn otca rázne.

	Starý Hrvat sa naklonil ku vchodu, zatiaľ bola cesta k altánku prázdna. „Toto je len medzi nami, nehovor nič mame, ale možno niektoré nerobia úplne dobrovoľne.“

	„Ako to?“

	„Prevezieme ich k nám, sľúbime im dobrú prácu v tanečnom klube, potom im ukážeme, o čo naozaj ide, a keď sa im to nepáči, máme na to metódy…“ vravel otec záhadne.

	„To nemyslíš vážne!“ vykríkol Luka.

	„Tichšie! Začuje ťa mama.“

	„Tá by to mala počuť.“

	„Ani sa neopováž,“ varoval ho otec. „Čo i len cekneš, si na ulici. To chceš? Prestaň sa správať ako nevďačná chamraď. Buď sa naješ s rodičmi, alebo vypadni!“


8. júla 2016 

	 

	Juriša sedel na gauči v obývačke. Mal pustený športový kanál, na ktorom práve vysielali súťaž v biliarde, tú si však veľmi nevšímal. Viac ho trápila polievka od susedy, ktorú si až príliš zohrial v mikrovlnke a snažil sa ju jesť iba jednou rukou. Keď sa nakláňal nad nízkym konferenčným stolčekom a po tretí raz si oblial kolená, v duchu sa preklínal, že sa radšej nestrelil do nohy.

	Ozval sa vchodový zvonček, no on nemal náladu vstávať a ísť niekomu otvoriť, a tak len zakričal: „Ďalej!“

	Vošla Marija, v ruke mala tašku s nákupom. Obzerala si ho. Mala pocit, že vyzerá podobne zanedbane, ako keď mal zlé dni. Zasa mal mastné vlasy a na sebe prepotené tričko.

	Jediné, čo bolo na ňom čisté, bol obväz na strelnej rane.

	„Ako sa cítiš?“

	Ukázal jej ošetrené rameno. „Ešte ma to bolí, ale hojí sa.“

	„Priniesla som ti ovocie.“

	Vjeran pozrel na tašku v jej rukách. „Toľko? Vďaka, zložíš to do chladničky?“

	Obišla ho a presunula sa do kuchyne. „Kedy sa vrátiš?“ ozvala sa odtiaľ a zvýšila hlas, aby ju počul.

	Juriša chvíľu neodpovedal. Hrýzol si spodnú peru a premýšľal. Nemal chuť vracať sa do práce, už nikdy. Najmä keď si uvedomoval, že plán, pre ktorý bol ochotný riskovať všetko, zlyhal. Napokon precedil pomedzi zuby: „Ešte neviem. Ako pokračuje prípad?“

	Marija sa vrátila do obývačky. „O tom s tebou chcem hovoriť, ale najprv sa spýtam: nepotrebuješ niečo, keď už som tu?“

	„Som v poriadku, našťastie som to schytal do ľavej.“

	Ležović si sadla na taburetku. „Neviem, kde začať…“

	„Wolfa asi nemáte,“ dedukoval Vjeran.

	„Tvoja teória nevychádza. Vyzerá to tak, že v Splite nezostal,“ tvrdila Marija. „Ale hraniční o ňom vedia.“

	„Je tu, ver mi,“ presviedčal ju aj napriek tomu Juriša. Všimol si, že je nesvoja. „Ale teba trápi niečo iné, mám pravdu?“

	„S vyšetrovaním to nevyzerá dobre,“ oznámila mu opatrne. „Prišli sme o dôležitý dôkaz.“ Vjeran sa zatváril prekvapene. „Čože?“

	„Ten škrabanec, čo si objavil na Wolfovom aute, niekto ho úmyselne poškodil. Kľúčom alebo čím.“

	Juriša oľutoval, že sa snažil nasmerovať vyšetrovanie proti Marekovi. Vtedy sa bál vlastnej viny, ktorá na neho zazerala z prázdnej čiernoty spôsobenej výpadkom pamäti.

	„Skúšala si už zistiť, čo sa stalo s Ninou potom, ako som sa s ňou tú noc stretol ja?“ Ležović sklonila tvár.

	„Tak potom? Treba to preveriť.“

	Mariji zazvonil telefón. Ospravedlnila sa a prijala hovor. Najprv len počúvala, potom odpovedala: „Zastavím sa na stanici, do polhodiny som tam.“ Keď ukončila hovor, vstala z taburetky. „Musím ísť.“

	„Deje sa niečo?“ spýtal sa Vjeran.

	„Nič vážne,“ odbila ho. „Daj sa do poriadku, potom rieš prácu.“

	Jurišovi sa zdalo čudné, že tak náhle zmenila náladu aj postoj, ale nedostal priestor na ďalšie otázky. Zostal sám v dome s chladničkou plnou ovocia.

	 

	Návštevníčky Marije Ležović mali výčitky, že hostiteľke navarili, len aby z nej dostali informácie. Preto sa ďalší deň zastavili aspoň po pizzu. Zložili ju na kuchynskom pulte a takmer okamžite sa okolo nej začali schádzať mačky.

	„Vďaka liekom je to s mojou alergiou lepšie, ale nemôžem sa dočkať, až odtiaľto odídeme,“ poznamenala Petra, keď od seba odháňala pradúcu mačku.

	„Stále nepochopili, že ich nemáš rada,“ zasmiala sa Denisa a poškrabkala ryšavú mačku sediacu pred chladničkou. „Nakŕmim ich.“

	Petra sa oprela o pult. „Ako to spravíme? Čo Mariji povieme?“

	Krajčírová vybrala dózu s mäsom a neisto pokrčila plecami. „Stále neviem, ako na ňu. Je poriadne nepríjemná, keď sa nahnevá.“

	„A nahnevá sa ľahko,“ konštatovala Siváková. „Držme sa faktov, podstatní sú Hrvatovci.“

	„Aj to, čo spravili Sande,“ dodala hovorkyňa.

	Viac času na poradu nemali, už sa otvárali vchodové dvere a do domu sa vrátila majiteľka. Zdalo sa, že je dosť unavená. „Ťažký deň?“ spýtala sa Siváková.

	„Nemôžem o tom hovoriť,“ odbila ju a vzápätí sa vytratila na poschodí.

	„Myslíš, že dostali Mareka?“ zľakla sa Denisa.

	Petra si od nej vypýtala mobil a narýchlo vyťukala text správy: SI V PORIADKU?

	Odpoveď neprichádzala a Marija sa už vracala na prízemie. Siváková pred ňou nervózne schovala telefón.

	Ležović si to všimla. „Deje sa niečo?“

	„Nič,“ presviedčala ju Petra. „Priniesli sme večeru.“ Denisa ukázala na otvorenú dózu s mačacím jedlom.

	„Akurát som sa chystala nakŕmiť mačky.“

	Sivákovej pípol telefón, nenápadne ho skontrolovala a dala znamenie kolegyni, že Marek odpísal.

	Marija sa letmo usmiala, než si sadla k stolu. Jedli potichu a paradoxne práve ona mala potrebu porozprávať sa. Striedavo pozerala raz na jednu, raz na druhú. Nechápala, prečo sa im túžila zveriť. Veď bola presvedčená, že im nemôže dôverovať. Vo všeobecnosti nemala rada ľudí a Vjeran sa stal jedinou svetlou výnimkou v jej živote. Aj on si ju získal postupne, nemal to s ňou vôbec jednoduché. Vytrhla sa z kruhu rozporuplných myšlienok a náhle vstala.

	„Pivo?“ ponúkla ju Denisa. Odmietla. „Idem sa prejsť.“

	„Počkajte,“ zastavila ju Krajčírová. „Musíme vám niečo povedať.“

	„Počúvam.“

	„Pátrali sme po Nininom vrahovi,“ priznala Denisa. „A natrafili sme na spojenie medzi Vjeranom a Lukom Hrvatom.“ Marija sa okamžite zasa dvíhala. „O tom sa nemienim baviť.“ Krajčírová ju chytila za zápästie, dala sa obmäkčiť.

	„Hovorili sme s upratovačkou v hoteli Imperial. Sanda zistila, že tam prevádzkujú nelegálny bordel, asi ju to stálo život,“ vysypala zo seba Denisa narýchlo.

	„To nestačí. Máte dôkazy?“

	„Nie, ale Nine sa možno stalo to isté. Tej noci, keď zomrela, bola u Luku na jachte. Možno tam niečo videla a už ju nenechal odísť,“ dedukovala hovorkyňa.

	Marija pokrútila hlavou. „Vy si nedáte pokoj.“

	Denisa sa rozčúlila. „Ale ani vy by ste si nemali dať pokoj! Oni tam držia tie dievčatá nasilu! Vezmú im doklady a nedajú im na výber! Prečo to nezastavíte?“

	Ležović sa trpko usmiala. „Chcete mi povedať, že na Slovensku nemáte nič podobné?“

	Krajčírová sklopila zrak.

	„Tak potom? Prestaňte ma poučovať, ako si mám robiť robotu!“ nahnevala sa Marija. Zazvonil jej telefón. Skontrolovala displej. Než prijala hovor, zavrela sa v kúpeľni.

	„Nepomohli sme tomu,“ zhodnotila Denisa.

	Petra len schovala tvár do dlaní.

	Obe sa s očakávaním pozreli na Mariju, keď sa vrátila z kúpeľne. „Zostaňte tu. Máme tip na Wolfa, videli ho v prístave,“ povedala a vzápätí sa zarazila, ako to z nej vyletelo.

	„Tak a teraz pôjdete so mnou, aby ste ho nemohli varovať.“


3. júla 2016 

	 

	Nina a Marek kráčali peši z prístavu k apartmánu. Cestou padlo len niekoľko nepríjemných narážok, napokon spolu do cieľa ani nedošli. Odpojila sa od neho v centre mesta. Wolf dorazil do apartmánu, zabuchol za sebou dvere. Nervózne čakal na jej návrat, nechodila. Napokon zasa vstal a odišiel tiež. Túlal sa ulicami, premýšľal, čo spraví. Keď sa upokojil, najedol sa sám v jednej reštaurácii. Naspäť sa vracal po niekoľkých hodinách odhodlaný v pokoji sa s Ninou porozprávať. Našťastie ju už našiel v apartmáne, no namiesto pokojného rozhovoru sa medzi nimi rozpútala hádka. Taká, akú ešte spolu nezažili. Lietali taniere aj tvrdé slová. Niekde v polovici mu bolo jasné, že je medzi nimi definitívne koniec, no aj tak sa neprestali hádať.

	Napokon to uzavrela ona. Zbalila si tašku, ťahala ju za sebou, potom zhodnotila, že jej bude na príťaž. „Vezmeš mi to domov?“

	„A ty kam ideš?“ hľadel na ňu Wolf zaskočene.

	„To teba už nemusí zaujímať,“ odbila ho. „Ozvem sa ti v Bratislave a niekedy si po to prídem.“

	„Ako sa dostaneš na Slovensko?“

	„Vravím, že to už nie je tvoja vec. Vždy som mala piatich ďalších, čo dobehnú, keď zavolám.“

	Tresla za sebou dvermi a Wolf klesol na gauč. Nevedel, či sa má smiať, alebo plakať. Hnev postupne vyprchal a prebili ho iné emócie. Najsilnejší z nich bol strach, najmä keď si položil jednu otázku: naozaj je medzi nimi koniec?

	Nina vyšla na ulicu a z plných pľúc si vydýchla. Cítila, akoby jej zo srdca spadol balvan. Mohla byť zasa sama sebou. Ešte raz sa obzrela, zatúžila sa rozbehnúť a ospravedlniť Marekovi za všetko, čo spravila. Napokon to v sebe potlačila. Zadívala sa na mesiac. Už vtedy vedela, že ju čaká dlhá a náročná noc. Ale že bude jej posledná, to ani netušila.


8. júla 2016 

	 

	Uvedomil si, že za ním chcel ísť od chvíle, keď sa ocitol na slobode, no ako stál na móle pred luxusnou jachtou, váhal. Wolf hľadel na displej Petrinho telefónu a čítal si dookola poslednú správu od nej: SI V PORIADKU?

	Nechápal, prečo sa na seba zlostí za to, že ich oklamal. Robil to len pre ich dobro. Uvedomoval si, že sa na neho budú hnevať? Nie, po dlhom čase ľutoval, že je sám. Na okamih by dal čokoľvek za to, aby v tej chvíli na Hrvatovu jachtu vykročil niekto s ním. Keďže nemal tú možnosť, prichystal nahrávanie na telefóne a odhodlal sa konať.

	Už na mostíku ho zastavil svalnatý muž. „Hej, kam si myslíš, že ideš? Toto nie je turistická loď!“

	„Idem za Lukom,“ oznámil mu Wolf sebavedomým tónom. „Povedz mu, že prišiel Ninin priateľ.“

	Ochrankár sa nezatváril nadšene, no poslal kolegu, aby to preveril. Ten sa vrátil z podpalubia do minúty. „Môže ísť.“ Zaviedli ho do Lukovej kajuty. Vo dverách sa míňal s polonahou dievčinou, ktorá sa nestihla obliecť, a tak si zakryla prsia rukou, zatiaľ čo v druhej zvierala šaty, keď okolo neho zahanbene prebehla.

	„Nevedel som, že máš návštevu, mohol som aj počkať,“ povedal Wolf, keď vchádzal.

	Luka ležal na posteli s rozpaženými rukami. Zjavne bol nahý. Nehanbil sa, hoci ho zakrývala len tenká plachta.

	„Pre teba si vždy čas urobím.“

	„Hovoríš, ako keby sme boli starí priatelia.“

	„Niekedy máš ten pocit z muža, s ktorým si mal spoločnú ženu.“

	Wolf vedel, na čo Hrvat naráža. Na okamih ho ovládla túžba udrieť ho rovno do tváre, alebo ešte lepšie, zaslúžil by si podpásovku do brucha. Nechcel sa dať rozladiť. Radšej zmenil tému. „Dnes večierok nebude?“

	Luka sa zatváril pobavene. „Ak sa chceš zabaviť, zastav sa zajtra.“

	„Bál som sa, že nedostanem pozvanie.“ Wolf vykročil bližšie k nemu, hneď sa pohol aj ochrankár za ním. „Vari sa ma bojíš?“

	Hrvat vstal z postele a natiahol si trenírky. „To nie. Ale potrebujem svedkov. Kto mi dosvedčí, že som ti nevrazil prvý?“ Marek myslel na nahrávanie a podišiel ešte bližšie, aby mikrofón zachytil aj druhý hlas. „Prišiel som sa len porozprávať.“

	„A o čom? O našej spoločnej dáme?“

	Wolf sa musel ovládať. „O inej dáme. O Sande.“

	Luka okamžite zmenil náladu. Úsmev sa mu vytratil z tváre a nahradil ho náznak hnevu. „Čo už len ty o nej vieš?“

	„Mám pocit, že ju poznám viac než dosť,“ domnieval sa Marek. „Viem, že s tebou spávala a že jej bolo na vracanie, keď zistila, čo si zač.“

	Luka ťažko dýchal, na krku sa mu zjavila pulzujúca žila.

	„Záležalo ti na nej aspoň trochu? Váhal si, keď si sa jej musel zbaviť, aby si ochránil váš špinavý biznis?“

	„Vieš hovno!“

	Wolf predpokladal trochu inú reakciu. „Takže mi to nepotvrdíš? Jedna slečna, čo pre vás pracuje, ak sa tak dá nazvať otrokárstvo, je ochotná proti vám svedčiť.“

	„Trepeš bludy!“ Hrvat už nad sebou strácal kontrolu.

	„To uvidíme,“ utrúsil Marek, stále to nebol ochotný vzdať. „Povedz mi však, prečo Sanda? Ty zjavne môžeš mať v posteli každú, ktorú chceš. Bolo to preto, lebo bola žena policajta? Máš na ne slabosť? Zvykol si si na ne, a preto si šiel aj po Nine?“

	„Vieš hovno, drž už hubu!“

	„Odpovedz mi!“

	Ochrankár videl, že jeho šéfovi dochádza trpezlivosť. Chcel zasiahnuť, no Luka ho zastavil. „Sanda bola iná ako všetky ženy.“

	„Máš aspoň výčitky za to, že si ju zabil?“ rýpal doňho Wolf.

	„Ja som ju nezabil! To ten jej tupý žiarlivý policajt! Tvári sa ako svätuškár a všetci mu to veria, lebo je to fízel! Ja som ju miloval, ty policajný idiot!“

	Marek na neho prekvapene hľadel.

	„Vieš ty vôbec, čo to je? Myslíš, že si ľúbil tú svoju?“ pokračoval pre zmenu Luka. „Veď si ju ani nepoznal! Tušil si vôbec, že je to kurva? Taká luxusná, ale kurva. Chrápala s mužmi za peniaze a ešte si to aj užívala!“

	„Čo si to povedal?“ nahneval sa Wolf, zahnal sa po Hrvatovi a jednu mu vrazil.

	Chudý blondiak skončil na zemi a Mareka okamžite zdrapil ochrankár.

	„Vyraz ho odtiaľto! Okamžite!“ kázal mu Luka, zbierajúc sa z podlahy.

	Muž neváhal a vytlačil Mareka z kajuty. „Pôjdem aj sám,“ tvrdil mu, no ochrankár ho nepúšťal, až kým ho neposotil von z lode. Nedal si ani toľko námahy, aby ho zaviedol k mostíku, hodil ho rovno do vody.

	Marek sa spamätal a vyplával na hladinu. Keď pozrel hore, všimol si, že na móle už stojí Marija Ležović. Vyšiel po schodíkoch a dvíhal ruky nad hlavu na znamenie, že sa vzdáva. No skôr ako sa stihol postaviť, ho uzemnila a nasadila mu putá.

	„Počkajte!“ kričal Wolf. „Vo vrecku mám Petrin telefón.“

	Ako ho viedli k policajnému autu, zbadal Sivákovú a Krajčírovú na zadnom sedadle druhého vozidla. „Petra, diktafón!“ vykríkol tesne predtým, ako ho strčili dovnútra.


29. októbra 2015 

	 

	Luka na otcovu výzvu vstal a odišiel z rodičovského domu. Vrátil sa na jachtu, zavrel sa do kajuty. Skontroloval sejf, v ktorom mal odložené úspory. Spočítal, že spolu je to takmer tridsaťtisíc eur a niekoľko desiatok tisíc kún. Horlivo rozmýšľal, až sa rozhodol konať.

	O dvadsať minút búchal na dvere Sandinho domu. Prišla mu otvoriť rozospatá, ležala v posteli po nočnej. „Čo tu chceš? Povedala som ti, že som s tebou skončila.“

	„Si sama?“

	Prikývla. „Vjeran je už v práci.“

	„Pusti ma dnu, musím s tebou hovoriť.“

	Sanda na ňom videla, že je v šoku. Nechápala, no napokon ho nechala vojsť. „Čo sa deje?“

	„Mala si pravdu,“ hovoril prechádzajúc sa po obývačke, zatiaľ čo ona si sadla. „Žil som v rozprávke, bol som naivný, nemal som ani šajnu.“

	„Ako to myslíš?“ dožadovala sa vysvetlenia Sanda.

	„Tie baby, čo pre nás robia, sú donútené.“

	„Ja som to vedela!“

	„Ale ja nie. Inak by som to nerobil, prisahám,“ tvrdil Luka.

	Sanda držala pery spojené v prísnej rovnej čiare. „Pomôž mi skončiť to.“

	„Ty si sa zbláznila,“ vysmial ju. „Nemáš ani potuchy, čo je môj otec zač. Zbaví sa každého, kto ho ohrozí, aj vlastného syna.“

	Sanda vstala. „Potom choď preč, nemám s tebou o čom hovoriť.“

	Luka k nej podišiel a chytil ju za plecia. „Ja s tým končím, prisahám. Zbalíme sa, pôjdeme niekam ďaleko odtiaľto a začneme odznovu. Mám odložené nejaké peniaze.“

	„Ty si sa zbláznil.“

	„Zbláznil, ale do teba. Ty si všetko, čo chcem. Nemusíš sa ani rozvádzať, ja papier nepotrebujem. Stačíš mi ty.“

	Hľadela mu do očí, pochopila, že to myslí vážne. „Nemôžem…“

	Položil jej prst na pery. „Rozmysli si to. Ak sa rozhodneš so mnou odísť, budem pripravený.“ Pobozkal ju a vybehol z domu.


8. júla 2016 

	 

	Siváková vybehla z auta a doslova sa doprosovala telefónu. Marija na ňu nechcela reagovať. Pochopila, že ak on mal jej mobil, boli v kontakte počas jeho úteku. Marija ho skontrolovala. Nedal sa zapnúť, bol nefunkčný. Škodoradostne ho odhodila. „Potrebujete nový.“ Nechala Slovenky v prístave a odišla na policajnom aute.

	Denisa zdvihla mobil zo zeme. „Toto je riadna starina, o veľa si neprišla. Kontakty sa možno ešte dajú zachrániť.“

	„Nejde o telefón,“ pokrútila Siváková hlavou. „Marek naň asi nahral rozhovor s Lukom. Možno sa mu priznal.“

	„Možno sa dá ešte zachrániť,“ uvažovala Krajčírová nahlas. „Niekde som to videla, že musíš vytiahnuť baterku aj kartu a nechať ho vysušiť.“

	„Na čo potom čakáš?“ Petra si od nej vzala mobil a na mieste ho začala rozoberať na časti.

	„Poďme naspäť do Marijinho domu, kým nás nevyhodí, skúsime to urýchliť fénom na vlasy,“ navrhla Denisa.

	Niektoré mačky sa zľakli, keď dovnútra vpadli ako jednotka rýchleho zásahu. V kúpeľni márne hľadali fén, Denisa musela z kufra vybrať cestovný. Sušili mobil z každej strany, no ani keď boli hotové, nedovolila Krajčírová kolegyni, aby ho zasa zložila. „Počkaj ešte chvíľu.“

	Petra si nešťastne sadla na stoličku v kuchyni. „Čo budeme robiť, keď sa to nepodarí?“

	„Mysli pozitívne,“ pohladila ju po chrbte Denisa. Sivákovej na kolená vyskočila mačka, no tentoraz ju od seba neodháňala. Hladila ju a mačka jemne priadla. Ten zvuk zvláštne tíšil jej negatívne myšlienky. „Vedela si, že mačky pradú, aby sa samy upokojili?“

	„Funguje to, však?“

	Petra prikývla.

	„No vidíš, ty si k tým mačkám ešte nájdeš cestu,“ povzbudila ju Krajčírová. „Ale prosím ťa, neprežeň to, desať je veľa. Do takéhoto domu si nemôžeš doviesť ani návštevu, a už vôbec nie milenca. Ale asi keď si už taká pokojná, tak toho milenca ani nepotrebuješ…“

	Siváková na ňu zazrela. „To nie je vtipné.“

	„Uvidíme, keď ťa prídem navštíviť o niekoľko rokov.“ Denisa skontrolovala súčiastky telefónu rozložené na stole.

	„Myslím, že ho už môžeme zložiť.“

	Petra sa zbavila mačky, ktorá jej v lone už zaspávala. Bola netrpezlivá, ani nenasadila naspäť zadný kryt. Vrátila dovnútra len kartu a baterku, ale viac nebolo treba. Poriadne zatlačila vypínacie tlačidlo a v duchu sa modlila. Displej sa po niekoľkých sekundách rozsvietil.

	„Tak predsa nebudeš potrebovať nový,“ potešila sa Krajčírová. „Aj keď podľa mňa tento už patrí do šrotu.“ Sivákovej chvíľu trvalo, než našla miesto, kam sa ukladajú nahrávky z diktafónu. Sama túto aplikáciu nikdy nevyužila. Na jej prekvapenie tam boli až dve nahrávky s iným dátumom. Pustila tú, ktorá bola uložená v ten deň. Obe ženy sa museli nakloniť k mikrofónu, aby zachytili hlasy tlmené Marekovými nohavicami. Počúvali so zatajeným dychom. Keď sa nahrávka skončila, pozreli v šoku na seba. Posledné dve minúty si museli vypočuť ešte raz.

	Denisa kvočala, keď sa prehrávanie opäť vyplo, sadla si na dlážku. Mysľou jej rezonovala jediná informácia. „Nina bola štetka?“

	„A Luka nezabil Sandu,“ dodala Petra.

	„Ty mu veríš?“ pozrela na ňu kolegyňa, sediaca pod ňou, prekvapene.

	Siváková si pustila rozhovor z diktafónu odznovu. „Potrebovala by som ho vidieť, keď to hovoril, ale z hlasu to je počuť, ten šok a hnev sú úprimné. On ju ľúbil.“

	„Prečo mu potom šiel po krku Juriša, ak si zabil vlastnú ženu?“

	„Možno sa mu chcel pomstiť za to, že mu zviedol manželku, možno len potreboval ukázať na iného podozrivého.“

	„Takže Vjeran je vrah?“ uisťovala sa stále prekvapená Denisa.

	„Vyzerá to tak,“ prikývla Petra.

	„A čo Nina? Aj ju zabil on?“

	„To už neviem…“

	 

	Z prístavu viezli Wolfa rovno do väzenia. Marija sa postarala o to, aby sa cestou nikde nezdržovali. Na výsluch ho vezmú na druhý deň, teraz nebudú budiť tlmočníčku. Marek sa však dožadoval, aby s ním hovorila. „Počúvajte ma, Luka nezabil Sandu.“

	„To vám povedal on?“ reagovala Ležović pohŕdavo.

	„Vypočujte si nahrávku, ktorú má Petra, pochopíte.“

	„Akú nahrávku?“

	Marija sa zasmiala a on pochopil. Žiadna nahrávka nie je. Marek sa sklamane oprel o sedadlo a pozrel von oknom.

	Zastali pred vysokým kamenným múrom. Policajt pomohol spútanému Wolfovi z auta a spolu s Marijou ho odprevadili až za brány väzenia.

	„Skúste sa vyspať, zajtra vás čaká ťažký deň,“ rozlúčila sa s ním Ležović, keď mu dávala dolu želiezka. Neodpustila si nepríjemne ironický tón.

	Mareka sa ujal väzenský strážca, ktorý ho prinútil, aby sa vyzliekol. Absolvoval nepríjemnú prehliadku, dostal väzenský úbor na prezlečenie. Jeho rifle a tričko hodili mokré do vreca v sklade s osobnými vecami väzňov.

	Skončil vo vyšetrovacej väzbe, kde bol celkom sám. Štyri steny, zamknuté dvere, žiadne okno. Len jedna úzka nepohodlná posteľ so železnou konštrukciou a tenkým matracom. Ľahol si na ňu a pohľad uprel do stropu.


3. júla 2016 

	 

	Split bol odrazu oveľa smutnejšie miesto, keď sa v ňom Nina pohybovala osamote. Sadla si na lavičku a rozmýšľala, čo spraví. Potrebovala nájsť niekoho, kto po ňu príde zo Slovenska do Chorvátska. Nechcela tú cestu absolvovať s Wolfom, na to bola príliš hrdá. Keď za sebou naposledy zavrela dvere, rozlúčila sa s touto možnosťou. Dokonca sa nechcela vracať ani po mobil, ktorý zabudla v apartmáne, aj keď by sa jej práve ohromne hodil. Radšej lovila v pamäti číslo, ktoré poznala naspamäť. Vtedy jej zišiel na um niekto ideálny.

	Odchytila si na ulici mladíka na skejtborde. Ochotne jej požičal telefón, aby si z neho zavolala. Keď sa ozval volací tón, zhlboka sa nadýchla. Pripravovala sa na malý herecký výkon.

	„Ahoj, neruším ťa?“ vzlykala do telefónu.

	„Čo sa stalo?“ ozval sa vydesený hlas z druhej strany. „Ty plačeš?“

	„Rozišli sme sa. Nemám sa ako dostať domov.“

	„Kde si?“

	„V Splite.“ Odmlčal sa.

	„Povedz, že prídeš,“ žobronila Nina do telefónu.

	„Jasné, že prídem,“ uistil ju. „Ale budem tam najskôr nadránom.“

	„Ďakujem, nevieš, čo to pre mňa znamená.“

	Dohodla sa s ním, že ju príde vyzdvihnúť do prístavu. Vrátila mladíkovi mobil. Zostávalo jej už iba vymyslieť, ako a kde strávi noc. Pozrela sa do peňaženky. Mala so sebou dosť hotovosti, aby prečkala v nejakom bare. Veď ju aj tak zaručene niekto pozve na drink. Vtedy objavila Lukovo číslo.

	Opäť zastavila chalana, ktorý už predvádzal triky na skejtborde v snahe zaujať ju. „Môžem si od teba poslať ešte jednu správu?“


8. júla 2016 

	 

	Čakali ju ako na ihlách. Keď sa Marija Ležović vrátila domov, Petra s Denisou na ňu doslova skočili. Najprv s nimi odmietla hovoriť, nechcela ich vyhodiť na ulicu, no zjavne sa na ne hnevala. Najradšej by sa pred nimi zavrela do izby na poschodí. Takmer tak aj spravila, no predsa jej to nedalo. Otočila sa k nim, keď už kráčala po schodoch. „Vy ste mi klamali.“

	„Mrzí nás to,“ ospravedlňovala sa Denisa. „Nemali sme na výber. Snažíme sa dokázať, že Marek je nevinný. Povedal vám, že ho Vjeran donútil ujsť?“

	„Čože?“ reagovala Marija prekvapene. „Ako?“

	„Dal mu dolu putá, pustil ho. Keď Marek odmietol, namieril naňho zbraň,“ hovorila Krajčírová horlivo. Miestami si nestíhala spomenúť na slová v nemčine. „Potom sa sám postrelil. To sa predsa musí dať dokázať, nie? Ja na to nie som expert, ale podľa nejakého uhla zbrane, priestrelu, ja neviem.“

	Vyšetrovateľka zišla o schod nižšie. „Prečo by to robil?“

	„Mysleli sme si, že sa chce pomstiť Lukovi,“ odvetila Denisa. „Ale… asi je to vrah. Podľa Hrvata zabil svoju ženu.“ Marija sa chytila zábradlia. No nie preto, že by mala problém s rovnováhou. Potrebovala len niečo poriadne stlačiť.

	„Sandu? Vy ste sa zbláznili alebo ste také sprosté? To povedal Hrvat a vy tomu veríte?“

	Petra zachytila Denisin pohľad. „Som kriminalistická psychologička a študovala som správanie ľudí. Dokážem z hlasu rozoznať, či človek klame. Luka na tej nahrávke hovorí pravdu, vypočujte si ju sama.“ Hovorila po slovensky a Krajčírová prekladala do nemčiny.

	„Kriminálna psychologička? Chcete mi nahovoriť, že Vjeran zabil aj tú vašu kamarátku?“

	„Chceme, aby ste si vytvorili názor. Vypočujte si tú nahrávku a uvidíte,“ presviedčala ju znovu Krajčírová.

	Ležović zišla zo schodov. Petra jej podala telefón a pustila prehrávanie. Keď sa skončilo, Marija vrátila mobil majiteľke. „Prd som počula, toto na súde neobstojí. Čo povedal?“ Siváková jej zasa vtískala telefón. „Veď mi to preložte.“

	Denisa tlmočila do nemčiny Lukove slová: „Vraví, že Sandu nezabil, že ju miloval. Tvrdí, že to spravil Vjeran.“

	Chorvátka zostala chvíľu ticho, no jej názor sa napokon nezmenil. „Hrvat je obyčajný klamár a zločinec!“

	S týmito slovami sa zavrela v izbe. Bola vyčerpaná po náročnom dni, no hlavu mala plnú zmätených myšlienok. Ležala na chrbte s otvorenými očami. Civela do prázdna, načúvala tichu. Potrebovala sa s niekým poradiť, no nemala sa na koho obrátiť. Jediný človek, ktorému verila, bol Vjeran.


9. júla 2016 

	 

	Druhý deň ráno po príchode do práce Marija vedela, čo ju čaká. Musela vybaviť kopu papierovačiek, ktoré súviseli s chytením Mareka Wolfa, potom sa chcela pokúsiť doplniť medzery vo vyšetrovaní. Napokon prednosť pred povinnosťami dostalo niečo iné. Vytiahla z archívu spis z minulého roka, prípad zmiznutia Vjeranovej ženy.

	Študovala výpovede jej známych, kamarátok a kolegov, podrobne čítala výpoveď Jurišu aj Hrvata. Prelistovala sa k záznamu z obhliadky Vjeranovho domu a Lukovej jachty. Záver z komplikovaného vyšetrovania bol bezvýsledný, Sanda vtedy zmizla bez stopy a nikde nenašli ani náznak, že by bola zavraždená. Ak to niekto spravil, bol to profesionál, ktorý dobre vedel, čo robí a ako sa má zbaviť dôkazov. Mafián alebo policajt?

	Marija schovala spis do zásuvky a ponáhľala sa ďalej.

	Keď vyšla z kancelárie, zisťovala, kto má na starosti prevoz Wolfa z väzenia.

	Na okamih uvažovala, že sa pustí do vypisovania papierov. Keďže tam teraz nebol ani Vjeran, aby ju za to pokarhal, poverila tým niekoho z podriadených.

	 

	Cingálek patril na Slovensku k právnickej špičke. Podarilo sa mu vyhrať už nejeden zdanlivo vopred prehratý prípad, no s Marekom Wolfom to mal obzvlášť ťažké. Keby tým nerobil službu Denise, dávno by zdvihol kotvy. Nevyslovil to nahlas, ale už si bol istý, že tento klient mu preruší rad víťazstiev.

	Sedel na súde v Splite. Letmým pohľadom skontroloval mladého prokurátora, ktorý sa spokojne usmieval pred začiatkom pojednávania. Martin cítil Wolfovu nervozitu. Nemali veľa času, aby prebrali postup, ktorý pripravil, preto sa mu ani nemohol čudovať. Sám nemal istotu vo vlastnom pláne, no musel upokojiť aspoň klienta. „Bude to v poriadku.“ Vtedy sudca Slavko Duvrijak začal pojednávanie. Položil obom stranám procesu tradičné otázky, potom sa zahľadel na Mareka. „Vidím, že sme mali na vás dať väčší pozor.“

	Cingálek sa ozval. „Vážený súd, dnes sme prišli dokázať predovšetkým to, že útek nielenže nebol nápad Mareka Wolfa, ale musel sa naň dať proti svojej vôli.“ Sudca prekvapene zdvihol obočie. „Navrhujem vypočuť obvineného.“

	Duvrijak prikývol a poučil Mareka o jeho právach.

	Wolf za sprievodu uniformovaného policajta predstúpil pred sudcu. Zhlboka sa nadýchol. Pohľadom hľadal medzi prítomnými Petru a Denisu.

	Cingálek vstal. „Môžete nám povedať, čo sa stalo v noci počas vášho prevozu do väzenia?“

	„Nastúpil som do auta k Vjeranovi Jurišovi, ktorý ma osobne viezol,“ začal Marek. „Cestou zastal, dal mi dole putá a povedal mi, že môžem ísť. Odmietol som. Presviedčal ma, aby som vystúpil. Keď som stále odmietal, vytiahol na mňa zbraň. Strelil do sedačky ako varovný výstrel. Dal som sa pred ním na útek. Až potom padol aj druhý výstrel. Vrátil som sa, aby som zistil, čo sa stalo. Juriša krvácal, postrelil sa.“

	Právnik spokojne prikyvoval. „Prečo ste nezostali na mieste?“

	„Vedel som, ako to bude vyzerať.“ Wolf pozrel na sudcu, ktorý ho pozoroval. „Podľa vás som mal na výber?“

	Prokurátor vstal. „Pán Wolf, povedal vám pán Juriša, z akých dôvodov vás pustil na slobodu, ako hovoríte vy, proti vašej vôli?“

	„Mal vedľajší motív. Chcel ma nahuckať proti Lukovi Hrvatovi, ktorého som podozrieval z Nininej vraždy. Chcel sa mu pomstiť…“

	Prokurátor mu skočil do reči. „To sú slová Vjerana Jurišu?“

	Marek pokrútil hlavou. „Priamo mi to nepovedal.“

	Cingálek predstúpil pred sudcu. Vedel, že u neho nepochodí s teóriami o pomste. Musel sa držať dôkazov. „Policajná správa potvrdzuje, že na mieste došlo k dvom výstrelom, pričom prvý náboj skončil v sedačke. Preto by sme chceli požiadať o súdnu expertízu strelného poranenia Vjerana Jurišu, aby sme potvrdili výpoveď môjho klienta.“

	„A to už ako?“ nechápal prokurátor.

	„Ak sa Juriša postrelil sám, musel tak urobiť zblízka a pod iným uhlom, ako keby na neho strieľala iná osoba.“

	Duvrijak zvážil návrh obhajoby. „Nariaďujem podrobiť ranu expertíze.“

	Cingálek sa so zadosťučinením pozrel na prokurátora. Ten nebol taký nadšený, no proti rozhodnutiu sudcu ďalej neprotestoval.

	Duvrijak pokračoval. „Počkáme na výsledok. Zasadnutie odročujem na termín desiateho júla o jednej hodine popoludní. Dovtedy dôjde k prešetreniu pána Wolfa a budeme môcť pokračovať.“

	Sudca vyzval prítomných, aby opustili pojednávaciu miestnosť. Petra a Denisa sa ponáhľali dopredu, no Wolfa už odvádzal uniformovaný policajt. „Preverte Vjerana, prosím,“ žiadal ich na diaľku. „Zistite, čo robil potom, keď Sanda zmizla. Ak ju zabil, musel sa niekde zbaviť tela.“

	„Čo teraz?“ obrátila sa Denisa na Cingálka.

	„Musíme počkať, či sa potvrdí Marekova verzia. Ak nie, budeme bojovať o jeho vydanie na Slovensko, aj keď to bude komplikované.“

	„Ale musíme dokázať jeho nevinu,“ pripomenula právnikovi Petra.

	Ten pre ne stále nemal uspokojivú odpoveď. „Ak expertíza ukáže, že sa Vjeran postrelil, možno sa konečne prizná.“ Práve okolo nich prechádzal prokurátor, Martin ho nasledoval. „Prepáčte, musím niečo vybaviť, počkáte ma?“

	Denisa si hrýzla spodnú peru. „Nemôžeme sa spoliehať na toho ich experta.“

	„Čo chceš robiť?“ spýtala sa Petra.

	„Marek chcel, aby sme preverili, čo sa dialo s Vjeranom po Sandinom zmiznutí.“

	„Ale kto nám s tým pomôže? Marija? O tom pochybujem.“ Krajčírová si spomenula na kriminalistu, ktorý jej o Vjeranovi povedal viac. „Viem o niekom. Skočíme na políciu.“

	 

	Mariji sa ozval prokurátor, ktorý jej oznámil rozhodnutie sudcu. Sľúbila mu, že objedná experta na zhodnotenie Vjeranovej strelnej rany. Zavrela sa do kancelárie. Chcela sa vrátiť k povinnostiam, no rušili ju pribúdajúce otázky. Vyžiadala si preto od fotografa zábery, ktoré spravil na mieste činu a v nemocnici po Wolfovom úteku. Vtedy jej z vrátnice oznámili, že za ňou prišli ženy zo Slovenska. Iba ich odbila, nemala na ne čas ani chuť. Obzerala si fotky strelnej rany aj zápis lekára, ktorý mal v ten večer službu, no sama nechcela robiť žiadne závery. Zavolala preto na policajta, ktorému v to ráno posunula papierovačky.

	Ten sa jej bál, preto dobehol hneď, ako zistil, že ho zháňa. Už vo dverách sa ospravedlňoval. „Prepáčte, ešte to nemám, ale poponáhľam sa, do hodiny máte všetko na stole.“

	„Poď sem,“ nariadila mu.

	„Nehnevajte sa na mňa,“ zdráhal sa. Zvýšila hlas. „Poď sem!“

	Policajt cítil, že nemá na výber. Prikročil až k stolu. Podala mu fotografiu Vjeranovho ramena. „Čo vidíš?“ Zahľadel sa. „Strelnú ranu.“

	Potom mu posunula lekársky zápis. „Čítaj.“

	Mladý policajt dokument v strese rýchlo prebehol.

	„Čo si sa dozvedel?“ chcela vedieť Marija, keď jej ho vracal.

	„Nič podstatné,“ odvetil.

	„Hovor, čo tam píšu!“ nútila ho, akoby záznam sama nečítala.

	„Čistý priestrel, bez komplikácií, ľahký priebeh hojenia…“

	„Ako to na teba pôsobí?“

	„Prosím?“ nechápal policajt.

	„Čistý priestrel, priamy uhol,“ opakovala Ležović. „Takto by si to spravil, keby si sa sám postrelil, nie?“

	Tváril sa vydesene. „Čože? Vy si myslíte, že Vjeran si to spravil sám? Prečo by to robil?“

	„Otázky teraz kladiem ja,“ zastavila ho. „Takže?“

	„Keď sa nad tým zamyslím,“ váhal policajt. „Ak by som sa mal postreliť, urobím to presne takto. Aby guľka nezasiahla kosť a neuviazla vnútri. Priamo, aby som čo najmenej riskoval. Ak sa dá niečo také nazvať bezpečným postupom.“

	„To je všetko,“ ukončila rozhovor Marija.

	Policajt na ňu vystrašene hľadel, akoby sa chcel niečo opýtať, ale nevedel, ako to má spraviť.

	„Povedala som, že môžeš ísť.“ Pochopil a otočil sa, ešte raz ho zastavila. „A dobrá práca. Nie nadarmo som si ťa vybrala, viem, že máš potenciál.“

	Mladý policajt si uvedomil, že Marija Ležović, ktorá ho dva roky vystavovala peklu a šikane, ho prvýkrát pochválila. „Ďakujem,“ odvetil s úsmevom, než odišiel.

	Marija však po jeho odchode nemala dôvod na úsmev. Ak je to aj pravda, čo to znamená pre Vjerana? Vytiahla Sandin spis zo zásuvky a začala ho študovať odznova. Žiadne dôkazy, žiadne telo, žiadni svedkovia. Len dvaja rivali v láske ako hlavní podozriví.

	Marija zavrela spis a privrela viečka. Rozhodla sa staviť na vlastné spomienky na to, čo sa vtedy odohralo. Spravil Vjeran niečo podozrivé?

	Zrazu otvorila oči a vyľakane hľadela do prázdna. Spomenula si na jeden podstatný detail, ktorý vtedy nepreverila, lebo jej ani na um nezišlo, že by Vjeran mohol byť podozrivý. Ale čo ak?


3. júla 2016 

	 

	V bare na kraji splitského prístavu strávila Nina osamote takmer hodinu. Najprv sa rozprávala s barmanom, no ten na ňu pôsobil ako mudrlant s podrezaným jazykom. Rýchlo ju prešla chuť na konverzáciu, v ktorej on striedal cudzie jazyky, len aby na ňu zapôsobil. To jej mohol radšej posunúť drink zdarma. Obzerala sa po niekoľkých zákazníkoch roztrúsených v poloprázdnom priestore, než si vytypovala osamoteného muža sediaceho v rohu s fľašou rakije.

	Podišla k nemu s drinkom v ruke. „Hovoríš po anglicky?“

	Zdvihol k nej pohľad. Z fľaše už ubudla štvrtina a zjavne skončila v ňom. „Môžem ti pomôcť?“

	„Len na niekoho čakám a lepšie by sa mi čakalo v spoločnosti.“

	Nešikovne odsunul od stola stoličku. „Nech sa páči.“

	„Ty niekoho čakáš?“ spýtala sa Nina vzápätí. Mávol rukou. „Za mnou už nikto nepríde.“

	„To znie veľmi pesimisticky,“ usúdila.

	„Odradil som ťa?“

	„To nie.“

	„Tak potom je všetko v poriadku.“ Muž si nalial ďalšie poldeci a ponúkol aj Ninu. Hľadela na prázdny pohár od miešaného nápoja, posunula ho bližšie k nemu. „Odkiaľ si?“ opýtal sa, keď si pripili.

	„Zo Slovenska.“

	„Na dovolenke?“ Nina prikývla.

	„A sama?“

	„Už sama,“ priznala. „Pred chvíľou som sa rozišla s priateľom.“

	„Na koho potom čakáš?“

	„Na…“ zaváhala. „Na známeho.“

	Opäť si nalieval. „Aj ja som o niekoho prišiel. O ženu, ešte minulý rok.“

	„Čo sa stalo?“ vyzvedala Nina.

	„Nechala ma. Našla si mladšieho. Ja už ani neviem, kde sa stala chyba.“ Pozrel sa na ňu, cítila z neho hlboký smútok. „Vlastne viem. Nemohli sme mať deti.“

	„Nemusíš mi to hovoriť, ak nechceš,“ zastavila ho. Vlastne skôr dúfala, že s tým prestane.

	„To už ani iné nebude,“ povedal príkro. „Snažili sme sa strašne dlho. Zakaždým potratila. Ona to vzdala, ja nie. Ale mal som to nechať tak…“

	Nina na okamih oľutovala, že si sadla práve k tomuto mužovi. Keď ho nechala rozprávať, pocítila, že ich niečo spája. Obom niečo v živote chýba, no zatiaľ čo on o to prišiel, ona to nikdy ani nemala.


9. júla 2016 

	 

	Denisa sa na vrátnici nahlásila ako návšteva Marije Ležović. Tá jej odkázala, že na ňu momentálne nemá čas, no ona sa dovnútra dostala s tvrdením, že na ňu rada počká. Aj tak šla za niekým iným.

	Petra ju nasledovala s miernymi obavami. „Za kým to vlastne ideme?“

	„Za policajtom, čo mi predtým porozprával o Vjeranovi a Lukovi,“ odvetila Denisa.

	„Vieš, ako ho nájdeme?“

	Hovorkyňa sa zamyslela. „Vlastne sa mi nepredstavil.“ Petra prevrátila oči, ale radšej už nič nepovedala.

	Prešli na poschodie a Krajčírová každého na chodbe sledovala skúmavým pohľadom, až kým k nej neprikročil mladý policajt. „Tražite li nekoga?“ Hľadáte niekoho?

	Denisa sa mu snažila vysvetliť, že hľadá jeho kolegu, pričom nevedela jeho meno ani pozíciu, na ktorej pracuje. Policajt zasa nehovoril dobre po anglicky, a tak si pomáhala rukami. „Je asi takto vysoký, chudý, tmavé vlasy, na bokoch kratšie. Môže mať tak… tridsať.“

	Mladík len krútil hlavou. Denisa však mala šťastie. Kútikom oka zachytila, ako muž, s ktorým chcela hovoriť, kráča po chodbe. Než na neho stihla zavolať, stratil sa za dverami. Rozbehla sa za ním. Keď otvorila tie isté dvere, s prekvapením na ňu hľadel iný chlapík, umývajúci si ruky.

	Takmer stuhla od hrôzy. Rýchlo sa stiahla.

	Petra sa na ňu pobavene dívala. „Ty si vbehla do mužských záchodov?“

	„Veď na dverách nič nie je,“ vyhovárala sa Denisa, no Siváková jej ukázala jeden z typických symbolov označujúcich pánske toalety. „Nevšimla som si to.“

	Kriminalista, ktorého hľadali, vyšiel zo záchodov. Najprv bol prekvapený, že vidí Denisu, no rýchlo sa spamätal.

	„Dobrý deň,“ pozdravil a kráčal ďalej.

	„Môžeme s vami hovoriť?“ oslovila ho Krajčírová. Zastal. „O čom?“

	„Ide o Vjerana.“

	„Už som vám všetko povedal,“ tvrdil nervózne.

	„Máme podozrenie, že zabil Sandu,“ prezradila mu Denisa pošepky.

	Jeho to však zjavne nevyviedlo z miery. Váhal a obzeral sa. Na chodbe práve nebol nikto okrem nich. „Poďme von.“ Vyšli na ulicu, kde ich kriminalista zaviedol za roh. „Odkiaľ to máte?“

	„Povedal nám to Luka Hrvat,“ oznámila mu Krajčírová.

	„Tak to sa ani nečudujem,“ povedal. „Presne ako keď Sanda zmizla.“

	„Je možné, že hovorí pravdu?“

	Mykol plecom. „Vtedy sa šepkalo kadečo a Vjeran si nepridal tým, ako sa spustil. Ale zasa nemal nenormálnu reakciu ani na chlapa, ktorého žena spávala s iným a zrazu sa stratila.“

	„Aký bol Vjeran predtým, ako sa to stalo?“ ujala sa slova Petra. „Mal sklony k násiliu?“

	Zasekol sa, akoby nerozumel, no v skutočnosti sa mu tá otázka len zdala irelevantná. „Iba ako každý zdravý policajt.“

	„Nikdy predtým nedošlo k žiadnemu incidentu?“ uisťovala sa Siváková.

	Kriminalista sa zamyslel. „Raz zbil jedného podozrivého, ale to bol sviniar, znásilnil mladé dievča. Počkať, to sa stalo až potom… neviem, či sa to počíta.“

	„Ale áno,“ prikývla Petra. „Bol to ojedinelý incident?“

	„Vtedy sa už spustil, ťažko hodnotiť čokoľvek, čo spravil potom,“ hovoril policajt neisto. Vykukol spoza rohu a všimol si, že z budovy vyšla Marija Ležović. „Musím už ísť,“ oznámil im a zaraz sa vytratil.

	 

	Marija potrebovala vzduch, zamierila von. Prešiel okolo nej kriminalista so sklopeným zrakom, sotva ju pozdravil a čo najrýchlejšie sa jej stratil za chrbtom. Takmer ho nezaregistrovala, aj tak ho nikdy nemala v láske. Premýšľala, čo spraví. Zasa mala potrebu sa s niekým poradiť. Toto však už nemohla rozoberať so žiadnym kolegom. Už vôbec nie s tým, na ktorého by sa obrátila za iných okolností.

	Sama nechápala prečo, no spomenula si na Slovenky. Šla sa na ne spýtať recepčnej. Tá jej prezradila, že len pred niekoľkými minútami odišli. Vtom sa zjavili priamo pred ňou.

	„Musím s vami hovoriť!“ vyhŕkla na ne okamžite.

	Petra a Denisa na seba prekvapene pozreli. „O čo ide?“

	„Mám podozrenie, že mi Vjeran klamal,“ povedala im po chvíli ticha. Stále nevedeli, kam tým smeruje, a tak ju radšej nechali rozprávať. „Už ničomu nerozumiem. Vyzerá to tak, že sa postrelil, ale prečo by to robil? Čo tým získal? Prechádzala som starý spis. Sandu sme nikdy nenašli, živú ani mŕtvu. Nikde po nej ani stopa. Boli sme presvedčení, že ju zabil Luka. Ale čo ak nie?“ Zasa sa odmlčala. Rozprávala rýchlo, potrebovala sa nadýchnuť. „Uvedomila som si, že sa stratil po tom, ako zmizla. Povedal mi, že sa musí vyvetrať. Zavrel sa na chate, ktorú majú za mestom. Že mi to vtedy nebolo podozrivé.“

	„Boli ste sa tam pozrieť?“ vyzvedala Petra. Marija pokrútila hlavou.

	„Čo nám to teraz pomôže?“ nechápala Denisa.

	„Ak sa tam zbavil tela, možno je tam aj pochovaná,“ rozmýšľala Petra nahlas. „Ak ju tam zabil, možno sú na chate o tom ešte dôkazy.“

	„Ako ďaleko to je?“ zisťovala Krajčírová.

	„Tridsať, možno štyridsať minút smerom na Mosorské vrchy,“ odvetila Marija.

	Denisa sa toho okamžite chytila. „Tak na čo ešte čakáme?“

	„Nemáme auto,“ podotkla Petra.

	„Čo Martin?“ navrhla Krajčírová, no vzápätí si spomenula, že právnikovo auto je ešte v oprave. „Tak si nejaké požičiame, tu musí byť aspoň desať požičovní, mýlim sa?“

	„Jedna je kúsok odtiaľto,“ ukázala smer Marija.

	Neváhali a vybrali sa požičať si auto. V sezóne nemali veľký výber. Ponúkali im iba malé mestské modely, no Ležović si vyslovene vyžiadala niečo do hôr. Poslali ich preto do ich druhej pobočky, kde už pochodili lepšie. Denisa ako jediná aktívna vodička si sadla za volant a vyrazila na cestu. Marija ju navigovala z mesta. Najprv sa držali rovnej trasy popri pobreží a prechádzali cez osídlené zóny Splitu a dedín, ktoré sa na mesto napájali, čoskoro však zabočili prudko vľavo a prešli cez prvé stúpanie.

	Petra si všímala meniacu sa krajinu. Posledná väčšia dedina, ktorú videli len z okraja, sa volala Žrnovnica. Za ňou sa im otvoril už iný svet. Nad nimi sa týčili vysoké skalnaté hory, pomedzi ne vykúkala len kde-tu tráva a kosodrevina. Cesty vystavané medzi nimi sa museli prispôsobiť prírodnému terénu. Čoskoro aj zabudli, že sa nachádzajú v krajine známej predovšetkým morom.

	Za dedinou, ktorej názov si Petra preložila ako Dolné Sitno, absolvovali klesanie. Cesty sa čoraz viac krútili a prechádzali prudkými zákrutami, ktoré si Denisa za volantom užívala, no jej spolucestujúce už menej. Po serpentínach nasledovalo ďalšie stúpanie a to už sa Siváková cítila ako na kolotoči. Vyše polhodinová jazda autom sa jej zdala nekonečná a bola šťastná, keď Marija požiadala Denisu, aby zastavila.

	Okamžite vystupovala z auta, no Ležović ju sklamala.

	„Počkať, neviem, či sme odbočili správne. Prišli sme už k Hornému Sitnu, myslím, že už sme ďaleko, malo by to byť niekde predtým.“

	Denisa opäť naštartovala a otáčala auto. „Boli ste tam vôbec?“

	„Len raz,“ odvetila Marija. Keď sa vrátili k hlavnej ceste, spomenula si, kde spravila chybu. O niekoľko minút už oznámila šoférke, aby zaparkovala. Keď vystúpili z auta, ukázala na kopec. „Odtiaľto musíme ísť pešo.“

	Denisu takmer trafil šľak. „Ja mám topánky na opätkoch.“

	„Azda sa nechceš ísť naspäť prezuť?“ zľakla sa Petra predstavy, že si túto cestu bude musieť zopakovať.

	„Aj tak nemám nič lepšie,“ mávla Krajčírová rukou. „Dúfam, že si ich tu nezničím.“

	Našťastie sa nevydali do hôr. Vjeranova chata sa schovávala medzi stromami v doline. Zastali pri malej stavbe so šikmou strechou postavenej z červených tehál. Hoci nebola veľká, pôsobila útulne.

	„Viem si tu predstaviť romantický víkend,“ zasnívala sa Siváková.

	Denisa skontrolovala telefón. „Lenže tu nie je signál.“

	„Práve to je na tom romantické,“ vzdychla si Petra. Marija na ne zazrela. „O čom sa rozprávate?“

	„Pardón,“ ospravedlňovala sa Krajčírová a žmurkla na ňu. „Len nám už obom niečo chýba. Chápete…“

	„Prosím?“

	„Aha… jasné, veď vy máte mačky,“ usmiala sa Denisa a štuchla do kolegyne. „Hovorila som ti, upokojujúci účinok.“

	„Prestaň,“ ohradila sa Petra. „Mňa láskavo vynechaj z týchto obscénnych rečí.“

	Ležović vybrala gumené rukavice a obom ženám podala po jednej. Sama si natiahla jeden pár, až potom podišla k dverám. Samozrejme, chata bola zamknutá. Obišla ju z druhej strany a lakťom vyrazila okennú tabuľu.

	„Preboha,“ zľakla sa Petra.

	„To môžete spraviť?“ čudovala sa Denisa.

	„Vyhovoríme sa na zvedavého medveďa,“ tvrdila Marija, keď odstraňovala trčiace črepy a natiahla sa dovnútra, aby otvorila okno.

	Marija vošla dnu prvá, Denise a Petre pri tom pomohla. Spolu sa rozhliadli po malej chatke, ktorá mala dve miestnosti. V hlavnej bol kuchynský kút, gauč a stôl so stoličkami, vedľa zasa menšia manželská posteľ a skriňa.

	„Čo hľadáme?“ spýtala sa Denisa.

	„Čokoľvek, všetko podozrivé,“ odpovedala Marija. Zatiaľ čo Slovenky otvárali prázdne skrinky na kuchynskej linke, ona sa ani nepohla. Stála na mieste, aj keď ony dve prešli vedľa a začali lomcovať s dverami skrine. „Je zamknutá,“ kričali zo spálne.

	Jej myšlienky však intenzívne pracovali na inom probléme. Vedela, že jej niečo v miestnosti nesedí. Niečo tam bolo inak, ako keď pred časom chatu navštívila. Chvíľu trvalo, než na to prišla. „Tepih!“ Koberec!

	Zohla sa k zemi a začala ho stáčať z jednej strany, až kým nenatrafila na škvrnu nasatú do drevených parkiet. Koberec nechala odkrytý a zdesene vstávala. Zhora hľadela na podlahu a na škvrnu, ktorú odhalila. Bola to krv? Niekto sa ju neúspešne snažil vyčistiť.

	„Podarilo sa nám to,“ oznamovala jej Denisa z druhej izby. „Vylomili sme síce dvere na skrini, ale to môžeme tiež zvaliť na toho medveďa. Bol tam nejaký kufor.“

	Marija sa ešte chvíľu spamätávala, než k nim prikročila.

	To už kufor vyložili na posteľ a otvorili ho. Okamžite spoznala Sandine veci. Hneď navrchu svietili zelené šaty, ktoré tak rada nosila.

	„Ona ho naozaj opustila. Mala zbalené veci a všetko…“ Ležović si sadla na posteľ. Denisa počula, ako sa jej občas láme hlas. Chytila ju za plece, no Marija ju od seba odstrčila a začala sa prehrabovať v kufri. Našla fľakatú bielu košeľu. Vtedy si už bola istá, že je to krv. Vedela si v nej vybaviť Vjerana, dokonca by sa na okamih zaprisahala, že ju mal na sebe v ten deň, hoci sama musela uznať, že je absurdné, aby si to tak dobre pamätala. „To nie je možné…“ Pravda ju obarila ako horúca voda, pochybnosti sa potvrdili a otázky v nej utíchli. Chvíľu nevnímala nič okolo seba. Privrela viečka, akoby si želala, aby sa ocitla na inom mieste alebo prebudila zo zlého sna. Len čakala, až jej mozog dokáže spracovať informácie, ktoré sa práve potvrdili. Keď sa spamätala, prešli opäť do obývačky, kde im ukázala škvrny, ktoré našla pod kobercom. „Spravil to tu.“

	„Kde je potom telo?“ spýtala sa Petra.


3. júla 2016 

	 

	Nina popíjala rakiju v bare spolu s neznámym mužom. Luka stále nechodil. Už skoro aj zabudla, že na neho čaká. Odrazu chytila muža za ruku. „Poď so mnou.“

	„Kam ideme?“ pýtal sa, keď ho ťahala von.

	Rozhliadala sa okolo seba. „Tu asi nebudeme mať súkromie.“

	„Tam mám zaparkované auto,“ ukázal na vozidlá odstavené pred prístavom.

	Siahla mu na vrecká nohavíc a nahmatala kľúče. Vtiahla ho na zadné sedadlá, kde ho začala bozkávať. Veľmi jej bozky neopätoval, a tak pokračovala nižšie. Vyzliekla mu nohavice, pokúsila sa naňho sadnúť, no on zjavne nemal až taký záujem.

	„Nepostaví sa mi,“ sotil ju zo seba. „Veľa som vypil.“

	Nina to nevzdávala, snažila sa mu pomôcť rukou. Keď sa to podarilo, muž sa prebral k životu a zvalil ju na sedadlo. Nemotorne sa pokúšal dostať nad ňu, napokon do nej konečne vnikol. Chytila ho za hlavu a donútila ho, aby sa na ňu pozrel. Dúfala, že pocíti spojenie, ktoré mala s Marekom. Živočíšne a zároveň zmysluplné. Pri ňom necítila nič.

	Chytila mu ruky a naviedla ich ku krku. Nechápal, prečo mu ich tam drží, no keď si nimi sama začala zovierať hrdlo, došlo mu to.

	„Silnejšie!“ vykríkla.

	Muž zatlačil tak, že ju to malo zabolieť, no stále nič necítila. Zato on sa tým poriadne vzrušil. Prirážal, stonal a stískal jej tenučký krk. Už sa dusila, ale neprotestovala. Keď vyvrcholil, zvalil sa na ňu celým telom.


9. júla 2016 

	 

	Ten deň sa vôbec nevyvíjal podľa Vjeranových predstáv. Cítil, že sa postupne zamotáva do pasce z chýb, ktoré urobil. Sedel v obývačke a premýšľal, čo sa s ním vlastne za posledné dni stalo. Chcel sa vyhnúť podozreniu a namiesto toho ho k sebe ešte viac pripútal. Chcel sa pomstiť a za to ho konečne dobiehala spravodlivosť. Zaslepený vlastnou neomylnosťou si postupne kopal hrob. Uvedomoval si, že ho čakajú samé problémy. Keď mu oznámili, že sa má ísť podrobiť expertíze, bol celkom bezradný.

	Čo spraví? Vymyslí si niečo, ako vždy. Musí tvrdiť, že mu Wolf namieril zbraň priamo na telo. Nebolo to počas bitky, nepamätal si dobre. Bol predsa v šoku, prišiel o veľa krvi. Uveria mu to? Marija uverí. Musí, lebo nikoho iného nemá. Vždy mu uverila.

	Premýšľal práve nad ňou, keď mu zaklopala na dvere.

	„Dúfam, že si už zjedol tie zásoby, čo som ti spravila. Nesiem ďalšie.“

	Vjeran hľadel na nákupnú tašku, ktorú zložila v predizbe, keď sa vyzúvala. „Vlastne nie, ale daj to do chladničky, ešte sa to tam zmestí.“

	Poslúchla ho. Prešla okolo neho, ani na neho nepozrela a vytratila sa v kuchyni. Tentoraz si dávala načas. Stála pri otvorenej chladničke, naberala odvahu. V tej chvíli si uvedomila, že dovtedy Vjeranovi vždy hovorila len pravdu. Chystala sa mu prvýkrát klamať, uverí jej to vôbec? „Ako sa cítiš?“

	„Nejako ma to zasa rozbolelo. Dúfam, že tí doktori dačo nepokašľali.“

	Marija zatvorila plnú chladničku a odložila prázdnu tašku. „Mal by si ísť na kontrolu.“

	„Počula si, čo odo mňa chcú?“ pozrel sa na ňu Vjeran s rozhorčeným výrazom. Sám bol rozrušený, inak by si všimol jej nervozitu. „Myslia si, že som sa postrelil sám.“

	„Wolf vypovedal, že si ho donútil ujsť.“

	„A sudca mu uveril? To azda nie!“ rozčuľoval sa Juriša.

	„Pôjdeš to ukázať tomu expertovi a on potvrdí, že Wolf klame,“ presviedčala ho Marija. Vtedy už vedela, na čej strane stojí pravda. Pozrela na neho a čudovala sa, ako ju pred ňou dokázal tak ľahko skrývať.

	„Čo ak nie? Toto sa dá vôbec dokázať?“

	Sadla si. Túžila ho konfrontovať. Spýtať sa ho priamo na to, čo zistila. Možno by jej dal rozumné vysvetlenie. Potriasla hlavou. Rozumné vysvetlenie neexistuje. Nakŕmil by ju len ďalšími klamstvami. „Ak ste sa pobili a bol to náhodný výstrel, asi to vyzerá inak, ako keby si sa postrelil sám, nie?“ dedukovala vzápätí.

	„Vieš, ja si to už nepamätám, možno tú zbraň namieril,“ zahmlieval Juriša.

	Presne ako čakala, výhovorky a klamstvá. Dodali jej potrebné odhodlanie. „Bude to v poriadku. Hlavne by si sa mal vrátiť do práce, je tam bez teba poriadny frmol.“

	„Čo sa deje?“

	„Stále sme neuzavreli tento prípad a už máme nový.“ Vjerana to zjavne prekvapilo. „Čože?“

	„Medzi Horným a Dolným Sitnom objavili v lese telo ženy v štádiu rozkladu,“ oznámila mu Marija.

	„Kde?“

	„Medzi Dolným a Horným Sitnom, veď ti to hovorím. Nejaký lovecký pes ju vyhrabal. Predstav si, ako sa musel potešiť jeho pán,“ rozprávala Marija a popritom pozorovala Vjeranove reakcie.

	„Akú ženu?“ spýtal sa.

	„Ešte nevieme. Už tam ležala zopár mesiacov. Možno rok.“ Odrazu vstala. „Nebudem ťa otravovať, keď sa ešte liečiš.“

	„Počkaj,“ zastavil ju Vjeran. „Vedia o tej žene niečo? Ako zomrela? Bola to vražda?“

	Ležović len mávla rukou. „Ty sa nezaprieš. Nechaj to teraz tak, zdravie je prvoradé.“


12. novembra 2015 

	 

	Sanda trávila viac ako týždeň rozhodovaním. Čakala, že sa jej Luka bude pravidelne pripomínať a tlačiť na ňu, no skutočne jej dal priestor, ktorý potrebovala. Možno to predsa len nebol nedozretý chlapec, za akého ho považovala. Nedokázala si to pred sebou priznať, no odkedy za ňou prišiel a odvážne vyhlásil, že je ochotný vzdať sa všetkého kvôli nej, zmenila na neho názor. Nemohla však len tak zavrieť oči pred nespravodlivosťou a ujsť. Vyhľadala Sofiu, zistila od nej viac informácií a sľúbila, že jej pomôže.

	Po dlhom čase sa kvôli nej odhodlala porozprávať s Vjeranom. Čakala na neho v kuchyni. Prišiel domov, ani ju nepozdravil. Už si obaja zvykli na tichú domácnosť.

	„Už si jedol?“ spýtala sa ho.

	V šoku sa k nej obrátil, no neodpovedal.

	„Keby si chcel večerať, v chladničke je rizoto.“

	„Jedol som,“ povedal neochotne.

	„Môžeme sa porozprávať?“ skúšala to Sanda priamejšie.

	„O čom?“

	„O Hrvatovcoch.“

	„Nemáme sa o čom baviť,“ odmietol Vjeran.

	„Viem, že vieš o mne a o Lukovi,“ priznala Sanda.

	„Netuším, o čom hovoríš,“ zapieral. Hoci sa na ňu nepozrel, nakoniec vybral rizoto z chladničky a naložil si z neho na tanier.

	Bral si ho ku stolu, a tak ona vstala, vychytila mu ho z rúk a vložila do mikrovlnky. „Nebudeš to hádam jesť studené.“

	Vjeran si sadol. „Mal som aj horšie.“

	Sanda čakala pri rozžiarenej mikrovlnke. „Prosím ťa, prestaň sa tváriť, že si hluchý a slepý. Aspoň na chvíľu, tu nejde o mňa alebo o teba, ale o oveľa horšie veci.“

	„O čo napríklad?“

	„O nevinné dievčatá, ktoré Lukov otec zneužíva na prostitúciu.“

	„Takže ťa už zapojili do rodinného biznisu?“ povedal Vjeran bez náznaku emócie v hlase.

	Sanda pred neho položila tanier s jedlom. „Opatrne, už je to horúce.“

	„Ty to vždy s ohrievaním preženieš,“ šomral, keď sa prehraboval v rizote, z ktorého stúpala para.

	„Chvíľu ma počúvaj,“ požiadala ho Sanda a sadla si oproti nemu. „Hovorila som s dievčaťom, volá sa Sofia, má len sedemnásť a pochádza z Ukrajiny. Doviedli ju sem a sľúbili jej, že bude tancovať. Vzali jej doklady, nútia ju k prostitúcii.“

	„A odo mňa chceš akože čo?“

	„Predsa aby si jej pomohol! Si policajt, nie?“

	Rozosmial sa. „Ty si to predstavuješ strašne jednoducho.“ Vjeran vstal od nedojedeného jedla. „To je všetko, čo si chcela?“ Nepočkal na odpoveď a pobral sa preč.


9. júla 2016 

	 

	Keď Marija odišla, Vjerana chytila panika. Okamžite zapol televíziu a začal prepínať stanice. Hľadal spravodajský kanál alebo akúkoľvek zmienku o objavení tela neďaleko Mosorských hôr. Chcel si to overiť, ale nemohol sa tam vydať za svetla. Rozhodol sa počkať do západu slnka. Celý čas premýšľal, čo spraví, ak naozaj objavili Sandino telo. Rozhodol sa pre útek. Ešte kým je čas a len ak nebude iná možnosť. Stále dúfal, že ide o nejaký omyl. Predsa preto kopal hlbokú jamu, nemohol ju vystopovať pes, ani poľovnícky. Pre istotu si pobalil nejaké veci, než večer vyrazil na cestu.

	Nešoférovalo sa mu ľahko jednou rukou, aj keď to bola pravá. Striedavo držal volant a radil rýchlosť. Najnáročnejšie boli serpentíny a ostré zákruty. Napokon však dorazil do cieľa.

	Vybehol z auta a ponáhľal sa do kopca. Chatu len obišiel a bežal ďalej medzi stromy. Hoci sa na jej hrobe nezastavil ani raz, odkedy ju pochoval, presne vedel, kde Sandino telo leží. Aspoň dúfal, že miesto jej posledného odpočinku nájde nepoškodené.

	Keď ho našiel, už vedel, že to nie je v poriadku. Pri mohutnom strome, ktorý si vtedy vybral, stála teraz kopa ílovitej hliny a hľadel do prázdnej diery. Ako v nejakej nočnej more.

	Cítil, ako mu kamenejú nohy. Chcel cúvnuť, ale strach mu paralyzoval telo. Musí ujsť, musí sa vypariť, skôr ako ho začnú hľadať. Ešte stále má čas zachrániť sa. Konečne zasa prevzal kontrolu nad končatinami, no to už bolo neskoro.

	„Čakali sme vás,“ oslovila ho Petra.

	Vjeran sa obrátil a zistil, že mu za chrbtom stoja obe Slovenky. „Čo vy s týmto máte?“

	„My sme objavili Sandin hrob,“ oznámila mu hrdo Denisa. „Ale stále nevieme, prečo ste zabili Ninu.“ Juriša vytiahol z puzdra služobnú pištoľ.

	Krajčírová sa na okamih zľakla, no vtedy k nim zboku prišla Marija, ktorá mierila na Vjerana. „Baci pištolj!“ Polož tú zbraň!

	„Ti si znala za to?“ Ty si o tom vedela? Vyšetrovateľ bol stále v šoku. „Znala si da je to Sanda, kad si danas došla kod mene. Bila je to zamka.“ Vedela si, že je to Sanda, keď si dnes ku mne prišla. Bola to pasca.

	Ležović zopakovala miernym tónom predchádzajúci príkaz: „Baci pištolj!“ Polož tú zbraň!

	Juriša dlhšie neprotestoval. „Moja sudbina je u tvojim rukama.“ Môj osud je len v tvojich rukách. Hodil služobnú pištoľ na zem. „Želim da znaš da sam to učinio za tebe. Znam kako se osjećaš. Volim i ja tebe.“ Ale vedz, že som to robil pre teba. Viem, čo ku mne cítiš. Aj ja ťa ľúbim.

	Marija cítila, ako sa jej zatriasli ruky. Tie slová dlho túžila počuť. Hoci to bolo za najhorších možných okolností, na chvíľu im len túžila uveriť a oddať sa tomu, že sa jej môže splniť sen.

	Slovenky sa na seba pozreli. Ich slovná zásoba v chorvátčine bola obmedzená, no pochopili, že Juriša práve vyznal Mariji dosiaľ neopätovanú lásku.

	„Ja som si myslela, že…“ šepla Denisa.

	Petra ju zahriakla. „Teraz buď ticho.“

	Vjeran mal pocit, že jeho snaha zaberá. Skúsil ju ešte podporiť. „Ako mi daš još jednu šansu, možemo biti zajedno.“ Ak mi dáš ešte šancu, môžeme byť spolu.

	Marija sa musela ovládať. Nikdy nepoznala lásku, ale vedela, že takto nemôže vyzerať. Uvedomila si, že jej stále klame. Čo by spravil, keby ho počúvla a kvôli nemu by vraždila? Zbavil by sa jej pri prvej príležitosti? Alebo by prežil život v klamstve, len aby neskončil vo väzení? Spamätala sa a zbraň opäť pevne chytila. „Rađe leži na zemlju, prije nego što mi prst sklizne o okidač!“ Radšej si ľahni na zem, než sa mi prst šmykne na spúšti!

	Vjeran to vzdal. Cítil, že nad ňou už nemá moc. Nehľadela na neho ako na hrdinu. Videla ho presne takého, aký bol – vrah a klamár. Poslúchol a s rukou, s ktorou dokázal hýbať, za hlavou si kľakol na zem. Cítil, že ho prepadá zúfalstvo, tvár si ponoril do hliny a zostal nečinne ležať.

	Marija nedokázala konať. V akej situácii sa to ocitla? Zatýka svojho mentora a kamaráta. Muža, ktorého tajne milovala. A on to o nej celý čas vedel? Za čo ju vôbec mal? Zahrával sa s ňou. Zneužíval jej dôveru a odovzdanosť.

	Vjeran si uvedomil, že váha. Možno mu už neuverí, ale ešte stále má šancu na záchranu. Pohotovo siahol po zbrani a namieril na ňu. Marija bola rýchlejšia, vystrelila ako prvá a guľkou mu vyrazila pištoľ z dlane. Vykríkol od bolesti. Už nedbala ani na to, že má obe ruky zranené. Nasadila mu putá.


20. novembra 2015 

	 

	Pre Sandu bola posledná kvapka, keď jej Vjeran odmietol pomôcť. Len ju vysmial a ešte aj tresol dvermi. Definitívne sa rozhodla, že od neho odíde. Aj keď do Luku nebola zamilovaná a pochybovala o ňom, chcela mu dať šancu. Možno sa kvôli nej naozaj zmení. Stane sa mužom, akého potrebovala. A možno sa do neho zaľúbi. Vtedy sa však udialo niečo, čo Sanda považovala za Božie znamenie. Odrazu presne vedela, čo spraví.

	Šla za Lukom na jachtu a oznámila mu radostnú správu.

	„Rozhodla som sa, s Vjeranom končím.“

	„Láska, spravíš zo mňa najšťastnejšieho muža,“ tešil sa. Začal ju bozkávať, chcel sa okamžite pobaliť a ísť. Jeho predsa v Splite nič nedržalo.

	„Pomaly,“ zastavila ho. „Potrebujem čas, aby som si všetko zariadila.“

	„Koľko?“

	„Dva týždne.“

	„Ale ani o deň viac,“ žiadal ju.

	Usmiala sa. „Keď si to vydržal doteraz, dva týždne už zvládneš.“ Posadil ju na posteľ, chcel to osláviť a začal ju vyzliekať. Ona si však dvihla stiahnuté ramienko a hneď vstala. „Teraz nemôžem zostať, ale budeme na to mať celý život.“ Pri tých slovách sa mu rozžiarili oči. „Hovoril si, že máš odložené peniaze?“

	„Áno,“ prikyvoval Luka. „Dosť, aby sme bez problémov začali niekde inde.“

	„Potrebujem teraz nejakú hotovosť, aby som sa mohla pripraviť.“

	Hrvat okamžite otvoril trezor schovaný v skrini. „Povedz si…“

	Sanda zaváhala. „Tridsaťtisíc kún.“

	Luka jej dal viac, ako chcela. Jemu to nerobilo problém. Odchádzala spokojná a nechávala za sebou šťastného muža, aspoň načas. Dohodli sa, že sa medzitým nebudú stretávať. Pre ňu to však bolo posledné stretnutie. Plánovala útek, ale bez neho.

	Najprv zvažovala, či dá vedieť blízkym, než sa vytratí. Vedela, že Vjeranovi nemôže povedať nič, nezvládol by to.

	Rozhodla sa, že si to nechá pre seba. Z rodiny jej zostávala len staručká teta, ktorá bývala na Hvare, a sesternice, s ktorými aj tak nemala dobrý vzťah. Najlepšia kamarátka, ktorá ju odsúdila za to, že spáva s iným mužom v manželstve, ju viac nemusela trápiť.

	Útek chystala postupne. Aby si jej muž nič nevšimol. Oblečenie triedila na to, čo nechá tam a čo vezme so sebou. Prechádzala celý dom a zbierala maličkosti, ktoré by jej chýbali. Lúčila sa s obľúbenými vecami v Splite. Nakoniec toho nezbalila veľa, aby nevzbudila podozrenie. Radšej kúpila aj nový kufor.

	O týždeň bola pripravená. Počkala, až Vjeran odíde do práce. Vytiahla spod postele kufor. Na stôl položila vopred napísaný list na rozlúčku. Odviezla sa do Horného Sitna. Odtiaľ šla peši. Keď dorazila na chatu, cítila sa po dlhom čase konečne slobodná. Mala plán: tam sa zdrží krátko, zo dve noci, potom sa presunie do Záhrebu a odtiaľ do sveta.

	Vtom sa otvorili dvere a vošiel Vjeran. „Kde je?“ kričal od prahu.

	Sanda vybehla zo spálne. „Ako si ma našiel?“

	„Sledoval som ťa,“ odvrkol. „Kde je?“

	Jeho žena stále nechápala. „Ako je to možné? Veď si šiel do práce. Mal si byť preč celý deň.“

	„Vedel som, že sa niečo deje. Mohla si počkať aspoň dve hodiny, kým si vypadla aj s kufrom.“ Vjeran vrazil do spálne. Otvoril skriňu, pozrel sa pod posteľ. Vrátil sa. „Kde schovávaš toho bastarda?“

	„Nie je tu,“ odvetila mu Sanda konečne.

	„Takže tu na neho čakáš,“ dedukoval. Ešte stále prehľadával miestnosti. „Kedy príde? Čo chcete robiť? Toto bude vaše hniezdočko lásky alebo máte niekam namierené?“

	„Do toho ťa nič nie je.“

	Oboril sa na ňu. „Som tvoj muž!“

	„Ak si si ešte nevšimol, odchádzam od teba,“ vysvetlila mu Sanda. „Skončili sme.“

	„Prečo?“ čudoval sa Vjeran.

	Sanda od neho odvrátila zrak. „Všetko je v liste na rozlúčku. Nechala som ho na stole v kuchyni, prečítaj si ho a pochopíš.“

	„Ja nechcem čítať žiaden list, čo sú to za nezmysly?“

	Sadla si na kufor. „Vjeran, obaja sme nešťastní. My k sebe už nepatríme.“

	„Dali sme si sľub,“ pripomenul jej Juriša. „Pre teba to nič neznamená? V dobrom aj v zlom.“

	„Ty to ešte nechápeš? Ja ťa nenávidím, hnusíš sa mi!“ Sanda sa rozhnevala. „Mesiace som spávala s iným chlapom, ty si nepovedal ani slovo. Čo odo mňa teraz chceš?“

	„Neodchádzaj,“ žiadal ju.

	Pohŕdavo na neho pozrela. „Si smiešny. Vypadni!“

	„Ja ťa nenechám odísť, si moja žena!“

	„A čo spravíš? Doteraz si sa správal ako zbabelec! Netvár sa, že ti zostali nejaké gule!“ Vstala a otvorila dvere. „Tak vypadni, kým ti pekne vravím!“

	Vjeran ich zabuchol. „Prosím, neposielaj ma preč, si moja žena, som tvoj muž.“

	Hľadeli si uprene do očí, Sanda ním v tej chvíli už opovrhovala. „Ty mi nie si nič. Nedokázal si so mnou ani splodiť dieťa.“ Chytila ho za ruku, položila si ju na brucho. „Cítiš to?“

	Naprázdno prehltol. „Ty si tehotná?“ Prikývla.

	„S kým?“

	Sanda sa usmiala. „Nespali sme spolu mesiace, tak si skús domyslieť.“

	Vjeran sa triasol. „Nie.“ Vytiahol služobnú zbraň, strelil ju do brucha. Klesla na zem, chytila sa zaň. Pozrela na zakrvavené ruky, potom na neho. V očiach mala spýtavý pohľad. Nechápala, čo sa práve stalo. Chcela kričať o pomoc, nemalo to zmysel. Široko-ďaleko boli oni dvaja jediní ľudia. Z posledných síl sa pokúšala odplaziť k dverám. Chvíľu ju nechal, aj tak už bola bez šance. Potom ju dohnal a kopol ju do brucha. Zvíjala sa od bolesti. Vyhŕkli jej slzy. Vzdala boj o život. On sledoval jej utrpenie, zatiaľ čo ona vykrvácala na dlážke.


9. júla 2016 

	 

	Juriša sa ocitol v tej istej vypočúvacej miestnosti, v ktorej pred niekoľkými dňami spovedal Mareka Wolfa. Tentoraz bol však on na jeho mieste a situácia bola rovnako zlá. Premýšľal, aké sú jeho možnosti. Dúfal, že uvidí Mariju a pokúsi sa jej všetko vysvetliť. Alebo sa prizná a zahrá to na city. Stále sa nádejal, že má nejakú šancu, až kým sa neotvorili dvere a dnu vošiel niekto iný.

	„Som Aljoša Škaper,“ predstavil sa. Mal svetlohnedé kučeravé vlasy, ktoré mu padali až do tváre, a nos veľký ako nakladaná uhorka. „Verejný obhajca, ktorý vám bol pridelený, je na ceste, ale asi mu to potrvá. Len toľko som vám prišiel oznámiť…“

	Chcel sa otočiť vo dverách, no Vjeran ho zastavil. „Môžeme hovoriť bez neho?“

	Škaper si mlčky sadol. „Chcete vypovedať?“ Vjeran prikývol. „Chcem spísať priznanie.“

	Vyšetrovateľa tým neprekvapil. Ľudia v podobnej situácii sa často uchýlia k najjednoduchšiemu riešeniu. „Zavolám zapisovateľku,“ vyhlásil, než sa nakrátko opäť vzdialil. Vracal sa v sprievode ženy, ktorá si na vedľajšom stole rozložila písací stroj. Potom si prebehol poznámky. „Mám toho na zozname viac, čím chcete začať?“

	„Tým najpodstatnejším,“ odvetil Vjeran. „Priznávam, že som zabil svoju ženu Sandu. Stalo sa to dvadsiateho novembra.“ Vzápätí sa rozhovoril. Rozprával príbeh o veľkej láske a nešťastí, o nevere a sklamaní. Škaper postupne vyberal z jeho slov kúsky skladačky: motív, miesto činu, spôsob. Vypočúvaný napokon len sucho konštatoval: „Zastrelil som ju.“

	„Strieľali ste zo služobnej zbrane?“

	„Presne tak. Zbraň je už zadržaná na polícii.“

	Škaper si zapísal poznámku. „Náboj, ktorý našli v tele obete, pošleme na analýzu. Ako motív môžeme zapísať neveru?“

	Vjeran sklopil zrak. „Vedel som dlho, že ma podvádza. Mlčal som o tom. Odpustil som jej. Nemohol som ju nechať odísť.“ Cítil sa zvláštne, keď to zo seba dostal. Hoci jeho priznanie potvrdilo, že skončí za mrežami, na krátky okamih bol slobodný, lebo nemusel nič skrývať.

	„Vy ste ju zabili len preto, lebo ste nechceli zostať sám?“ čudoval sa vyšetrovateľ. Vzápätí si uvedomil, že v protokole táto odpoveď nebude chýbať a on ju nechce ani počuť. „Môžeme pokračovať?“

	„Ďalej sa priznávam k manipulovaniu prípadu, ktorý som nedávno vyšetroval. Ja som poškrabal auto Mareka Wolfa a prinútil som ho k úteku. Postrelil som sa, aby som to zakamufloval,“ pokračoval Vjeran.

	„Z akého dôvodu?“

	„Chcel som ho usvedčiť z vraždy Niny Hanákovej, aspoň najprv. Potom som ho nasmeroval proti Lukovi Hrvatovi. Chcel som, aby sa mu pomstil. Ja som sa mu chcel pomstiť.“

	„Za čo?“ nechápal Škaper.

	„Predsa za to, že spával so Sandou,“ vysvetľoval Juriša, akoby šlo o úplne logické dôvody.

	„Výborne,“ potešil sa Škaper. Nečakal, že to bude mať také jednoduché. „Zostáva posledný bod.“

	„Aký?“

	„Smrť Niny Hanákovej.“

	Vjeran sa zľakol. „Vy si myslíte, že som ju zabil?“

	Škaper prstom podčiarkol jednu z viet na papieri. „Stretli ste sa s ňou v noci, keď zomrela?“

	„Nepopieram,“ priznal Vjeran. „Niečo som s ňou popil, rozprávali sme sa, potom odišla.“

	„Prečo ste manipulovali s dôkazmi v prípade jej vraždy?“ nechápal vyšetrovateľ.

	„S jedným, manipuloval som s jedným dôkazom,“ opravil ho Juriša. „Najprv som si nebol istý, či som vinný, alebo nie.“

	„Takže tvrdíte, že Ninu Hanákovú ste nezabili?“

	„Overte si to u barmana, ktorý v tej krčme robí. Videl ma odchádzať, povie vám, v akom som bol stave. Potvrdí vám aj to, že Nina odišla dávno predo mnou.“

	Škaper vstal. „To bude všetko. Keď príde váš obhajca, pošlem ho za vami.“

	Vjeran zostal sám. Stále dúfal, že za ním príde Marija. Pochopil, že mu už nikdy neuverí. Bol by vďačný len za to, keby sa jej mohol ospravedlniť. Vyčítal si, ako jej ublížil. Aj keď ona pri ňom vždy stála, klamal jej a manipuloval ňou. Keď sa konečne otvorili dvere, s nádejou k nim zdvihol pohľad. Prišiel len jeho obhajca. Začali sa rozprávať o rokoch. Pretože to, že si posedí za mrežami, bolo isté. Otázne zostávalo už len, na ako dlho.

	 

	„Ako to dopadlo?“ spýtala sa Denisa horlivo, len čo uvidela Mariju vchádzať do kancelárie. Zjavne bola vyčerpaná. Zavrela za sebou dvere, na okamih sa oprela a privrela viečka. Čakali ju u nej spolu s Petrou, zatiaľ čo riešila Vjeranovo zatknutie. „Priznal sa,“ oznámila im, keď po chvíli otvorila oči a videla zvedavé pohľady stále visiace na nej.

	Petra nedokázala skryť radosť. „Takže zabil Ninu?“

	Ležović sa odlepila od dverí. „Nie. Priznal sa k vražde Sandy.“

	„To sme už vedeli,“ vyslovila Denisa sklamane.

	Marija ich obišla, sadla si a vyložila si nohy na stôl. „Priznal sa aj k tomu, že Wolfa donútil k úteku. To je o jedno obvinenie proti nemu menej. Čo sa Nininej vraždy týka, je stále podozrivý.“

	„Je nevinný,“ obhajovala ho Petra.

	„Prečo mu veríte? Tak slepo…“

	„Nina bola s Vjeranom, potom šla za Lukom. Marek ju nevidel od večera,“ pripomenula jej Denisa.

	„Mohol ju prenasledovať, tajne šiel za ňou a čakal ju pred Hrvatovou jachtou. Neovládol sa, keď prechádzala po ceste, surovo ju zrazil,“ hovorila Marija ľahostajným tónom.

	„Marek je nevinný,“ zopakovala Petra dôraznejšie. Ležović sa horko zasmiala. „To som si myslela aj o Vjeranovi.“ Postavila sa. „Neviem ako vy, ale ja idem domov.

	Toto bol veľmi náročný deň, ďalšími vecami sa budem zaoberať až zajtra.“


10. júla 2016 

	 

	Polícia sa snažila udržať správu o zatknutí jedného svojho člena v utajení, no už v tú noc putovala táto informácia zo stanice do nesprávnych uší. Luka Hrvat sa to dozvedel vďaka informátorom uprostred jednej z početných párty. Doslova zajasal od radosti. Rozkázal otvoriť ďalší kartón šampanského a oslavoval až do rána. Prvýkrát v živote sa tešil zo spravodlivosti.

	Jeho hostia nadránom postupne odchádzali. Zostal takmer sám iba v spoločnosti dvoch slečien, ktoré s ním sledovali východ slnka. Ženy vedľa neho sa delili o posledné gramy kokaínu, no on o ne nejavil záujem. Myslel na tú jedinú pravú lásku, o ktorú prišiel. Vedel, že už nikdy nestretne takú, ako bola Sanda. Ale konečne mohla nájsť pokoj a on vďaka tomu tiež.

	Morská hladina sa ligotala ako najvzácnejšie drahokamy a obloha striedala odtiene, aké ľudské oko vidí len zriedka. Hoci ho silnejúce lúče oslepovali, konečne Luka otvoril oči. Spravodlivosť mu bola celý život cudzia. Teraz ju vedel doceniť a odrazu si želal, aby ju mohol dopriať aj niekomu inému.

	„Čo si tak ticho?“ oslovila ho jedna zo žien.

	„Ja viem, čo ho rozveselí!“ vyhlásila druhá. Siahla mu do rozkroku a zohla k nemu hlavu.

	Luka ju od seba surovo odstrčil. Potreboval vytriezvieť.

	Zavolal na člena posádky, ktorý postával obďaleč. „Sprav mi kávu, ale poriadnu!“ prikázal mu. Potom poslal obe dievčatá domov. Najprv boli sklamané, ale keď si uvedomili, že došli zásoby bieleho prášku, neprotestovali.

	Po dvoch šálkach horúcej kávy a jednej ľadovej sprche sa Luka Hrvat cítil takmer ako po kvalitnom spánku. Stál pred skriňou s oblečením, ešte stále trochu mokrý s uterákom obopínajúcim mu bedrá a hľadel do preplneného šatníka. Tápal, nevedel si rady. Mal pocit, že tam nie je nič vhodné na takúto príležitosť.

	„Čo si mám obliecť?“ spýtal sa ochrankára.

	Niko mykol plecom. „Čo ja viem? Podľa toho, kam si sa vybral…“

	„Idem na políciu,“ oznámil mu Luka a siahol po rifliach a saku.


3. júla 2016 

	 

	Muž, ktorého stretla v bare, hneď po sexe zaspal. Nina mala problém dostať sa spod neho na slobodu. Nereagoval na nič, a tak si musela pomôcť sama. Vyše päť minút trvalo, než sa prepracovala až k dverám auta.

	Na parkovisku si naprávala šaty. Ešte chcela z auta vytiahnuť nohavičky, zohla sa po ne, no vtom ju niekto oslovil. „Nina? Čo tam robíš?“

	Rýchlo sa vystrela a zabuchla za sebou dvere. „Zľakla som sa.“

	„Hľadal som ťa vnútri. Barman mi povedal, že si asi s niekým odišla,“ vravel jej boháč. „To je on? Ukáž, čo si si nabalila.“

	„Nechaj to tak,“ strčila doňho a donútila ho, aby sa obrátil od auta. „To máš za to, že si ma nechal tak dlho čakať.“

	„Mal som nejaké pracovné povinnosti,“ ospravedlnil sa.

	„Ale už som len tvoj.“

	Vybrali sa k Lukovej jachte, kde ich privítal ochrankár oddychujúci na palube.

	„Ratko, otvor nám šampanské, ale vychladené,“ ihneď mu prikázal šéf.

	„Pre mňa len nejaký džús,“ požiadala ho Nina.

	„Nepiješ?“ čudoval sa Luka.

	„Dnes som mala už dosť.“

	Presunuli sa na kormu lode, Nina sa zvalila na mäkký matrac na vyvýšenej plošine, slúžiaci pre tých, ktorí sa chceli opaľovať počas plavby.

	Luka sa opatrne plížil za ňou, dvíhal jej šaty a odhalil holý zadok. „Kde sme to minule prestali?“

	„Nič nebude,“ capla ho po šmátrajúcej ruke a zasa sa zahalila.

	„Vieš, že si nechala nohavičky v tom aute?“

	„Čo ťa do toho?“

	Ratko im doniesol pitie. „Šampanské pre pána, pomarančový džús pre dámu,“ oznámil im lámanou angličtinou.

	„Ďakujem,“ usmiala sa na neho Nina.

	„Nechaj tu fľašu. Šampus a džús, to je ideálna kombinácia. Dáma si to možno ešte rozmyslí.“

	Odpila si džúsu a napokon predsa len siahla po sekte.

	„Niekto ma pozná.“

	„Povieš mi konečne, čo si stvárala na tom parkovisku?“ vyzvedal Luka ďalej.

	„Už som slobodná žena.“

	„Ale nemusíš hneď začať vyvádzať.“

	„To ma teraz budeš súdiť?“ ohradila sa Nina.

	Lukovi sa na perách zjavil šibalský úsmev. „No tak, ja ťa nesúdim. Viem, čomu sa venuješ.“

	„Čomu?“

	„Robia pre mňa dievčatá ako ty.“ Premeral si ju od hlavy po päty. „Teda tie moje majú o niečo nižšiu úroveň, ale je to tá istá robota.“

	Nina zostala mierne zaskočená, ale neurazila sa. „Odkedy to vieš?“

	„Vedel som, čo si zač, hneď vtedy na pláži.“

	„Ako?“

	„Príde k tebe cudzí chlap, začne ti natierať chrbát a ty sa ani nemykneš, keď zistíš, že to nie je tvoj frajer?“ Luka dopil šampanské do dna a prázdny pohár hodil cez palubu.

	„Ratko, nemám z čoho piť, šmykla sa mi ruka.“

	„To bolo načo dobré?“ krútila Nina hlavou.

	„Niekedy niečo spravíš nie preto, že je to na niečo dobré. Len to jednoducho potrebuješ urobiť.“

	„Chápem.“

	„Tak povieš mi už konečne, prečo ste sa rozišli?“ spýtal sa Luka, keď dostal nový pohár.

	„Však si to videl,“ odbila ho Nina zasa. „Nemám chuť sa v tom rýpať.“

	„Nie si v tom sama. Aj ja som pred časom o niekoho prišiel.“

	Nešťastne zaklonila hlavu dozadu. „To mám napísané niečo na čele? Dnes sa mi asi všetci budú zdôverovať.“

	Luka radšej zmenil tému. Rozprávali sa o práci, ktorá ich tak trochu spájala. Vypili fľašu šampanského, naďalej ležali na palube, aj keď sa počas noci ochladil vzduch. Nina sa k nemu pritúlila a zadriemala. Objal ju a naznačil Ratkovi, ktorý ich prišiel skontrolovať, aby doniesol niečo na zakrytie. Nadýchol sa jej vlasov, a hoci z nich najprv cítil cigarety, pod nánosom smradu sa ukrývala jej prirodzená vôňa. Pomyslel si, že aj ona je presne taká: schováva pravú tvár pod nánosom špiny, ktorá sa na ňu za roky nalepila.


10. júla 2016 

	 

	Kancelária bola pre Mariju Ležović obľúbeným útočiskom. V to ráno sa do nej doslova ponáhľala od vrátnice na poschodie cez dlhú chodbu a nevedela sa dočkať, kedy sa v nej zavrie. Potrebovala naštartovať vyšetrovanie Niny Hanákovej. Vo chvíli, keď siahla na kľučku, niekto ju zastavil. Chcela kolegu okamžite odbiť, no tváril sa, že má pre ňu mimoriadne dôležitú správu.

	„Je tu Luka Hrvat,“ oznámil jej.

	Zjavne ju tým poriadne prekvapil. „Tu? Kto ho zatkol? A za čo?“

	„Prišiel dobrovoľne. Čaká na teba.“

	„Na mňa?“ Marija nechápala ešte väčšmi. „Čo odo mňa chce?“

	„Vraj prišiel vypovedať,“ odvetil policajt.

	Marija neváhala ani sekundu a ponáhľala sa za Lukom Hrvatom. Keď ho uvidela, na okamih zostala zaskočená ešte viac. Nielenže mal na sebe košeľu a sako a nie plážové oblečenie, v akom ho zachytávajú všetky policajné fotografie, ale dokonca vstal, aby jej podal ruku.

	„Kde máte právnika?“ spýtala sa ho.

	Luka zvraštil čelo. „Nemyslím si, že ho budem potrebovať.“

	„Ako myslíte,“ utrúsila, ako si sadala.

	„Vlastne som sa chcel spýtať, nemôžeme to prebrať niekde inde? Tu je to také sterilné.“

	„Podľa protokolu majú výpovede prebiehať tu,“ odmietla jeho požiadavku Marija. „Môžem vám ponúknuť akurát tak pohár vody.“

	Luka sa toho chytil. „Ten by vlastne bodol, mám suchoty.“

	Ležović s hlasným povzdychnutím vstala a zašla po pohár s vodou. „Nech sa páči. Ponúknem k tomu nejaké ďalšie občerstvenie? Kaviár alebo aspoň suši?“

	„Kaviár nejem a suši na lačný žalúdok? To je zverstvo.“ Lukovi sa na chvíľu zdalo, že to vyšetrovateľka s ponukou myslí vážne, no z jej mrzutého pohľadu pochopil, že sa snažila o vtip.

	„Prejdime radšej k veci,“ navrhla rýchlo Marija. „K čomu ste sa prišli priznať?“

	„Prosím?“ Hrvatovi zabehlo. Voda, ktorú práve pil, mu vyprskla z úst, až Mariju opľul.

	Znechutene sa utierala. „Mám vytiahnuť zoznam podozrení, ktoré na vás toto oddelenie zozbieralo za posledné roky? Máme aj ľahšiu, aj tvrdšiu verziu, ktorou chcete začať?“

	„No dovoľte,“ ohradil sa Luka. „Ja som bezúhonný občan. Prišiel som vám pomôcť ako očitý svedok.“

	Marija s ním už strácala trpezlivosť. „A čoho očitým svedkom ste sa akože stali?“

	„Ide o Nininu vraždu.“ Tými slovami absolútne zvrátil celú konverzáciu.

	Ležović položila obe ruky na stôl. „Vy ste videli, kto ju zabil?“

	„Nie, to nie, ale mám informácie, ktoré vám možno pomôžu objaviť vraha. Hlavne ide o to, že máte za mrežami nesprávneho podozrivého.“

	„Hovoríte o Marekovi Wolfovi?“

	„Presne o tom.“ Hoci si nepadli do oka, Luka prišiel na stanicu práve kvôli nemu. „Možno ste nezistili, kde bola Nina v tú noc, keď zomrela, lebo väčšinu času bola so mnou. Budete si to písať alebo nahrávať?“

	„Len hovorte,“ pobádala ho Marija, zvedavá, kam Hrvat smeruje.

	„V ten večer sa mi ozvala. Rozišla sa s frajerom. Mala dohodnutý odvoz na Slovensko, potrebovala niekde prečkať noc. Vzal som ju na jachtu. Strávili sme spolu príjemný večer, okolo piatej nadránom prišiel jej odvoz. Ja som ju odprevadil a viac som ju nevidel.“

	Marija sa tvárila skepticky. „Myslíte si, že vám to uverím?

	Toto vás nevylučuje ako podozrivého.“

	„Pozrite sa, nemusel som spraviť ani toľko. Naháňajte si ďalej bludy alebo začnite konečne niečo robiť. Jej vrah sa skrýva na Slovensku. Teda… skôr žije normálny život, lebo ho nikto nehľadá.“

	Marija sa nahnevala. Uznala však, že na jeho slovách je kus pravdy. „Vedeli by ste toho muža identifikovať?“

	„Ja som ho nevidel. Šiel som s ňou len kúsok, než som si bol istý, že po ňu naozaj prišiel. Sedel za volantom, všimol som si ho asi na sekundu od chrbta.“

	Vyšetrovateľka sa toho chytila. „Na akom aute jazdil?“

	„Myslím, že to bola X4.“

	„Nejaké iné detaily?“

	„Nina hovorila, že je to jej starý známy. Ale keď si k nemu sadla do auta, začali sa hádať. Ktovie, čo sa medzi nimi stalo potom,“ vravel Luka.

	Marija sa na okamih zaklonila. „A kde beriete istotu, že to nebol Wolf?“

	„Toľko viem. Wolf je vystrihaný nakrátko, tento mal dlhšie vlasy. Podľa mňa bol starší, možno aj päťdesiatnik.“

	„Nina nič viac nespomínala? Len že to je starý známy? Čo meno? Alebo akú má prácu?“ pýtala sa vyšetrovateľka ďalej.

	„Nemali sme veľa času na vykecávanie,“ tvrdil Luka.

	„Boli ste spolu od jedenástej večer do piatej rána, to je šesť hodín a vy mi hovoríte, že ste nemali čas?“ neverila mu Marija.

	„Mali sme na programe zaujímavejšie veci.“

	Ležović od neho odvrátila pohľad. „Takže nemáte nič iné?“

	Luka odrazu vytiahol mobil. „Poslala mu odo mňa esemesku, to pomôže?“

	Ležović prikývla a pod stolom zatínala päsť. Takú podstatnú vec skoro vynechal. Prečítala si správu a poznačila kontakt adresáta.

	Hrvat telefón spokojne schoval. Bol na seba patrične hrdý. „To je odo mňa všetko, môžem ísť? Už sa cítim ako na výsluchu.“

	Marija by sa ho tiež najradšej zbavila, no nemohla ho ešte pustiť. „Počkajte chvíľu, spíšeme oficiálnu výpoveď a podpíšete to.“

	„A doteraz sme robili akože čo?“


11. decembra 2015 

	 

	Ak chcel Vjeran Juriša zahladiť stopy po hroznom čine, ktorý spáchal, musel konať rýchlo. V lese za chatou vykopal hlboký hrob, do ktorého uložil mŕtvu Sandu. Jej zakrvavené a špinavé šaty hodil s jej vecami do kufra a ten schoval v skrini v spálni. Jediný problém bola zašpinená podlaha, krv sa vpila do drevených parkiet a nezbavil sa jej ani silným čistiacim prostriedkom. Napokon fľaky prekryl kobercom. O ich chate vedela len Marija a tá ho iste nebude podozrievať. Neobával sa, že by chatu prišli prehľadať.

	Rýchlo sa musel vrátiť do mesta, aby neskončil ako podozrivý. Šiel na stanicu, nahlásil Sandino zmiznutie. Ako dôkaz priniesol list, ktorý mu nechala na rozlúčku. Príbeh veľmi ľahko podfarbil príchuťou horkých sĺz, ktoré ronil, keď rozprával. Ako podozrivého označil Luku Hrvata. Tvrdil, že zmanipuloval Sandu a pomotal jej hlavu. Vyslovil domnienku, že s ním možno ani neodchádzala dobrovoľne.

	Polícia sa vybrala na obhliadku Hrvatovej jachty. Ten vzniesol opačné obvinenia. Priznal, že mal so Sandou pomer. Tvrdil, že jej musel ublížiť jej muž.

	Policajti sa všemožne snažili Sandu nájsť. Napokon neboli úspešní a nezistili, čo sa s ňou stalo. Zaradila sa k nevyriešeným prípadom, ktoré po niekoľkých mesiacoch založia na policu a už sa za nimi nikto neobzrie. Iba Vjeran držal jej fotku na tabuli hľadaných osôb ešte dlho potom, ako zmizla, a navonok sa tváril, že živí nádej: „Ak nenašli jej telo, možno je ešte nažive.“

	Záhadná tragédia odišla do zabudnutia až do dňa, keď Sandu vyhlásili za mŕtvu. Luka sa zjavil na polícii. Nepustili ho cez vrátnicu, hoci sa dožadoval, že chce vidieť Jurišu. Vyšiel pred budovu. Hádzal kamene do okna a vykrikoval jeho meno. Namiesto Vjerana sa objavili dvaja policajti, ktorí ho spacifikovali a odviedli dovnútra. Spisovali zápisnicu o poškodzovaní verejného majetku a on zatiaľ v putách vykrikoval na celú chodbu: „Vjeran, vylez! Chceš, aby som všetkým porozprával, ako tvoja žena kričala moje meno, keď sa spravila? Ako mi potom ďakovala a hovorila, že ty si to pre ňu nevedel urobiť?“

	Juriša vyšiel z kancelárie. Marija sa ho ešte pokúšala zastaviť, no on sa nedal. Podišiel k nim a prikázal policajtom:

	„Pustite ho.“

	„Ale…“ chcel protestovať ten, čo zapisoval protokol.

	„Vravím, že ho máte pustiť a vyviesť von.“

	Putá dali Lukovi dole, až keď ho vykopli z budovy.

	„Čo máš za problém?“ spýtal sa ho Vjeran.

	„Ty si môj problém!“ ukázal naňho Hrvat. „Priznaj, že si ju zabil!“

	„Ak je mŕtva, tak je to tvoja vina,“ vykríkol Juriša, než sa na neho vrhol a zvalil ho na zem. Keď ho dostal na lopatky, vrazil mu päsťou do tváre. Luka sa metal na strany, kým ho zo seba nezhodil. Obaja sa pozbierali zo zeme len preto, aby sa do seba zasa mohli pustiť. Klbčili sa ako malí chlapci, než sa ich policajtom podarilo oddeliť.

	„Máme ho zatknúť?“ spýtal sa mladý dôstojník nadriadeného.

	Vjeran len pokrútil hlavou.

	Luka si vytrhol jednu ruku, obe mu druhý policajt držal za chrbtom, a ukázal na neho. „Jeho zatknite, on napadol mňa!“

	„Ty sa radšej prac kadeľahšie a už sa mi neukazuj na oči, lebo nabudúce to pre teba nedopadne dobre,“ cedil cez zuby Juriša.

	Hrvat pľul krv. „Počuli ste to? On sa mi vyhráža, že ma zabije! Ale komu to tu ja vravím, aj tak držíte spolu, banda špinavá.“ Mávol rukou a radšej kráčal preč.

	„A neopováž sa prísť na pohreb, lebo to neskončí len pri vyhrážkach!“ kričal za ním ešte Vjeran.


10. júla 2016 

	 

	Slavko Duvrijak sa chystal na popoludňajšie pojednávanie. Vrátil sa práve z obeda a zastavil sa v kancelárii, aby si obliekol talár. Nemal v pláne dlhšie sa zdržovať, keď si všimol, že má na stole nové podklady. Nikdy ich neštudoval, veď aj tak sa všetko dozvie na procese. Tentoraz spravil výnimku. Odrazu sa tešil do súdnej siene. Keď už sedel na mieste a zavolal ostatných, upriamil pohľad na obvineného. Videl, že je nervózny, hoci sa jeho právnik usmieval. Zjavne nestihol klienta informovať. Slavko sa neubránil a usmial sa tiež.

	Wolf, ktorému práve dával policajt dole putá, si to všimol. Pozrel na Cingálka, aj ten bol akýsi spokojný. „Čo sa deje?“ Martin mu to odmietol prezradiť. „Budete príjemne prekvapený.“

	Začalo sa pojednávanie, na ktorom sa Marek konečne všetko dozvedel. Cingálek predložil výpoveď Luku Hrvata aj správu o zadržaní Vjerana Jurišu. Prokurátor následne stiahol obvinenia. Keď Duvrijak Wolfa vyzval, aby vstal, bol stále v šoku. „Čo sa to práve stalo?“ obrátil sa na obhajcu po vyhlásení verdiktu.

	Martin mu podal ruku. „Ste slobodný muž.“

	To už za ním dobehli Petra s Denisou, aby ho objali. Nestihol sa poriadne spamätať a obe pokračovali s prívalom ďalších nových informácií.

	„Ninu nezabil Hrvat ani Juriša,“ oznámila mu Siváková.

	„Tej noci sa stretla s oboma, ale nakoniec ju niekto prišiel vyzdvihnúť.“

	„Jej vrah je už dávno na Slovensku,“ doplnila ju Krajčírová.

	„Čo teraz?“ hľadel na ne Wolf vyjavene. „Čo budeme robiť?“

	„Vrátime sa domov,“ povedala Petra prosto.

	„Predovšetkým sa musíme zastaviť na polícii, máte tam ešte osobné veci a najmä auto,“ opravil ju Cingálek.

	Marekovi to konečne došlo. Padol mu kameň zo srdca.

	„Ďakujem vám.“

	„Tak na slobode si vďaka Lukovi,“ upozornila ho Denisa.

	„To on prišiel dnes ráno vypovedať na políciu.“

	„Prečo?“ čudoval sa Wolf. „Niežeby som ho poznal, ale to sa na neho nepodobá.“

	Petra sa usmiala. „Vraj to urobil pre teba.“

	Martin ich nasmeroval zo súdnej siene. „Podrobnosti môžete prebrať cestou.“

	Nastúpili do Cingálkovho auta, ktoré len ráno vyzdvihol zo servisu. „Nenapravili všetky škody, ale hlavné je, že jazdí,“ tešil sa právnik.

	Keď vyrazili, Petra s Denisou pokračovali v rozprávaní. Mali toho ešte veľa na srdci, a keďže sa už nikam neponáhľali, mohli spomenúť každý detail.

	Marek sa ešte raz otočil na všetkých. „Vďaka za všetko, čo ste pre mňa urobili. A hlavne za to, že ste mi verili.“ Uvedomil si, že by sa chcel ešte niekomu poďakovať. „Môžeme si urobiť menšiu obchádzku?“

	„Podľa toho kam,“ povedal Cingálek neisto.

	„Prístav, musím hovoriť s Lukom.“

	Martin už túto trasu poznal veľmi dobre. Zaviedol ich oblúkom až k juhozápadnému pobrežiu.

	Marek vykročil k Magdalene, kotviacej v južnom doku. Hneď ako ho zbadal hliadkujúci ochrankár, začal mávať rukami. „Ani sa o to nepokúšaj.“

	Marek s rešpektom zastal pred mostíkom. „Povedz šéfovi, že sa mu chcem poďakovať.“

	O minútu dostal pozvanie na palubu od majiteľa jachty.

	Luka mu vyšiel v ústrety a v rukách niesol dve otvorené pivá. „Dáš si so mnou?“

	„O chvíľu budem šoférovať, dúfam,“ odmietol Wolf. „Bol by som nerád, keby ma zasa chytila polícia na ceste zo Splitu.“

	Hrvat mykol plecom. „Čo pre teba môžem urobiť?“

	„Ako som počul, spravil si toho viac než dosť, za čo som ti vďačný,“ poďakoval sa Marek. „Ale chcel by som ešte niečo prebrať.“

	„Som samé ucho.“ Luka prešiel pozdĺž ľavoboku a zaviedol ho na kormu.

	Sadli si celkom dozadu na plochu posiatu vankúšmi.

	Wolf si vybavil noc, keď navštívil Magdalenu aj s Ninou.

	„Nadrogoval si ma vtedy, však?“

	Hrvat vstal. „Ak je to súčasť nejakého vypočúvania…“

	„Nie,“ ubezpečoval ho Marek. „Prekvapilo ma, že si mi pomohol.“

	„Spravil som to kvôli Sande. Bola to čestná žena a ja som na chvíľu chcel byť kvôli nej čestný muž.“

	Marek váhal. Na jazyku mu viselo ešte niečo nevypovedané. „Myslel som, že mi pomôžeš pochopiť nejaké veci.“

	„Sem s tým,“ pobádal ho Luka.

	„Spali ste spolu?“

	Tá otázka ho zaskočila. „Rada sa zahrávala s mužmi,“ odpovedal Hrvat vyhýbavo. „Aj so mnou sa len zahrávala.“

	„To platí aj pre mňa,“ priznal Wolf.

	„Nie tak celkom. Kvôli tebe sa chcela zmeniť. To znamená veľa. Viem, o čom hovorím.“

	„Ako si to myslel, keď si povedal, že bola kurva?“ položil Marek konečne otázku, ktorá ho trápila najviac.

	„Robila eskort.“

	„Neverím.“ Wolf odmietavo zaťal päste. „Bola to rosnička, moderovala počasie v telke.“

	„A popritom si privyrábala ako štetka. Dobre platená, luxusná štetka.“ Luka sa pozrel Marekovi do očí. „Hovorím to pre tvoje dobro. Chcela s tým prestať kvôli tebe, nebol si jej ukradnutý.“

	Wolf cítil, ako sa mu zovrel žalúdok. Bolo mu na vracanie. Na okamih si myslel, že to v sebe naozaj neudrží. Vstal, oboma rukami sa pevne chytil kovového zábradlia a nahol sa cez palubu. Nevoľnosť postupne ustúpila sama. Pozrel na more, mal chuť kričať. „Ja som ju vôbec nepoznal,“ vyšlo z neho napokon pološeptom.

	„Nesmieš si to tak pripúšťať.“ Hrvat ho chytil za plece, vzápätí sa sám stiahol.

	Marek sa spamätal. „Musím sa vrátiť na Slovensko a zistiť, čo sa jej stalo. Aj to, čo bola vlastne zač.“

	Luka ho odprevádzal k mostíku. „Keby si mal niekedy cestu, zastav sa.“

	Wolf mu podal ruku na rozlúčku. „Vďaka, ale tú ponuku asi nevyužijem.“

	„Mám zvláštny pocit,“ pokračoval Hrvat. „Myslím, že za iných okolností by z nás boli kamaráti.“

	„Žiaľ, iné okolnosti neexistujú,“ povedal Marek a v duchu si pomyslel, že v tomto prípade je to skôr našťastie.


3. júla 2016 

	 

	Hanáková sa prebrala na korme luxusnej jachty. Uvedomila si, že zaspala pod holým nebom, podložená dekoratívnymi vankúšmi. Luka bol stále pri nej a bdel. Ležal na boku, rukou si podopieral hlavu. Všimla si, že na ňu hľadí. „Čo? Mám niečo na ksichte?“

	Zasmial sa. „Si krásna.“

	„Viem.“ Odtiahla sa od neho a sadla si. „Všetci to hovoria, ale to je všetko, čo na mne vidia.“

	„To je blbosť,“ tvrdil Luka. „Ja vidím veľa iných vecí.“

	„Myslela som, že aj on.“

	„Marek?“

	Odrazu mala potrebu hovoriť o osobných veciach. „Ja som to kvôli nemu nechala.“

	„Čo?“ nechápal Luka.

	„Eskort.“

	„On o tom vedel?“

	Nina pokrútila hlavou. „Nemal ani tušenia. Teda možno niečo tušil, ale nevedel. On nie je z tých, čo by so mnou zostal aj potom.“

	„Tak prečo si to nechala?“ čudoval sa Luka.

	„Rozhodla som sa, že chcem byť len s ním,“ vravela s pohľadom upretým na more. „Bola som presvedčená, že on je všetko, čo potrebujem k životu. Ale potom som mala pocit, že mi nič nedal za to, že som sa toho kvôli nemu vzdala.“

	Prehrabol sa jej v postrapatených vlasoch. „Čo ti mal dať?“

	Vykrivila ústa. „Sama neviem.“

	„Aj ja som mal životnú lásku, kvôli ktorej som sa vzdal všetkého,“ zaspomínal si Luka opäť.

	Nina si nahlas vzdychla. „No dobre, keď tak veľmi chceš, porozprávaj mi o nej.“

	„Pracovala v otcovom hoteli a bola vydatá,“ začal. „Keď som ju prvýkrát pozval na rande, bolo to zo žartu a poslala ma do čerta.“

	Nina sa zababušila do deky. „Ako si nabalil vydatú ženu?

	Budem hádať, pozval si ju na jachtu.“

	Pokrútil hlavou. „Vôbec nie. Aj keď to často robievam. Ale toto bol iný prípad. To bolo na tom to pekné. Raz som ju stretol, keď odchádzala z hotela. Všimol som si, že sa jej niečo stalo, tak som sa spýtal. Povedala len, že nechce ísť domov, a tak sme sa prešli. Na konci toho večera sa niečo zmenilo. Už sa na mňa nepozerala ako na rozmaznaného idiota. Tak na mňa väčšinou pozerajú všetci, aj tí, čo sa mi pchajú do zadku.“

	„Prečo sa to skončilo?“ spýtala sa ho so zvedavosťou v hlase.

	„Je to fakt smutný príbeh, nechcem ti ešte viac pokaziť náladu,“ vyhováral sa Luka.

	„No tak, teraz to už vážne chcem vedieť,“ dobiedzala Nina.

	„Dohodli sme sa, že spolu odídeme a začneme odznova, potom zo dňa na deň zmizla. Odvtedy som ju nevidel.“

	„Zmizla? To len tak?“

	Luka nepohol ani brvou, keď rozprával. „Myslím, že ju zabil jej muž.“

	„Čože?“ vyhŕkla Nina v šoku.

	„Smutný príbeh, ja som ti to vravel. Ale nechajme to tak, ty to nenapravíš. Už vieš, čo spravíš, keď sa vrátiš domov?“ Nebola si istá. „Keď som od neho odchádzala, nevedela som sa dočkať, kedy sa vrátim k práci. Teraz už neviem, či to ešte chcem. Radšej… by som to napravila s Marekom.

	Nebola som najlepšia frajerka.“

	„Tak sa o to pokús,“ nabádal ju Luka. „Dlhuješ to aj mne.“

	„A to už prečo?“

	„Lebo mne už žiadne pokusy nezostali.“

	Nina sa zatvárila znudene. „Nevedela som, že si takýto prehnane dramatický.“ Vtedy si to uvedomila – láska robí s ľuďmi divy. Niekedy z nich vytiahne to najlepšie a niekedy to najhoršie.


10. júla 2016 

	 

	Uplynul týždeň, odkedy Wolfa zadržala chorvátska polícia v Splite. Presne na siedmy deň ho prepustili, vyzdvihol si osobné veci a konečne dostal aj kľúče od auta. Stále mu však niečo chýbalo. Domov, od ktorého ho delili stovky kilometrov, a verný spoločník Fenrir. Nemohol sa dočkať, až vyrazí na cestu. Stáli spolu s Cingálkom pri autách zaparkovaných neďaleko stanice pod budovou miestneho rozhlasu, zatiaľ čo Denisa a Petra išli za Marijou Ležović, aby jej vrátili kľúč od jej domu a poďakovali sa za to, že ich prichýlila. Marija nepatrila k priaznivcom lúčenia alebo dlhých rečí. Čoskoro sa vracali naspäť.

	„Máme dve autá, ako sa rozdelíme?“ pripomenul im Cingálek.

	„Ja pôjdem s tebou a Petra môže robiť spoločnosť Marekovi,“ navrhla Denisa.

	Rozdelili sa do dvojíc a vyrazili na cestu. Zo Splitu vychádzali jeden za druhým. Až keď sa dostali na diaľnicu, Wolf dupol na plyn a stratil sa právnikovi z dohľadu.

	„Ako sa vám odvďačím za to, čo ste pre mňa spravili?“ spýtal sa Wolf krátko potom, ako zostali sami.

	Siváková sa len skromne usmiala. „Za čo? Spravil by si pre nás to isté.“

	„Dosť ste riskovali a nie raz.“

	„Ak mám byť úprimná, chvíľu sme si s Denisou užili aj ten vzrušujúci pocit dobrodružstva.“

	Wolfovi sa to veľmi nepozdávalo. „Myslíš vzrušujúci pocit ohrozenia života?“

	„Zasa až tak sme neriskovali,“ zamračila sa Petra. Pozrela sa na Mareka, ktorý sústredene sledoval cestu. „Môžem sa ťa niečo opýtať?“

	„Nemusíš uvádzať otázku otázkou.“

	Siváková mala chuť ho upozorniť, že aj on mohol iba odpovedať, no výnimočne si zahryzla do jazyka. Mali pred sebou ešte dlhú cestu a nechcela, aby sa zmenila na jednu z ich nekonečných doťahovačiek. „Prečo si šiel za Lukom?“ Mareka tým na okamih zarazila. „Šiel som sa mu poďakovať. Predsa jeho zásluhou ma pustili, nie?“ Odmlčal sa.

	Nebol pripravený o tom hovoriť, no ani nechcel byť k Petre neúprimný. „A musel som sa spýtať na to, čo povedal o Nine…“

	„Že je…“ vulgárne slovo Sivákovej nešlo z úst.

	„Ty o tom vieš, však?“

	Prikývla. „Počuli sme nahrávku. Viackrát.“

	„Najprv som tomu nechcel veriť. Ale už si nemyslím, že mi klamal. To ona nehovorila pravdu.“

	Petra sa pokúsila zmierniť jeho rozhorčenie. „Nie je to vec, ktorú vytiahneš na prvom rande.“

	Mareka tým neuspokojila. „Chodili sme spolu päť mesiacov.“

	„Na to asi nikdy nie je vhodný čas…“

	„Vraj s tým chcela skončiť, alebo sa o to pokúsila, už neviem.“

	„To ti povedal Luka?“

	Wolf prikývol. „Zvláštne, že sa zdôverila práve jemu.“

	Siváková nad tým rozmýšľala. „Ani nie.“

	„Prosím?“

	„Keď vezmeš do úvahy, čomu sa venuje on,“ poznamenala Petra. „Nie je až také čudné, že si mali čo povedať.“

	„Nechajme to radšej tak,“ uzavrel Marek náhle tému. Siváková naňho pozrela, a hoci cítil jej pohľad, oči upieral na cestu. Nedokázal zájsť do hĺbky Nininej temnej minulosti, do ktorej načrel len náhodou. Najskôr sa ešte nevyrovnal ani s jej smrťou. Petra to vedela a chcela mu pomôcť, ale uvedomovala si, že Wolf nie je z tých, ktorých dokáže presvedčiť, aby rozprávali o pocitoch.

	„V prvom rade musíme zistiť, kto ju naozaj zabil,“ ozval sa Marek po dlhšom tichu.

	„To nebude jednoduché,“ poznamenala Petra. „Už vieš, kde začneme?“

	„Televízia,“ vyslovil Wolf prosto.

	„Počkať,“ uvedomila si Siváková zrazu. „Môžeš ty vôbec vyšetrovať Nininu vraždu? Nie je to… konflikt záujmov?“

	Marek mlčal. Vedel, že mu to Karol nedovolí, ale nedokázal sa tej predstavy vzdať.

	 

	Rádio hralo v Cingálkovom aute takmer celú cestu z Chorvátska na Slovensko. Denisa na mieste spolujazdca striedala stanice a určovala hudobný výber. Chvíľami, keď začala hrať jej pesnička, neubránila sa a začala spievať. Jej spolujazdcovi to zdanlivo neprekážalo.

	Martin odrazu zastavil auto.

	„Čo sa deje?“ otočila sa dopredu Krajčírová.

	„Policajti,“ ukázal právnik pred seba. „Podáš mi doklady? Sú dole v priehradke.“

	Denisa sa prehrabala v neporiadku, než našla dokumentáciu k autu. Medzi papiermi si všimla faktúru z hotela v Chorvátsku. Uvedomila si, že ich odtiaľ spolu s Petrou vyhodili bez toho, aby zaplatili.

	Martin nadviazal s dopravným policajtom ležérny rozhovor. Využil šarm, ktorý si väčšinou nechával na súdne pojednávania. Čoskoro boli zasa na ceste, dokonca bez pokuty.

	„Ty si platil aj za nás?“ spýtala sa Denisa.

	„Čo?“ nechápal Martin.

	„Hotel. Videla som faktúru. Ja som ani netušila, že si nás ubytoval v takom drahom hoteli.“

	Cingálek sa len zasmial. „O to sa nestaraj.“

	„Nenechám ťa, aby si za mňa platil hotel,“ nedala sa Krajčírová. „Veď si do Chorvátska cestoval kvôli mne.“

	Právnik mávol rukou. „Nerob si s tým starosti. Ja si to dám celé do nákladov. Pre mňa to nie je podstatná položka v rozpočte.“

	„To myslíš vážne?“ pozrela na neho prekvapene.

	„Jasné,“ prikývol.

	Denisa zväčša nemala problém s tým, keď muži za ňu platili, no toto sa jej zdalo už trochu priveľa. Chcela to aspoň čiastočne vyrovnať. „Ale musím sa ti nejako poďakovať. Môžem ťa pozvať na kávu?“

	„Super,“ potešil sa Martin. „Zastaneme tu na pumpe a môžeš ma pozvať na kávu aj na nejakú dobrú bagetu z chladiaceho pultu.“

	Keď sa na ňu usmial, pocítila, že sa začervenala. Zatiaľ čo on sa už sústredil na cestu, ona na ňom visela pohľadom. Bol múdry, štedrý a vtipný. Mal skvelú kariéru a drahé auto. Ešte aj dobre vyzeral. Premýšľala, prečo ho až teraz vidí v inom svetle. Potom si spomenula na dôvod: je predsa ženatý.

	 

	Hranice Slovenskej republiky prekročili tesne po desiatej večer. Wolf cestou spravil len dve krátke zastávky, ponáhľal sa domov a Petra mu to nijako nevyčítala.

	„Zaveziem ťa?“ spýtal sa, keď prešli okolo tabule oznamujúcej, že sa ocitli v hlavnom meste.

	„Nechceš ísť najprv po Fenrira?“

	„Mám to v pláne,“ prikývol. „Ale nebudem ťa zdržovať?“

	Siváková sa zasmiala. Dobre ho poznala a vedela, ako veľmi mal rád svojho psa. Nechcela ho oberať o ďalšiu minútu s ním. „Dohodnuté, ideme ku Karolovi.“

	Zastali pred Luptákovým domom, Marek vystúpil, no Petra zostala v aute. „Počkám ťa tu.“

	Wolf prekvapene zdvihol obočie. „Vy ste sa pohádali?“

	„Nie, len som unavená,“ vyhovárala sa Siváková. Otočila hlavu a zavrela oči.

	Marek jej sľúbil, že sa bude ponáhľať, a vybehol k bráne.

	Otvorila mu Karolova žena, ktorá na neho chvíľu zmätene hľadela. Keď Marek nastúpil na vedúcu pozíciu, pomáhala jeho podriadeným, aby mu zo života v práci spravili peklo. Nikdy sa to nedozvedel, no aj tak bola celá nesvoja, vždy keď ho stretla. „I-idete za Karolom? Poďte dnu, zavolám ho.“

	Lupták počul zvonček. Práve vychádzal z pivnice, kde sa venoval milovanej záľube, staval ďalší model lode. „Petra mi v telefóne zvestovala dobré správy, ale až teraz, keď ťa vidím, mi to došlo. Ty si na slobode!“

	„Vyzerá to tak,“ usmial sa Marek. „Kde je Fenrir?“

	„Hneď mi mohlo byť jasné, že si neprišiel navštíviť kamaráta,“ zatváril sa Karol mrzuto. „Behá na zadnom dvore, už je to tam celé jeho. Na ten kamrlík v Petržalke si bude ťažko zvykať.“

	„Neboj sa, ja sa starám o to, aby mal pohyb. Zavedieš ma za ním?“

	„Počkaj ešte chvíľu, chcel by som ťa s niekým zoznámiť.“

	Vzápätí zakričal na celý dom meno svojej dcéry. „Kika!“

	Karolova žena, ktorá sa medzitým stratila vo vedľajšej miestnosti, iba vykukla. „Nie je doma.“

	„Ako to? Však sme spolu večerali.“

	„Večerali a potom šla von.“

	„Kam?“ chcel vedieť Lupták.

	Jeho žena sa zatvárila neurčito. „Niekam s kamarátmi. Neviem. Máš na ňu číslo. Keď to chceš vedieť presne, zavolaj jej.“

	„Ach tie pubertiačky,“ posťažoval sa Karol kolegovi.

	„Keď raz budeš mať deti, držím palce, aby to bol syn, lebo s dievčatami v tomto veku je to hotový kríž.“

	„A s mužmi v každom veku,“ zahlásila jeho žena z obývačky.

	Wolf s Luptákom sa presunuli na zadný dvor, kde Fenrir ležal pod malým altánkom. V okamihu, ako zbadal svojho pána, k nemu vystrelil rýchlosťou geparda na love. Zvalil ho do trávy a vrtiac chvostom ako vrtuľou motorového člna mu vyoblizoval tvár.

	„Aj ty si mi chýbal,“ povedal Marek zložený na lopatkách, po chvíli však musel Fenrira zo seba doslova odtlačiť, aby mohol vstať. „Dával si mu jesť? Zdá sa mi nejaký vychudnutý.“

	„Ty si ako matka, ktorej sa vráti dieťa z tábora,“ zasmial sa Lupták. „Dobre som sa o neho staral, neboj sa. A počkaj! Pozri, čo som ho naučil!“ Zdvihol prst a ukázal na huskyho. „Sadni!“ Fenrir ho okamžite poslúchol. „Teraz ľahni!“ Už bol na tráve.

	„Fíha,“ zahvízdal Marek. Fenrira si zadovážil spolu s niekdajšou milenkou v kanadskom Montreale, preto počúval len príkazy vo francúzštine.

	„Máš ešte chvíľu?“ spýtal sa Karol.

	Wolf si spomenul na Petru, ktorá ho čakala v aute. „Podľa toho, o čo ide.“

	Lupták mu naznačil, aby sa prešli. Spolu si sadli do altánku a Fenrir si oprel hlavu o pánovo koleno.

	„Máš nejaké tušenie, kto Ninu zabil?“ začal Karol.

	„Hľadáme niekoho s nabúraným autom,“ povedal Marek neurčito. „Ale máme zopár stôp. Zistil som, že Nina robila eskort.“

	Luptáka to šokovalo. „Čo robila? Však moderovala počasie, nie?“

	Wolf uhol pohľadom. „Zjavne jej to nestačilo. Musíme to prešetriť. Budeme vedieť viac, keď sa to rozbehne.“

	„Ale je ti jasné, že prípad nemôžeš viesť ty?“

	„Komu to chceš dať?“

	„Rozmýšľal som nad tým celý deň, asi to dám Švidraňovi.“

	„To nemyslíš vážne!“

	„Má najlepšie resumé z celého oddelenia,“ obhajoval svoje rozhodnutie Karol.

	„Je to riťolezec,“ ohradil sa Wolf.

	„Koho navrhuješ ty?“

	Marek rozpažil ruky, akoby sa ponúkal. Karol krútil hlavou. „V nijakom prípade.“

	„Ja na tom mám osobný záujem.“

	„Práve preto. Nemôžeš vyšetrovať smrť ženy, z ktorej si bol ešte k tomu obvinený.“

	„Nebol som obvinený. Spýtaj sa môjho právnika, ten by ti vysvetlil, že proti mne žiadne obvinenie nevzniesli.“

	„Tak podozrivý, to je jedno,“ opravil sa Lupták. „Na veci to nič nemení.“

	Marek poznal pravidlá a nebol z tých, ktorí ich bežne porušovali. Ak mal prekročiť hranice, musel na to mať dobrý dôvod. „Karol, toto mi nerob.“

	Lupták pri pohľade na neho nemohol povedať nie. „Porozprávame sa o tom zajtra na stanici,“ navrhol napokon zmierlivo.

	Wolf to chápal ako jednoznačné odobrenie. Zavolal na Fenrira a spolu odišli.

	 

	Aj Petra sa zvítala s Fenrirom, no nepobudla s nimi dlho. Keď ju Marek vyložil pred domom, zamieril do Petržalky. Budova, kde si našiel podnájom, na neho stále zvonku pôsobila smiešne. Novostavba s oknami rozličných tvarov a farieb mu však predsa tak trochu prirástla k srdcu.

	Odomkol dvere malého dvojizbového bytu a cestovnú tašku zložil v predizbe. Už sa nepotkýnal na nepraktickom schode oddeľujúcom predsieň od obývačky s kuchynským kútom. Zamieril rovno do sprchy. Až keď z nej vyšiel, zažal svetlo, ktoré mu odhalilo priestor. Byt bol presne taký, ako ho pred dvoma týždňami zanechal. Za posledné mesiace sa však podstatne zmenil.

	Nina doň zasiahla a pripomínali mu ju nielen veci, ktoré spolu kúpili, ako vysoká váza na kvety alebo zakladač na časopisy. Spomienky na ňu číhali na každom rohu. Od sporáka, na ktorom pripálila večeru, cez gauč, na ktorom ho dráždila, než ju vzal na ruky a preniesol do spálne, po koberec na podlahe, ktorý vybrala ona a na ktorom sa raz vášnivo milovali, až kým si neudrel hlavu o konferenčný stolík. Keď si teraz tú scénu predstavoval zhora, nemohol pochopiť, ako vtedy k tomu úrazu vôbec došlo.

	Usušil sa a šiel rovno do postele. Tam prisadol jej podprsenku. Nina nielenže nebola dobrá kuchárka, nemala ani veľmi kladný vzťah k poriadku. Z perín zacítil jej vôňu. Bola to kombinácia vzduchu po daždi a lesných jahôd. Nikdy nechápal, ako tak môže voňať pokožka.

	Wolf pokrčil podprsenku v ruke a šmaril ju do kúta. Keď vrazila do steny, predstavil si, že je z porcelánu a rozbíja sa na malé kúsky. Chcel, aby sa takisto rozbil ten zmätok, ktorý cítil.


11. júla 2016 

	 

	Noc trvá vždy zdanlivo dlhšie, keď ju neprespíte. S tým pocitom ráno vstal aj Wolf, ktorý sa v posteli hodiny prehadzoval. Vzdal to tesne po šiestej. Šiel si s Fenrirom zabehať k Malému Draždiaku. Práve návrat k rutine ho vedel upokojiť, dával mu pocit istoty. Než sa vrátil domov, posadil sa na breh jazera. Pohľadal okruhliak, hodil ním žabku. Rozvíril hladinu, ktorá v pokoji pripomínala zrkadlo. Odrážali sa v nej okolité stromy a slnečné lúče. Keď sa Wolf sústredene zahľadel na bod, kde sa stretával odraz s predlohou, zvláštne sa mu zliali do jedného celku. Čo je skutočné a čo je len klam?

	Z myšlienok ho vytrhol husky, ktorý sa pri ňom unavene zložil. „Nehovor, že ti stačilo! U Karola si prišiel o kondičku?“ Marek vstal a rozbehol sa k autu. Verný spoločník ho okamžite nasledoval, dokonca ho predbehol.

	Doma si dal rýchlu sprchu, po ktorej absolvoval ešte rýchlejšie raňajky. Na policajné riaditeľstvo prišiel veľmi skoro. V otvorenom priestore vestibulu stretol len niekoľkých kolegov, ku ktorým sa ešte nedostala správa o jeho prepustení. Pred polrokom by neboli vôbec nadšení, že ho vidia. Stále ho prekvapovalo, že sa situácia na oddelení zmenila. Vítali ho prvé úsmevy a srdečné potriasanie rúk.

	Marek nebol rád, keď sa stal centrom pozornosti. Zniesol to len v rozumnej miere, ktorú si od neho vyžadovala jeho pozícia. Takto skoro ešte nebol pripravený ani na tú. Zavrel sa v kancelárii, začal si spisovať informácie o Nine. Veľmi rýchlo zistil, že ju zďaleka nepoznal dosť dobre. Nestretol jej rodičov, nepovedala mu, či má súrodencov. O jej práci toho nevedel veľa a ešte menej o jej tajomstvách. Ak aj viedli osobné rozhovory, skôr teoretizovali.

	Uvedomil si, že ak bude chcieť zistiť viac, musí ísť za tou, ktorá ich zoznámila. Vyšiel na chodbu a zastavil prvého človeka, ktorého stretol. „Je tu už Denisa?“

	Kriminalista Beňovič na neho prekvapene pozrel. „Ja ani neviem, kedy chodí do práce.“

	„A kto by to mohol vedieť?“ Beňovič sa zatváril neurčito.

	Vtedy okolo nich prechádzal Lupták. „Môžem s tebou hovoriť?“

	Wolf si stále nezvykol, že ho v práci vidí v obleku. „Hľadám Denisu, nevieš, či už je v práci?“ odpovedal mu protiotázkou.

	„To počká. Poď, prosím ťa, so mnou.“

	Vážny tón v Karolovom hlase mu naznačil, že ho má radšej poslúchnuť. Nasledoval šéfa o poschodie vyššie do jeho kancelárie. Asistentka, ktorá kedysi pracovala pre ich bývalého riaditeľa Ružičku, sa potešila, keď Mareka videla. Neraz sa snažila s ním flirtovať, aj teraz mala potrebu ho vyobjímať. Hoci sa nikdy nebránil záujmu žien, po nejednom fiasku z minulosti mal názor na vzťahy na pracovisku utvrdený. Obom mužom ponúkla kávu, no odmietli.

	„Už si si to dúfam rozmyslel,“ začal Lupták, keď si skladal kožený kufrík vedľa pracovného stola.

	„Hovoríš o prípade?“ uistil sa Wolf, ktorý práve zatváral dvere. „Pokiaľ viem, ty si z nás dvoch ten, čo si to mal rozmyslieť.“

	„Nemôžeš to vyšetrovať,“ trval na svojom rozhodnutí Karol. „Si osobne angažovaný.“

	„Neboli sme manželia,“ protestoval Marek.

	„Jej telo našli v kufri tvojho auta. Si s tým prípadom prepojený viac, ako keby ste boli zobratí.“

	„Som profesionál. Sľubujem, že sa tak budem správať.“

	„Nejde o to, že ti neverím,“ vyviedol ho z omylu Lupták.

	„Keď na to prídu zhora, budeme mať prúser. V prvom rade ja budem mať prúser. Musím to dať niekomu inému.“

	„Tak to daj niekomu inému oficiálne a ja to budem riešiť v teréne,“ navrhol Wolf.

	Karol bol už zúfalý. „Ty si to predstavuješ ako Hurvínek válku.“

	„Bude to v pohode, sme jeden tím. Dohodnime sa takto: zvoláme poradu, pridelíš to niekomu inému a potom sa s ním osobne porozprávam.“

	„Aspoň to nechaj na mňa.“

	Marek sa potešil. „Ako chceš, šéfe.“

	Rýchlo opustil kanceláriu riaditeľa. Ten zostal ako obarený a rozmýšľal, čo sa to práve stalo. Nerád si to priznával, dal sa však celkom ľahko zmanipulovať.

	Brífing k prípadu trval viac ako dve hodiny. Zišlo sa na ňom celé oddelenie a viedol ho samotný riaditeľ. Lupták prevažne zopakoval fakty, ktoré sa dostali k väčšine členov tímu aj počas predchádzajúcich dní. Potom požiadal Wolfa, aby sa ujal slova. Ten upozornil na medzery vo vyšetrovaní chorvátskej polície. Spomenul prekážky súvisiace s tým, že pracujú na prípade stovky kilometrov od miesta, kde sa stala vražda. Napokon niečo predsa zamlčal. Nebol pripravený podeliť sa o fakt, že jeho priateľka spávala s mužmi za peniaze.

	Zatiaľ čo on rozprával, Karol si dobre rozmyslel, čo povie na záver. „Keďže ide o komplikovaný prípad, v ktorom nám chýbajú dôkazy, chcem, aby ste sa na ňom podieľali všetci. Pracujte ako jeden tím.“ Odmlčal sa, pozrel na Wolfa. „Keďže sa táto smrť nepriamo dotýka viacerých, podieľať sa na tom budú dvaja z vás, Švidraň a Wolf.“

	Marek sa spokojne usmial. Stále nebol nadšený, že má spolupracovať práve s neobľúbeným kolegom. Po rozpustení brífingu si dával načas, než sa za ním vybral. Potreboval hovoriť najmä s Denisou. Švidraň ho predbehol a pristúpil k nemu ako prvý, a tak hovorkyni aspoň naznačil, aby ho počkala.

	Premotivovaný vyšetrovateľ bol presne taký typ, ktorý nosí šéfovi spolu s klebetami o ostatných čerstvo napečené buchty s lekvárom alebo slivky z vlastnej záhrady. S Wolfom si k sebe nikdy nenašli cestu práve preto, že takýchto ľudí v tíme nepreferoval. „Myslím, že by sme si mali dať poradu.“

	„To je v poriadku,“ zastavil ho Marek. „Nemusíš sa tým priveľmi trápiť, mám našliapnuté v tom, ako rozbehnúť vyšetrovanie, od teba len potrebujem, aby si mi sekundoval.“

	„Sekundoval?“ zopakoval vyšetrovateľ s okrúhlou tvárou, pripomínajúcou veveričku. Ešte aj bucľaté líca mu pokrývali jemné chĺpky, ktoré nosil s hrdosťou ako tínedžer prvé fúzy. „Riaditeľ nehovoril nič o sekundovaní, dokonca moje meno padlo prvé.“

	„Asi len šiel podľa abecedy...“

	„Viem, že máš vyššiu hodnosť,“ hovoril Švidraň nespokojne. „Ale mám na viac.“

	„Beriem na vedomie,“ skočil mu Marek zasa do reči.

	„Dohodnime sa, že sa postaráš o obhliadku Nininho bytu, dobre?“

	Krajčírová netrpezlivo postávala bokom. „Potrebuješ odo mňa niečo?“

	Wolf na ňu upriamil pohľad. „Áno, môžeme to prebrať v mojej kancelárii?“

	„Ak ide o prípad, nemal by som byť pri tom?“ chcel sa pridať Švidraň. „Vy ste boli kamarátky, ak sa nemýlim.“

	„Netýka sa to prípadu,“ zaklamal Marek. „Vyriešiš tú obhliadku?“

	Švidraň konečne ustúpil.

	Marek sa usmial. Bol rád, že sa ho aspoň na chvíľu zbaví. Vybral sa s Denisou cez chodbu do kancelárie. „Ráno som ťa zháňal. Ty niečo potrebuješ?“

	Pokrútila hlavou. „Ide o Ninu. Vieš, že ti môžem byť nápomocná, však?“

	„Práve preto som s tebou chcel hovoriť. Viem, že ste sa poznali. Asi poznáš všetky jej tajomstvá…“ Odmlčal sa. Ústa sa mu vykrivili, akoby ho niečo zabolelo.

	Pochopila, na čo myslí. „Ale o tomto som nevedela, prisahám. Varovala by som ťa. Nenechala by som si to pre seba. Myslíš, že to súvisí s jej smrťou?“

	„Ak by som robil zoznam povolaní, ktoré ťa môžu dostať do nebezpečenstva, eskort by som zaradil vysoko,“ odvetil Wolf. „Ale veľa vecí stále neviem pochopiť.“

	Krajčírová dúfala, že bude naďalej súčasťou vyšetrovania kamarátkinej smrti. „Kde chceš začať?“

	„Najprv by sme mali preveriť číslo, z ktorého sa potenciálny vrah skontaktoval s Ninou. Už som to posunul Beňovičovi. Švidraň sa postará o prehliadku jej bytu. Ja začnem v telke. Mohol tam niekto vedieť, čo robila?“

	Denisa sa oprela o stôl. „Odkedy som o tom počula, uvažovala som nad tým. Raz ma tam oslovil jeden chlapík. Ešte keď som robila redaktorku. Zavolal ma na večeru s tým, že má pre mňa pracovnú ponuku. Potom z neho vyšlo, že robí manažéra pre známe ženy, ktoré si chcú privyrobiť slušné peniaze. Že sú bohatí muži, ktorí sú ochotní zaplatiť veľké prachy za sex s celebritou.“

	„Čo si mu na to povedala?“ spýtal sa Wolf prekvapene. Krajčírová na neho len zazrela.

	„Prepáč, hlúpa otázka,“ ospravedlnil sa jej hneď. „Máš na neho číslo?“

	„Nie, vyliala som na neho pohár vína. Ale mám nejaké tipy na baby z telky, ktoré by sa možno dali zlákať.“

	„Dáš mi mená?“

	„Idem s tebou,“ rozhodla Denisa rázne.

	„Toto nemáš v náplni práce,“ odmietol Wolf. Stačilo mu, že sa má o prípad deliť s iným vyšetrovateľom. „Navyše ide o tvoju kamarátku.“

	„Ty mi tu ideš niečo rozprávať?“

	„Dobre, pôjdeme spolu,“ súhlasil Marek nakoniec. „Ale pomôžeš mi zbaviť sa Švidraňa.“

	„Však si povedal, že mu dáš na starosť tú obhliadku bytu, nie? Bude len rád, keď dostane dôležitú úlohu.“

	„No úprimne mu nemám chuť dávať žiadnu úlohu, ktorá je dôležitá.“

	Cestou do televízie sa Denisa chcela zastaviť po kávu. Jej by aj stačilo, že si ju vypýta cez okienko rýchleho občerstvenia, no Wolf zaparkoval a sadli si na terasu. „Ty vieš niečo o Nininej rodine?“ spýtal sa odrazu.

	„Samozrejme,“ prikývla Denisa, oblizujúc penu kapučína z lyžičky. „Bola som jej najlepšia kamarátka, aspoň tu v Bratislave. Ty nie?“

	„O rodine sme sa nebavili.“

	„A o čom ste sa rozprávali?“

	Marek sa zamyslel. Nastalo ticho, hľadel do papierového pohára s kávou.

	„Chápem,“ zasmiala sa Krajčírová. „Bola som s tebou. Viem, že nie si veľmi na reči.“

	Wolf na ňu prekvapene pozrel. „To je sťažnosť?“

	„Ja som sa nikdy nesťažovala. Ak sa dobre pamätáš, ukončil si to ty.“

	Opäť sa odmlčali. Obaja chvíľu iba bez slov popíjali kávu.

	Marek nerád hovoril o tom, čo sa medzi nimi stalo. Niežeby sa hanbil, ale nebol na seba hrdý, že Denise vtedy nechtiac ublížil.

	„Čo bolo, to bolo,“ mávla rukou policajná hovorkyňa a v snahe odľahčiť atmosféru zmenila tému. „Nina má sestru, dvojča. Je zo Spišskej, ale to asi vieš. A rada sa tvári, že má už iba mamu. S otcom nie sú v kontakte. Nechal rodinu pre mladšiu milenku.“

	Marek sa začudoval. „Nina má dvojičku? Nikdy ju nespomínala.“

	„Nelu,“ prezradila mu Krajčírová. „Zlaté dievča. Aj keď sú dvojčatá, Nina vždy pôsobila ako staršia sestra.“

	Wolf vzal Denisin prázdny pohár od kávy a oba zahodil do smetí. V hlave si premietal osobné konverzácie, ktoré s Ninou viedli. Väčšinou nešlo o vážne témy, a keď už na nejakú došlo, hovorila o ambíciách. Nevedel veľa o jej rodine ani o jej minulosti. Nepatril k tým mužom, ktorí by sa zaujímali o partnerov pred nimi.

	Vybrali sa späť k autu, Wolf jej džentlmensky otvoril dvere. „Nespomínala ti nejakých iných chlapov?“

	„Odkedy bola s tebou, nie,“ pokrútila Denisa hlavou.

	„Vlastne si poriadne neviem spomenúť ani na tých bývalých. Nina nebola veľmi na vzťahy, to ste mali spoločné. Aká irónia.“

	Marek na jej poslednú poznámku nereagoval. Pokračovali v ceste, až dorazili k rozľahlej budove, ktorá ukrývala nielen kancelárie, ale aj televízne štúdiá. Keď vystúpili z auta, Denisa ho automaticky viedla. Vošli cez hlavný vchod, kde ich oslovil vrátnik. Wolf vyťahoval identifikáciu, no Krajčírová ho predbehla a iba s úsmevom oznámila: „Prišla som na malú návštevu a mám so sebou aj kamaráta. Dúfam, že to neprekáža.“

	„Deniska, vy nám tu chýbate!“ potešil sa jej vrátnik. „Dúfam, že tam na polícii sa o vás starajú!“

	„Starajú, starajú,“ prikyvovala Krajčírová, no už sa ponáhľala ďalej a Mareka ťahala za sebou.

	Wolf sa rozhliadal po chodbe, ktorou ho viedla. „Za kým vlastne ideme?“

	„Predpokladám, že sa chceš ísť pozrieť za ľuďmi, s ktorými Nina robila,“ tipovala Denisa. „News room je tým smerom. Tam sedia všetci, čo majú niečo spoločné so spravodajstvom, športom a počasím.“

	„Kto bol jej šéf?“

	Zasmiala sa. „Riaditeľ spravodajstva. A tiež bol nad ňou vedúci vydania. Tá hierarchia tu je trochu zložitá na vysvetľovanie. S kým chceš hovoriť?“

	„Ideálne s niekým, kto bude vedieť o Nininých bočných aktivitách.“

	„Poznám jednu kolegyňu, ktorá by v tom mohla byť namočená, ale radšej by som s ňou hovorila sama. To nie sú veci, ku ktorým sa len tak priznáš na oficiálnom vypočúvaní.“

	„Aha,“ vyšlo z mierne zmäteného Mareka. „A čo tu teda robím ja?“

	„No ty môžeš ísť po oficiálnej linke,“ navrhla Krajčírová.

	„Predstavím ťa, vysvetlím situáciu. Ninu ostatné baby z telky nemali veľmi v láske. Už je to dlhšie, čo som preč, ale nemyslím, že sa niečo zmenilo.“

	Wolf chápal, že nemôže vstúpiť na Ninino bývalé pracovisko a začať sa tam všetkých pýtať, či vedia o tom, že robila niečo ako dobre platenú profesionálnu spoločníčku. Len sa mu nepáčilo, že má zaujať úlohu sekundanta. Zrazu si želal, aby sa vybral radšej na obhliadku bytu. Toto prianie sa znásobilo, keď sa mu otvorili dvere do priestorov spravodajského tímu televízie.

	Vnútri to bzučalo ako v úli: ľudia pri počítačoch, s telefónmi v rukách, redaktori behajúci z kancelárie do strižne a naspäť v snahe stihnúť večerné vysielanie. Takto vyzeral každý deň v spravodajstve vrátane víkendov. Denisa sa nadýchla stresu roznášajúceho sa vzduchom ako nákazlivá choroba preskakujúca z obete na obeť. Nikdy by nepovedala, že jej tento zhon bude chýbať, a predsa mala na okamih pocit, že by sa doň chcela vrátiť.

	Marekovi sa zdalo zvláštne, že si ich spočiatku nikto ani nevšimol. Každý pohrúžený do práce ignoroval príchod cudzích ľudí, až po chvíli si všimli známu tvár. Väčšina však Denisu len pozdravila a ponáhľala sa ďalej.

	Krajčírová si to namierila k chudej a vysokej tmavovláske s vyžehlenými vlasmi, ktorá práve vysvetľovala mladému redaktorovi, prečo potrebuje do reportáže získať aj vyjadrenie ministerstva. „Zožeň si číslo na hovorcu a zavolaj mu, sprav aspoň hlasový záznam, keď už si taký tupý a zabudol si na to, keď ste boli v teréne s kameramanom.“

	„Máš to číslo?“ spýtal sa redaktor.

	„Jasné, zavolám mu ja?“ odpovedala mu ironicky.

	„To by bolo super,“ potešil sa mladík. Zazrela na neho. „Ty si už úplne blbý?“

	Mladík sa vystrašene ospravedlňoval. „Prepáč, idem si ho zohnať niekde inde.“

	Denisa ju oslovila. „Zuzi, neruším?“

	Tmavovláska sa otočila k nim. Čelo jej prekrývala zarovnaná ofina, pod ňou sa schovávali nenápadné, no prísne oči, na vychudnutej tvári sa vynímali výrazné lícne kosti a pery, ktoré mala zľahka väčšie a plnšie ako tie, s ktorými sa narodila. „Deniska, čo ty tu?“ V hlase sa jej ozval náznak afektu.

	„Prišla som pracovne, sprevádzam kolegu Mareka Wolfa,“ ukázala Krajčírová na Mareka. „Toto je Zuzana Surová, vedúca vydania.“

	Vedúca vydania mu podala ruku a nahla sa k nemu, aby ho aj vybozkávala. „Môžeš mi hovoriť aj Zuzu. Ty si ten fešáčik, ktorý bol podozrivý z Nininej vraždy? No pozrime sa, aký urastený. Vyzeráš ešte lepšie ako na obraze.“

	„Na obraze?“ zháčil sa Wolf.

	„Včera sme ťa mali v hlavnom spravodajstve, zábery z mediálnej agentúry, ale rada by som ťa dostala aj pred našu kameru.“

	„Som tu pracovne,“ upozornil ju.

	„Ale samozrejme, len to nemôžem nevyužiť, keď ťa tu už máme. Prirovnávame ťa k tomu väzňovi, ktorého fotka obletela celý svet a teraz má modelingovú kariéru.“

	„Prosím?“

	„Potom ti to vysvetlím,“ skočila im do debaty Denisa.

	„Prišli sme sa porozprávať o Nine. Ešte len rozbiehame vyšetrovanie na Slovensku, takže jediné vyjadrenie, ktoré ti k tomu môžem dať, je – bez komentára.“

	„Mňa teraz nezaujímajú fakty,“ uškrnula sa Surová. „Tu ide o emócie. Aké boli tvoje pocity, keď si bol zavretý v chorvátskej base? A keď našli tvoju priateľku v kufri auta? Ty teraz vyšetruješ jej smrť? To musí byť úplne strašné…“

	„Otázky som prišiel klásť ja,“ zastavil ju Wolf.

	„Tak sa dohodnime, že niečo za niečo,“ žmurkla na neho.

	„Napríklad, že nebudete mať problém, lebo ste odmietli spolupracovať s políciou?“

	„Drsný chlap, to sa mi páči,“ flirtovala s ním Surová okato. „V dnešnom svete plnom padaviek to je pre silnú ženu vítaná zmena.“

	„Vidím, že si budete rozumieť,“ ozvala sa Denisa, než sa rozhodla vytratiť. „Nechám vás na chvíľu, idem sa pozdraviť s bývalými kolegami, hneď som späť.“

	Marek na ňu nespokojne pozrel, no Krajčírová nemala zľutovanie a s bývalou šéfkou ho nechala osamote.

	„Tak čo by si chcel vedieť o Ninke?“ začala vedúca vydania. „Robila tu štyri roky, s nikým nemala problém. Prvé dva bola v redakcii a v teréne, potom hlásila počko. Mala to našliapnuté. Ak sa pýtaš mňa, o niekoľko rokov som ju videla s vlastnou šoukou. Možno aj živáky by dala.“

	„Živáky?“

	„Živé prenosy, živé vysielanie,“ vysvetľovala Zuzana.

	„Nechceš ísť niekam bokom? Tu je dosť rušno a vidím, že je toho na teba moc.“

	„To je v poriadku,“ odmietol Marek. „Stačí, keď si sadneme.“ Vzal si voľnú stoličku od neďalekého stola a vytiahol zápisník. „Takže sa jej darilo, mala tu aj nejakých nepriateľov?“

	„Telka je konkurenčné prostredie, každý sa chce dostať dopredu,“ vravela Surová. Všetky jej mimické reakcie a gestá sa Wolfovi zdali prehnané. „Ale to neznamená, že by sme sa tu navzájom pozabíjali.“

	„Čo viete o jej súkromnom živote?“

	„Na to by si sa mal pýtať skôr jej kamarátok. Viem akurát toľko, že chodila s tebou.“ Premerala si Wolfa. „Ale hovorila niečo o tom, že máte menšiu krízočku. Ak sa pýtaš mňa, si ideálny podozrivý.“

	„Hľadáme muža v strednom veku, po štyridsiatke, možno aj okolo päťdesiatky. Jazdí na drahom aute a prišiel po Ninu do Chorvátska,“ vysvetlil jej Marek.

	„Takých tu behá,“ mávla rukou. „Chceš zoznam?“

	„Viete o niekom z nich, s kým by mala Nina bližší vzťah?“

	„Neviem to už jasnejšie povedať. Nezaujímam sa o osobný život podriadených.“

	„Tak potom kto odtiaľto by bol ochotný za Ninou vyštartovať v noci do Chorvátska?“ spresnil Wolf.

	„Takých by bol tiež celý zoznam. Keď Nina povedala vyskoč, chlap sa spýtal ako vysoko. Ale ty o tom vieš svoje, nie?“

	Marek znechutene prehltol. „Môžete ma nasmerovať na niekoho, kto s ňou bezprostredne pracoval? Kto ju mohol poznať aj lepšie?“

	Surová sa zasa usmievala. „Nebodaj si so mnou už skončil?“ Vytiahla vizitku. „Ak by si niečo potreboval, som k dispozícii. Ja číslo nedostanem? No aká škoda. Poď, predstavím ťa.“

	 

	Televízne chodby boli pre Denisu vždy zázračným miestom. Keď sa po nich prechádzala prvýkrát, skutočne mala pocit, akoby sa ocitla v rozprávke. Všade samé dvere a každé vedú do iného sveta: maskérne, kostymérne, štúdiá a strižne, ale aj bežné kancelárie. Kto sa tam nevyznal, ľahko mohol zablúdiť. Tentoraz však mala jasný cieľ. Postavila sa pred spravodajské štúdio, pohľadom hypnotizovala červené svetlo svietiace nad dverami a čakala, kým zhasne.

	Keď sa tak stalo, opatrne prekĺzla dnu cez ťažké dvere.

	Práve zhasli štúdiové reflektory. To znamenalo, že vypli aj kamery. Členovia štábu postupne vstávali z miest, uprostred diania stála len nespokojná moderátorka spravodajskej relácie, ktorá práve nahrávala upútavku na vysielanie s prehľadom aktuálnych reportáží. „Kamil, bolo to v poriadku? A zabrali ste mi nohy? Pozri, akú sukňu som si kvôli tebe obliekla.“

	Ozval sa všadeprítomný hlas režiséra. „Zabrali sme aj nohy, neboj sa. Diváci si ťa pozrú len kvôli tomu a budú sklamaní, lebo budeš zasa sedieť za pultom.“

	„Veď práve preto im ich ukazujem aspoň takto,“ usmiala sa moderátorka. Všimla si Denisu, ktorá sa práve zdravila s niekdajšími kolegami, zišla spred kamier k nej. „Prišla si nás pozrieť? Aké milé od teba.“

	„Ahoj, Katka, som tu kvôli Nine,“ vysvetlila jej Krajčírová. „Ale je to riadna nostalgia.“

	„Strašná tragédia, čo sa jej stalo,“ horekovala dlhonohá blondína. „Včera som tuším čítala, že toho policajta oslobodili.“

	„Myslíš, čítala na kameru?“ poznamenala Denisa.

	„Nie vždy si pamätám, čo sa stalo. Vo svete sa stále niečo deje,“ vyhovárala sa moderátorka. „A už viete, kto to spravil?“

	„Máme nejaké podozrenia,“ odvetila Krajčírová tajomne.

	„Ale chcela som sa s tebou porozprávať, máš chvíľu čas?“

	„Jasné, na starú kamarátku vždy! Dáme kávu?“

	Prešli sa k bufetu, kde Denisa stretla ďalšie známe tváre. Než si sadli, musela štyrom ľuďom odpovedať na otázky týkajúce sa jej práce aj súkromia. Bola stručná, úsmevy však rozdávala na všetky strany.

	Katarína ju nervózne čakala. Zatiaľ si vzala kávu. „Nikdy som si neuvedomila, aká si populárna, keď si tu robila,“ utrúsila nepríjemne.

	Krajčírová sa však stále usmievala. „Mne si nič neobjednala, však? To je v pohode, mala som kávu pred chvíľou.“

	„Fakt sa ti tam tak dobre darí?“ zisťovala moderátorka.

	Denisa pozrela na niekdajšiu kolegyňu. Na okamih mala chuť byť úprimná, ale našťastie si stihla zahryznúť do jazyka. Niežeby sa nemala na čo sťažovať, dokonca by sa rada s niekým porozprávala, ale nie s človekom, ktorý roznesie čokoľvek, čo mu povie, po celej televízii. To si mohla radšej uverejniť nový status na Facebooku. „Nesťažujem sa.“

	„Ja by som tiež nemenila,“ uistila ju Katarína okamžite.

	„Redaktorčina je drina, ale keď sa dostaneš na moderátorskú stoličku, to je úplne o inom.“

	„Vieš mi vysvetliť, prečo všetky moderátorky spravodajstva, športu a počasia, čo tu máme, sú blondíny?“

	„Náhoda. Alebo si myslíš, že keby si nebola ryšavá, tak by si sa tiež posunula ako Nina?“

	„Ja som sa tam nikdy nehrabala,“ zaklamala Denisa.

	Katarína jej odhrnula vlasy z tváre. „Vieš čo? Dobre, že si to neskúšala. Tebe by blond vôbec nesedela.“

	Krajčírová sa zhlboka nadýchla, v duchu napočítala do desať. „Ja som spokojná tam, kde som.“

	„Platia vás tam vôbec? Nemusíš brigádovať niekde po nociach?“ rýpala do nej blonďavá moderátorka ďalej.

	„Vyžijem,“ reagovala Denisa trpko, vtom však pocítila príležitosť na premostenie. „Ale mala som ponuku práve na večernú brigádu. Ešte keď som tu robila.“

	„Nehovor?“ zdvihla Katarína obočie. „Niečo zaujímavé?“

	„Pre mňa zrovna nie. Ale podľa mňa ty vieš, o čo ide…“

	Moderátorka zachovávala kamennú tvár. „Netuším, o čom rozprávaš.“

	„Raz za mnou prišiel jeden chlapík, to som tu bola skoro rok. Šlo o eskort pre bohatých mužov, ktorí túžia spať so známymi ženami.“

	„To čo je za blud? Bohatí muži spávajú s celebritami bez toho, aby im platili. Aspoň nie keš. A ponúkal to tebe? No tak…“ Katarína zakryla podráždenie za výsmech.

	Denisa sa nedala rozhodiť, aj keď sa jej to dotklo. Presne vedela, čo sa jej snažila naznačiť. Že ona nebola nikdy dosť známa. „Ja som to odmietla a vyzerá to tak, že Nina nie. A podľa všetkého ju to stálo život.“

	Katarína od seba rázne odstrčila prázdnu šálku. „Netuším, prečo mi o tom rozprávaš. Ak ma tu chceš urážať a tvrdiť, že robím nejaký lacný eskort, tak to si vyprosím. Ja niečo také nepotrebujem!“

	Krajčírová sa pokúšala bývalú kolegyňu upokojiť. Hoci by ju najradšej obvinila priamo, uvedomila si, že tak z nej nedostane informácie, kvôli ktorým za ňou prišla. „Ja netvrdím, že sa tomu venuješ po nociach, tak sa láskavo upokoj. Chcem len hovoriť s tým chlapom. Ak pre neho robila Nina a mne tú prácu ponúkol, tak si asi vyberá mladé pekné baby z biznisu. Myslela som, že jednu z najkrajších v telke určite oslovil.“

	Kataríne tým zjavne polichotila, tá si zapravila prameň vlasov za ucho a tvárila sa zahanbene. „Najkrajšiu?“ Chvíľu ešte váhala, ale napokon sa rozhodla hovoriť. „No dobre, bol za mnou taký slizák, ponúkal mi strašné prachy, že si splatím hypotéku a môžem kúpiť ďalší byt, ale samozrejme, že som ho odmietla.“

	Denisa jej hľadela do očí. Vrela v nej otázka, z čoho Katka zaplatila byt v meste, ktorý prenajímala. V tej chvíli si už doslova hrýzla do jazyka, aby ju neobvinila z klamstva.

	„Takže vravíš, že Nina sa na to dala,“ pokračovala Katarína. „Vlastne ma to ani neprekvapuje, ona na to aj vyzerala.

	Hrozné, čo niektoré baby sú schopné urobiť pre peniaze, nie? A myslíš, že preto zomrela? Čo sa mohlo stať?“

	„To sa pokúšam zistiť. Takže ak by si náhodou niekde mohla vyhrabať vizitku alebo číslo na toho muža, veľmi by mi to pomohlo.“

	Moderátorka vytiahla telefón, pohrávala sa s ním v ruke.

	„Prečo by som si niečo také odkladala? Však ti vravím, že som ho odmietla. Ani ty si si ho neukladala do zoznamu, nie?“

	„Z ničoho ťa neobviňujem,“ zopakovala Krajčírová. „Vôbec si nemyslím, že by si ty bola niečoho takého schopná. Som len zúfalá.“

	„Rada by som ti pomohla, ale…“ Katarína takmer schovala telefón naspäť do kabelky. „Vlastne mne sa to stalo nedávno, možno zháňal náhradu za Ninu. Skúsim pozrieť prijaté hovory.“ Tvárila sa, že hľadá neznáme číslo. „Bolo to tak pred týždňom, počkaj… a mám!“

	„Super,“ potešila sa Denisa.

	„Nadiktujem ti ho, píšeš si?“ overovala si Katarína.

	Krajčírová sa rozlúčila s bývalou kolegyňou s telefónnym zoznamom bohatším o jedno nové číslo. Spokojne sa vrátila na spravodajstvo, kde práve Wolf spovedal ostrieľaného redaktora. Uvedomila si, že stojí neďaleko Nininho stola. Potešilo ju, že ho ešte nedali niekomu inému. Odniesli z neho elektroniku a z kancelárskeho stola spravili malý pamätník: uprostred bola jej fotografia v čiernom rámiku, okolo vázy s kvetmi a porozkladané listy od smútiacich fanúšikov. Denisa si niektoré z nich prečítala.

	„Vyzerá to, že bola celkom obľúbená,“ zhodnotil Wolf, keď prišiel za ňou.

	Krajčírová prikývla a utrela si slzu, ktorá jej stiekla po líci. Odložila pohľadnicu a odvrátila sa od Nininho stola.

	Marek si všimol, že je rozrušená. „Si v poriadku?“

	„Len som ešte nemala príležitosť poriadne za ňou smútiť. Kedy bude pohreb?“

	„Až keď uzavrieme prípad. Jej telo previezli na Slovensko, naša kriminálka objednala druhú pitvu.“

	Chytil ju okolo pliec, odtiahla sa. „Nie tu. Vieš, aké z toho budú reči?“

	Wolf sa obzrel a všimol si, že na nich visí niekoľko pohľadov. Zuzana Surová dokonca zavolala kameramana, ktorý ich práve nakrúcal. „Poďme na chodbu,“ navrhol.

	Vyšli z priestorov spravodajského tímu, no policajná hovorkyňa nechcela byť pred ním zraniteľná. Držala si od neho odstup. „Podarilo sa ti niečo zistiť?“

	„Nič moc, tvária sa, že sa skoro nepoznali,“ odvetil Marek. „Nikomu priamo nespomínam, čo sme zistili, ale snažil som sa nenápadne pýtať aj na peniaze a podobne, ale nikto sa nechytil.“

	„To je dobre,“ usmiala sa Denisa. „Aspoň to o nej nevedia.“ Chvíľu premýšľala, či Katarína potvrdí svoju povesť a roznesie, čo sa od nej dozvedela. Potom si uvedomila, že by si tým mohla skôr uškodiť.

	„Čo ty?“ zisťoval Wolf.

	Ukázala mu telefón so zhasnutým displejom. „Mám číslo na pasáka, aspoň myslím.“

	„Výborne! Daj mi ho, hneď mu zavolám.“

	„Myslíš, že aj toto by si mal riešiť oficiálne?“

	„Ako inak?“ nechápal Marek.

	„Nechaj to na mňa, veď som sa osvedčila,“ žmurkla na neho. „Teraz poďme do Nininho bytu, stihneme ešte tú obhliadku?“

	Wolf skontroloval čas. „Ak sú precízni, budú ešte tam.“

	Nina bývala v presklenej novostavbe v centre Bratislavy, týčiacej sa nad mestom neďaleko Dunaja. Wolf k nej nechodil na návštevu často. Vyhováral sa, že mu viac vyhovuje pohodlie domova. V skutočnosti sa vyhýbal jej bytu len preto, aby mal čo najmenej na očiach luxus, akým sa Nina obklopovala. Od vstupu cez výťahy až po chodby mu priestor pripomínal skôr drahý hotel než bývanie pre obyčajných ľudí. Potom si uvedomil, že na takom mieste aj tak asi obyčajní ľudia nebývajú.

	„Idem sem druhýkrát,“ poznamenal Marek, keď nastúpili do výťahu z kovu a zrkadiel.

	„Nina bola dosť háklivá na súkromie,“ vysvetľovala mu Denisa.

	„Ja som sem nechcel chodiť.“

	„To už prečo?“ nechápala. „Nič proti tvojmu bytíku, ale predstava, že sa zobúdzam na tridsiatom poschodí a dávam si raňajky s tým výhľadom na Bratislavu… alebo ešte lepšie, pijem kokteil večer po práci a sledujem tie svetlá. Máš pocit, že ti patrí celé mesto, nie?“

	„Mne stačí ten bytík na prízemí v Petržalke,“ tvrdil Wolf, vystupujúc z výťahu.

	Kolegov z kriminálneho oddelenia zastihli. Napovedali im to už otvorené dvere a vrava prichádzajúca zvnútra. Všetky štyri izby priestranného apartmánu boli obsadené. Všetci sa niečomu venovali, iba vyšetrovateľ Švidraň stál uprostred obývačky a na ostatných len dohliadal.

	Zbadal Wolfa a zamával na neho. „Ako ste dopadli v televízii?“

	Marek zaváhal. Nemal chuť sa s ním podeliť o informácie, ale nechcel ani doplatiť na to, že pred ním niečo zatají.

	„Máme číslo na muža, pre ktorého Nina robila nejaké nelegálne aktivity.“

	„Nelegálne aktivity?“

	Marek si uvedomil, že mu to zabudol povedať, no nechcel to rozvíjať pred ostatnými. „Rozoberieme to na stanici.“

	Švidraň sa však nedal odbiť. „O čo ide? Mám právo to vedieť.“

	„Pozri, je to dosť chúlostivá vec. Nechcel som, aby o tom vedelo veľa ľudí, kým to nepreveríme.“ Wolf sa pozrel po kolegoch z kriminálky. Ešte chvíľu váhal, než to zo seba pološepotom dostal. „Nina robila luxusný eskort.“

	„Čože?“ vypleštil oči jeho sekundujúci vyšetrovateľ.

	„Ona bola kurva?“

	Všetci okamžite spozorneli, Wolf sa nahneval. „Tichšie!“

	Švidraňa tým zjavne neskrotil. „Toto si nemal predo mnou tajiť!“

	Marek uznal chybu. „Máš pravdu. Aby si si nemyslel, že pred tebou niečo tajím, cestou sem mi volal Beňovič. Preveroval číslo, z ktorého vrah posielal esemesku, ale je registrované na bezdomovca, takže slepá ulica.“

	„Nič iné som ani nečakal,“ tvrdil Švidraň okamžite. Wolf jeho reakciu radšej premlčal. „Ako to vyzerá tu?“

	„Sme skoro hotoví,“ oznámil mu kolega hrdo. „Prezreli sme všetko, ale nenašli sme nič podozrivé. Ak sa pýtaš mňa, v šatníku má trochu veľa vyzývavého oblečenia a erotickej spodnej bielizne. Dokonca v zásuvke pod posteľou v spálni sme našli nejaké pomôcky.“ Zháčil sa. „Ale… to asi spolu súvisí. Fotograf všetko zachytil, už robí len zábery detailov, keď niečo nájdeme. Asi z toho dokopy nič nebude, ale ešte tu máme zabavený jej notebook. Ten vezmeme na stanicu k nášmu IT expertovi, nech sa na to mrkne. Je zaheslovaný.“

	Marek si vypýtal Ninin laptop, chcel sa naň pozrieť sám.

	Sadol si na gauč a položil ho na konferenčný stolík. Skúšal uhádnuť správne heslo. Bol neúspešný, až kým si nespomenul na Ninino dvojča, o ktorom sa dozvedel len v ten deň. „Som vnútri.“

	„Ako si uhádol heslo?“ čudovala sa Denisa.

	„Zadal som meno Nininej sestry a rok ich narodenia,“ pochválil sa Marek. „Ale chcelo to zopár pokusov.“

	 

	 

	Denník (skazenej) princeznej

	 

	Mám jedno tajomstvo, ktoré o mne nikto nevie. Na svete nie je jediný človek, ktorému by som to povedala. Je to ťažké. Už veľakrát som mala potrebu sa niekomu zdôveriť, porozprávať sa o tom. Ale ako môžete veriť niekomu inému, keď ste to v sebe ani vy nedokázali udržať? Nie je moje prvé a ako sa poznám, tak asi ani posledné. Čím viac ich v sebe nosíte, tým ťažšie sa vám udržuje kontakt s realitou. Postavíte si steny, vymyslíte si zásterky, najbližším ponúkate výhovorky a klamstvá namiesto pravdy. Hovorím o tých naozaj veľkých tajomstvách. Takých, ktoré ak sa dostanú von, menia váš život od základov. Cítim, ako sa pod jeho vplyvom mením. Síce na svete nie je nikto taký, komu by som sa s ním mohla zdôveriť, no rozhodla som sa, že sa otvorím práve vám. Dúfam, že si to necháte pre seba.

	Aj tí, ktorí sa dostali až k týmto riadkom, si už myslia, že chodím okolo horúcej kaše a nemám nič také horúce, čo by stálo za vašu pozornosť. Nechám to na vaše posúdenie, ale už idem s kožou na trh. To, čo o mne musíte vedieť, je, že robím eskort. Áno, nechávam si platiť za sex. Nehanbím sa za to. Hoci túto prácu robím ešte len niekoľko mesiacov, úplne som sa s ňou stotožnila. Eskort je pre mňa viac ako robota. Je to najzásadnejšie rozhodnutie. Je to štýl života. A predsa chcem, aby to o mne nikto nevedel.

	Napriek tomu si často predstavujem, aké to bude, keď to niekto o mne zistí. Ako zareaguje? Čo bude chcieť vedieť? V mojej hlave je prvá otázka každého jednoduchá – prečo? Najjednoduchšia odpoveď, ktorá vám zíde na um, sú peniaze. Až také jednoduché to však nie je. Tí, čo ma poznajú, vedia, že na to nie som odkázaná. Tí, čo ma poznajú, by povedali, že mi to nestojí za to, lebo si pokazím kariéru, keď sa to dostane von. Akú kariéru? Zabudla som vám spomenúť ešte jednu dôležitú vec. Pracujem v televízii, možno ma aj poznáte z obrazovky. Moje služby si objednávajú predovšetkým muži, ktorí túžia po slávnych ženách. Takže späť k tomu, prečo som sa na to dala. Ak vám to mám vysvetliť, musím sa vrátiť na začiatok a porozprávať vám o tom, ako som sa k eskortu dostala.

	Čerstvo som skončila s dvoma vecami: so školou a so vzťahom. Na univerzite som si povedala, že tri roky sú dosť a bakalár ako titul do života je tak akurát, a v súkromí som si uvedomila, že čas a energiu venujem chlapovi, pre ktorého nikdy nebudem nič viac ako milenka. V rovnakom čase sa zo mňa stala moderátorka. Pociťovala som prvé svetlé stránky slávy (ani tie temné na seba nedali dlho čakať). Rozhodla som sa, že si budem užívať život. Žiadne záväzky, žiadne predsudky.

	Toto predsavzatie som naplnila pri prvej možnej príležitosti. Pozvali ma moderovať firemný večierok pre firmu, ktorá vyrába sladkosti. Bola to moderovačka mimo Bratislavy, neskutočne som sa na tú akciu tešila. Na pódiu som tak trochu pohorela, lebo som nepoznala hudobného hosťa, ktorý vraj patrí medzi legendy slovenskej hudby spred niekoľkých desaťročí. Na moju obhajobu posledný singel vydal skôr, ako som sa narodila. Pánu riaditeľovi to však vôbec neprekážalo. Keď som odchádzala, presvedčil ma, aby som zostala na drink. Venoval sa mi celý večer a ja som po hodine vysielala jasné signály, ktoré mu napovedali, že nemám zábrany. O štvrtej nadránom ma odprevádzal na taxík a vtedy som mu šepla do ucha: „Mám pre seba celú hotelovú izbu a platíte to vy, takže technicky máte na ňu tiež nárok.“

	Nebolo to nič sexi, jemu to však zjavne neprekážalo. Nastúpil so mnou do taxíka, viezli sme sa do hotela. Už cestou sa na mňa vrhol na zadnom sedadle, šofér nás pozoroval v spätnom zrkadle a ja som sa preto zdráhala. Zábrany zo mňa opadli, keď sme sa dostali na izbu. Tam som sa vrhla na neho ja. Netrvalo to dlho a nemôžem povedať, že by šlo o sex môjho života, no predsa mi ho zmenil.

	Ležali sme vedľa seba, práve som z neho zliezla po pätnástich minútach intenzívnej jazdy. Aj keď som si to oddrela sama, on funel ako parná lokomotíva. V triezvejúcej hlave sa mi zrodili prvé výčitky. Rozhodla som sa ich ignorovať. Vtedy pán riaditeľ vstal a obliekal sa. „Zopakujeme si to niekedy?“ navrhol mi.

	Zasmiala som sa. „Zostane to pri jednorazovke.“

	Už si zaväzoval šnúrky na topánkach. Zdvihol ku mne hlavu, zatváril sa nešťastne. „Škoda. Keby si si to rozmyslela, ochotne za tvoje služby zaplatím. Zaručene nie som jediný.“

	Na okamih som mala pocit, že celkom nerozumiem, čo mi tým chce povedať. Mala som sa uraziť? Naklonil sa bližšie ku mne a dal mi bozk na čelo. Všimol si môj zmätený pohľad. „Všetko v poriadku?“

	„Ako si to myslel? Prečo by som si účtovala za sex? Ja prácu mám.“

	„Neverím, že by sa ti nehodili peniaze navyše. Nato berieš aj tieto moderovačky, nie?“ Sadol si na posteľ a začal mi rozprávať, že nie som prvá známa tvár, ktorú mal v posteli. Vysvetlil mi, že existuje chlapík, ktorý sprostredkúva podobné služby a že je to veľmi dobre platený vedľajší zárobok. Než sa so mnou rozlúčil, dal mi jeho vizitku.

	Ležala som v hotelovej izbe po brucho zakrytá perinou. Prevracala som v rukách vizitku niekoho, kto sa prezentoval ako mediálny agent. V tej chvíli som nad tým rozmýšľala len zo žartu, postupne však táto predstava naberala čoraz reálnejšie kontúry. Trvalo tri týždne, než som sa odhodlala zavolať na to číslo. Dohodla som si stretnutie, na ktorom som sa pýtala na podrobnosti. Čo s tým súvisí? Ako to funguje? Akých mužov takto stretnem? On dookola hovoril o rozprávkovom zárobku. Rozhodla som sa, že to vyskúšam. Nešlo mi o peniaze. Chcela som viac. Nové skúsenosti, možnosti a pocit kontroly nad vlastným životom. To všetko som dostala a tie peniaze sa nakoniec hodili tiež. Bez nich by som si nekúpila luxusný byt len tak za hotovosť bez hypotéky…


11. júla 2016 

	 

	U Wolfa v kancelárii sa zišla celá skupina ľudí. On sedel za Nininým laptopom a pozerali sa mu cez plece na monitor. Zľava tam stála Denisa a z pravej strany Švidraň a Siváková. Nebolo mu to príjemné, ale nemal na výber. Vtedy si uvedomil, že vyšetrovať prípad, ktorého je súčasťou, môže byť poriadne ošemetné. Prezerali si práve galériu fotiek, keď si spomenul, ako sa raz ráno zobudil nahý v posteli a Nina mu robila momentku. Celý deň ju presviedčal, aby ju vymazala, až po týždni mu sľúbila, že to spraví. Teraz len tajne dúfal, že mu neklamala. Našli zábery z práce aj zo súkromia, občas ich striedali autoportréty dokumentujúce Nininu krásu a na niekoľkých fotkách našli aj Wolfa. Na jeho šťastie, zakaždým oblečeného.

	Krajčírová sa na okamih zastavila pri záberoch zo starého vianočného večierka, hoci vedela, že na nich nebude nič relevantné. „Žiadny cudzí muž v strednom veku,“ poznamenala napokon, keď prešli celú zbierku spredu aj zozadu.

	„Tam nič nenájdeme. Zrejme zábery klientov nedržala v počítači,“ domnieval sa Švidraň.

	„Pozri ešte históriu internetu,“ navrhla Denisa.

	Marek zapol internetový prehliadač. Preklikával sa poslednými týždňami. Najčastejšie sa tam opakovali stránky bulvárnych novín, tiež si niekoľkokrát vyhľadala vlastné meno a občas sa snažila dostať odpovede na dôležité životné otázky. Najviac ich zarazilo, že sa snažila zistiť, v akých prípadoch môže zlyhať antikoncepcia. Wolf sa rýchlo rozpamätával na správu z pitvy. Žiadna zmienka o tehotenstve. Falošný poplach, o ktorom mu nikdy nepovedala? Druhú možnosť radšej nenechal v hlave ani doznieť. Často, aspoň dvakrát do týždňa, sa medzi stránkami, ktoré navštevovala, objavoval známy blogerský portál. Marek naň klikol až nakoniec. Prekvapene hľadel na stránku, ktorá sa mu otvorila.

	„Spoveď ženy, ktorá vedie dvojaký život,“ čítal Švidraň nahlas popis v pravom hornom rohu. „Cez deň známa tvár, v noci platená spoločníčka.“

	„Nina mala blog?“ ozvala sa Petra.

	Wolf zatiaľ rýchlo prebehol hlavnú stránku, potom laptop rýchlo sklopil.

	„Hej, my sme si nestihli nič pozrieť,“ sťažoval sa Švidraň.

	„Sú to záznamy zo stretnutí s klientmi. Žiadne fotky, len text. Niečo ako verejný denník. Môže si to prečítať každý s prístupom na internet,“ hovoril Marek.

	Švidraň stále nechápal jeho správanie. „Ale môže tam byť nejaká stopa, ktorá nás privedie k vrahovi.“

	„To je možné, ale ja to čítať nebudem,“ odmietol Wolf rázne. „Nie tu a teraz pred všetkými. Počkajte, kým odídem, než sa do toho pustíte.“

	Švidraň opäť zapol počítač, ale len aby si opísal adresu Nininho blogu. „Idem na to. Keby niečo, budem u seba.“

	Keď odišiel, Petra sa obrátila na Mareka. „Viem, že je to pre teba ťažké. Ty to nemusíš vyšetrovať. Prečo ti to Karol vôbec dovolil?“

	„Donútil som ho,“ priznal. „Chcem to spraviť, lebo jej to dlhujem. Keby sme sa nepohádali a nerozišli sa tam, možno by sa jej to nestalo. Keby som na ňu dal väčší pozor…“

	Siváková ho chytila za ruku. „Nemôžeš si to vyčítať.“

	Wolf nemal rád prehnané prejavy emócií. Sám sa im radšej vyhýbal. „Som v poriadku, ideme ďalej,“ tvrdil okamžite.

	„Ak Ninu zabil klient, ten blog o nich povie viac. Možno tam nebudú mená, ale nejaké črty, podľa ktorých si ich môžete zaradiť,“ vyjadrila sa Denisa.

	„Ja proti tomu nič nemám,“ odvetil Marek. „Len si neželám, aby sme si to tu čítali spolu. Švidraň sa do toho pustil. Ja sa na to pozriem tiež, keď budem sám. Teraz potrebujeme mená klientov a tie nám dá asi iba Ninin… pasák.“

	„Poslala som mu správu,“ oznámila mu Krajčírová. „Stále čakám na odpoveď.“

	„Čo si mu napísala?“ spýtala sa Petra.

	„Hodila som mu návnadu,“ prezradila Denisa. „Napísala som, že mi kedysi ponúkal prácu, čo je pravda, a že som si to rozmyslela a mám záujem. Ale neuviedla som meno.“

	„Ak neodpísal, možno by si sa mu mala pripomenúť,“ navrhol Marek.

	Denisa s ním nesúhlasila. „Pomaly, dajme mu ešte čas.

	Nechceme ho odplašiť.“

	„Tak potom to môžeme rozpustiť,“ rozhodol Wolf. „Nebudeme tu teraz nečinne vyčkávať, každý má čo robiť, nie?“

	Marek opustil kanceláriu, no Petra vybehla za ním. „Kam ideš?“

	„Domov.“

	„Nechceš sa porozprávať?“

	Wolf sa tváril, že na to nemá dôvod. „O čom?“

	„Vidím, čo sa s tebou deje,“ ukázala na neho. „Nemôžeš to v sebe dusiť.“

	„Čo ponúkaš? Nejakú zdravú psychologickú metódu ventilácie?“

	„Teraz s tebou nehovorí psychologička Siváková,“ tvrdila mu. „Teraz je to tvoja kolegyňa Petra, ktorej na tebe záleží.“ Marek sa na okamih odmlčal, hľadel jej do očí. „Vďaka, ale naozaj to nepotrebujem.“

	 

	Fenrir poctivo vyčkával pri dverách. Keď sa Marek vrátil, dočkal sa zaslúženej odmeny v podobe pravidelného večerného venčenia. Vybrali sa na tradičné miesto pri jazere. Cestou späť sa zastavil po fľašu obľúbenej whisky a z ázijského bistra oproti domu si vzal pikantné rezance.

	V pohodlí domova si Wolf sadol pred počítač. Najprv musel vypiť tri poháriky, než nabral odvahu, aby našiel na internete Ninin blog: Spoveď ženy, ktorá vedie dvojaký život. Cez deň známa tvár, v noci platená spoločníčka. Prečítal si ešte raz úvodné slová a po nich do seba nalial ďalšie poldeci.

	Očami prechádzal nadpisy, z ktorých rýchlo pochopil obsah jednotlivých článkov. Mapovali sexuálne skúsenosti ženy, ktorá si za služby nechávala platiť. Boli to príbehy mužov so zvláštnymi fantáziami a rozpočtom, ktorý ich dokázal naplniť. Kde má začať? Je tam vôbec niečo, s čím nebude mať problém?

	Vstal zo sedačky, nervózne pochodoval po obývačke. Fenrir k nemu iba zvedavo zdvihol hlavu. Nechápal, čo jeho pán stvára. Chvíľu ho pozoroval a čakal na výzvu na hru, tá neprichádzala. Wolf si zasa sadol a odhodlal sa skúsiť to ešte raz.

	Vtedy mu zazvonil telefón. Skontroloval displej, a keď uvidel, že mu volá Lupták, takmer nezdvihol. Bolo mu jasné, že to neveští nič dobré, keď sa večer ozve šéf.

	„Prosím?“

	„Vieš, že si bol v správach?“ ozval sa Karol z druhej strany.

	„Nie, väčšinou ich nesledujem. Je to problém?“

	„Pýtaš sa, či je to problém? Majú ťa na kamere, že si bol v televízii, kde Nina predtým pracovala.“

	„Chcel som zistiť nejaké veci týkajúce sa prípadu.“

	„Práve v tom je ten problém!“ zvýšil Lupták hlas. „Ty si to neuvedomuješ?“

	Wolf mlčal.

	„Už riešia, ako je možné, že bývalý priateľ zavraždenej a podozrivý vo vyšetrovaní má takéto možnosti.“

	„Prepáč.“

	„Keď som ti dovolil, aby si sa podieľal na vyšetrovaní, tak som myslel, že to budeš robiť z úzadia. Prosím, nabudúce nechaj takéto návštevy na Švidraňa.“

	Marekovi zaškrípali zuby. Mal chuť protestovať. Na kolegu sa spoliehať nechcel. Ak má na tomto prípade pracovať, nemôže to robiť z bezpečia kancelárie. „Už to viac nespravím,“ sľúbil len napokon.

	„Vďaka,“ vydýchol si Lupták. „Tak dobrú noc.“

	Marek sa vrátil k Nininmu blogu. Tentoraz otvoril náhodný článok a začítal sa. Bol o nejakom mužovi, ktorému dala prezývku Narcis. Najprv hovorila, ako sa väčšinou muži v posteli zaujímajú predovšetkým o seba a tí, ktorí si za sex platia, už na partnerku nemusia myslieť vôbec. Kategória, do ktorej spadal Narcis, zašla ešte aj za tieto hranice. Narcis sa vraj nielen nezaujímal o Ninine sexuálne potreby, ale dokonca mala pocit, že ju v posteli ani nepotrebuje:

	Keď som s ním mala mať sex, muselo byť v spálni zrkadlo. Po celý čas sa obdivoval v odraze. Všimla som si, že občas pritom zatína svaly, aby vyzerali väčšie. Vzrušovalo ho to. Keď sa blížilo jeho vyvrcholenie, udržiaval očný kontakt sám so sebou. Spravil sa a mňa v tej chvíli ani nevnímal, bol tam len on a jeho odraz.

	Wolf nedočítal zápis blogu do konca. Zavrel ho a radšej otvoril iný, akoby čakal, že ten ho bude menej dráždiť. Naopak, zvládol len prvé dva odseky. Potom nahnevane zaklapol laptop. Mal chuť hodiť ho o stenu. Keď nie ten, tak aspoň niečo lacnejšie. Namiesto toho sa iba oprel dozadu a tvár si zakryl dlaňami.

	Tomuto sa venovala Nina v tie noci, keď povedala, že nemôže byť s ním, lebo má program? Alebo ešte horšie: prišla niekedy za ním zo stretnutia s klientom a mala s ním sex potom, ako v nej bol cudzí chlap? Koľkokrát sa to stalo? Koľkokrát ho klamala? Prečo si ani raz nič nevšimol? Bol slepý? Alebo hlúpy?

	Pozrel na laptop, cez ktorý sa mohol dostať k odpovediam na všetky otázky. Nebol na ne pripravený. Jedinú útechu mu dávala možnosť, že realita nebola až taká zlá ako jeho najhoršie predstavy.

	Chytil telefón a prechádzal zoznam kontaktov. Odkedy sa presťahoval na Slovensko, ich počet sa dosť zredukoval. Našiel psychologičku Petru Sivákovú a rozhodol sa, že jej napíše správu: PREDSA BY SOM SA POTREBOVAL POROZPRAVAT.

	Než správu odoslal, znova mu zazvonil telefón. Tentoraz volala Denisa.

	 

	Hoci si to nechcela Denisa priznať, v ten deň sa aj ona ponáhľala z práce domov. Najmä preto, aby sa v pokoji mohla začítať do tajného blogu najlepšej kamarátky. Nebola to len zvedavosť, čo ju k nemu ťahala. Odkedy odhalila jej tajomstvo, pochybovala o tom, či ju naozaj poznala. Chcela sa presvedčiť, že jej žena z blogu nebude cudzia.

	Sadla si na priváte za barový pult kuchyne, zapla počítač a k čítaniu si naliala pohár vína. Nalistovala si jeden z prvých záznamov na blogu a začala čítať:

	Často si predstavujem, že sa s najlepšou kamarátkou rozprávam o tom, na čo som sa dala. Viem si vybaviť výraz na jej tvári. Poznám ju. Hoci by nechápala, bola by zvedavá. Začala by sa veľmi rýchlo vypytovať. Chcela by vedieť všetko – od dôvodov cez spôsoby až po detaily. Ty si na tom rovnako, však? Zažívam veci, ktoré sa podaria prežiť len máloktorej žene. A hoci by sme sa rady tvárili, aké sme cnostné a nevinné, naše mysle sú často skazenejšie ako tie mužské. Už len to, že práve čítaš tieto riadky, svedčí o tom, že mám pravdu. A aj keď sa nájdu také, ktoré mi to budú chcieť vyvrátiť, skúste teraz odísť z môjho blogu, nečítať nič iné a už nikdy sa sem nevrátiť.

	Denisa automaticky prešla na ďalší a pri ňom neskončila.

	Čítala o Nininých prvých skúsenostiach s eskortom. O strachu a potláčaní pudu sebazáchovy. O objavovaní nových limitov a búraní hraníc. V podaní jej kamarátky zneli všetky tie zážitky tak odvážne a vzrušujúco. Pristihla sa pri tom, že ju trochu obdivuje.

	Potom narazila na zápis s titulkom, ktorý ju zaujal väčšmi ako ostatné: Ten pravý?

	Prvé, čo zišlo Denise na um: Prečo ten otáznik?

	Pri druhej myšlienke sa už zľakla: Je to o Marekovi? Dátum zverejnenia záznamu o tom napovedal…

	Váhala. O Wolfovi sa rozprávali len raz a vyústilo to do hádky, po ktorej sa viac ako dva týždne nestretli. Denisa si teraz už ani nevedela spomenúť, ktorá sa vtedy ozvala tej druhej ako prvá. Domnievala sa, že jej nikdy neodpustí, že sa dala dokopy s jej bývalým. Doteraz ju to bolelo viac, ako si bola ochotná priznať.

	Napokon článok predsa len otvorila:

	Keď som ho spoznala, nehľadala som nič viac ako niekoho na pravidelný sex. Niežeby som mala sexu v živote málo. Niežeby som ho nemohla mať kedykoľvek bez toho, aby som preto musela spoznávať niekoho nového. Tento mi proste len padol do oka, keď som šla na obed s kamarátkou. Bol to jej bývalý a viem, čo si teraz o mne pomyslíte. Prebrať kamoške frajera je horšie, ako spávať s mužmi za peniaze, súhlasím. Ale vravela som si, že je to bez záväzkov, že sa to ani nemusí dozvedieť. Nemohla som si pomôcť, priťahovalo ma to k nemu a skôr ako som s tým dokázala čokoľvek urobiť, bolo z toho oveľa viac ako pravidelný sex. Ublížila som kamarátke a nechtiac ubližujem aj jemu. Ale najviac ubližujem sebe…

	Denisa dočítala prvý text venovaný Marekovi a celkom nechápala, ako to Nina myslela. Ublížila jej, lebo ju zradila.

	Ubližovala Wolfovi, lebo popri ňom spávala s inými. Ale ako tým ublížila sebe?

	Pípla jej správa. Najprv len letmým pohľadom skontrolovala mobil, no keď si všimla, kto jej píše, vzala telefón do rúk a rýchlo odpisovala. Číslo odosielateľa si už stihla uložiť medzi kontakty ako Pasák a písal jej: MAS ESTE ZAUJEM? MOZEME SA STRETNUT AJ DNES? BUDEM PO 23 V BARE POD MICHALSKOU.

	Keď odoslala odpoveď, zdvihla telefón a zavolala Marekovi.

	 

	S Wolfom sa dohodli, že ju príde vyzdvihnúť a spolu sa vyberú do centra Bratislavy. Mali sa stretnúť s mužom, vďaka ktorému sa Nina dostala k eskortu. Marek súhlasil, že najprv sa s ním skúsi porozprávať Denisa sama, až neskôr sa on zapojí do rozhovoru.

	Vošli do vychyteného podniku pod Michalskou bránou, v ktorom miešaný drink stál skoro dvakrát toľko ako hocikde inde v meste. Privítala ich elektronická hudba a ich oči si museli privyknúť na kombináciu prítmia so stroboskopickými svetelnými efektmi. Prišli na začiatku pracovného týždňa, takže tam nebolo plno, no populárny podnik nikdy nezíval prázdnotou.

	Denisa naznačila, že sa od Wolfa odpojí, aby ich muž, s ktorým sa mala stretnúť, nevidel spolu. Mala na sebe krátke večerné šaty s flitrami, ktoré jej sotva zakrývali zadok. Marekov pohľad nechtiac spočinul práve na ňom a ona si nevedomky zvodne vykračovala ďalej. Teraz bola jej pozornosť zameraná na niekoho iného. Uvidela ho sedieť v kúte za rohom baru, bol sám a práve telefonoval. Mal na sebe lesklú striebornú košeľu a čiernu kravatu, vlasy nosil ostrihané nakrátko, zato brada mu rástla aj namiesto nich. Bol dokonale upravený, a predsa sa Denise na ňom niečo nezdalo. Už vtedy, keď ho stretla prvýkrát. Ešte predtým, ako jej vysvetlil, akú prácu jej vlastne ponúka. Ako na neho hľadela z diaľky, tá spomienka sa jej vyjavila v pamäti celkom jasne. Bola mladá a neskúsená. Tajne vtedy dúfala, že ju chcú zlanáriť z konkurenčnej televízie. Namiesto toho ju slizký chlapík vysmial, keď ho odmietla, a nahovoril jej, že sa na obraze aj tak dlho neudrží. Na okamih zaváhala. Ešte než ho uvidela, mala chuť mu vynadať a možno mu aj chrstnúť drink do tváre. Teraz by sa najradšej otočila a nechala to celé na Mareka. Napokon sa odhodlala a pristúpila k jeho stolu.

	„Dobrý večer,“ pozdravila ešte mierne ostýchavo.

	Jeho pohľad sa dlhšie zastavil na jej dlhých nohách. Potom vstal ako džentlmen a ponúkol jej stoličku. No len preto, aby sa jej mohol zahľadieť aj do výstrihu. „Niekto vie, ako sa má obliecť na pracovný pohovor. Jeleň, teší ma.“

	Denisa prekvapene zdvihla obočie. „To je priezvisko?“

	Zasmial sa. „Ale kdeže. Tak ma prezývajú v biznise. Radšej sa nepýtaj, ako som k tomu došiel. Tu v biznise si všetci hovoríme prezývkami. Môžeme si tykať, nie? Ale, samozrejme, ja tvoje pravé meno musím vedieť, chápeš? Keď sa ti nepáči moja prezývka, môžeš mi hovoriť napríklad Dano. Dáš si niečo?“

	Vybrala si najdrahší drink z menu, aj keď jeho názov nevedela poriadne vysloviť. Kývla na čašníka. „Dajte mi do toho extra ľad.“

	„Slečna vie, že keď chce muža rozpáliť, občas je dobré pocmúľať predtým trochu ľadu,“ poznamenal Jeleň.

	Denisa sa na neho usmiala a naklonila hlavu nabok. Predstavila si, že jej spoločníkovi pri tom, ako rozpráva, lezie z úst slizká hmota. Presne taký pocit mala z čohokoľvek, čo z neho vyšlo.

	„Keďže sme spolu už predtým hovorili, asi vieš, o akú prácu ide.“

	Krajčírová poďakovala čašníkovi, ktorý jej priniesol miešaný kokteil. „Veľmi dobre.“

	„A prečo si zmenila názor?“ Jeleň si ju premeriaval a pohľad mu pritom stále skĺzal na jej prsia. „Stále sa snažím spojiť si tvár s menom, ale nejako sa mi to nedarí.“

	„Tvár? Nie skôr výstrih?“

	„Musíš mi prepáčiť, profesionálna deformácia. Len si obzerám tovar.“

	Denisa na okamih premýšľala, aké rôzne označenia v minulosti dostala od mužov. Tovar sa jednoznačne radil k tým najhorším a najponižujúcejším. Radšej sa vrátila k jeho predchádzajúcej otázke. „Zmenila som názor, keď som zistila, že sa tomu venuje najlepšia kamarátka.“

	Jeleň začudovane vykrivil kútiky úst. „Nie som zvyknutý, že sa moje dievčatá poznajú. Aj keď nie sú puritánky, väčšinou to držia v tajnosti. Ako sa volá kamarátka?“

	„Nina,“ odvetila Krajčírová.

	Nemusela spomenúť ani jej priezvisko, aby vedel, o koho ide. „Moja malá Rosnička? Tá je predsa mŕtva, nie?“

	„Dozvedela som sa to o nej až po jej smrti. A už ti je asi jasné, že som neprišla na pracovný pohovor.“

	„Čo potom chceš?“ vyštekol Jeleň nervózne. Z výrazu jeho tváre bolo Krajčírovej jasné, že sa na ňu práve rozpamätal. „Počkať, už si spomínam, ty si tá šťanda, čo sa tvárila, že je to pod jej úroveň. Že prišla robiť do veľkého sveta veľkú kariéru. Si ty vôbec ešte na obrazovke?“

	„Občas,“ kývla Denisa hlavou. „Ako policajná hovorkyňa.“

	„Takže patríš k fízlom?“ zľakol sa.

	„Presne tak. Mám na teba zopár otázok.“

	„Skončili sme.“ Jeleň vstal od stola, no do cesty mu vstúpil Marek. „Uhni! Ty si čo zač? Jej osobný strážca?“

	„Kapitán Marek Wolf,“ predstavil sa. „Chceme sa porozprávať.“

	Nepočúvol ho a pokúsil sa ho obísť. „Ja sa s vami nemám o čom rozprávať. Nemáte dôkazy, že som Ninu poznal.“

	Marek mu zasa vstúpil do cesty. „Sadni si, kým ti pekne vravím.“

	Jeleň do neho sotil, no vtom ho Wolf nahnevane chmatol za ruku, ktorú mu vykrútil za chrbát. „Mám ti nasadiť želiezka a odviesť ťa k nám?“

	Hostia v podniku sa vyľakali. Marek im ukázal putá, ktoré mal za pásom, aby naznačil, že je policajt. Niektorí však radšej zaplatili pri bare a šli inam.

	V bolestivom zastonaní sa Jeleň podvolil. „To nebude nutné.“

	Marek ho zatlačil späť na stoličku a ďalšiu si pritiahol k stolu.

	„Čo odo mňa chcete?“

	„Potrebujem zoznam Nininých klientov, mená a telefónne čísla,“ vyhlásil Wolf.

	„V nijakom prípade,“ odmietol Jeleň rázne. „Potom som skončil.“

	Marek sa tváril suverénne. „To nás nemusí zaujímať.“ Muž si ho lepšie obzrel. „Počkať, ako sa to voláš? Wolf?

	Nie si ty ten Ninin miláčik? To kvôli tebe sa vykašľala na sľubnú kariéru?“

	„Pokiaľ viem, v televízii neskončila,“ poznamenala Denisa.

	„Pche,“ odfrkol Jeleň. „Ani netušíš, kde sa dajú zarobiť skutočné prachy a čo táto robota vynáša. Vieš, k akým kontaktom by si prišla? Možno by si to dotiahla ďalej ako na nejakú… čo to robíš?“

	„Takže Nina s tým naozaj sekla?“ chcel vedieť Wolf. Znervóznel, než dostal odpoveď. Povedal mu to aj Luka Hrvat, ale jemu neveril. Vtedy nechcel prijať ani Ninino tajomstvo ako fakt. Prečo mu záležalo na tom, že by s eskortom kvôli nemu skoncovala?

	Prikyvoval. „Bola to veľká tragédia, keď ma opustila moja malá Rosnička. Neveril som, že to bude navždy. Čakal som, že skončí románik s chudobným policajtom a doplazí sa ku mne po štyroch. Potom sa stala tá ohavná vražda.“

	„Nie som chudobný,“ ohradil sa Marek.

	Jeleň vyprskol do smiechu. „Ak si to myslíš, tak potom fakt nevieš, čo sú skutočné prachy. Čo na tebe videla?“

	Wolf sa neovládol a chytil ho za kravatu.

	„Marek!“ vykríkla Denisa.

	Barman spolu so zvyšnými hosťami na nich upierali zvedavé pohľady.

	„Pokoj, pokoj,“ bránil sa Jeleň. „Nemyslel som to tak.“

	Wolf sa stiahol, no neprestal na neho zazerať. „Máš ty vôbec alibi na noc z tretieho na štvrtého júla?“

	Napadnutý muž si naprával kravatu. „Načo mi je alibi?“

	„V tú noc bola Nina zavraždená. Niekto cestoval sedem hodín zo Slovenska do Splitu, aby ju vyzdvihol, no namiesto toho, aby ju zobral domov, ju zabil a jej telo strčil do kufra môjho auta.“

	„Tak to je naozaj strašný koniec dovolenky,“ podotkol Jeleň. „A niektorí ľudia sa sťažujú, keď im pár dní pri mori prší, chápete to?“

	Wolf zjavne nemal chuť na žarty. „Alibi.“

	„Ale no tak,“ vykrúcal sa Jeleň. „Čo by som ja už len z toho mal? Nina bola moja zlatá baňa. Najlepšie dievča, aké pre mňa kedy robilo. Ochotná, populárna. Záujem o ňu bol veľký a jej cena šla hore, málokto si ju mohol dovoliť. Také dievča nezískam každý deň. Väčšinou musím robiť s takými priemernými snaživkami. Ako napríklad táto.“ Ukázal na Denisu.

	Tentoraz sa nahnevala ona, ale Marek ju zastavil. „Ešte jedno také slovo a postarám sa, aby si tvárou skontroloval čistotu tejto podlahy.“

	Denisa sa potešila. Lichotilo jej, že Wolf bránil jej česť.

	„Aj na túto si citlivý? Pozor, aby si ju tiež jedno ráno nenašiel v kufri svojho auta.“

	Wolf zdvihol plecia, aby poriadne ukázal šírku ramien.

	„To sú vyhrážky?“

	Jeleň defenzívne zdvihol ruky pred tvár. „Nie, len hovorím… to ti nezišlo na um, že v tom kufri skončila kvôli tebe?“

	„Sme stále tam, že nemáš na noc jej vraždy alibi,“ pripomenul mu Marek. „Ideme to prebrať na políciu?“

	„Netreba. Bol som tu. Určite, som tu každý večer aspoň do druhej po polnoci.“

	„To nemáš nič lepšie na práci?“ čudovala sa Denisa.

	„Práve naopak, toto je moja kancelária. Sem za mnou chodia dievčatá aj klienti. Lepšie a nenápadnejšie miesto si neviem predstaviť.“ Zarazil sa, keď si uvedomil, čo práve povedal.

	„Ale,“ usmial sa Wolf. „Takže stačí, keď budeme sledovať tento podnik?“

	Jeleň si nešťastne podoprel hlavu rukou. „Vyzerá to tak, že musím zmeniť lokál.“

	„Veľmi ľahko ti zariadim celodennú hliadku. Budú ťa sledovať na každom kroku. To ešte len uvidíš, ako biznis pôjde dolu vodou,“ vyhrážal sa mu Marek.

	Až potom sa Ninin zamestnávateľ pokúsil o zmierlivý tón. „To nebude nutné. Čo si to odo mňa potreboval? Kontakty? Máš nejaký papier a pero?“

	Wolf vytiahol zápisník, a keď mu ho Jeleň vrátil, boli tam mená a čísla Nininých bývalých klientov. „To sú len štyria muži.“

	„To je všetko,“ tvrdil Jeleň. „Baba ako Nina viac nepotrebovala, toto boli jej stabilní zákazníci.“

	„Tak potom chcem všetkých,“ vyhlásil Wolf.

	„Každého, čo si ju kedy zaplatil? Chceš tu byť do rána?“ zastrájal sa Jeleň. „Poviem ti viac o týchto štyroch, to vám stačí.“

	Marek sa zatváril neurčito. „Počúvam. Potom sa rozhodnem.“

	Ninin zamestnávateľ začal rozprávať, Marek si zapisoval. Keď skončili, usúdil, že dostal dosť informácií, aby postúpil v prípade ďalej. Spolu s Krajčírovou vstali od stola. „Ale ak by niečo nesedelo alebo ak by som niečo od teba potreboval, ľahko si ťa nájdem, je ti to jasné?“

	Jeleň len prikývol, potom sa ešte obrátil na Denisu. „A ty, moja pekná, ako sa tak na teba pozerám, máš pred sebou ešte dva, maximálne tri dobré roky. Tak sa čo najskôr prestaň klamať. Ty vieš, že chceš byť na obrazovke a ja ti môžem pomôcť. Spravím z teba druhú Ninu. Vieš, čím by si mohla začať? Prefarbi sa na blond!“

	Marek bol pripravený opäť na neho skočiť, no aj tentoraz ho Denisa zastavila. Usmiala sa na Jeleňa a chytila kokteil, z ktorého si skoro neodpila. Pohár jej zamrazil ruky. Bolo v ňom toľko kociek ľadu, že sa všetky ani nestihli roztopiť.

	„Niečo na schladenie.“ Studený drink mu vyliala do rozkroku, Jeleň splašene vyskočil. Napravila si šaty a spokojne vykročila. Jeleň zmeravel. Wolf za ňou len prekvapene pozeral, kým na neho nezavolala, keď bola už pri dverách.


12. júla 2016 

	 

	Wolf nepatril k tým, ktorí chodia do práce načas, no v to ráno sa dostavil na policajnú stanicu výnimočne skoro. Už druhú noc toho veľa nenaspal. Predtým ho držali hore myšlienky víriace mu v hlave, túto noc bdel, lebo chcel postúpiť vo vyšetrovaní. Zháňal informácie o podozrivých, prípadne o Nininých bývalých klientoch, ktorých automaticky považoval za podozrivých z jej vraždy. Keď mal pocit, že o nich vie dosť, aby sa mohol posunúť ďalej, rozposlal vybraným členom bratislavskej kriminálky hromadnú správu. Pozval ich na poradu v zasadačke o desiatej dopoludnia. Potom skontroloval hodinky, boli štyri hodiny ráno. Nastavil si budík a doprial si krátke dve hodiny spánku. Pred poradou toho musel ešte veľa stihnúť.

	Na policajnom riaditeľstve sa objavil pred siedmou. U seba na stole našiel preklad spisov chorvátskych vyšetrovateľov. Netrávil nad nimi veľa času, len ich rýchlo prebehol. Ako predpokladal, nedozvedel sa z nich veľa nového. Neprekvapilo ho ani, že Marija s Vjeranom ignorovali mnohé fakty, ktoré odvádzali podozrenie od neho. Znechutene založil spis bokom. Namieril k tlačiarni, kde z USB kľúča niekoľkokrát vytlačil dokumenty a fotografie pre členov tímu. Zalial si kávu a presunul sa do zasadačky. Tam pokračoval v práci.

	Ako prvá sa k nemu pridala Siváková, ktorá ho hľadala najprv v kancelárii. Keď ho našla v zasadačke, práve sa opieral o stoličku z druhej strany. Hľadel na magnetickú tabuľu, na ktorú pripol fotografie mužov a pod ne napísal malé poznámky. Najprv si ani nevšimol, že niekto vošiel. Zbadala tri prázdne šálky na stole. Boli špinavé, k jednej pričuchla. „Koľko káv si dnes už vypil?“

	Wolf sa k nej obrátil, chvíľu bol zaskočený, že nie je sám.

	Tváril sa ako chlapec prichytený pri krádeži čokolády. „Vieš počítať, nie?“

	„Je deväť hodín, trochu rýchlo si sa rozbehol, nemyslíš?“

	Petra obišla stôl. „Odkedy si hore?“

	„Od šiestej. Ale zaľahol som až po štvrtej,“ odvetil. Prekvapene na neho pozrela. „Čo si robil?“

	„Pracoval.“ Ukázal na tabuľu za sebou. „Toto sú naši hlavní podozriví.“

	Siváková si dobre prezrela fotografie štyroch mužov.

	„Kto sú to?“

	„Bývalí klienti.“

	„Odkiaľ to máš?“

	„Chcel som si to nechať na poradu. Nerád sa opakujem, v tomto urobím výnimku,“ rozhodol sa Wolf. „Nechceš kávu? Dal by som si kávu.“

	„Ty si už mal dosť,“ zastavila ho Petra. „Rozprávaj, počúvam ťa.“

	Marek si sadol. „Včera sme boli s Denisou na návšteve v televízii, kde Nina pracovala. Tam sa jej podarilo zohnať číslo na Nininho pasáka.“

	Siváková bola zvedavá. „Kto je zdroj? Ďalšia moderátorka?“

	„Neviem, asi. Nepýtal som sa Denisy,“ mykol Wolf plecom. „Večer sme sa s ním stretli, je to poriadny sviniar. Nechcel hovoriť, presvedčil som ho. Potom všetko vyklopil. Výsledok vidíš na tabuli.“

	„To všetko vám povedal?“

	„Len podstatné veci. Mne stačili mená, aby som zistil viac. Preto som v noci nespal.“

	Petra si ho lepšie obzrela. Hoci to bol stále rovnaký krásavec, na akého bola zvyknutá, jemne ho špatili sivé kruhy pod očami. „Spravil by si to isté, keby šlo o iný prípad?“

	Wolf sa zatváril zarazene. „Čo tým chceš povedať? Že makám, len keď ide o môj osobný záujem?“

	„To nie,“ vyviedla ho z omylu Siváková. „Ale ideš do extrémov, nemyslíš?“

	Marek vstal. „Nechoď na mňa s nejakými psychoanalýzami. Nič si nekompenzujem, len si robím robotu. Idem si po tú kávu.“

	Siváková zostala sedieť v zasadačke. Poznala už Wolfa dosť dobre, aby vedela, že je tvrdohlavý a nedá si povedať. Lenže ani ona nepatrila k tým, ktorí ľahko ustúpia a vzdajú sa. Práve preto sa ich povahy bili od prvého stretnutia a zakaždým sa ich rozhovor končil doťahovaním. Prímerie, ktoré medzi nimi nastalo, za okolností pre ňu neznámych, nemohlo vydržať večne. Najmä keď si ona nedá pokoj a bude sa mu snažiť pomôcť.

	Petra bola pripravená na druhý pokus, no keď sa Marek vrátil, už nebol sám. Spolu s ním vošli do zasadačky Lupták aj Švidraň.

	„Čo to tu máme?“ hľadel na magnetickú tabuľu Švidraň.

	Karol prekvapene pozrel na Mareka. „Ty si spal na stanici?“

	„Len som prišiel skoro ráno.“

	„Ešte nie je desať, ale môžeme začať s tou poradou, čo myslíš?“ navrhol Švidraň.

	„Chýba Denisa,“ povedal Wolf. „Vlastne zatiaľ vám môžem vysvetliť, ako sme k tomuto spolu včera prišli.“

	Do príchodu hovorkyne zopakoval to, čo stihol povedať Petre. Krajčírová meškala. Hoci aj ona spala kratšie, bola dokonale upravená a pripravená na výstup pred kamerou.

	„Dobré ránko všetkým. Máte sa? Mne vyzváňa služobný telefón, odkedy som ho zapla. Všetci chcú odo mňa počuť, že Wolf vyšetruje Nininu vraždu.“

	Lupták vyskočil zo stoličky. „Dúfam, že si im to nepotvrdila.“

	Švidraň na neho prekvapene pozrel. „Prosím?“

	„Nie, povedala som len toľko, že tieto informácie momentálne neposkytujeme z dôvodu možnosti ovplyvnenia priebehu vyšetrovania, aj keď vlastne ani neviem, čo som tým chcela povedať.“ Pozrela na stôl, kde boli už štyri prázdne šálky. „Vy ste mali kávu? A na mňa ste nemysleli? Tak vďaka.“

	„To všetko Marek,“ ukázala na neho prstom Petra.

	„Môžeme sa vrátiť k tomu, že Wolf oficiálne nevyšetruje tento prípad?“ ozval sa Švidraň.

	„Nie je sa k čomu vracať,“ oznámil mu Lupták. „Rozhodol som, že sa na prípade budete podieľať obaja, ale na všetkých dokumentoch bude tvoj podpis.“

	„Takže je to vlastne môj prípad,“ dedukoval vyšetrovateľ spokojne.

	Wolf sa k nemu naklonil. „Má ti šéf zopakovať, ako to je?“

	Karol nechcel medzi kolegami vyvolať roztržku, a tak radšej zasiahol. „Môžeme prejsť k veci? Už je po desiatej a mám aj ďalšie povinnosti. Prečo som tu vlastne aj ja?“

	„Aby som ti ukázal, že sme včera neboli nadarmo v televízii,“ odvetil mu Marek. „A správne, poďme k veci. Takže na tabuli máme našich štyroch podozrivých. Všetci boli pravidelnými klientmi Niny, začnem zľava doprava.“ Ukázal na fotografiu mladistvo vyzerajúceho muža v okuliaroch, podobných, aké patrili jednému známemu britskému hudobníkovi aj britskému čarodejníkovi. „Toto je Ladislav Vavro, v rámci našej vzorky najmladší. Má tridsaťdeväť rokov a vlastnú IT firmu. Orientujú sa na vývoj nových aplikácií. Na konte má dokonca aj jeden celosvetový úspech. S Ninou udržiaval… pracovný pomer najdlhšie, vyše roka. Nie je ženatý a nemá deti.“

	„Má nejaký motív?“ spýtal sa Švidraň.

	„K tomu sa dostaneme, keď si preberieme všetkých,“ zahovoril Marek. „Druhý na zozname je tento fešáčik. Šéf reklamnej agentúry Ondrej Ondruška. Má štyridsaťdva. Ak by sa u nás vydával zoznam úspešných krásavcov, asi by bol na prvom mieste. Stojí za najväčšími reklamami na našom aj českom trhu. Dvakrát rozvedený, tri deti. Dve z prvého manželstva a to tretie z bokovky, ktorú si rozbehol popri druhej žene.“

	„Tento nevyzerá na to, že by musel platiť za sex,“ poznamenal Karol.

	„Ak čakáš, že muži, ktorí vyhľadávajú tieto služby, sú len škaredí a tuční, tak si na omyle,“ upozornila ho Denisa.

	„Títo si priplácali za známe ženy, nie?“ doplnila ju Petra.

	„Presne tak,“ prikyvoval Švidraň, ktorý sa snažil tváriť, že je v obraze.

	„Ondruška sa s Ninou stretli len niekoľkokrát. Asi to nie je muž, ktorému by sa ozvala z Chorvátska, aby ju prišiel vyzdvihnúť, ale zatiaľ nevylučujeme ani jedného,“ objasnil Marek, než pokračoval. Prešiel k tretej fotografii, na ktorej bol muž s červenou tvárou poznačenou malými jazvami, ktoré mu zostali ako pamiatka po vyrážkach z puberty.

	„Jakub Gálik, štyridsaťpäťročný podnikateľ, vzorný otec a manžel. Vlastní jedno z bratislavských nákupných centier a zopár ďalších budov. Z nášho zoznamu je najbohatší. Kontroloval som register trestov, ako jediný v ňom má záznam.“

	„Za čo? Aj sedel?“ pýtal sa zvedavý Švidraň.

	„Mal niečo s distribúciou drog na párty, na ktorej zasahovali kukláči. K spisu som sa nedostal. Podľa všetkého to jeho právnik zmietol zo stola,“ objasňoval Marek.

	„Na mňa pôsobí najhoršie zo všetkých štyroch,“ vyjadrila sa Petra.

	Denisa len vzdychla. „Tak to nepoznáš toho štvrtého.“

	Wolf ukázal na poslednú fotografiu, na ktorej bol muž s bradou a plešinou. Keby na sebe nemal oblek a kravatu, vyzeral by ako zavalitý drevorubač. „Dovoľte, aby som vás zoznámil. Náš posledný kandidát sa volá Dávid Husár. Má niečo vyše päťdesiat a je riaditeľ televízie.“

	„Šovinistické prasa,“ utrúsila Krajčírová.

	„Chceš nám o ňom niečo povedať?“ vyzval ju Marek.

	„Ak by som si mala niekoho tipnúť, bol by to on,“ povedala Denisa presvedčivo. „Ninu si vystriehol, už keď začínala. Volal ju k sebe do kancelárie, brával ju na obedy. Vysvetľoval jej, že má skvelú budúcnosť, ak zamaká na správnych miestach. Na jeho správnych miestach.“

	„Ona to nespravila?“ čudoval sa Švidraň.

	Krajčírová pokrútila hlavou. „Skoro ju to stálo miesto.“

	„Som jediný, komu sa to zdá čudné?“ ozval sa opäť Švidraň. „Ak spávala s mužmi za peniaze, prečo by mala problém vyspať sa so šéfom, keď jej šlo o miesto?“

	„Pozor na jazyk,“ varoval ho Wolf.

	„Nič také som nepovedal,“ obhajoval sa kolega. Siváková sa zamyslela. „Vlastne to nie je až také nepochopiteľné správanie. Mala svoju hrdosť, nechcela sa mu poddať a dať sa ponížiť. Ale keď šlo o jej druhú prácu, nebrala to ako ponižovanie. Čítala som raz takú štúdiu, že ženy, ktoré sa dlhodobo venujú prostitúcii, v nej nachádzajú, naopak, sebavedomie a u mužov si dokážu získať rešpekt.“

	Zdalo sa, že pre Švidraňa je na tom celom niečo zábavné.

	„Takže chudák si za to musel zaplatiť.“

	Lupták sa obrátil na Denisu. „Podľa teba je to náš vrah?“ Zaváhala. „Len si neviem predstaviť, že by z Chorvátska volala práve jemu. Ale na druhej strane, odkedy som to o nej zistila, nie som si ničím istá. Neviem, čo robila a aké mala s tými mužmi vzťahy.“

	„Nebude jednoduché odhaliť vraha,“ ujal sa slova opäť Wolf. „Zatiaľ máme len základné informácie. Potrebovali by sme vedieť viac. V prvom rade si musíme overiť ich alibi a stav auta.“

	„Možno by sme sa viac dozvedeli z Nininho blogu. Ja som ho včera začala čítať,“ priznala Krajčírová. „Je tam toho dosť, ale teraz by sme už vedeli prideliť príbehy ku konkrétnym menám.“

	„To je dobrý nápad,“ uznal Marek. „No najprv sa s nimi porozprávame osobne.“

	„Chceš za nimi vybehnúť?“ spýtal sa Švidraň.

	„Bol by som rád, keby si aspoň ty chvíľu nikam nebehal,“ vyjadril svoje želanie Lupták.

	„Nikto nikam behať nemusí,“ tvrdil Wolf. „Ozveme sa im telefonicky a vyzveme ich, aby sa dostavili na stanicu. Ak niekto nebude ochotný spolupracovať, potom sa zariadime.“

	„Výborne,“ potešil sa Švidraň. „S kým začneme?“

	„Rozdelíme si ich,“ rozhodol Marek a podával mu dve telefónne čísla.

	 

	 

	Rozprávkový princ v tele IT-čkára

	 

	Vďaka eskortu som spoznala toho najúžasnejšieho muža. Nemá vypracované telo a nie je to nijaký krásavec, ale nikto nie je dokonalý. On ma presvedčil, že muži vedia byť nevinní a dobrosrdeční. Raz alebo dvakrát mi zišlo na um, čo by sa stalo, keby som ho poznala predtým, než som skoncovala s mužmi a dala sa na túto prácu. Čo keby. Všetci poznáme tie momenty, keď sa zamýšľame nad alternatívou, ktorá však takmer isto zostane v rovine „čo keby“. Keď už nič iné, tak som vďaka nemu zažila najromantickejší večer, na aký nikdy nezabudnem.

	Ešte skôr než vám o tom zážitku porozprávam, musím vám niečo povedať o ňom. Ako som sa zaprisahala už predtým, nikoho nebudem menovať. O ňom ste už počuli, ak sa vyznáte vo svete počítačových géniov. Ale takých asi na mojom blogu veľa nebude. V nasledujúcich riadkoch dostane nové meno. Budem mu hovoriť Lukáš. Lukáš to vie lepšie s počítačmi ako so ženami. Verím, že si medzi prvými zaobstará plne funkčnú robotickú ženu, keď sa tento produkt dostane na trh. Vlastne ak raz taká plne funkčná robotická žena príde, stavím sa, že práve Lukáš v tom bude mať prsty.

	Lukáš je introvert a samotár. Sama nechápem, kde v sebe nazbieral odvahu, aby si vybavil stretnutie so mnou. Prišiel naň celý nervózny a roztrasený. Stretli sme sa priamo v hotelovej izbe. Ja som ho čakala oblečená v čipkovanej spodnej bielizni, cez podprsenku mi presvitali bradavky. Keď ma uvidel, takmer zutekal. Pochopila som, že to naňho bolo priveľa. Obliekla som si hotelový župan, vybehla som za ním. Presvedčila som ho, aby zostal. Prvú hodinu sme sa len rozprávali. Ležali sme na posteli, ja v župane a on v obleku. Vyzul si len topánky. Priznal sa mi, že vždy túžil po frajerke modelke. Na stene v izbe mu visel plagát Cindy Crawford a on si predstavoval, ako ho sprevádza na stretávku zo strednej školy, na ktorú sa nakoniec nedostavil ani on. Zasmiala som sa, úprimne. Ale nie preto, že by som sa mu vysmievala. Bolo to také čisté a nevinné. Mne na kilometre vzdialené.

	„Preháňaš, ja nie som žiadna modelka,“ tvrdila som najskromnejšie, ako som vtedy ešte dokázala. On mi s vážnou tvárou oznámil, že som krajšia ako Cindy. Lichotilo mi to. Dostala som v živote veľa komplimentov, ale toto bol najkrajší. Lebo bol úprimný a bez bočných úmyslov. Nemusel to povedať, aby ma dostal do postele, veď si za mňa už zaplatil.

	V ten deň sme sa dostali len po prvý bozk. Bol hrozný. Nešikovný a neohrabaný. Zrazili sa nám zuby, ja som zjajkla a stiahla sa. On sa zľakol, ospravedlňoval sa mi. Presviedčala som ho, že je to v poriadku. O druhý pokus už nestál, neúspech ho nadobro odradil. Okamžite sa obúval a utekal odo mňa preč. Myslela som si, že ho už nikdy neuvidím. Mýlila som sa. Stal sa z neho verný klient, s ktorým som sa stretávala najdlhšie.

	Na druhom stretnutí už nabral dosť odvahy, aby sa pokúsil aj o sex. Samozrejme, najprv to bolo rovnako nemotorné ako ten prvý bozk. Bol príliš nervózny, aby podal akýkoľvek výkon. Prevzala som kontrolu, aj tak to nešlo. Hanbil sa, lebo sa mu nechcel postaviť.

	Cítila som, že je celý napätý, keď som si zložila hlavu na jeho hruď. Pritisla som sa k nemu ako žena, ktorá hľadá útočisko u muža. „So mnou sa nemusíš snažiť,“ šepla som. Ležali sme tam asi dve minúty, než som k nemu zdvihla hlavu. „Pobozkám ťa,“ oznámila som mu.

	„Prečo?“ spýtal sa vyľakane.

	„Lebo chcem,“ povedala som namiesto vysvetlenia. Najprv bol strnulý, neotvoril ani ústa. Dala som mu nežný bozk na pery. Nadýchla som sa jeho vône. Cítil, že som vzrušená. Akoby mu to dodalo potrebnú odvahu. Bozkávali sme sa hodnú chvíľu. Zašla som mu do rozkroku, vtedy sa ešte na okamih mykol. Potom ma položil na chrbát a pomiloval ma. Svojím spôsobom. Trvalo to len niekoľko minút a myslím, že sa ani jeden z nás nespravil, aj keď on tvrdil, že hej, no bol to začiatok. Postupne sme jeden druhého menili. Ja som pri ňom pochopila, že nemusím byť nič viac ako obyčajné dievča. Žiadna sexi spodná bielizeň, prehnaný mejkap, len ja. On sa zlepšoval. Bola som pre neho učiteľkou sexu a on bol príkladným študentom. Spravila som z neho zručného milenca.

	Trvalo niekoľko mesiacov, než som pochopila, že pre neho znamenám viac. On bol pre mňa viac ako klient, ale ja som si to odmietala priznať. Začalo sa to nevinne, darčekmi, pozornosťami. Odhaľovaním súkromia. Potom však spravil niečo, čo zmenilo náš vzťah navždy. Zaplatil si vopred za celú noc. Poslal po mňa limuzínu. Čakala som, že má pripravené nejaké romantické rande. Zašlo to však oveľa ďalej. Dostala som zlú predtuchu, keď sme prekročili hranice Slovenska. Spýtala som sa šoféra, kam ideme, no on mi oznámil, že to má byť prekvapenie. Zastali sme pred zámkom Schloss Hof. Pre tých, ktorý ho nepoznajú, je to krásny rakúsky zámoček, ktorý sa oplatí navštíviť v každom ročnom období.

	Pri vstupe ma privítala žena, ktorá ma zaviedla dovnútra. Ukázala mi obrovské barokové šaty a pomohla mi navliecť sa do nich. Nepozdávalo sa mi to, ale povedala som si, že je to asi jeho sen. Čakala som, že ma chce pretiahnuť niekde na slame pri koňoch. Potom som šla do záhrad. Zapadalo slnko, záhony kvetov a dokonale ostrihané kry osvetľovali len malé žiarovky, ktoré sa dávajú na vianočný stromček. Keď som schádzala po schodoch, ozvala sa hudba. Vtedy som zbadala sláčikové kvarteto pri fontáne. On stál pri nich. Našťastie, neobliekol si dobový kostým, aký nanútil mne. Mal na sebe jednoduché dvojradové sako a nohavice s vyžehlenými pukmi. Na sekundu mi pripomenul Daniela Craiga v úlohe agenta 007. Chudšieho a nižšieho. Každá žena by už v tej chvíli pochopila, čo sa to deje. Mne to stále nedochádzalo, možno som si to len odmietala priznať. Bolo to pre mňa príliš dokonalé a absurdné zároveň. Potkla som sa na schodoch a takmer som zletela na ceste nadol. Okamžite mi vybehol naproti, aby ma zachytil, ja som však nabrala rovnováhu. Dvihla som nepraktické šaty a zišla som za ním.

	„Čo mi to robíš?“ spýtala som sa s nervóznym úsmevom na tvári.

	Kľakol si na jedno koleno, zo saka vybral prsteň. Konečne som pochopila, zachvátila ma panika. „Nie, len to nie,“ zopakovala som niekoľkokrát za sebou.

	Vydesene na mňa hľadel, no nevzdával sa. „Vypočuj ma, prosím.“

	Prinútila som ho, aby vstal. Keď bol na nohách a oprašoval si koleno, zastavila som kvarteto, ktoré ďalej hralo romantickú skladbu. Ešte raz na mňa uprel ten pohľad plný čistej a nevinnej lásky. „Vezmi si ma. Dám ti všetko, po čom túžiš. Nemusíš už robiť túto robotu. Postarám sa o teba.“

	Stála som tam ako kamenná socha. Celkom by som sa v tej chvíli hodila na jeden z podstavcov zdobiacich zábradlie, ešte som bola aj taká bledá.

	„Povedz áno, prosím, povedz áno,“ žobronil. V tej chvíli možno ešte naozaj veril v to, že pre nás dvoch existuje šťastný koniec.

	„Nemôžem,“ pokrútila som hlavou.

	„Prečo nie?“

	„Ty nechápeš. Toto som ja. Ja to nerobím len pre peniaze.“ Nemala som chuť dlhšie vysvetľovať, prečo sa nestanem jeho ženou. Ušla som ako Popoluška z bálu pred polnocou, čo najskôr som zo seba strhla tie nemožné šaty a zastavila som sa až v limuzíne. Šofér bol v šoku. Musela som mu trikrát zopakovať, aby ma odviezol domov, kým počúvol. Cestou som sa rozplakala. Sama som v tej chvíli nechápala, prečo plačem. Nechcela som sa predsa vydávať, určite nie za neho. Až neskôr som pochopila, čo sa so mnou stalo. Plakala som za tým „čo keby“, ktoré sa nikdy nestane skutočnosťou.


12. júla 2016 

	 

	Wolf a Švidraň si rozdelili zoznam Nininých klientov. Marek si prekvapivo vzal tých, ktorým prikladali menší význam. Predvolali ich na výsluch. Všetkým štyrom zdôraznili, že je dôležité, aby spolupracovali a prišli čo najskôr. Ako prvý sa dostavil majiteľ firmy, ktorá sa špecializovala na vývoj aplikácií, Ladislav Vavro. Sprevádzala ho mladá právnička so súmerným účesom po plecia, ktorý pripomínal Kleopatru. Hoci zo školy zjavne nevyšla dávno, pôsobila na Mareka sebavedome a dravo.

	„Nataša Geregová,“ predstavila sa a podala mu ruku.

	„Zastupujem Ladislava Vavra.“

	„Kapitán Marek Wolf, poďte so mnou.“ Zaviedol ich do vypočúvacej miestnosti.

	„Predovšetkým chcem vedieť, či je tu môj klient ako podozrivý,“ zastavila ho vo dverách právnička.

	„Povedzme, že zatiaľ sme si ho predvolali ako svedka.“ Marek sa posadil a vytiahol zápisník. „Ide o oficiálnu výpoveď v prípade smrti Niny Hanákovej. V prvom rade sa vás musím opýtať, či máte alibi na noc jej vraždy.“

	„To bolo pred týždňom, ak sa nemýlim. Vtedy som bol na trojdňovej pracovnej konferencii v Ženeve,“ odvetil Vavro.

	Wolf začal robiť zápis. „O akú konferenciu išlo?“

	Vavro bol zjavne nervózny, no keď sa rozhovoril o práci, ktorá bola jeho veľkou vášňou, trochu sa uvoľnil. „Je to také stretnutie vývojárov aplikácií, prezentácia nových produktov, besedy s veľkými menami. Tento rok sme tam mali Evana Spiegela.“

	„Koho?“

	„Evan Spiegel, nič vám to nehovorí?“

	„Nejaký Nemec?“ tipoval Marek.

	„Američan,“ opravil ho Vavro. „Zakladateľ Snapchatu. Ale vy asi nemáte Snapchat…“

	„Ja nemám ani Facebook,“ pousmial sa Wolf. „Ale o Zuckerbergovi som už počul. Zvláštne je, že všetci majú nemecké mená.“

	„Veď aj vy máte,“ poznamenal programátor.

	„Nemecké priezvisko? To je pravda, ale ja som nevynašiel žiadnu aplikáciu, vám by sa asi hodilo viac.“

	Vavro si ho premeriaval. „Nina o vás často vravela.“

	„Prosím?“ reagoval Marek prekvapene.

	„Povedala som vám, že nemusíte nič priznávať,“ pripomenula klientovi právnička.

	„To je v poriadku,“ tvrdil Vavro. „Prišiel som aj preto, lebo som chcel kapitána spoznať osobne.“

	„Čo o mne hovorila?“ spýtal sa Wolf.

	Geregovej sa to zjavne nepozdávalo. „Je to súčasť vyšetrovania?“

	„Spomenula, že sa s niekým stretáva. Tvrdila, že to nie je nič vážne, ale ja som to na nej videl. Prichádzal som o ňu každým dňom. Jedného dňa odmietla peniaze. Prišla mi len povedať, že končí. Kvôli vám,“ hovoril Vavro a z tónu jeho hlasu sa dal vyčítať náznak smútku. „Odvtedy som ju nevidel, dostali sa ku mne až správy o jej smrti. Písali o vás, že ste ju zabili.“

	„Bol som podozrivý,“ prikývol Wolf. „Ale neublížil som jej.“

	„Ona ku mne bola vždy taká dobrá. Iná žena by so mnou nemala toľko trpezlivosti,“ spomínal s nostalgiou programátor.

	Marek nechápal. „Predsa ste jej za to platili, nie?“

	„Hovorí sa, že eskort muži vyhľadávajú preto, lebo splnia všetky ich želania. Ale ja nemám špeciálne želania. Bol som obyčajný chlap, ktorý mal z toho len stres. Boli také, čo sa na mňa vykašľali, aj keď dostali peniaze. Nina bola trpezlivá. Od začiatku. Mali sme niečo viac. Aspoň som si to myslel.“

	Wolf hľadel radšej na papier, aj keď si práve nič nepísal. Z Vavrových úst to znelo, akoby Nina bola samaritánka konajúca dobré skutky. „Ako myslíte, že viac?“

	„Ak to ešte nie je jasné, ja som ju miloval,“ odvetil mu.

	„Povedal som jej, že už to nemusí robiť. Ale odmietla ma. Možno ani nepotrebovala tie peniaze. Nevedel som to so ženami. Ani keď som prišiel k peniazom. Ona bola moja šanca na šťastie.“

	Právnička krútila očami. Zjavne nevedela, čo ju na výpovedi čaká. „Pripomínam, že môj klient má alibi, ktoré môžeme podložiť materiálne aj svedecky.“

	„Nebojte sa,“ uisťoval ju Wolf. „Váš klient je skutočne len svedok. Pán Vavro, keď vravela o mne, spomínala aj iných mužov?“

	„Pred vami? Nikdy. A to sme spolu chodili dlho.“ Z jeho úst to vyznievalo, akoby sa naozaj domnieval, že bol s Ninou vo vzťahu.

	„Nemyslím len mužov z jej osobného života. Čo iní klienti?“

	Vavro sa zamyslel. „Nerada o tom hovorila, aj keď som sa pýtal. Nechcela mi ublížiť. Iba raz spomenula jedného surovca, ktorého vraj poznala aj predtým, ako si ju zaplatil.“

	Wolf sa hneď domnieval, že ide o riaditeľa televízie, v ktorej Nina pracovala. „Povedala vám niečo bližšie? Odkiaľ ho poznala?“

	Len pokrútil hlavou.

	„Takže nemáte tušenia, kto by bol schopný ju zabiť?“

	„Neviem o nikom.“

	„Kontaktovali ste ju niekedy aj mimo klientských stretnutí?“ pýtal sa Wolf ďalej.

	Vavro zaváhal. „Zohnal som si jej osobné číslo a zavolal som jej. Ale zrušila ma. Vysvetlila mi, že je to proti pravidlám, a ja som jej sľúbil, že sa to nezopakuje.“

	Marek sa pokúsil zistiť viac ďalšími otázkami, no na papieri sa zakaždým vrátil k prvej a zásadnej poznámke: podozrivý má alibi. „To bude z mojej strany všetko. Ak by sme niečo potrebovali, ozveme sa. Ak by ste si na niečo spomenuli, kontakt na mňa máte.“

	Vavro vstal. „Verím vám.“

	Wolf nechápal. „Čo?“

	„Že ste nevinný. Pochyboval som o tom, ale teraz vidím, že vám na nej tiež záležalo. Možno nie až tak veľmi ako mne, ale záležalo.“

	 

	 

	Šťastný koniec modernej rozprávky

	 

	S Lukášom som sa nevidela týždne, odkedy ma požiadal o ruku. Uvedomovala som si čoraz viac, ako mi chýba to, čo sme mali. Keby to bolo za iných okolností, určite by som sa mu už ozvala a snažila by som sa s ním stretnúť. Napokon sa ukázalo, že aj ja som chýbala jemu. Keď mi manažér zavolal a oznámil mi, že si ma žiada obľúbený klient, moje srdce zaplesalo radosťou.

	Stretli sme sa v hotelovej izbe ako kedysi. Celkom som sa vyzliekla a prehodila som na seba len župan. Spomienka na staré časy. Keď prišiel, pokúsila som sa s ním najprv hovoriť, no on nemal chuť na vysvetlenia. „Túžil som po tebe,“ oznámil mi, než sa na mňa vrhol. Prvýkrát bol ku mne drsný, potreboval zo seba vybiť zlosť za to, že som mu zlomila srdce. Neprekážalo mi to. Bol to trest, ktorý som si zaslúžila. Hneď potom sa zasa obliekal, chcel odísť. Mal na to právo, no ja som sa mu vrhla okolo krku. „Prosím, nechoď.“ Na okamih sa ani nepohol, myslela som si, že ho presvedčím, no napokon ma zo seba zhodil.

	Stretli sme sa takto ešte dvakrát: ja som zakaždým zostala ležať nahá na posteli, zatiaľ čo on sa vytratil. Až na štvrtýkrát som zo seba dostala, čo ma ťažilo: „Prepáč, že som ťa odmietla. Želám si, aby som mohla povedať áno.“

	Len na mňa pozrel a pokrútil hlavou. „Nevyznám sa v tebe.“

	Vedela som, že je so mnou nešťastný. Na začiatku mu to stačilo, ale on bol jeden z tých mužov, čo hľadajú v živote lásku a nie len uspokojenie. Rozhodla som sa, že mu pomôžem a urobím ho šťastným. Keď nie ja, tak aspoň za seba nájdem náhradu.

	Stretla som sa s kamarátkou, ktorú som starostlivo vyberala. Bola veľmi krásna a mala trochu prehnaný vzťah k peniazom, ale stále verila na lásku. Nikto nie je dokonalý. Povedala som jej, že mám pre ňu ideálneho frajera: bohatého a pozorného, starostlivého a milujúceho. Okamžite sa namotala. On bol v tomto smere väčší problém. Oznámila som mu, že ho chcem s niekým zoznámiť. Vôbec sa mu to nepozdávalo, napokon som mu len posunula telefónne číslo.

	Prekvapil ma. Ten muž, ktorý prvýkrát vošiel do hotelovej izby, by nikdy nenabral odvahu, aby sa jej ozval. Prekvapila som aj samu seba. Tú ženu, ktorá tam vtedy bola, by nikdy nebolelo, keby sa dozvedela, že jej plán vyšiel. Kamarátka mi volala hneď po prvom rande a ďakovala mi. Ja som počúvala ódy na môjho Lukáša a už vtedy som oľutovala, že som ich dala dokopy.

	Zmierila som sa s tým, že som o neho prišla. Prirodzene som čakala, že medzi nami je už koniec. Mýlila som sa. Keď mi tentoraz volal Jeleň s tým, že si ma vyžiadal Lukáš, zľakla som sa. Najprv som ho odmietla. Nemohla som to urobiť sebe, jemu, a najmä nie kamarátke. Potom prišiel ďalší telefonát: „Chce sa s tebou len stretnúť, aj tak zaplatí.“

	Súhlasila som s tým, že žiadne peniaze nevezmem a idem s ním na kávu, pri ktorej si všetko vysvetlíme. Nie som schopná rýpať sa v podrobnostiach a vysvetľovať, čo sa vo mne zlomilo. Sama sa za seba hanbím. Výsledok bol, že síce mal normálny a fungujúci vzťah s mojou kamarátkou, no popritom spával so mnou. Výčitky som zahnala pomerne jednoducho, bol to predsa čisto profesionálny vzťah. Aj Lukáš sa naučil brať to výhradne profesionálne. Jediný, kto to nepochopil, bola jeho nová priateľka. Nadobudla podozrenie, že ju podvádza, a ako každá žena posadnutá touto predtuchou sa rozhodla, že ho musí pristihnúť pri čine. Sledovala ho do hotela. Zaklopala na dvere, keď sme boli v najlepšom. Lukáš sa zľakol, ja som si okamžite obliekla župan a hľadala som si skrýšu. Iný muž by sa to snažil uhrať, poskladal by ma aj do zásuvky, len aby skryl neveru. On sa upokojil a rozhodol sa celej situácii čeliť priamo. Vpustil ju dovnútra. Vbehla do izby ako fúria, no keď ma uvidela, zamrzla na mieste. Potom sa rozkričala a chcela sa na mňa vrhnúť. Sľubovala som, že jej všetko vysvetlím. Akoby existovala tá verzia, v ktorej by táto situácia bola v poriadku. Lukáš ju chytil, aby sa nedostala ku mne. Nepokúšal sa o výhovorky. Jediné, čo jej za celý čas povedal, bolo prepáč.

	Paradoxne, keď sa situácia upokojila, bola mu ochotná odpustiť pod jednou podmienkou – skončí to so mnou. Opäť ju sklamal, keď ma uprednostnil pred reálnym vzťahom. Vtedy som konečne pochopila, že on je mojím princom v tejto modernej rozprávke a to, čo máme, je najbližšie, ako sa ja dostanem k šťastnému koncu. Aspoň v tej chvíli som si to nahovárala.

	Druhý podozrivý, ktorý ochotne spolupracoval a prišiel na vypočúvanie, bol šéf reklamnej agentúry Ondrej Ondruška. Vysoký fešák s porcelánovým úsmevom pôsobil na prvý pohľad veľmi sebavedome. Švidraň nemal rád mužov ako on, možno preto, že nebol jedným z nich. Už keď ho viedol do vypočúvacej miestnosti, chcel sa ho opýtať, prečo si bohatý muž s jeho vzhľadom zaplatil profesionálnu spoločníčku. Uvedomoval si však, že to nemôže byť jedna z jeho prvých otázok.

	„Idem po zapisovateľku,“ vyhlásil vyšetrovateľ, keď už stáli vo dverách. O chvíľu sa vrátil v sprievode mladej ženy, ktorá si niesla laptop.

	„Prečo bez právnika?“ chcel vedieť Švidraň napokon ako prvé.

	„Poznám svoje práva,“ tvrdil Ondruška, keď si sadal.

	„Nemám čo skrývať a viem, že keď na niečo nebudem chcieť odpovedať, nemusím. Nemám pravdu?“

	Vyšetrovateľ len kývol hlavou. „Odporúčam vám spolupracovať. Ešte vás musím upozorniť, že toto je oficiálna výpoveď. Robíme z nej záznam.“

	„Pochopil som.“

	„Prejdime k veci,“ navrhol Švidraň. „Poznali ste Ninu Hanákovú?“

	„To, že tu sedím, znamená, že to už viete,“ vyhol sa odpovedi Ondruška.

	„Chcem to počuť od vás.“

	„Poznal som ju.“

	„A aký bol váš vzťah?“

	„Asi mierite k tomu, že som využíval jej služby. Áno, platil som nemalé sumy za to, aby som s ňou mal sex. Ale nebolo to často a rozhodne to nebolo niečo, po čom som túžil.“

	Švidraň sa tváril nechápavo. „Ako to myslíte?“

	„Nevyhľadal som jej služby zámerne,“ vysvetľoval Ondruška. „Spoznali sme sa na klientskom večierku. Nina so mnou celú noc flirtovala. Viezol som ju domov a čakal som, že ma pozve hore. Odišiel som s plnými guľami.“

	„To tam nepíšte,“ zastavil vyšetrovateľ zapisovateľku.

	„Vás poprosím, aby sme zostali pri faktoch.“

	„To sú fakty,“ tvrdil Ondruška. „Naťahovala ma, robila to zámerne. Chcela, aby som prejavil záujem. Vyburcovala ma a potom sa odrazu stiahla akoby nič.“

	„Ako ste sa stali jej klientom?“

	„Niekto ma oslovil a prezradil mi, čo robí popri počasí. Dostal som kontakt na jej pasáka a ten mi dohodil pracovnú schôdzku. Keď mi povedal, čo tá kočka stojí, skoro ma drblo. Ale vtedy som ju už musel mať, chápete.“

	„Od koho ste dostali ten kontakt?“

	„Môj zástupca vo firme mi ho posunul.“

	„Aj on bol klientom?“

	Ondruška sa zasmial. „Dano? A z čoho? Máte vôbec predstavu, čo táto sranda stojí? Doteraz ľutujem, že mi raz nestačilo.“

	„Koľkokrát ste sa s Ninou stretli?“ spýtal sa Švidraň.

	„Koľkokrát som jej zaplatil za to, že so mnou spala? Päťkrát. Počkať, nie, myslím, že šesťkrát.“

	„A prečo vám, ako ste vy povedali, nestačilo?“

	„Spýtajte sa kolegu, o ktorom písali v novinách. Ten ju vraj tiež prášil a zadarmo.“

	„Odpustite si tieto poznámky,“ povedal Švidraň, no nemohol z tváre zmazať škodoradostný úškrn.

	„Bola dobrá v tom, čo robila. Tak vám to stačí?“

	Vyšetrovateľ prikývol. „Máte alibi na noc z tretieho na štvrtého júla?“

	„To je noc, keď bola Nina zavraždená?“ overoval si Ondruška. „Bol u mňa kamarát, Vlado Pavlík. Riešili sme biznis, potom sme si otvorili fľašu škótskej.“

	„Kedy od vás odchádzal?“

	„Po polnoci, myslím, že už bola jedna hodina.“

	„Potrebujem podrobnosti,“ pokračoval Švidraň. „Pozerali ste niečo? Boli ste celý čas sami? Hrala hudba?“

	„Počkajte,“ rozpamätával sa Ondruška. „Sedeli sme v obývačke nad projektom. Okolo jedenástej sme to zabalili. Šiel som do kuchyne, pustil som rádio. Potom sme na polhoďku zapli telku. Chcel som skontrolovať skóre futbalového zápasu, stihli sme posledných desať minút. Potom som to vypol a už sme len kecali.“

	„O čom?“

	„Tak bežne, o živote a o ženách.“

	„Dajte mi na neho kontakt, aby som si to mohol overiť.“ Vyšetrovateľ si poznačil telefónne číslo.

	„Pozrite sa, ja som tú babu dokopy nepoznal. Nemal som dôvod, aby som jej niečo spravil.“

	Švidraň sa vzdialil vybaviť telefonát, vrátil sa trochu sklamaný. „Kamarát vám potvrdil alibi, môžete ísť.“

	 

	 

	Pravidlá zvádzania

	 

	Niekde som počula, že eskort závisí od stabilných klientov. Nikdy som so žiadnou inou babou, ktorá by sa tomu venovala, nehovorila. Neviem, prečo píšem, že som to niekde počula. Skôr som si to prečítala na internete. Keď som sa dostala k eskortu, zaujímala som sa, ako to funguje bežne.

	Dozvedela som sa, že má nejaké pravidlá, no nedá sa povedať, že všetky platia pre dievčatá, ako som ja. VIP eskort, ako nazýval celebritné prostitútky môj manažér, je výnimočný v tom, že stojí naozaj veľa peňazí. Preto nenájdete veľa mužov, ktorí majú dosť veľký rozpočet, aby si nás mohli dovoliť pravidelne. Pre viacerých to je jednorazová skúsenosť, túžba vyskúšať a zažiť niečo nové, potreba naplniť nejakú fantáziu. Nikdy som sa nemohla sťažovať na nedostatok záujmu, sám manažér mi povedal, že som jeho najlepšie zarábajúce dievča, ale zažila som aj slabšie obdobia.

	Podstatná vec, čo by ste o mne mali vedieť: nerada sa nudím a mám rada výzvy. V kombinácii so slabším obdobím som sa rozhodla pre malý experiment. Dozvedela som sa od manažéra o mužovi, ktorý bol podľa neho ideálny kandidát na stabilného klienta: slobodný, bez záväzkov a dlhodobého vzťahu. Bohatý marketingový mág. Budeme mu hovoriť Oliver. Manažér mu už vraj viackrát ponúkal naše služby a on ho vysmial. Už ani neviem, prečo mi ho spomínal a prečo som ja zmienku o ňom zobrala ako osobnú výzvu.

	Príležitosť prišla doslova sama. Televízia, kde pracujem, organizovala večierok pre klientov. On bol na zozname pozvaných. My sa na týchto akciách zúčastňujeme, aby sme sa im trochu venovali, spravili si s nimi nejaké fotky, vymenili zopár veselých historiek a utužili dobré pracovné vzťahy. Ja som šla utužovať a vytvárať úplne nový pracovný vzťah. V ten večer som sa na neho zamerala, no nepreháňala som to. Tajomstvo, ako zbaliť chlapa, spočíva v tom, že mu prejavíte dostatok záujmu, aby ste si získali jeho pozornosť, ale ani o kúsok viac. Musí mať pocit, že si vás vybral on, tak má situáciu pod kontrolou. Zároveň si ho držíte od tela natoľko, aby pochopil, že ste tá výzva, ktorú potrebuje. Znie to komplikovane, ale presne také vzťahy sú. Moja šanca prišla, keď nás zoznámil niekto z marketingu. Tvárila som sa, že som o ňom v živote nepočula, chvíľu som mu dávala najavo, že ma strašne zaujíma, než som sa s ním rozlúčila a šla sa baviť s niekým iným. Toľko stačilo, aby ma do polhodiny vyhľadal sám.

	Počkal si na chvíľu, keď som nemala spoločnosť. „Môžem vás pozvať na drink?“

	„Máme otvorený bar, pitie je zadarmo,“ upozornila som ho.

	„Myslel som niekde v súkromí,“ vysvetlil.

	„Nebavíte sa?“

	„Tieto akcie sú dosť veľká otrava, ak tu nestretnete niekoho zaujímavého.“

	„A vám sa to zatiaľ nepodarilo?“

	Zahľadel sa mi do očí. „Práve naopak. Ale keď už stretnem niekoho zaujímavého, chcem ho lepšie spoznať.“

	Vymyslela som si rýchlu výhovorku, niečo ako „šéf by sa nahneval, keby som odtiaľto odišla skoro“, a zasa som sa vytratila. On si ma našiel pri bare a opäť sa pokúšal nadviazať rozhovor. To bol čas, aby som na chvíľu zasa spolupracovala, aby som udržala jeho záujem. Tentoraz som sa uchýlila aj k letmým dotykom a vyzývavému pohľadu.

	Dlho som sa na večierku nezdržovala. Vedela som, že už ho mám v hrsti. Potvrdil mi to, keď zastavil rozbiehajúci sa taxík, do ktorého som nastúpila. Priskočil dovnútra. „Kam sa tak ponáhľate?“

	„Domov.“

	„Šéf sa nebude hnevať?“

	„Už som si splnila pracovné povinnosti,“ tvrdila som mu.

	„To ste sa so mnou nemohli aspoň rozlúčiť?“

	Cítila som, že mám na perách úsmev. „Veď sa sotva poznáme.“

	Zdalo sa, že je zmätený. „Chcete mi tvrdiť, že som nečítal jasne vaše signály?“

	„Aké signály?“

	Taxikár bol z nás nervózny. „Idete, alebo nie?“

	„Počkajte sekundu,“ požiadal ho môj spoločník a strčil mu do rúk desať eur. „Tak čo? Rád by som vás trochu lepšie spoznal. Pri poháriku niekde v meste.“

	„Som príliš unavená,“ odmietla som. „Keď chcete, môžete ma odprevadiť domov.“

	Dal pokyn taxikárovi, aby vyrazil. Cestou som mu dovolila lepšie ma spoznať. Bozkávali sme sa, rukou som mu hladila stehno a v napínajúcich sa nohaviciach som cítila, ako rastie jeho vzrušenie. Keď však skúsil on siahnuť mne pod šaty, zastavila som ho. Našťastie, bývam v centre a domov som to nemala ďaleko. Keď taxikár zastal pred domom, odtrhla som sa od Olivera. Chcel vystúpiť spolu so mnou, nedovolila som mu to. „Za koho ma máte?“ Tentoraz som šoférovi dala desať eur ja a požiadala som ho, aby ho v bezpečí zaviezol až domov.

	Ešte v ten večer som poslala manažérovi správu a pochválila som sa mu úspešným večerom. Rad bol na ňom. Do týždňa som mala nového klienta.


12. júla 2016 

	 

	Než Wolf stihol ukončiť prvé vypočúvanie, už na neho čakal jeho druhý kandidát, podnikateľ Jakub Gálik. Na chodbe ho stretla Petra, ktorá ho spoznala z fotografie najmä vďaka tvári posiatej malými jazvami. „Vy ste asi pán Gálik,“ oslovila ho.

	„Ako viete?“ čudoval sa. „Mám tu dohodnuté stretnutie s kapitánom Wolfom. Poznáte ho?“

	„Myslím, že ešte s niekým hovorí, ale môžete ho počkať.“

	„Máte tu niekde automat na kávu?“

	Siváková musela uznať, že v skutočnosti nepôsobí tak strašne. Z fotografie na ňu urobil oveľa horší dojem. Rozhodla sa, že si overí odhad. „Radšej by som vám ponúkla lepšiu. Takú, čo pijeme aj my. Nie je to pravá talianska z kaviarne, ale vždy lepšia ako tá vodnatá z automatov.“

	„Nechcem vás zdržiavať. Určite máte dôležitejšie veci, ako mi vyvárať kávu,“ odmietol Gálik.

	„To je v poriadku,“ kývla Petra rukou. „Mám voľnú chvíľu.“ Najprv zaviedla podnikateľa k sebe, potom šla do kuchynky po čerstvú kávu.

	„Nezachytil som vaše meno,“ poznamenal Gálik, keď si bral šálku z jej rúk.

	„Pozor, je horúca,“ varovala ho. „Petra Siváková.“

	„A čo robí taká sympatická žena na polícii, ak sa smiem spýtať,“ zalichotil jej.

	Ani si neuvedomila, že sa začervenala. „Som kriminalistická psychologička.“

	„To znamená, že analyzujete vrahov?“

	„Robím psychologické posudky,“ prikývla. „Ale aj profily páchateľov podľa zločinu.“

	„Ako vyzerá taký psychologický profil neznámeho páchateľa?“

	„Závisí od prípadu.“

	„Tak napríklad v tomto prípade, v ktorom ste ma predvolali na vypočúvanie.“

	„Ešte som nerobila profil vraha Niny Hanákovej,“ vyhovárala sa Petra.

	Gálik sa nedal odbiť. „Prečo?“

	„Je to komplikovaný prípad. Stále nemáme dosť informácií o obeti.“ Psychologička sa zarazila. Zavolala si ho bokom, aby o ňom skúsila sama niečo zistiť, namiesto toho ju analyzoval on. „Zaujímate sa o kriminálnu psychológiu?“

	Podnikateľ sa zatváril neurčito. „Len si krátim čas.“

	„Ninu ste poznali dobre?“ opýtala sa Petra odrazu, hoci sa v konverzácii chcela najprv držať príjemnejších tém.

	„Aj za života to bol komplikovaný prípad,“ odvetil Gálik po chvíli. „Poznal som ju len z našich stretnutí.“

	„A prečo ste vyhľadali práve takúto spoločnosť? Ak sa smiem spýtať,“ skúšala Siváková ďalej.

	„Podobné otázky dostanem aj potom?“

	„Je to možné. Ja vás nevypočúvam, veď aj na stanici ste dobrovoľne.“

	„Dobrovoľne? Ja som nemusel chodiť?“ zasmial sa Gálik.

	„V telefóne spomínali niečo o marení vyšetrovania.“

	Psychologička zostala zaskočená. „Teraz ste ma dostali.“

	Podnikateľ s ňou chvíľu udržiaval očný kontakt, kým neuhla pohľadom. „Ale aby som odpovedal na otázku, je to tak jednoduchšie. Už som dospel do toho štádia v živote, že neverím na pravú lásku a nehľadám niekoho, s kým budem zaspávať.“

	„Nie ste náhodou ženatý?“ čudovala sa Petra.

	Ukázal jej prsteň. „Na papieri. Viete, ako to chodí. Ak nie ste vydatá, mám pre vás dobrú radu: manželstvu sa vyhnite.“

	„Čo druhé šance?“

	Mávol rukou. „Väčšina žien ma aj tak chcela len pre peniaze. To som podcenil, všetky ženy ma chceli len pre peniaze.“

	„Preháňate,“ neverila mu Siváková. „Nepoznáme sa, ale mám pocit, že máte aj iné kvality.“

	„Flirtovanie je súčasť nejakej psychologickej analýzy?“

	Zaskočil ju. „Určite nie.“

	„Asi som si potom pomýlil signály,“ povedal Gálik a nahol sa k nej v očakávaní reakcie.

	Petra sa odsunula na stoličke a radšej sa vrátila k pôvodnej téme. „Prepáčte, že sa v tom stále vŕtam, ale z toho, čo som počula, Ninine služby neboli najlacnejšie. Nechceli ste využiť nejakú menej celebritnú alternatívu?“

	„Povedzme, že peniaze pre mňa nie sú otázka. A Nina mala dobré referencie.“

	„Čo to znamená?“

	Petra už odpoveď nedostala, ozvalo sa klopanie a vošiel Wolf. „Dobrý deň, kapitán Wolf, volali sme spolu,“ predstavil sa vo dverách, potom pozrel na kolegyňu. „Ty si mi vzala svedka?“

	„Začali sme bez vás,“ oznámil mu Gálik. „A mám pocit, že sme všetko prebrali. Môžem ísť domov, všakže?“

	„Čo že ste?“ čudoval sa Marek.

	„Prepáčte, to bol môj nemiestny humor,“ ospravedlňoval sa podnikateľ.

	„Len sme sa rozprávali,“ opravila ho Petra.

	Wolf sa na ňu nechápavo pozrel, potom sa radšej obrátil na Gálika. „Tadiaľto.“

	Keď ten vstával zo stoličky, ešte sa obrátil na Sivákovú.

	„Mohla by sa pripojiť aj pani psychologička?“ Petra sa jemne začervenala. „Slečna.“

	„Neviem, či je to dobrý nápad,“ podotkol Marek.

	Gálik to nevzdával. „Sľubujem, že potom budem spolupracovať na sto percent.“

	„Dobre, až po vás.“ Wolf uhol z dverí a nechal podnikateľa prejsť, no Sivákovej ešte vstúpil do cesty. „Ty flirtuješ s podozrivým?“

	Nepríjemne na neho zazrela. „Z čoho ma to obviňuješ?“

	„Prepáč, zabudol som, že ty vlastne nevieš, čo je flirt,“ podpichol ju Marek, než ju pustil ďalej. Skončili vo vypočúvacej miestnosti, kde opäť vytiahol zápisník. „Nebudem chodiť okolo horúcej kaše, máte alibi na noc, keď bola zavraždená Nina Hanáková? Konkrétne na noc z tretieho na štvrtého júla?“

	„To bol aký deň? Víkend?“ rozmýšľal Gálik. „Tak či tak vás asi nepoteším. Alebo možno naopak. Asi vám nebude stačiť, že som spal u seba doma.“

	„Sám?“ overoval si Wolf.

	„Presne tak.“

	„Muž, ktorý pravdepodobne Ninu zavraždil, po ňu pricestoval do Chorvátska medzi štvrtou a piatou hodinou nadránom. Čo znamená, že musel byť minimálne ďalších sedem hodín na ceste zo Splitu naspäť na Slovensko. Ani na tento čas nemáte alibi?“

	„To je do dvanástej?“ prepočítaval podnikateľ v hlave.

	„Zasa vás sklamem. Alebo seba. Strácam sa v tom. Nie som ranné vtáča a mám to privilégium, že si môžem robiť harmonogram podľa seba. Zrovna vtedy som nemal žiadne pracovné stretnutia, takže som si doprial ležérne predpoludnie.“

	„Čo žena a deti?“ skúšala Petra.

	„Odcestovali na dovolenku. Vravel som vám, že to je už len na papieri.“

	Marek zostal mierne zaskočený. „Počas celého okna, počnúc desiatou hodinou večer predchádzajúceho dňa do dvanástej hodiny ďalšieho dňa, nemáte žiadne alibi?“

	„Možno keby som sa silno zamyslel,“ uvažoval Gálik.

	„Ale napriek tomu, čo sa o mne rozpráva, nie som prudko spoločenský človek. Mám rád súkromie a pohodlie.“

	„Nechcem vás podceňovať, ale viete, o čo tu ide?“

	„Viem, ale tiež poznám súdny systém. Chýbajúce alibi nie je dostatočný dôvod na odsúdenie za vraždu.“

	„Máte pravdu,“ uznal Wolf. „Aký vzťah ste mali s Ninou Hanákovou?“

	„,Bol som jej klient.“

	„Ako dlho ste udržovali klientský vzťah? Ako ste sa spoznali?“

	„Bolo to veľmi profesionálne,“ tvrdil Gálik. „Vybral som si dievča, stretli sme sa, bol som s ňou spokojný. Preto to nebolo poslednýkrát, čo som si ju zavolal.“

	„Ako ste sa dozvedeli o eskorte?“

	„Cez známeho, ktorý ho tiež využíva, ale s Ninou nič nemal. Nechcite odo mňa jeho meno.“

	Wolf si dal prestávku pred ďalšou otázkou, zjavne sa mu nekládli ľahko. „Pokúšali ste sa niekedy skontaktovať s Ninou inak ako kvôli sexu za peniaze?“

	„Nie.“ Gálik zaváhal. „Možno som sa pokúsil vybaviť si raz zľavu. Navrhol som jej, že by sme sa mohli stretávať bez pasáka, ale ten sa o tom dozvedel. Prišiel mi naznačiť, že ak sa ho pokúsim obísť, niečo mi spraví. Na neho ste sa pozreli?“

	„Počkať,“ zarazil sa Marek. „Vy ste na ňu nemali telefónne číslo?“

	„Nie, len na jej pasáka. Keď som sa s ňou chcel stretnúť, musel som zavolať jemu a dohodnúť to s ním. Ale vždy prišla, takže ho poslúchala.“

	„To znamená, že žiaden z klientov by na ňu nemal mať číslo,“ dedukoval Wolf. „Vy ste jej na seba dali kontakt?“

	„Prečo by som jej na seba dával číslo?“

	„Rozprávali ste sa niekedy osobnejšie?“

	„Ako to myslíte?“ nechápal Gálik.

	„Čo ste o nej vedeli?“ rozšíril otázku Marek.

	„Len to, že moderuje počasie. Čo viac som potreboval?“

	„Prečo ste si vybrali práve ju?“

	„Z tej ponuky je jednoznačne top,“ vyhlásil podnikateľ.

	„Zaujímal som sa o ňu ešte predtým, keď som ju videl len na obrazovke. Rosničky bývajú sexi mladé dievčatá. Na nej som na prvý pohľad videl, že to bude poriadna divoška. Čudujem sa, že nerobila takú tú vyzliekaciu predpoveď počasia, to by sa na ňu hodilo.“

	Wolf zaškrípal zubami. „Nehovorila s vami ani o iných klientoch?“

	„Načo?“ mykol Gálik plecom. „Ja som to nepotreboval počuť. Bolo mi jasné, že dievča ako ona nemá núdzu o záujemcov. Jej pasák mi povedal, že ona si dokonca vyberá a schvaľuje mu, koho vezme a koho nie. Načo by mi to bolo? Nemám problém sa podeliť a ani ja som sa nedal limitovať.“

	Na Mareka doliehalo vedomie, že hovorí s mužom, s ktorým Nina dlhodobo spávala za peniaze. Potreboval prestávku, no uvedomoval si, že to aj tak nikam nevedie. „Asi nám nepoviete, kto by mohol mať motív, aby Ninu zabil?“

	„Veď vám vravím, že ten jej pasák. Nemá to v hlave v poriadku. A potom o ňu prišiel, nie? Nechala to. Keď som mu naposledy volal, tak mi len oznámil, že Nina skončila. Ponúkol mi iné dievča, odmietol som. Možno nie som jediný klient, o ktorého takto prišiel.“

	„A o ňom vám niečo hovorila?“

	„Pýtal som sa, čo je to za paka, ale nechcela o ňom hovoriť. Len sa mi ospravedlnila, že nemala na výber. Asi ju držal v hrsti,“ vravel Gálik.

	„Držal v hrsti?“ zopakoval Wolf začudovane.

	„No bola to známa tvár, popritom robila toto. Možno sa jej vyhrážal, že pošle fotky médiám, čojaviem. Na druhej strane, asi by jej tak ľahko nedovolil skončiť. Ťažko povedať, ale tak hádam už pre vás nie som podozrivý.“

	„Stále nemáte alibi,“ pripomenul mu Marek. „Preto by som si ešte chcel overiť jednu vec. Máte auto?“

	„Niekoľko,“ uškrnul sa podnikateľ. „Čo to s tým má?“

	„Ninu niekto zrazil, majiteľ musel to auto dať do opravy.“

	„Žiadne moje auto nebolo v poslednom čase v servise,“ tvrdil Gálik.

	„Ale ak by ich Ninin vrah mal viac, teoreticky by sa toho jedného mohol aj niekde zbaviť…“

	Zasmial sa. „Tak to by ste ho mali začať hľadať, nie? Príďte sa pozrieť do môjho vozového parku. Prezrite si každé jedno, skontrolujte si, či sú tam všetky, čo sú na mňa napísané.“ Vstával. „Ale ak na mňa nemáte ďalšie otázky, rád by som už šiel.“

	„Vďaka,“ podával mu ruku Wolf. „To bude odo mňa zatiaľ všetko.“

	 

	 

	Víťazstvá, pády a hodina ekonomiky

	 

	Rozhodla som sa, že sa s vami podelím nielen o víťazstvá, ale aj o pády, lebo len vy ma poznáte takú, aká naozaj som. So všetkým. Akceptujete ma a presne to potrebuje človek, ktorý prejde niečím zlým. Tento príbeh sa však začína úplne inak – nie pádom, ale zdanlivým víťazstvom, pracovným návrhom a veľkým darom.

	V živote som dostala veľa darčekov od mužov, dokonca aj od klientov, no jeden spomedzi nich vyčnieva v každom zmysle slova. Jozef je podnikateľ, ktorý presne pozná svoju hodnotu na trhu aj u žien. Vie, že nie je žiadny krásavec, a vie, že väčšinu z nás nezaujíma intelekt. On to dokáže uhrať na zdravé sebavedomie. Je to jeden z tých mužov, ktorí vás nezaujmú na prvý pohľad, no keď im dáte šancu, budete chcieť niečo viac. My sme mali presne stanovené pravidlá a vedeli sme, čo od toho druhého očakávať. Bol presný opak Lukáša, pragmatik bez prehnaných (možno akýchkoľvek) citov a aj vo mne oslovil tú čisto praktickú ženu. Správne hádate, že práve od neho som dostala ten najväčší darček. Zobral ma na dovolenku. Luxusnú dvojtýždňovú exotickú dovolenku. Nebolo to však žiadne romantické gesto, skôr ďalší premyslený ťah podnikateľského plánu, ktorý mal so mnou. Sám tomu vravel investícia. „Keď chceš niečo získať, musíš do toho najprv niečo vložiť,“ vysvetľoval mi na večeri v prímorskej reštaurácii.

	Vedel, že predo mnou nemusí hrať hry. Povedal mi priamo, ako to myslí. To, čo vyzeralo ako pekné gesto, bol premyslený rozpočtový ťah. Takto nemusel platiť za jednotlivé stretnutia a užil si viac sexu. Keď mi to povedal na rovinu, na chvíľu som sa chcela uraziť, no potom som musela uznať, že to zafungovalo. Vtedy na mňa vyrukoval s dlhodobým návrhom. Bol pomerne jednoduchý: vynecháme z transakcií môjho manažéra, on ušetrí a ja zarobím viac. Súhlasila som, veď to vyzeralo ako bezchybný plán. Jednu chybu však predsa mal.

	Keď som prišla odovzdať manažérovi jeho podiel za posledné dva týždne, nenechal ma tak ľahko odísť. „Počkaj, sadni si.“

	„Deje sa niečo?“ spýtala som sa ho.

	„Vravím ti, aby si si sadla.“

	Poslúchla som. Už vtedy som pocítila, že niečo nie je v poriadku.

	„Tvoj klient sa prestal ozývať,“ oznámil mi. Očami sledoval peniaze, ktoré práve počítal.

	Ešte stále som si myslela, že to nejako uhrám. „Ktorý?“

	„Prosím ťa, netvár sa, dobre vieš ktorý.“

	„Možno stratil záujem.“

	Manažér pustil peniaze a tresol do stola. Niekoľko bankoviek padlo na zem, no ani sa neunúval, aby sa po ne zohol. „Prestaň zo mňa robiť jebnutého!“ Zazrel na mňa.

	„Dobre viem, čo stváraš. Viem, s kým si bola na dovolenke, a viem, že sa ďalej stretávate. Ak si myslíš, že so mnou vydrbeš, tak si na poriadnom omyle!“

	Kričal. Našťastie v tom čase nebol v podniku okrem barmana a čašníčky nikto. Aj tak mi bolo nepríjemne. „Hovor tichšie.“

	Zasa tresol po stole. „Kde berieš tú drzosť? Ešte si si neuvedomila, že ťa mám v hrsti, moja milá? Stačia dve fotky z môjho archívu v bulvári a skončila si.“

	„Aké fotky?“ chcela som vedieť. Len na mňa pozrel a ja som si domyslela. Ten bastard. Ako sa mu to vôbec podarilo? S kým ma nafotil? „Už to nespravím.“

	Krútil hlavou. „To nebude stačiť.“

	„Tak sa s ním už nestretnem.“

	„Za koho ma máš? Ja sa nedám pripraviť o zárobok len preto, že si hlupaňa. Dáš mi spätne, čo mi patrí, a zvyšujem percentá.“ Chcela som protestovať. „Drž hubu, ešte som neskončil. Ak sa ma pokúsiš ešte raz obísť, skončíš oveľa horšie, ako si vieš predstaviť. Zničím ti život.“

	Keď som sa s mojím podnikateľom stretla najbližšie, chcela som mu všetko vysvetliť. Pochopila som, že to nebude potrebné. Manažér to urobil za mňa.


12. júla 2016 

	 

	Stretli sa v hlavnej zasadačke takmer v celej zostave. Wolf so Švidraňom si zavolali ostatných členov tímu, aby prebrali napredovanie v prípade.

	„Ako dopadli vypočúvania?“ obrátil sa Marek rovno na kolegu.

	Švidraň sedel na stoličke vystretý ako pravítko. „Zatiaľ mám za sebou len jedno, riaditeľ televízie sa nedostavil. Tvrdil, že príde, teraz už neberie telefón.“

	„Tak ho asi musíme navštíviť my,“ usúdil Wolf. „Čo to druhé?“

	„Ondrej Ondruška, riaditeľ reklamky. Nebol to Ninin pravidelný klient. Stretli sa najviac šesťkrát a na noc jej smrti má alibi.“

	„Aké?“

	„Bol u neho jeho kamarát.“

	„Ten môže aj klamať,“ poznamenal kriminalista Beňovič.

	„Máme ďalších podozrivých?“

	„Ja som hovoril s Vavrom, to je ten počítačový špecialista,“ ozval sa Wolf.

	„To si trochu podcenil. Vavro má najväčšiu firmu v oblasti mobilných aplikácií na Slovensku,“ opravil ho Vanek.

	„V tomto prípade to je jedno,“ nenechal sa Marek. „Podstatné je, čo povedal o Nine. Mal k nej osobitý vzťah, dokonca sa do nej zamiloval. Má to len jeden háčik, má nepriestrelné alibi. Bol na nejakej konferencii v Ženeve, už som si to overil.“

	Švidraň sa zamyslel. „Kto nám zostáva?“

	„Gálik, majiteľ nákupného centra,“ odvetil Wolf. „S ním som skončil pred chvíľou. Zatiaľ je to moje želiezko v ohni, nemá alibi, ani ho to netrápi.“

	„Možno preto, že je nevinný?“ nadhodila Siváková.

	„A možno len preto, že vie, že nemáme v rukách žiadne dôkazy,“ kontroval jej Marek.

	Petra s ním stále nesúhlasila. „Viem, že som ako podozrivého zo všetkých štyroch označila najprv práve jeho, ale keď som s ním osobne hovorila, vôbec som nemala pocit, že je vrah.“

	„Myslíš, keď si s ním flirtovala?“ neodpustil si Wolf.

	Petru tým zjavne zaskočil. Najprv zmätene hľadela na ostatných, než zazrela na neho. „Takého neprofesionálneho správania by som sa nikdy nedopustila! Ja som s ním hovorila s čisto pracovným úmyslom.“

	„Z môjho pohľadu to vyzeralo, že si sa mu chcela dostať akurát tak do nohavíc.“

	Siváková sa už urazila. „No dovoľ! Čo som tvoja frajerka?“

	Našťastie do ich roztržky zasiahla Denisa. „V tomto sa musím pridať na Petrinu stranu. Možno je zúfalá, ale videli ste toho chlapa? Ani ona by sa na neho neulakomila.“

	„Vďaka,“ usmiala sa na okamih psychologička spokojne.

	„Počkať, prosím?“

	Wolfovi nepadla najlepšie jej narážka na Ninu, ale uvedomil si, že sám prekročil hranice. „To už bolo trochu cez, sústreďme sa radšej na to, prečo sme sa zišli.“

	„Nejdem tu obhajovať podozrivého,“ skúsila to Petra ešte raz. „Síce nemá alibi, no bol ochotný spolupracovať, odpovedal na všetky otázky a podľa všetkého s Ninou nemal osobný vzťah. Čo ten chlap, čo jej sprostredkoval klientov?“

	„Jeleň?“ reagovala Denisa prekvapene.

	„Ten tvrdil, že Nina pre neho bola zlatá baňa,“ spomenul si Wolf. „Ale rozhodne by sme sa na neho mali lepšie pozrieť.“

	„Takže? Môžeme urobiť nejaké závery?“ zisťoval Švidraň.

	„Jediný, koho môžeme s istotou vylúčiť, je Vavro. Alibi ostatných mužov môžu byť aj falošné. Čo sa týka Jeleňa, bolo by fajn vedieť o ňom viac. Momentálne nemáme ani jeho pravé meno.“

	„Ja sa na to mrknem,“ prihlásil sa Beňovič.

	„Druhá vec, ktorú by sme si mali skontrolovať, sú autá našich podozrivých. Ninu niekto zrazil a to auto môže byť náš jediný fyzický dôkaz,“ pokračoval Marek v rozdeľovaní úloh.

	„To si môžem zobrať na starosť ja,“ ujal sa zadania Vanek.

	„No a v prvom rade by sme mali navštíviť Nininho bývalého riaditeľa, keď už sa odmieta dostaviť,“ dodal Wolf.

	„Myslím, že ty by si sa v televízii už nemal ukazovať,“ poznamenala Denisa. „Karol to nechce, spomínaš?“

	„Pôjdem ja, aj tak je to môj podozrivý,“ vyhlásil Švidraň.

	„Rada by som sa pridala,“ prihlásila sa Petra.

	Marek sa netváril nadšene, ale mlčal. „To bude všetko.“ Členovia kriminálky vstávali zo stoličiek. „Vlastne ešte jedna vec. Ninin blog. Čítal ho niekto? Ja som na to doteraz nemal dosť času.“

	„Prebehla som si niekoľko zápisov,“ priznala Denisa.

	„Narazila si na niečo podozrivé? Prípadne na niekoho?“

	„Zatiaľ nie,“ pokrútila hovorkyňa hlavou. „Môžem sa na to pozrieť poobede, ale teraz sa musím ponáhľať na obed.“

	„S kým?“ vyzvedal Wolf.

	Len sa k nemu na okamih obrátila, než vyšla z dverí.

	„Nebodaj žiarliš?“

	 

	Pred policajným riaditeľstvom v bratislavskom Starom Meste čakalo Denisu auto so šoférom. Martin Cingálek, s ktorým si dohodla obedné stretnutie, ju prišiel vyzdvihnúť a už ju tam niekoľko minút čakal. „Meškáš,“ podotkol, keď nastúpila.

	„Prepáč, mali sme pracovnú poradu, nemohla som zdrhnúť.“

	„Kam pôjdeme?“

	Krajčírová si rýchlo zapínala pás. „Dala by som si nejaké dobré cestoviny.“

	„Poznám jedno fajn miesto.“ Cingálek naštartoval a vzal ju cez Dunaj a Petržalku až do Rusoviec.

	„To sme zašli trochu ďaleko pre jeden obed počas pracovnej prestávky, nemyslíš?“ poznamenala, keď vystupovala.

	„Bola si tu už? Uvidíš, tie cestoviny stoja za to,“ tvrdil jej právnik.

	Denisa skutočne neoľutovala, široké rezance so smotanovou omáčkou si pochvaľovala od prvého sústa. „Teraz už nebudem chcieť chodiť inam.“

	„Tak čo, ako pokračuje vyšetrovanie?“ zaujímal sa Martin.

	Krajčírová sa zatvárila urazene. „To si ma zavolal len preto?“

	„Neblázni. Keby som sa chcel len spýtať na prípad, tak zavolám Wolfovi. Bol to predsa môj klient, nie?“

	„Zatiaľ je to komplikované. Majú veľa podozrivých a žiadne dôkazy. Čítam Ninin blog, možno tam sa dozviem viac.“

	„Ona mala blog?“ začudoval sa Cingálek.

	„Objavili sme ho v jej počítači. Je tam všetko o tej práci, ktorej sa venovala tajne.“

	„O eskorte?“

	Denisa prikývla. „O jej klientoch, o jej sexuálnych skúsenostiach. Píše aj o Marekovi. Teda nikoho nemenuje, je to celé anonymné, ale keď ju poznáš, tak už približne vieš, kto je kto.“

	„Ako ten blog nájdem?“ vyzvedal Martin.

	„Nebodaj to chceš čítať?“

	„Možno…“

	Krajčírovej sa to nezdalo. „Neviem, či je to celkom pre teba. Zachádza do podrobností. Nechcela by, aby si to čítal.“

	Právnik zvraštil čelo. „Prečo myslíš?“

	„No zjavne nechcela, aby som to čítala ja. Nikdy mi nič ani len nenaznačila.“

	„Podľa teba to o nej niekto vedel?“

	Denisa pokrútila hlavou. „Keď to nepovedala ani mne? Pochybujem. Neviem, prečo to skrývala aj predo mnou.“

	„Možno si myslela, že ju odsúdiš,“ dedukoval Martin.

	„Poznala ma dosť dobre, aby vedela, že by som nič také nespravila. Kamaráti nie sú nato, aby sa súdili.“

	„Chýba ti?“ spýtal sa Cingálek.

	Denisa razom zvážnela. „Vieš, že si prvý človek, ktorý sa ma na to pýta?“ Odsunula tanier s nedojedenými cestovinami. „Myslím na ňu každý deň. Záležalo mi na nej. A znamenala pre mňa oveľa viac, ako som si vedela uvedomiť, keď ešte žila. Čo ty?“

	„Sčasti si stále neuvedomujem, že je preč,“ priznal Martin. „Stále čakám, že mi zazvoní telefón a ona ma zavolá na nejaký skvelý večierok. Alebo aspoň požiada o právnu radu. Alebo sa bude chcieť len porozprávať, lebo mala zlý deň.“

	„Nevedela som, že ste boli tak často v kontakte.“

	„Nie často, ale bola typ človeka, ktorý ti zasiahne do života viac ako iní ľudia. Vieš, čo mám na mysli?“

	Denisa mlčky prikývla.

	„Dáte si dezert alebo kávičku?“ ponúkal ich čašník, ktorý prišiel vziať veľké hlboké taniere.

	Cingálek pozrel na Krajčírovú, no odmietla. „Asi len zaplatíme.“ O minútu vyšli z reštaurácie a automaticky odomkol zaparkované auto. „Zaveziem ťa do práce?“

	Denisa sa zasmiala. „Azda nechceš, aby som odtiaľto šla po vlastných. Ale… mohli by sme sa najprv prejsť? Asi som sa prejedla a bodol by mi čerstvý vzduch.“

	Martin súhlasil. „Neďaleko odtiaľto je park, poďme tam.“

	Cestou mlčali, Krajčírová rozmýšľala nad kamarátkou a chvíľami ukradomky pozrela na muža, ktorého spoznala len vďaka nej. „Často o tebe rozprávala,“ ozvala sa odrazu.

	Cingálka tým zjavne zaskočila. Zastal na chodníku. „Vážne? A čo také? Že ju zasa otravuje ten starnúci právnik, lebo ho nudí rodinný život a chce ísť žiť?“

	„Nie, práve naopak,“ vyvrátila jeho domnienku Denisa.

	„Vždy len v dobrom. Že si ju veľa naučil. Pomohol si jej, vždy keď to potrebovala. Hovorila, že si výnimočný človek. Až nedávno som sa sama presvedčila, že je to pravda. Keď si všetko nechal tak a šiel si so mnou do Chorvátska, lebo som ťa o to požiadala.“

	„A čo si si myslela predtým?“

	„Že si starnúci právnik, čo uteká od rodiny v sobotu večer baviť sa s mladými babami,“ zažartovala a zľahka ho udrela do ramena, aby mu naznačila, že to nemyslela vážne.

	„Som už raz taký,“ priznal. „Mám mäkké srdce a slabosť pre krásky s problémami.“

	Denisa sa k nemu naklonila a pobozkala ho. Vzápätí sa odtiahla, prekvapene na ňu hľadel. „Mali by sme ísť, čakajú ma pracovné povinnosti,“ vyhlásila, otočila sa na opätku a ponáhľala sa späť k autu.

	 

	Tentoraz sa na návštevu televízie, v ktorej Nina pôsobila ako moderátorka počasia, vybrala iná dvojica z kriminálneho oddelenia. Siváková so Švidraňom vpochodovali do budovy a nahlásili sa na vrátnici. Postarší muž so silnými dioptriami najprv zdvihol telefón a oznámil ich príchod riaditeľovej asistentke, potom im dal inštrukcie, ako jeho kanceláriu nájdu.

	Asistentka ich už čakala pri dverách. „Posaďte sa,“ ukázala na fialový gauč oproti pracovnému stolu. „Riaditeľ má poradu.“

	„Povedzte mu, že s ním chceme hovoriť hneď. Alebo viete čo, nechajte tak,“ vyhlásil Švidraň.

	Vykročil k ďalším dverám, no Petra ho zastavila. „Počkáme tu, chvíľu azda máme. Nebude to trvať dlho, však?“

	Sekretárka odpovedala neisto. „Netuším, môžem sa spýtať.“

	„Tak to spravte a skúste pripomenúť pánu riaditeľovi, že sme tu preto, lebo sa nedostavil,“ ozval sa Švidraň.

	Neprirodzene sa usmiala, potom sa na chvíľu stratila v šéfovej kancelárii. „Vraj sa poponáhľa. Môžem vám zatiaľ ponúknuť kávu alebo niečo iné?“

	Odmietli. Skutočne netrvalo dlho a o chvíľu ich riaditeľ prijal v kancelárii, z ktorej vyprevadil štyroch zamestnancov televízie.

	„Dávid Husár,“ predstavil sa im.

	„Poručík Emil Švidraň a toto je kolegyňa,“ ujal sa slova vyšetrovateľ.

	„Petra Siváková, kriminalistická psychologička,“ doplnila ho radšej sama. Husára si obzrela jedným pohľadom. Nižší muž mal zjavne rád módu, alebo aspoň svojskú predstavu o nej. Svedčili o tom výrazné nohavice, ktoré kombinoval s extravagantnými topánkami a krikľavou kravatou. Petra vedela oceniť, keď sa muž prichádzajúci o vlasy nesnažil plešinu prekryť. To bol aj Husárov prípad, no on si vyholenú hlavu vynahrádzal poriadnym porastom na tvári.

	Riaditeľ ich usádzal na nepohodlné kancelárske stoličky, zatiaľ čo on si sadol do vyvýšeného kresla. Kompenzoval si tak nižší vzrast. „Môžeme to prebrať rýchlo? Čakajú ma ďalšie pracovné stretnutia.“

	„Vlastne nie,“ odmietol jeho žiadosť Švidraň. „Buďte rád, že sme prišli za vami. Prečo ste nebrali telefón, keď ste mi doobeda sľúbili, že prídete?“

	„Toto je hektická práca,“ vysvetľoval Husár. „Skočilo mi do toho niečo a odvtedy som v jednom kole. Plánoval som sa vám ozvať večer alebo zajtra.“

	„Takéto správanie má právny termín a hovorí sa tomu marenie vyšetrovania,“ poznamenal Švidraň.

	„Ale no tak,“ zľahčoval jeho slová riaditeľ. „Ja vám aj tak veľmi nepomôžem, Ninu som dobre nepoznal. Pracuje podo mnou šesťsto ľudí, možno aj viac. Mohli ste radšej ísť za niekým z tých, čo s ňou pracovali priamo.“

	„Máme informácie, že ste ju poznali viac než dobre,“ prezradil mu Emil. „Na zamestnávateľa určite nadštandardne.“ Husár zľahka znervóznel. „O čom to tu meliete?“

	„Vieme, že sa venovala eskortu a vy ste boli nielen jej zamestnávateľ, ale aj jej klient,“ vyrukoval na neho Švidraň, ale vzápätí sa zarazil. „Teda šéf tu, nie šéf ako pasák.“

	Riaditeľ sa len uškrnul. „Odkiaľ to máte?“

	„Vieme tiež, ako ste sa stali jej klientom,“ zapojila sa Siváková. „Vraj ste sa pokúšali dostať ju do postele už predtým. Odmietla vás a skoro ju to stálo miesto.“

	„Nezmysly,“ tvrdil Husár ďalej. „Máte to niečím podložené?“

	„Nina si písala blog, je tam všetko,“ tvrdila psychologička, aj keď sama nečítala veľa z toho, čo Nina zverejnila na internete.

	„Potom má bujnú fantáziu,“ nedal sa riaditeľ.

	„Máme to podložené,“ povedal Švidraň. „Hneď z viacerých zdrojov. Tvrdí to muž, ktorý vám sprostredkoval Ninine služby, aj jeden z vašich bývalých zamestnancov.“

	„Klamstvá,“ odmietal Husár ich obvinenia. „Ukážte mi jeden uchopiteľný dôkaz. Fotku, video.“

	„Pozrite sa, toto nie je súdny proces, prišli sme vám položiť niekoľko otázok,“ skúšal to Švidraň zmierlivo. „Máte alibi na noc jej vraždy?“

	„Ja nepotrebujem alibi,“ krútil riaditeľ hlavou. „Po všetkých výmysloch ešte aj toto. Vy ma chcete obviniť z jej vraždy? Pošlite mi súdne predvolanie a dostavím sa na výpoveď aj s právnikom. Ale najprv si zožeňte dôkazy.“

	„To aj spravíme,“ vyhlásil Švidraň a vstal. Naznačil kolegyni, že sú na odchode, a podržal jej dvere na ceste z kancelárie.

	 

	„U riaditeľa sme nepochodili,“ posťažoval si Švidraň, keď vošiel do Wolfovej kancelárie. „Odmietol spolupracovať.“

	Marek sa premohol. Konečne sa dostal k Nininmu blogu, no bol rád, že si po niekoľkých článkoch môže dať prestávku. „Čo povedal?“

	„Že sú to všetko klamstvá a že ho máme predvolať, keď budeme mať dôkazy.“

	„Asi sa mu nepáčilo, s čím ste naňho vyrukovali,“ dedukoval Wolf.

	Švidraň si sadol. Zjavne nebol spokojný s výjazdom do televízie. Bol nervózny, mal rozšírené zreničky a hovoril rýchlo. „Musíme na neho ísť oblúkom. Zistiť viac informácií. Niečo mi na ňom nesedí.“

	„Myslíš, že je náš vrah?“

	„Prečo inak by sa takto zachoval?“

	„Obranná reakcia,“ tipoval Marek. „Prišli ste za ním s tým, že na neho máte dosť kompromitujúce informácie. Čudujem sa, že ostatní s nami v pohode spolupracovali.“

	„Kto to potom podľa teba spravil?“ spýtal sa Švidraň.

	Wolf zaváhal. „Husár má pravdu, nemáme žiadne skutočné dôkazy ani proti jednému z nich. Dali sme preveriť tie autá, dúfajme, že to bude nejaká stopa. Zatiaľ čítam Ninine blogy v snahe zachytiť niečo podstatné.“

	„Podarilo sa?“

	Marek pomyslel na trápenie, ktoré pri blogu zažíval. Nemohol priznať, že sa ďaleko nedopracoval. „Zatiaľ nič.“

	Švidraň sa tváril nešťastne. „Tak to sme nahratí.“ Nastalo ticho, a keď sa predlžovalo, radšej vstal. Vtedy do kancelárie vbehol Vanek a takmer sa zrazili vo dverách.

	„Čo lietaš, ako keby ťa naháňali?“ hneval sa Švidraň.

	„Mám dobré správy,“ oznámil im. „Teda možno.“

	„O čo ide?“ spýtal sa Wolf zvedavo.

	„Preveroval som tie autá. Každý z našich podozrivých má minimálne tri. Okrem riaditeľa televízie, ten má len dve a jedno z nich je služobné, ale to nie je podstatné. Ondrej Ondruška, ten šéf reklamky, má jedno práve v servise.“

	„Vieme odkedy?“ vyzvedal Marek.

	„Bude to zopár dní,“ odvetil Vanek. „Môžem overiť, koľko presne.“

	„Netreba. Zisti mi adresu toho servisu, ideme sa tam pozrieť,“ oznámil mu Wolf.

	Wolf v sprievode kolegu vyrazil zo stanice, hneď ako zistil sídlo autoservisu, v ktorom mal Ondruška práve odstavené auto. Museli sa presunúť takmer až na koniec Karlovej Vsi. Cestou sa im podarilo chytiť popoludňajšiu dopravnú špičku, takže im to trvalo takmer štyridsať minút.

	Marek vyťahoval služobný preukaz, len čo zamkol auto. Ukázal ho prvému mechanikovi, ktorého uvidel. „Kapitán Wolf, kriminálna polícia. Prišli sme sa pozrieť na auto Ondreja Ondrušku.“

	Zmätený muž ho rýchlo odkázal na vedúceho servisu, ktorý sa vzápätí zjavil vo dverách. „Páni policajti, čo potrebujete?“

	„Kde máte auto Ondreja Ondrušku?“ obrátil sa na neho Marek.

	„To biele BMW,“ ukázal na opačný koniec haly.

	Wolf sa vydal tým smerom, jedným okom si všímal vozidlá, pomedzi ktoré kľučkoval. Ani jedno nebolo z cenovej kategórie pod päťdesiattisíc eur, muselo ísť o drahý servis. Dorazil k Ondruškovmu autu a sklamane si ho obzeral. Sňali mu predný nárazník a na kapote bola zbrúsená farba, no inak vyzeralo v poriadku.

	Dobehol ho Švidraň s vedúcim servisu.

	„Zdá sa, že ste už skoro hotový,“ usúdil Marek.

	Vedúci prikyvoval. „Ešte musíme prestriekať nový nárazník aj kapotu.“

	„Ako dlho tu už máte to auto?“ chcel vedieť Švidraň.

	„Vyše týždňa,“ odvetil vedúci. „Ale dlhšie sme čakali na nový nárazník, ten sme museli meniť. Kapotu stačilo trochu vyklepať.“

	„Viete, čo sa Ondruškovi stalo?“ vypytoval sa Wolf ďalej.

	„Hovoril niečo, keď ho k vám priviezol?“

	„Spýtal som sa. Vraj sa zrazil s nejakým zvieraťom, ale ani nevedel, čo to bolo.“

	„Do riti!“ zanadával Marek.

	„Prečo sa na to pýtate?“ zaujímal sa vedúci.

	„Podozrievame pána Ondrušku, že zrazil jednu ženu,“ vysvetlil mu Švidraň.

	Wolf skúmal povrch kapoty a sklonil sa aj k chýbajúcemu nárazníku v snahe nájsť nejaké stopy. „Nemáte aspoň fotky auta, než ste sa pustili do opravy?“ zisťoval.

	Vedúci pokrútil hlavou. „Tie sa robia, len keď to ide cez poisťovňu ako dokumentácia. Ondruška trval na tom, že si to zatiahne sám.“

	„Ktovie prečo asi…“ utrúsil Švidraň zohnutý nad opravenou kapotou.

	„Čo ten diel, ktorý ste menili?“ nevzdával to Marek. „Pôvodný predný nárazník.“

	„Ten bude už v odpade.“ Vedúci sa na chvíľu zamyslel, potom vykročil za mechanikom, ktorý pracoval na poškrabaných bočných dverách iného auta. „Počúvaj, ešte tu máme minulotýždňové vyhodené poškodené diely?“

	Mechanik vstal z podrepu. „Áno, zasa bol nejaký problém s odvozom. To je druhýkrát za mesiac, šéfe, potom sa nám tu hromadí bordel.“

	Vedúci kývol na policajtov. „Poďte za mnou.“ Zaviedol ich za servis k veľkému železnému kontajneru. „Niekde to tam bude.“

	Marek sa nebál zašpiniť si ruky. Vliezol dovnútra a začal sa prehrabovať v kovovom odpade. Hľadal biely nárazník so známkami poškodenia.

	Po chvíli vytiahol nad hlavu kus poškodeného dielu. „Je to ono?“

	Vedúci si ho musel lepšie obzrieť. „Áno, to bude Ondruškov nárazník.“

	Wolf mu ho podal, aby mohol vyliezť z kontajnera. Potom si ho vzal späť a poriadne ho prezrel. Našiel drobné fľaky na preliačenom mieste, ukázal ich Švidraňovi. „Myslíš, že to môže byť krv?“

	Ten sa zatváril neurčito. „Možno.“

	Marek sa obrátil na vedúceho autoservisu. „Zabavujeme to ako súčasť prebiehajúceho vyšetrovania.“

	Vedúci len mykol plecami. „Pre mňa za mňa. Robte si s tým, čo chcete.“

	Wolf spokojne naložil poškodený nárazník do auta. Pozrel na kolegu, keď nastúpili. „Vieš, čo teraz urobíme?“

	„Pôjdeme rýchlo vybaviť zatykač?“ tipoval Švidraň.

	„Presne tak,“ prikývol Marek. „Alebo sa môžeme ísť spýtať rovno Ondrušku, možno bude ochotne spolupracovať ako predtým.“

	 

	 

	Nenávisť a iné závislosti

	 

	S Oliverom, mojím obľúbeným marketingovým magnátom, sa mi podarilo dosiahnuť presne to, čo som chcela. Stal sa odo mňa závislý. Dávala som mu to, čo potreboval, a hoci patril k mužom, čo to mohli dostať hocikde inde, on už nevidel lepšiu alternatívu. Síce si stretnutia so mnou neobjednával pravidelne, ale dá sa povedať, že sa stal stabilným zákazníkom. Vždy som ho vedela presvedčiť, aby sa vrátil. Náš príbeh bol ako ten o Šeherezáde: rozprávala som mu tisíc a jeden posteľných príbehov na pokračovanie, aby sa ma nevedel vzdať.

	Táto hra ma neskutočne bavila, no on to necítil tak isto.

	Možno preto, že prehrával. Väčšinou som mala v hrsti ja jeho, len raz sa naše pozície otočili. Bolo to vtedy, keď ma žiadal, aby som zostala ešte na jedno kolo. Ja som mu ho nedopriala, aj keď dobiedzal a pripomínal mi, že neubehla ani hodina. Ja som sa ďalej obliekala a ignorovala som ho. Vtedy mu praskli nervy.

	Chytil ma za zápästie.

	Nebrala som ho vážne, len som sa mu vytrhla a vstala z postele. Schmatol ma za ruku a stiahol ma naspäť. Uvedomila som si, že sa mi jeho drsný prístup páči. Keď ma pobozkal, ešte som zapriadla ako mačka. No nechcela som sa mu poddať tak ľahko, aby si nemyslel, že ma má pod kontrolou. Odtisla som ho od seba a pokúsila som sa zasa vstať. Nedovolil mi to, pritlačil ma na posteľ. Dýchal mi do tváre a z jeho pohľadu som vyčítala hnev.

	Už som bola nervózna.

	Vtedy mi surovo od seba oddelil nohy. Sama som nevedela, ako sa cítim. Na jednej strane som sa bála, na druhej strane ma vzrušoval. Poddala som sa. Bol tvrdý a to, čo robil, ma bolelo, ale neprotestovala som, lebo sa mi to zároveň páčilo. Všimol si to. Neviem, či ho to nahnevalo, alebo podporilo, no ešte pritvrdil. Chytil ma za krk a začal ma škrtiť. Do minúty som mala orgazmus a krátko nato sa zložil na mne ako bezvládna mŕtvola. Stále ma to bolelo. Nechápala som celkom, čo sa to práve odohralo. Ani on nie. Keď ku mne zdvihol zrak, videla som, že je zhrozený.

	„Nenávidím ťa,“ šepol, vytratil sa z hotelovej izby a nechal ma ležať nahú na posteli.


12. júla 2016 

	 

	Ondruška bol na odchode z agentúry, keď sa mu ozval vyšetrovateľ Wolf. Požiadal ho, aby ho počkal na mieste, a tak zložil kufrík, sadol si opäť za stôl a zavolal asistentku. „Dášenka, sprav mi ešte jednu kávu, prosím ťa, chvíľu sa zdržím. Ale neprepínaj mi hovory, pre nikoho tu už nie som. Keď prídu páni z polície, pošli ich rovno za mnou,“ dal jej jasné inštrukcie.

	Ako pil kávu, premýšľal, čo spraví. Rovno sa prizná? Bude zatĺkať? Cítil, že sa mu pod sakom tvoria mokré fľaky na košeli. Potil sa z nervozity. Nahlas sa zasmial. Prečo stresuje? Veď ešte s istotou nevie, či sa im podarilo niečo zistiť. Možno si len prídu overiť ďalšie fakty. Alebo sa spýtať, či si na niečo predsa nespomenul. Ešte stále to môže dopadnúť dobre. Len nesmie stresovať.

	Policajt, ktorý ho v ten deň vypočúval, za ním tentoraz neprišiel sám. Spolu s kolegom ich dovnútra uviedla asistentka Dáša.

	Ondruška sa pokúsil o úsmev. „Páni, čo pre vás môžem spraviť?“

	„Prišli sme si niečo ujasniť,“ začal Švidraň.

	„Sadnite si, dáte si kávu?“ ponúkal ich.

	„Postojíme,“ rozhodol Wolf. „Máme pre vás len jednoduchú otázku. Prečo máte auto v servise?“

	„Mal som menšiu nehodu,“ odvetil Ondruška a opäť pocítil, ako znervóznel. Jeho šance, že z tohto rozhovoru vyviazne bez ujmy, sa rapídne znížili.

	„Počuli sme, že ste vraj zrazili nejaké zviera,“ pokračoval Marek. „Môžeme poslať stopy z vášho poškodeného nárazníka na expertízu, ale pre vás by bolo lepšie, aby ste sa priznali, skôr ako budeme poznať pravdu bez vás.“

	Ondruškovi sa zatriasla spodná pera, keď opäť prehovoril. „Spravil som to.“ Prehltol naprázdno, nedokázal povedať nič viac.

	Švidraň vytiahol putá. „V tom prípade pôjdete s nami.“

	„Želiezka hádam nie sú nutné,“ povedal Wolf.

	Riaditeľ reklamnej agentúry len prikývol. „Budem radšej, ak z toho neurobíme scénu.“

	Marek ho vyvádzal z kancelárie. „Ale je vám jasné, že ste zatknutý za vraždu Niny Hanákovej, tak sa nepokúšajte ujsť.“

	„Niny?“ obrátil sa k nemu Ondruška. „Ja som nezabil Ninu, zrazil som nejakého muža.“

	Wolf prekvapene pozrel na Švidraňa. „Musíme si to overiť,“ vyslovil potichšie.

	Cestou na stanicu sa Ondruška snažil vyhovárať a vysvetľoval im situáciu. „Bola tma a ten muž nebol označený. Priznávam, šiel som trochu rýchlejšie, ale… ste si istí, že je mŕtvy?“

	Wolf ho spoza volantu umlčal. „Nechajte to teraz tak, prídeme na riaditeľstvo, tam spíšeme oficiálnu výpoveď a overíme si, či hovoríte pravdu.“

	Riaditeľa reklamnej agentúry zavreli do vypočúvacej miestnosti. Marek požiadal kolegu, aby sa o jeho výpoveď postaral sám, a zatiaľ sa zavrel do kancelárie. Premýšľal, čo spraví, keď sa Ondruškove slová potvrdia.

	Do polhodiny za ním prišiel Švidraň. „Sedí to. Pred ôsmimi dňami našli zrazeného bezdomovca na mieste, ktoré opísal Ondruška. Bolo to v noci na Račianskej ceste. Našiel ho ďalší vodič, ktorý zastal a zavolal záchranku. Previezli ho do nemocnice, kde podľahol vnútorným zraneniam. Všetko súhlasí. Môžeme ho zadržať za neúmyselné zabitie.“

	Wolf sa netváril nadšene. „Ale nie je to Ninin vrah.“

	„Nie,“ pokrútil Švidraň hlavou. „Nie je.“

	„Sme zasa tam, kde sme boli predtým,“ hlesol Marek. Keď zostal osamote, s nechuťou otvoril laptop, kde ho čakal Ninin blog.

	 

	Denisa ďalší večer opakovala rituál predchádzajúceho dňa. Sadla si za počítač s pohárom vína, no tentoraz si vypla zvonenie. Od obeda neodpovedala na telefonáty a správy, ktoré jej posielal Martin Cingálek. Nechcela s ním hovoriť o tom, čo sa stalo v parku v Rusovciach. Sama nechápala, prečo sa k nemu naklonila a pobozkala ho. A prečo to on nenechá tak? Veď má ženu a deti. Aj tak o ňu nikdy neprejavil záujem.

	Radšej vypla zvonenie a začítala sa do ďalšieho vstupu na blogu. Tento ju zaujal netradičným názvom – Muž s tetovaním draka.

	Mala som osemnásť, keď som sa prisťahovala do Bratislavy. Dievča z východu a z neúplnej rodiny. S veľkými snami a malou dušičkou. Nebyť jeho, do mesiaca by som sa zbalila a utekala naspäť k mame. O kom to rozprávam? O mojom prvom. Áno, správne, dievča, ktoré píše tento blog a ktoré sa živí ako profesionálna spoločníčka, prišlo o panenstvo až v osemnástich. Kto bol on? Starší muž, otcov kamarát. Sľúbil mi, že sa o mňa postará namiesto neho. Urobil oveľa viac. Prichýlil ma v byte, ktorý normálne prenajímal. Učil ma o živote a o mužoch. Visela som na každom jeho slove. Keď sa konečne o niečo pokúsil, vôbec ma nemusel presviedčať. Vtedy som už dúfala a horlivo čakala, kedy to spraví. Konečne som mohla objavovať jeho telo. Nebola som hanblivá panna. Už vtedy vo mne horela zvedavosť a túžba. Sám mi povedal, že ešte nezažil také dievča. Keď sme tam ležali po tom, ako sa to stalo prvýkrát, musela som sa ho spýtať na tetovanie, ktoré mal na pravom bedre. Bol to čínsky drak. Myslela som si, že je to jeho znamenie v čínskom horoskope. Vyviedol ma z omylu a dal mi najdôležitejšiu životnú lekciu, akú som vtedy potrebovala – narodil som sa ako zajac, ale nepáčilo sa mi to. Chcel som byť drak. Nič viac nepotrebuješ k tomu, aby si sa stal tým, kým túžiš byť. Stačí chcieť.

	 

	Denisa čítala riadky o Nininom prvom milencovi so zvláštnym záujmom. Spomenula si na chvíle, keď sa prvýkrát navzájom zdôverovali so svojimi tajomstvami na jednom zo spoločných večerov pri fľaši vína alebo niečoho tvrdšieho. Vtedy jej povedala, že o panenstvo prišla so spolužiakom na strednej škole tesne predtým, ako sa rozišli ich cesty, potom sa presťahovala do Bratislavy. Prečo jej klamala aj v tomto?

	 

	Stmievalo sa, keď Marek Wolf ešte stále sedel v kancelárii a čítal Ninin blog. Prechádzal cez katalóg jej mužov, mala ich v posteli viac ako len štyroch pravidelných zákazníkov. Väčšinou to boli jednorazové skúsenosti, niektoré lepšie, iné horšie. Postupne pochopil, že jej práca nebola len o sexe a prinášala aj veľa rôznorodých zážitkov. Jeden z nich si ju zaplatil na celý týždeň. Len preto, aby s ním išla na dovolenku. A nie do malého apartmánu v Chorvátsku, ale do luxusného hotela na Maldivách. Dokonca od nej nechcel ani jej tradičné služby, tie už prihodila dobrovoľne ako bonus.

	Mal pocit, že to nikam nevedie. Vypol počítač, chystal sa na odchod. Nechcel však ísť domov, kde by bol osamote. Potreboval spoločnosť. Ako prvý mu na um zišiel Karol, no vzápätí tú myšlienku zamietol. Keď mu povie čokoľvek, čo súvisí s Ninou, bude mu ako šéf pripomínať, že on nemá vyšetrovať jej vraždu. A bude mať pravdu. Pozrel sa do kontaktov v telefóne. Stále tam mal žalostne málo slovenských čísel a to už bol z Kanady presťahovaný takmer rok. Kedysi to zvalil na zlý začiatok. Celé oddelenie ho po jeho príchode zavrhlo, a hoci ho už dávno akceptovali a rešpektovali, s nikým si nevytvoril bližší vzťah. Ešte aj Lupták sa mu tak trochu odcudzil, keď sa z neho stal jeho nadriadený.

	Vtedy Marek natrafil na rozpísanú správu: PREDSA BY SOM SA POTREBOVAL POROZPRAVAT. Nikdy ju Petre neodoslal a zabudol ju vymazať. Mimovoľným pohybom po displeji to napravil. Prečo teraz? Veď to ani nechcel spraviť.

	Odrazu mu zvonil telefón. „Kde si?“ spýtala sa z druhej strany Petra.

	„N-na stanici,“ odvetil váhavo.

	„Ešte pracuješ?“

	Wolf si uvedomil, že jej hlas nepočuje len v telefóne, ale aj v zvláštnej ozvene. Vyšiel na chodbu a uvidel Sivákovú, ktorá práve zamykala dvere kancelárie. „Ty si ešte tu?“

	„Dokončovala som článok do časopisu.“ Vykročila k nemu. Vyzerala unavene. Postrapatené vlasy si práve spínala sponou, akú už dnes veľa žien nenosilo. „Keď píšem doma, niekedy nemám pocit, že naozaj robím, preto som ešte tu. O čom chceš hovoriť?“

	„Nechaj tak, to bol omyl,“ tvrdil Marek.

	Pobavene na neho pozrela. „To som si mohla myslieť. Komu teda patrila tá správa?“

	Wolf v hlave zalistoval v kontaktoch. „Tebe,“ priznal napokon. „Ale bol to omyl.“

	„Omyl?“ zopakovala Petra a na tvári mala stále ten pobavený výraz. „Vieš, čo si myslím? Že sa naozaj potrebuješ porozprávať. Tvoje podvedomie to vie, ale vedomie si to nechce priznať.“

	„No určite nepotrebujem, aby na mňa niekto išiel s psychologickými drístami.“

	Siváková si už zvykla na to, ako Wolf podceňuje jej špecializáciu v pracovnom aj súkromnom živote. „Ako chceš. Ale ak si to rozmyslíš, stačí ešte raz poslať tú správu.“

	Marek chvíľu sledoval, ako odchádza, než ju zastavil.

	„Jedla si už?“

	„Nie, myslela som, že si niečo vyzdvihnem cestou.“

	„Čo by si povedala na pizzu?“

	„Môže byť,“ súhlasila.

	„Super, zavolám donášku a sadneme si do zasadačky.“ Wolf už dvíhal telefón. „Poznám jednu skvelú pizzeriu, z ktorej to tu budeme mať do polhodiny.“

	„Jedna dobrá rada do budúcnosti – keď navrhneš žene večeru, skús ju vziať niekam von a neobjednávaj donášku. Najmä keď od nej niečo potrebuješ.“

	„Čo je zlé na donáške?“ nechápal Marek. „Počkať, kto povedal, že od teba niečo potrebujem?“

	O dvadsať minút sedeli v zasadacej miestnosti a pochutnávali si na horúcej večeri. Najprv rozoberali nepodstatné témy ako leto a meniace sa počasie, ale Petra si nedala pokoj. Bolo jej jasné, že ju tam Marek nezdržal bezdôvodne a ona musela byť tá, ktorá ho donúti rozprávať. „Tak o čom si to chcel so mnou hovoriť?“

	„Veď som ti vysvetlil, že to bol omyl,“ tvrdil naďalej.

	Siváková s ním strácala trpezlivosť. „Budeme ešte dlho chodiť okolo tejto horúcej kaše?“

	Marek len nahlas zafučal a vzal si ďalší trojuholník pizze.

	„Tak začnem ja,“ vyhlásila napokon. Nadýchla sa zhlboka, akoby sa chystala povedať niečo vážne. Zišlo jej na um priznanie, ktoré už dlho zvažovala, no doposiaľ nebola schopná ho vysloviť nahlas. „Rozmýšľam, že odídem.“

	Marek sa v šoku narovnal. „Prosím?“

	Prekvapilo ju, že sa s tým priznáva práve Wolfovi, ktorý sa nikdy neprejavil ako fanúšik jej pracovnej pozície a skôr ju znevažoval. „Necítim sa tu potrebná.“

	„Ale veď tomu si sa chcela venovať, nie? Nepodarilo sa ti zarobiť dosť peňazí pomimo?“

	„Z tejto stránky je všetko v poriadku,“ upokojila ho Petra.

	„Spravila som, čo si mi poradil. Našla som si prácu, píšem články o vzťahoch a o psychológii. Ale mám pocit, že tu som celkom zbytočná. Bol to omyl, že som sa sem vôbec snažila dostať.“

	Wolf na ňu prekvapene hľadel. Nikdy sa nad tým nezamýšľal. Petra tam bola skôr, ako on nastúpil. Bral ju ako prirodzenú súčasť tímu. Viackrát jej dal najavo, že nedôveruje jej analýzam, no niekedy musel uznať, že neboli úplne nanič. Bol síce presvedčený, že jej vklad nepotrebuje, ale zároveň jej to nedokázal povedať. Nevedel si predstaviť tím bez nej. Namiesto argumentov sa zmohol len na trápne: „To nie je pravda.“

	Siváková to možno potrebovala počuť, ale nebola hlúpa. Všimla si, ako váhal. „Sám tomu neveríš. Teraz si sa ma ani raz neopýtal na môj názor, nezavolal si ma na žiadne vypočúvanie. Musela som sa doslova pozvať sama.“

	„Uznávam,“ neprotestoval. „Ale robím chybu. Je to moja hlúposť, že ti neverím.“

	„Počúvaš sa vôbec? Počkať… chceš mi povedať, že by som ti tu chýbala?“

	„Ako kolegyňa určite áno.“

	„Pičovina,“ ukázala naňho prstom. „Ja by som ti chýbala, lebo ma máš rád.“

	Wolf na ňu vydesene hľadel. Niežeby bol citlivý na nadávky, ale ešte nikdy v živote nepočul jedinú z jej úst. „Petra Siváková, čo si to povedala?“

	Sama sa zľakla, keď sa spamätala. Zahanbene si zakryla ústa. „To mi… vyletelo.“

	„A netvrdím, aj ja som znevažoval tvoju robotu,“ uznal Marek. „Ale zopárkrát sa už ukázalo, že si mala pravdu a naviedla si ma na správnu stopu. Určite by mi chýbala aj tvoja expertíza. Sľubujem, že sa na teba budem obracať častejšie.“ Petra sa odmlčala. Stále neverila tomu, o čom ju Wolf presviedčal, no polichotilo jej, že sa ju snaží presvedčiť, aby neodchádzala. Vstala a šla ho objať. „Ďakujem.“

	„Hej, čo to stváraš? Ty zo všetkého musíš spraviť osobnú záležitosť. Preto sa tak ľahko urážaš.“

	Prešla mu po vlasoch mastnými rukami. Chcela ich postrapatiť, no boli príliš krátke. „Ty zasa musíš pokaziť každý pekný moment, ktorý máme.“

	„Takže zostaneš?“ uisťoval sa Marek, keď si zasa sadla.

	„Uvidíme,“ odpovedala neurčito. „To závisí od toho, či dodržíš slovo.“

	„Aké slovo?“

	„Však si mi teraz sľúbil, že sa ma budeš viac pýtať na názor, keď budeš vyšetrovať prípad,“ pripomenula mu Petra.

	Wolf sa zatváril, ako keby svoje slová už teraz oľutoval.

	„No dobre. Tak začnime s tým, ktorý máme rozrobený. Kto podľa teba zabil Ninu? Z hľadiska psychológie.“

	Siváková si podoprela bradu ukazovákom. „Čo o ňom zatiaľ vieme? Je to muž pravdepodobne v stredných rokoch. Precestoval za ňou tri krajiny, len aby ju vyzdvihol a zaviezol domov. No namiesto toho ju na mieste zabil. Potom sa zbavil jej tela tak, že ju schoval v kufri tvojho auta.“

	„Zhrnula si to celkom presne.“

	„To znamená, že sa dobre poznali. Vedela, že sa na neho môže spoľahnúť, preto mu volala,“ pokračovala Petra.

	„Než Nina odišla, povedala mi, že má aspoň piatich takých chlapov, čo po ňu prídu kamkoľvek aj o polnoci,“ spomenul si Marek.

	„Nezišlo ti na um, že preháňa?“ čudovala sa Siváková.

	„Určite jej muži padali k nohám, o tom nepochybujem, ale toto by urobil málokto. Rodina, najbližší priateľ, ale to zasa pochybujem, že by sa to skončilo vraždou. Takých chlapov nemala celý zoznam, ver mi. Na to, koľko žien si mal, o nás vieš dosť málo.“

	„No dovoľ,“ urazil sa Marek. „Za koho ma máš?“

	„Tak koľko?“

	„To chceš počuť presné číslo?“

	Petra prikývla.

	„Nemám to spočítané,“ vyhováral sa Wolf. „Okrem toho džentlmen o takýchto veciach v spoločnosti nehovorí.“

	„Neverím, že som ťa dostala do rozpakov.“

	„Vráťme sa radšej k téme.“

	„Dobre,“ súhlasila Siváková. „Ešte sme sa vôbec nebavili o tom, prečo to spravil. Podľa mňa to bolo skratové konanie. Pochybujem, že vyrážal zo Slovenska s tým, že ju ide zabiť. Niečo sa udialo na mieste, keď ju vyzdvihol. Svedčí o tom aj spôsob, ako zomrela. Najprv ju zrazil, nie?“

	„Zrazil, potom ju zhodil z útesu,“ potvrdil jej Marek.

	„Učebnicové skratové konanie. Musel sa na ňu nahnevať, preto to spravil.“

	„Ale čo také strašné by Nina musela spraviť?“

	„Poznal si ju lepšie. Ja môžem v tomto smere už len hádať. Ak by to bol napríklad jej pasák, mohla mu v telefóne sľúbiť, že sa vráti k nemu do práce, a keď prišiel, priznala sa, že klamala,“ teoretizovala Petra. „Stále to asi nie je dostatočný dôvod. Tipovala by som to na niekoho, kto k nej mal oveľa bližšie. Niekoho, kto ju miloval.“

	„Z jej klientov to vychádza len na toho developera aplikácií a ten má nepriestrelné alibi.“

	„Prečo sa sústreďuješ len na túto sféru? Ja by som momentálne Nininho vraha hľadala v jej osobných kruhoch. Silná láska, ktorá sa obrátila na silnú nenávisť. To je moja teória.“

	„Nie je to zlý nápad,“ uznal Marek. „V jej osobnom živote sa však zatiaľ nikto taký neobjavil. Čítam tu ten jej blog, hľadám stopy, ktorých by som sa mohol chytiť, a bojujem pri tom sám so sebou.“

	Siváková mala pocit, že sa konečne dostali k téme, o ktorej s ňou chcel predtým hovoriť. „Je to ťažké, však?“

	Možno vyšetrovanie pre Wolfa nebolo jednoduché, no priznávalo sa mu to oveľa ťažšie. „Ja som profesionál, viem sa odosobniť,“ tvrdil najprv. Nalomil ho až Petrin upretý pohľad. „Ale áno, je to ťažké. Čítať, čo všetko robila, s koľkými mužmi bola, že si za to nechávala platiť, a hlavne zistiť, že ti celý ten čas klamala…“

	„Nemyslíš, že by bolo lepšie, keby si sa na to vykašľal a nechal prípad Švidraňovi?“ navrhla mu.

	Zjavne sa mu zhoršila nálada. „Nie. A asi preto sa o tom s nikým nebavím, lebo nakoniec by mi aj tak všetci navrhli to isté – nechaj to tak, správaš sa neprofesionálne, robíš chybu. Už ma nebaví dookola to počúvať.“

	„Nič som nepovedala,“ stiahla sa Siváková.

	Diskusia o potenciálnom Nininom vrahovi sa tým skončila. Keď sa lúčili, Petra si skontrolovala telefón s vypnutým zvonením a našla v ňom správu od Denisy.

	„Vezmem ťa domov?“ ponúkol sa Wolf.

	Odmietla. „Vďaka, ale zdá sa, že dnes mám ešte jednu konzultačnú hodinu.“

	 

	 

	Šanca na lásku (kto nehľadá, nájde)

	 

	Spoznala som muža. Je úplne iný ako všetci pred ním. A len vy viete, že ich nebolo málo. Nie je to klient, a hoci som nikdy nechcela na blogu riešiť súkromný život, aspoň nič aktuálne, čoskoro pochopíte, prečo to robím. Keď som ho spoznala, zapáčil sa mi na prvý pohľad. Ale nemalo to byť nič vážne. Bol to kamarátkin bývalý a takmer som o ňu kvôli nemu prišla. Jediná žena mimo mojej rodiny, ktorá na tomto svete pre mňa niečo znamená, a ja som naše priateľstvo vystavila riziku, lebo mi za to stál. Lebo som sa vyhovorila, že to nie je nič vážne a skončí sa to skôr, ako ona niečo zistí.

	Ja mám na všetky zlé rozhodnutia nejakú dobrú výhovorku. Samozrejme, že sa na mňa nahnevala. Samozrejme, že to bolo viac ako len nezáväzný sex. Už by som mala vedieť, že keď sa o niečom musím opakovane presviedčať, znamená to, že si v skutočnosti klamem.

	A teraz klamem jemu. Donútila som ho prejsť peklom, aby som ho od seba odohnala. Dávala som mu dôvody, aby žiarlil. Hádala som sa s ním pri každej možnej príležitosti. On zostal. Zbúral steny a presvedčil ma, že predsa len môžem veriť niekomu okrem seba. Aj keď som si nahovárala, že súkromie a práca sú dve rôzne sféry, mám čoraz viac pocit, že ho podvádzam.

	Už možno viete, kam týmto postom smerujem. Nebudem to naťahovať, aj keď sa mi žiada zapojiť do toho kus patetickej nostalgie. Končím. S prácou aj s blogom. Toto je môj posledný. Niečo sa vo mne zmenilo. Len včera som sa rozhodla, nechcem rozoberať konkrétne okolnosti, ale dúfam, že ma pochopíte a podporíte. Držte palce, aby som sa vám už nikdy neozvala.


12. júla 2016 

	 

	Telefón jej neprestal vyzváňať celý večer. Nie doslovne, Denisa na ňom stíšila zvuk, no podchvíľou videla, že sa rozsvietil displej, lebo sa s ňou snažil skontaktovať Martin Cingálek. Najprv volal, potom posielal správy. Napokon sa rozhodla, že mu aspoň odpíše: POROZPRAVAME SA O TOM ZAJTRA OSOBNE, TERAZ NEMOZEM.

	Potom rýchlo listovala v zozname kontaktov. Zastala při Nine. Uvedomila si, že už nikdy sa na ňu nebude môcť obrátiť. Keď prechádzala mená ďalších kamarátok, žiadna sa jej nezdala vhodná na tému, ktorú potrebovala prebrať. Na vlastné prekvapenie adresátom jej druhej správy bola Petra: CO ROBIS? MOZEME SA STRETNUT?

	Vyše dvadsať minút zostávala bez odpovede, no Siváková jej napokon zavolala a dohodli sa, že sa stretnú v centre mesta, kam to ani jedna nemala ďaleko. Krajčírová sa upravila v kúpeľni, prešla z privátu na Konventnej cez podchod na opačnú stranu cesty okolo budovy ministerstva. Počkala, kým prejde električka, zbehla dolu ulicou na námestie pri Starej tržnici, kde už videla Sivákovú, ktorá jej kráčala oproti.

	„Otoč sa,“ kázala jej Denisa ako prvé. „Čo to máš vo vlasoch?“

	Petra jej neochotne ukázala chrbát. „Sponu, nepáči sa ti?“

	„Moja mama takú nosila pred pätnástimi rokmi a aj ona s tým už prestala. Prosím ťa, daj si to dole.“

	Siváková sa zatvárila urazene, no poslúchla kolegyňu. Tá sa zasa zľakla. „Čo máš s vlasmi? Vieš čo, je to dobré, len si tú sponu nechaj.“

	Psychologička sa už durdila.

	„Ty si bola ešte na stanici?“ čudovala sa Denisa.

	„Pracovná večera s Wolfom,“ vysvetlila jej Petra. „Rozoberali sme motívy páchateľa v prípade Nininej vraždy.“

	„Aha…“

	Siváková si spomenula na scénky, ktoré Krajčírová robila ešte v čase, keď mali s Wolfom nenápadný pomer na pracovisku, vždy keď videla ich dvoch spolu. „Ešte stále na mňa žiarliš?“

	Pokrútila hlavou. „Už na to nemám právo.“

	„Prečo si sa chcela stretnúť?“ spýtala sa radšej Petra.

	„Potrebovala som s niekým hovoriť.“

	„Takže psychologická konzultácia? Dnes už druhá. Mala by som si za to vyberať hodinovú taxu.“

	„Čo? Nie, potrebujem len normálny kamarátsky rozhovor,“ spresnila Denisa.

	Sivákovú tým ešte viac prekvapila. Ich vzťahu by vedela dať niekoľko prívlastkov, no ani jeden nebol kamarátsky.

	„Si si istá, že sa chceš obrátiť práve na mňa?“

	„No dobre, možno by som chcela počuť trochu odbornejší pohľad na vec,“ priznala Krajčírová. „Sadneme si niekam?“

	„Máš na mysli konkrétny podnik?“

	„Teraz je to tu v meste samá terasa, takže je to podľa mňa jedno.“

	Prešli sa po Ventúrskej, obsadili prvý voľný stôl a objednali si pohár vína.

	„Ako ti môžem pomôcť?“ nadviazala Petra.

	„Nemusíš z toho zasa robiť sedenie s pacientom.“ Denisa počkala na víno, pokračovala, až keď si pripili. „Ide o Ninu. Teraz, keď som sa dozvedela, že predo mnou tajila toľko vecí, mám pocit, že som ju ani nepoznala. Že sme nikdy neboli skutočné kamarátky.“

	„Podľa mňa je celkom prirodzené, že mala problém zdôveriť sa s niečím takým komukoľvek.“

	„Ale my sme si hovorili všetko, aspoň som si to myslela. A vieš, čo som zistila? Že mi klamala v bežných veciach. Tvrdila mi, že o panenstvo prišla s frajerom na strednej škole, a na tom jej blogu som sa dočítala, že ju o to pripravil nejaký starší chlap, ktorý jej pomáhal, keď sa prisťahovala do Bratislavy.“

	Siváková si odpila vína. „Bola z úplnej rodiny?“

	„Jej otec ich opustil pre mladšiu babu,“ odvetila Denisa.

	„Ako to s tým súvisí?“

	„Čítala som raz jednu štúdiu, že deti z neúplnej rodiny niekedy predstierajú pred okolím, že majú oboch rodičov, aby pôsobili normálne. Možno len chcela, aby sa jej skúsenosti nevymykali z priemeru.“

	„To mi k nej nesedí,“ namietla Krajčírová. „Nina rada vyčnievala z radu.“

	„Čo chceš počuť?“ Petra položila na stôl prázdny pohár a vypýtala si od čašníka účet. „Že ti neverila ani natoľko, aby ti prezradila, kto bol jej prvý?“

	„Počkaj,“ zastavila ju Denisa, keď čašník priniesol účet a jej kolegyňa vyťahovala peňaženku.

	„Pozývaš?“

	„Vlastne som ešte niečo chcela prebrať.“ Denisa poslala čakajúceho čašníka preč. „Vždy som jej závidela.“

	„Nine?“ dedukovala Petra.

	„Hej. Bola krajšia a lepšia, od začiatku som si to uvedomovala.“

	„Takéto pocity sú v priateľstvách bežné,“ upokojovala ju Siváková.

	„Fakt?“ potešila sa Krajčírová. „Takže aj ty máš taký pocit zo mňa?“ Petra na ňu zazrela. „Žartovala som. Vravím ti to preto… je tu jeden muž, ktorý o mňa prejavil záujem. S Ninou mali taký zvláštny vzťah. Občas spolu flirtovali. Ja neviem, či oňho nemám záujem len preto, aby som si kvôli Nine niečo dokázala.“

	„Prečo ti na tom záleží?“

	„Myslíš, že je to jedno?“

	„Ide o teba a o neho. Nemysli na Ninu a uvažuj len nad tým, čo chceš ty. Počkať, nie je to Martin?“ tipovala Petra.

	„A-ako vieš?“ zľakla sa Denisa.

	„Mala som z neho taký… pocit,“ odvetila Siváková neurčito. „Ale on je predsa ženatý, nie?“

	„Ja viem, mala by som dať ruky preč. Ešte sa nič nestalo, teda pobozkala som ho. Ani neviem prečo. Som strašný človek, však?“

	Petra nemala veľa blízkych priateliek, a hoci jej Denisa nikdy nebola príliš sympatická, nechcela ju odradiť tým, že ju bude poučovať. Rozhodla sa nechať si skutočný postoj pre seba. „Ja ťa nemám prečo súdiť.“ No nerada hovorila aj proti svojmu presvedčeniu, úprimné slová sa jej vzápätí doslova drali na jazyk. Radšej sa vyhovorila, že ráno musí skoro vstávať.

	 

	Keď Denisa kráčala domov, bola o niečo pokojnejšia. Cestou si vymenila niekoľko správ s Martinom a dohodli sa, že sa stretnú na druhý deň neskôr večer. Po návrate do bytu si zasa sadla k Nininmu blogu. Čítala riadky, ktoré písala jej kamarátka, a pritom na ňu spomínala. Prestala rozmýšľať nad klamstvami a tajomstvami, ktoré postupne vyplávali na povrch. Radšej to chápala ako príležitosť, aby ju mohla lepšie spoznať. Keď natrafila na druhý zápis o mužovi, ktorý Ninu pripravil o panenstvo, okamžite ho otvorila a začítala sa doň:

	Závislosť. Iba tak sa dá pomenovať vzťah, ktorý som mala s mojím Drakom. Keď si ma už raz získal, nevedela som si predstaviť život bez neho. Celú vysokú školu som si kradla okamihy, ktoré mi bol ochotný venovať. Nech zavolal kedykoľvek, dvíhala som telefón. Chcel sa stretnúť alebo len vyrozprávať, bola som tam pre neho. Zatúžil po fajke pod stolom? Ušla som zo školy uprostred prednášky. Po celý čas som si neuvedomovala, že zatiaľ čo on bol mojou prvou láskou, ja som pre neho bola len otrokom.

	Denisa zavrela článok, no chcela čítať viac. Už nešla ďalej v poradí, očami preskakovala zoznam článkov a hľadala najbližší blog venovaný mužovi s tetovaním draka:

	Trvalo mi to tri roky, ale napokon sa mi podarilo zlomiť cyklus a prekonať závislosť. Až na naše tretie výročie som si uvedomila, že pre neho nič neznamenám. Plánovala som to dlho, rezervovala som nám dve noci v rakúskom hoteli, zapísala som mu termín do kalendára ako služobnú cestu a pravidelne som mu pripomínala, že máme vtedy spoločný program. Bola som slepá a nevidela som, že on taký nadšený zďaleka nie je. Jemu to bolo ukradnuté. Ja som mu bola ukradnutá. Nakoniec sme nikam nešli. Napísal mi len toľko, že to musí zrušiť, lebo má pracovné povinnosti. Ako verná otrokyňa som to bez výčitiek akceptovala, no potom som ho ten víkend zazrela v meste. Bol s nejakou druhou babou. Keď som videla, ako sa k nej má, pochopila som, ako málo pre neho znamenám. Rozhodla som sa, že mu nič nepoviem, ale o to sladšia bola moja pomsta.

	Denisa zavrela ďalší článok, no vedela, že to nie je koniec príbehu. Opäť preskakovala titulky a hľadala pokračovanie:

	Trvalo to dlho, ale cyklus som napokon nielen zlomila, ale otočila o stoosemdesiat stupňov. Postupne som mu zo seba dávala menej a menej, ale dbala som, aby to, čo dostal, stálo za to. Zakaždým sa vracal po viac. Už mi bolo jedno, či sa ozve, alebo nie. Naopak, ja som sa vyžívala v tom, že mi od neho pribúdali správy, ktoré zostávali bez odpovede. Ako roky plynuli, on sa stal mojím otrokom a ja jeho životnou láskou.

	Denisa márne hľadala ďalší zápis, to bola posledná zmienka o mužovi s tetovaním draka.


13. júla 2016 

	 

	Sám si to nechcel priznať, no rozhovor, ktorý absolvoval s Petrou, Wolfovi pomohol vo vyšetrovaní. Nielenže sa konečne dokázal sústrediť na zápisy z Nininho blogu tak, aby ho to netrýznilo, ale vytvoril si aj nový pohľad na celý prípad. Po tradičnej rannej prechádzke s Fenrirom sa vybral do práce s ešte väčším odhodlaním a odlišným smerovaním. Keď prišiel na policajné riaditeľstvo pre neho v tradične neskoršom čase, zavolal do zasadačky najbližších spolupracovníkov, aby s nimi prebral čerstvú teóriu.

	„Čítali ste Ninin blog?“ spýtal sa, keď sa zišiel so Sivákovou, Krajčírovou a Švidraňom.

	„Prebehol som nejaké články, ale nemal som pocit, že by nám to naozaj mohlo pomôcť,“ vyslovil svoj názor Emil.

	Denisa pozrela na Petru, akoby čakala, že sa najprv vyjadrí ona. „Spravila som si z neho o nej nejaké závery, ak by ťa to zaujímalo, ale tiež som nečítala všetko,“ ozvala sa psychologička po krátkom zaváhaní.

	„Možno neskôr,“ odmietol Wolf.

	„Tak ja som čítala potom asi najviac,“ reagovala Denisa ako posledná. „Osobne ma zaujali pasáže o jej prvom milencovi, čítal si aj tie?“

	„Čítal,“ prikývol Marek. „Ale mne z toho vyplynulo, že dlho neboli v kontakte.“

	„Nič také sa tam nepíše,“ pokrútila hlavou Denisa.

	„No bola do neho pobláznená, potom si ho omotala okolo prsta, to všetko sa dialo okolo jej výšky, nie?“ nedal sa Wolf.

	Hovorkyňa začudovane zdvihla obočie. „Nina mala dvadsaťštyri, ako dávno podľa teba bola na tej výške?“

	Marek sa však chcel dopracovať k vlastnému zisteniu.

	„Ja mám na mysli niečo iné. Čo ti tam chýbalo?“

	„Ako to myslíš?“ nechápala Krajčírová.

	Wolf sa k nej naklonil. „Presnejšie kto. V prvom rade sa ten blog venuje eskortu a klientom, ktorých mala, nie?“

	„Asi áno,“ pritakal Švidraň.

	„Identifikoval som tam skoro všetkých, Ondrušku, Vavra, Gálika aj nejaké vedľajšie postavičky sa tam mihli, ale riaditeľ Husár mi tam chýbal, tebe nie?“ Wolf sa vyslovene obrátil na Denisu.

	Na okamih sa zamyslela. „Nie, ja som si ani nevšimla, že ho nespomenula. Ale keď to teraz takto vravíš, je to trochu čudné.“

	„Je to viac než trochu čudné. Ak založila blog, aby sa podelila o skúsenosti, prečo by tam nedala aj túto?“

	„Možno preto, že sa jej hnusil?“ tipovala Krajčírová.

	„Nie, nebol by to jediný hnusný chlap, o ktorom by písala,“ zamietol Marek jej domnienku. „Chce ešte niekto hádať?“

	Ostatní mlčali.

	„Podľa mňa ho nespomenula ani jediný raz, lebo v skutočnosti s ním nespala,“ vyhlásil Wolf napokon.

	Švidraňovi to stále nedávalo zmysel. „Prečo si to myslíš?“

	„Je to príliš dobrá historka, aby ju nepoužila. Nútil ju k sexu ako jej šéf, odmietla ho, potom si ju zaplatil, a predsa to musela spraviť?“

	„Možno ju to tak ponížilo, že sa o to nechcela podeliť,“ vyhlásil Švidraň.

	Siváková si spomenula na Denisine slová – Nina nemala problém s ohýbaním pravdy, rada si vymýšľala. „Bol to jej blog, mohla celú skúsenosť interpretovať podľa seba. Súhlasím s Marekom, to, že nepísala o Husárovi, má iný dôvod.“

	„Veď to vravím,“ pripomínal im Wolf. „Nikdy s ním nespala.“

	„Ale prečo by si ju potom platil? Prečo ho Jeleň uviedol na zozname Nininých klientov?“ pýtala sa Denisa.

	Wolf rozhodil ruky. „To je otázka, ktorú kladiem do pléna.“

	Švidraň sa nervózne zahniezdil. „A to máme odkiaľ vedieť?“

	Idiot, pomyslel si Marek. Rozhorčene na kolegu pozrel.

	„Naša práca je, aby sme to zistili.“

	Petra bola zjavne nespokojná. Marek si to neuvedomoval, no ona brala jeho novú teóriu ako ignorovanie rád, ktoré mu poskytla len predchádzajúci večer. „To z neho automaticky robí aj vraha?“

	„Z našej štvorice je k tomu najbližšie,“ prikývol. Nevšímal si, že v tej chvíli bola už podráždená.

	Krajčírová sa hrdo vystrela. „Ja som ho podozrievala od začiatku.“

	„Hovorili sme, že ten, kto po ňu šiel do Chorvátska, k nej musel mať blízky vzťah,“ pripomenula mu Siváková.

	„Medzitým som si uvedomil, že existuje aj silnejší motív,“ objasňoval jej Wolf. „Všetko sa dá vysvetliť tým, že Nina na riaditeľa niečo mala. Niečím ho vydierala. Tak ho donútila, aby si ju zaplatil a nemusela s ním spať. Preto šiel po ňu, lebo v telefóne spomenula ďalšie vyhrážky. A keď dorazil do Splitu, vyzdvihol ju na opustenom parkovisku blízko prístavu. Uvedomil si, že je to jeho príležitosť, aby sa jej zbavil.“

	„No dobre, ak máš aj pravdu, ako to dokážeme?“ spýtal sa Švidraň.

	Marek reagoval hlasným povzdychnutím. Premýšľal, prečo ho vlastne volal. Namiesto reálneho prínosu do vyšetrovania ho len zdržiaval. „Tak ďaleko som sa nedostal, preto sa to pýtam vás. Denisa, tebe niečo prichádza na um?“

	Krajčírová len pokrčila plecami. „Ak je to pravda, môžem si to zaradiť do zoznamu vecí, ktoré predo mnou zatajovala.“

	Wolf striedavo hľadel na všetkých troch, no ani jeden viac svetla do prípadu nevniesol. „Tak o tom skúsime individuálne pouvažovať, čo vy na to?“ Keďže Wolf už nemal čo dodať, prítomní sa postupne dvíhali. Marek ich pozoroval. Keď boli skoro všetci preč, zastavil Petru pri odchode.

	„Myslíš, že je to hlúposť?“

	„Že Nina niečo mala na Husára?“ Psychologička bola ešte trochu nahnevaná, na okamih preto zaváhala. „Nie, musím uznať, že to znie logicky. Veľa by to vysvetľovalo.“

	„Pomôžeš mi to dokázať?“

	„Ako?“

	„Hrala si niekedy poker?“ Wolf si všimol jej vyjavený pohľad. „Že sa pýtam. Ale o blafovaní si už hádam počula.“

	„Viem aj, čo je pokerová tvár, ak smeruješ k tomu,“ domyslela si Petra.

	„Chcem ísť za Husárom s tým, že sa budem tváriť, že mám full house, aj keď v ruke držím sotva jeden pár.“

	„V tejto kartárskej analógii sa už trochu strácam.“

	„Jednoducho prídeme za ním, povieme mu, že vieme, že s Ninou nikdy nespal a že sa mu vyhrážala, a uvidíme, ako zareaguje,“ vyjadril sa Marek presnejšie.

	„A to si myslíš, že sa ti tam prizná?“ pochybovala o jeho pláne Petra.

	„To nie, ale aspoň budeme vedieť, či sme na horúcej stope. Preto chcem, aby si šla so mnou. Vieš iste rozpoznať, ako vyzerá človek, ktorému začína prihárať.“

	„Ak máš na mysli symptómy stresu, diskomfortu a nervozity, tak tie ti viem aj opísať. Ale rada sa pozriem na demonštráciu v praxi.“

	Wolf krútil hlavou. „Teraz mätieš ty mňa s touto čudnou pseudointelektuálskou analógiou.“

	Siváková bola malý kúsok od toho, aby sa urazila. Nemala rada, keď ju niekto nazval intelektuálkou a myslel to ako urážku. „Iba som chcela povedať, že idem s tebou,“ vysvetlila mu Siváková.

	„Už ti naše výjazdy do terénu zrejme chýbali.“

	Petra sa len zasmiala.


28. mája 2016 

	 

	Nina sa po dlhšom čase zastavila u Jeleňa. V posledných týždňoch sa mu vyhýbala, brala od neho oveľa menej zákaziek a často sa vyhovárala, že nemá čas alebo sa necíti dobre. Nemohla to však odkladať večne, najmä nie teraz, keď sa definitívne rozhodla skončiť s eskortom. Prišla, aby mu priniesla jeho finančný podiel a oznámila mu svoje rozhodnutie.

	„Ty ešte žiješ?“ poznamenal Jeleň sarkasticky, keď ju videl.

	Hodila mu na stôl plnú obálku. „Toto sú posledné peniaze, čo odo mňa vidíš.“

	Zasmial sa. „Myslíš si, že to zvládneš sólo? Ešte si sa nepoučila?“

	„Končím,“ oznámila mu krátko.

	„Čože?“ Jeleň bol zjavne v šoku. „Čo si to povedala? Sadni si!“

	Nina nemala chuť vysvetľovať mu dôvody, pre ktoré sa takto rozhodla. Najradšej by sa otočila na päte, rýchlo sa vyparila a nikdy viac ho v živote nevidela. No už vedela, že by to bola chyba. „Nesnaž sa ma prehovárať.“

	Mal chuť vytiahnuť na ňu vyhrážky. „Čo vymýšľaš hlúposti? Zarábaš dobre, máš sa ako v bavlnke. To ten tvoj frajer?“ Nina na neho prekvapene pozrela, o Marekovi pred ním predsa mlčala. „Ešte sa čuduješ? O svojich dievčatách viem všetko. On ťa k tomu núti?“

	Nina pokrútila hlavou. „Stále o tom ani netuší.“

	„Tak potom?“ nechápal Jeleň. „Čo ti to prešlo hlavou? Choď domov, vyspi sa, daj si pauzu. Uvidíš, zmeníš názor. Ja ťa poznám, ešte ti to bude chýbať.“

	„Nebude.“

	„Tak povieš mi už konečne, čo sa to s tebou porobilo?“

	Nina na okamih uhla pohľadom, no potom sa mu zahľadela priamo do očí. „Som tehotná.“

	Nemusela nič viac dodať, nechal ju bez ďalších protestov v pokoji odísť.


13. júla 2016 

	 

	Riaditeľ televízie sedel v priestrannej kancelárii a rozoberal s členmi marketingového oddelenia strategickú víziu na prezentáciu projektov nadchádzajúcej televíznej sezóny, keď za ním dobehla asistentka. „Zasa je tu polícia,“ šepkala mu do ucha.

	„Môžeš hovoriť nahlas,“ vyzval ju. „Čo chcú?“ Asistentka sa hneď narovnala. „Nepýtala som sa. Ale prišli za vami.“

	„To mi je jasné,“ vyvrátil Husár zreničky. „Tak im povedz, že na nich nemám čas. Nech prídu inokedy, mám nabitý program.“

	Marek vošiel cez poodchýlené dvere. „Radšej si ten čas spravte.“

	„Zasa sa mi budete vyhrážať?“ čertil sa riaditeľ.

	„Myslím, že tentoraz máme niečo lepšie, hádam sa nemusíme vyhrážať,“ povedal Wolf, pričom posledné slovo zdôraznil a zároveň žmurkol.

	Husárovi sa rozšírili nozdry. „Neviem, čo také skvelé máte, ale aspoň päť minút to počká. Toto musíme bezodkladne dokončiť.“

	„Päť minút áno,“ prikývol Marek. „Ale viac nie.“

	„Ivka, zlatíčko, sprav, prosím ťa, zatiaľ tuto pánu policajtovi kávičku, dobre?“ zavolal riaditeľ na asistentku.

	Wolf vyšiel z kancelárie a spokojne pozrel na Sivákovú. Ako čakali, celý čas kontroloval hodiny. Neprešli ani dve minúty, keď sa otvorili dvere a marketingové oddelenie vychádzalo od riaditeľa, hneď pozval neohlásenú návštevu ďalej. Marek to považoval za dobré znamenie.

	„Čo také zaujímavé ste objavili?“ spýtal sa Husár.

	„Podarilo sa nám zistiť, prečo ste sa naposledy tak vykrúcali. Niežeby sa každý chlap chválil, že si objednáva eskort. Vy ste to popreli z iného dôvodu,“ začal Wolf obšírnejšie a dúfal, že už tým vyvolá požadovanú reakciu.

	„Poprel som to, lebo to nebola pravda. Ja som s Ninou nikdy nespal, a ak mi tu budete tvrdiť niečo iné, je to lož!“ zastrájal sa riaditeľ.

	„Nebojte sa, nebudeme. Vieme, že hovoríte pravdu. Dôležitejšie však je, prečo je to tak. Mám na mysli, že nejde o nedostatok záujmu z vašej strany. Skôr ste nemali na výber. Nina s vami nemala sex a ešte od vás za to brala aj peniaze. Lebo vás celý čas vydierala.“

	Siváková si všimla, že sa Husárovi rozšírili zreničky. S odpoveďou si dal načas. „A čím takým ma vydierala? Máte dôkazy?“

	Wolf sa opatrne snažil voliť správne slová. „Pracujeme na tom. Prišli sme vás varovať. Toto je vaša šanca sa priznať. Počuli ste už termín poľahčujúce okolnosti?“

	Riaditeľ si ho premeriaval. Odhalil, že len blafuje? „Nemám sa k čomu priznávať.“

	„Dobre si to rozmyslite,“ skúšal ešte Marek.

	„S čím sa mám akože priznať? Že som ju zabil? Nespravil som to, mám vám to vyhláskovať?“

	Wolf rázne vstal z fialového gauča. „Nehovorte mi potom, že som vám nedal férovú šancu. Poďme.“

	Siváková na neho prekvapene hľadela. Predpokladala, že má na Husára pripravených viac otázok. Chvíľu sa spamätávala, potom Mareka nasledovala. Blížil sa k dverám opatrnými krokmi. Bola to súčasť jeho hry. Stále blafoval, no buď bol Husár lepší pokerový hráč, alebo dávno odhalil jeho úmysel.

	Nezastavil ho, ani keď už stál vo dverách. Vtom sa obzrel. „Ešte sa uvidíme, sľubujem.“

	„Tak to nám nevyšlo,“ konštatoval Marek, keď vyšli z budovy televízie.

	„Ak si ho chcel prichytiť pri klamstve, to sa podarilo,“ oznámila mu Petra.

	„Áno?“ potešil sa. „Si si istá, že klamal?“

	„Keď si mu povedal, že sa mu Nina vyhrážala, rozšírili sa mu zreničky. To je ukážkový znak strachu. Okrem toho vyčkával s odpoveďami. Chcel pôsobiť suverénne, no stálo ho to veľa námahy.“

	„Takže sa dal na moju hru,“ uvedomil si Marek, keď nastupovali do auta. „A zjavne v nej je lepší. Naletel som mu. Ešteže som ťa vzal so sebou.“

	Siváková sa spokojne usmiala. „Myslíš to vážne?“

	Wolf neznášal, keď sa Petra vo všetkom utvrdzovala na dvakrát. „Chceš to na kolkovom papieri? Je to výborná správa, máme ho takmer v hrsti.“

	„Ako to? Vieme, že klamal, ale nemáme mu to ako dokázať a nevieme ani, v čom vlastne nehovoril pravdu.“

	„To už je tá vyšetrovateľská časť. Ak ho vydierala, musela mať nejaký dôkaz – fotky, video, niečo také. Takže to bude niekde fyzicky na svete.“

	Petra stále nechápala. „Ale ako to nájdeme?“

	Marek naštartoval auto. „Vieme, kde máme s hľadaním začať, a to nám zatiaľ stačí.“

	 

	Dorazili do Nininho bytu v presklenej výškovej budove pri Dunaji. Marek mal pocit, že toto miesto navštívil viackrát po smrti majiteľky ako za jej života.

	„Vážne si myslíš, že tu niečo nájdeme?“ spýtala sa Petra, ktorá vykukla spoza neho, keď vchádzali cez priestrannú chodbu dovnútra. „Bol tu predsa celý vyšetrovací tím.“

	„Oni nevedeli, kde hľadať,“ tvrdil Wolf.

	Siváková sa stále tvárila skepticky. „Nebol si tu vtedy aj ty?“

	„Ja som neviedol obhliadku,“ vyhováral sa.

	Petra vkročila do priestoru, rozhliadla sa po veľkej obývačke, oddelenej od kuchyne širokým barovým pultom.

	„Čo môže stáť tento byt?“

	„To neviem, ale ja oň rozhodne nemám záujem.“

	„Lukratívna lokalita, krásny výhľad,“ básnila Siváková, zatiaľ čo si prezrela aj ďalšie dve izby a kúpeľňu. „Lacný nebude.“

	„Na mňa je to privysoko.“

	„Zabudla som, že preferuješ prízemie.“ Petra prešla do kuchyne, kde kontrolovala výbavu spotrebičov. „Už vieš, kto tu bude bývať po nej?“

	„Denisa spomínala, že sa sem možno prisťahuje Ninina sestra. Ale neviem, či si na byt nebrala vysokú hypotéku,“ odvetil jej Wolf. Pomyslel na to, či si ho z bočného zárobku Nina mohla dovoliť aj v hotovosti. Obrátil sa mu žalúdok.

	Zatiaľ čo kolegyňa obdivovala luxusný byt, on sa rozhliadal okolo seba a premýšľal, kde by tu ukryl tajomstvá tak, aby ich neobjavil ani vyšetrovateľský tím počas kompletnej obhliadky. Otvoril hneď vstavanú skriňu v predizbe a rad-radom vykladal zvrchu krabice od topánok. Obrátil sa na Petru. „Mohla by si mi pomôcť?“

	Vykukla z kúpeľne. „Čo mám robiť?“

	„Pozri do každej krabice. Hľadáme obsah, ktorý by tam nemal byť. Napríklad fotky. Ale aj niečo malé ako pamäťová karta alebo USB kľúč.“

	Prezreli celú skriňu, no nemali úspech ani medzi krabicami od topánok, ani v zavesených kabátoch a kostýmoch. Presunuli sa do obývačky a rozdelili si ju na sektory. Siváková si vybrala skromnú knižnicu, Wolf skontroloval sedačku a nábytkovú zostavu, nad ktorou bol do steny zabudovaný televízor. Nasledovala kuchyňa, kde sa on sústredil na horné skrinky a ona dostala tie dolné.

	„Vylúčili sme menej pravdepodobné miesta,“ konštatoval Marek, keď ani tam nič nenašli. „Je čas pozrieť sa do Nininej spálne.“

	„Prečo sme nezačali tam, keď si nečakal, že tu niečo nájdeme?“ nechápala Petra.

	„Netvrdil som, že tu nič nebude. Ak ide o nejaké chúlostivé materiály, budeme radi, ak tu nájdeme nejakú stopu, čo k nim povedie.“

	Siváková len krútila hlavou, ale radšej nič nepovedala. Nasledovala ho do spálne, ktorá sčasti vyzerala ako televízna maskérňa. Oproti posteli sa vynímal nočný stolík so vstavaným zrkadlom, ktoré lemovali žiarivky. Petra neodolala pokušeniu a šla ich zapnúť. „Zaujímavý doplnok.“

	Marek sa medzitým zohol a nazeral pod posteľ. Vtom sa ozval šramot, niekto sa pokúšal dostať dovnútra. Okamžite vyskočil na rovné nohy. Naznačil kolegyni, aby ani nemukla a čakala radšej tam.

	Šiel skontrolovať situáciu. Keď vošiel do obývačky, ocitol sa zoči-voči chlapovi, ktorý sa dostal do Nininho bytu bez kľúča, dokonca otvoril bezpečnostné dvere. Obaja muži okamžite tasili zbrane.

	„Nebuď frajer a polož to,“ prikázal Wolfovi jeho protivník, nižší blondiak s odstávajúcimi ušami.

	„Na tvojom mieste by som spravil to isté,“ kontroval mu Marek. „Kapitán Wolf, kriminálna polícia.“

	„Ako mám vedieť, že neodrbávaš?“ neveril mu.

	Marek ľavou rukou nahmatal vo vrecku nohavíc služobný preukaz a ukázal mu ho. „Čo teraz?“

	Muž mu naznačil, že sa vzdáva, potom opatrne položil pištoľ na podlahu a už keď sa narovnával, držal ruky nad hlavou.

	Príkazy už dával Wolf. „K zemi!“

	„To nie je nutné,“ tvrdil muž.

	„Nedovolený vstup do cudzieho bytu? Ja si myslím, že je.“ Až keď mu nasadil putá, pokračoval s otázkami. „Ja som sa predstavil, si na rade.“ Muž mlčal, a tak mu vytiahol zo zadného vrecka peňaženku, v ktorej našiel občiansky preukaz aj vizitky. „Roman Fazekaš, súkromné očko?“ čítal z nich. „No tak poďme na stanicu, tam preberieme, čo si tu chcel stvárať.“

	Vtedy zo spálne opatrne nazrela Petra, stále radšej nevychádzala.

	„Nemôžeme sa nejako rozumne dohodnúť?“ skúšal súkromný detektív.

	„Nebodaj by si chcel odtiaľto odkráčať, akoby sa nič nestalo?“ domnieval sa Wolf.

	„Dám vám meno klienta,“ sľúbil Fazekaš. Marek ho zatlačil na gauč. „Počúvam.“

	„Dávid Husár, ten riaditeľ televízie.“

	Wolf si sadol na taburetku oproti nemu. „Vieme, kto to je, prečo ťa sem poslal?“

	„Po nejaké video,“ odvetil súkromný detektív.

	„Čo je na ňom?“

	„Ja neviem.“

	Wolf zvraštil čelo. „Za toto chceš odtiaľto odísť len tak?“

	„Naozaj neviem, čo na ňom je. Niečo, s čím ho tá baba vydierala. Viac mi nepovedal, prisahám.“

	„Nevadí. Aj tak by som ťa nemohol pustiť.“

	„Čo? To si robíš…“ rozčuľoval sa Fazekaš.

	Marek mu priložil ruku na ústa, potom vstal a vybral telefón. Pozrel na schovávajúcu sa Petru. „Môžeš vyjsť,“ uistil ju a vzápätí zavolal kolegovi. „Emil? Prosím ťa, vybehni do televízie po Husára a vezmi ho k nám na stanicu. Povedz mu, že ho tam už bude čakať detektív, ktorého si najal.“


16. októbra 2015 

	 

	Dávid Husár využil všetky možné aj nemožné prostriedky, aby s Ninou Hanákovou skoncoval. Bola to obyčajná rosnička a on riaditeľ televízie, a predsa si s ňou nevedel dať rady. Odkedy sa jej podarilo natočiť kompromitujúce video s ním v hlavnej úlohe, bol voči nej doslova bezmocný. Už predtým ju chcel vyhodiť, keď o ňom rozniesla klebetu, že sa pokúšal s ňou vyspať a ona ho odmietla, no vtedy si uvedomil, že by tým iba podporil reči šíriace sa medzi jeho zamestnancami. Namiesto toho čakal na akúkoľvek zámienku, aby ju mohol pripraviť o miesto. Ona mu ju nedala. Dokonca využila príležitosť, aby ho ešte väčšmi dostala pod kontrolu. Vtedy sa rozhodol, že na to musí ísť opačne.

	Nina najprv netušila, čo je vo veci, keď sa jej ozvali z konkurenčnej televízie a pozvali ju na kamerové skúšky. Spočiatku z toho mala zmiešané pocity, no nedokázala skryť nadšenie, o ktoré sa musela podeliť s kamarátkou Denisou. Tá jej poradila, aby bola opatrná: „Nevieš, čo sa za tým skrýva. Keď sa tu dozvedia, že si tam bola, budeš mať problémy. Pokiaľ nemáš nič isté, ideš do rizika.“

	Nina zvažovala ďalší krok. Rozhodla sa počúvnuť Denisinu radu. Zavolala naspäť, aby odmietla. Ozvali sa hneď na druhý deň a presviedčali ju, že to miesto má isté aj bez kamerových skúšok. Keď sa však spýtala, o akú reláciu ide, žena na druhej strane začala splietať niečo o kombinácii zábavných formátov. Z jej neistoty vycítila, že niečo nie je v poriadku. Povedala len, že si to rozmyslí. Keď ju ďalšie dni doslova zasypali telefonátmi a správami, pochopila, odkiaľ ponuka naozaj prišla.

	Nahnevaná napochodovala do kancelárie riaditeľa a vyhlásila: „Dostala som ponuku od konkurencie.“

	Husár sa tváril, že o ničom nevie. „To mi hovoríš len tak? Čo chceš počuť? Že ti dám viac peňazí? Lepšie miesto? Pre mňa za mňa, len si bež.“

	„Prišla som ti len oznámiť, že som to odmietla. Som verná televízii, ktorá mi dala šancu.“

	„To je… vynikajúce.“ Riaditeľ zjavne znervóznel. Keď sa mu Nina otočila chrbtom, zastavil ju. „Nechceš si to rozmyslieť? Takéto príležitosti nechodia každý deň. Vlastnú reláciu tu u nás tak ľahko nedostaneš.“

	Víťazoslávne sa k nemu obrátila. „Ja som nespomínala, že ide o vlastnú reláciu.“

	„Určite nie? Možno som si to domyslel. Asi by ti neponúkali nejakú nižšiu pozíciu. Mám pravdu?“

	„Ty si si myslel, že sa ma takto zbavíš?“ domyslela si Nina. „To si sa riadne sekol.“

	„Neviem, o čom hovoríš.“

	„Prestaň už s tou hrou. Z tejto televízie nikdy neodídem, lebo ma tu čaká sľubná kariéra.“

	„Čo odo mňa chceš?“ zľakol sa riaditeľ. „Vlastnú šou?

	Ako to bude vyzerať? Chceš, aby si všetci mysleli, že si so mnou naozaj spala?“

	Vtedy v Nine skrsol nápad. Rozhodla sa, že z Husára spraví klienta. „Budem dostávať pravidelné platby. Dvakrát do mesiaca. Ale objednať si ma musíš cez môjho manažéra.“ Už aj mu podsúvala Jeleňovu vizitku.

	„To je čo za nezmysel?“ nechápal riaditeľ.

	„To je poistka. Aby si si nemyslel, že so mnou môžeš ešte niekedy vybabrať,“ vyhlásila a potom pokračovala v kladení podmienok. Samozrejme, bola medzi nimi aj vlastná relácia do konca budúceho roka. Kým skončila, Husár prepotil košeľu, ktorú mal na sebe. Pochopil, že nemá na výber. Buď splní do bodky všetko, čo mu nadiktovala, alebo je nahratý.


13. júla 2016 

	 

	Akokoľvek sa Dávid Husár chcel vyhnúť tomu, aby skončil na policajnom riaditeľstve, napokon mu to predsa len bolo asi súdené. Prišiel si poňho vyšetrovateľ, ktorý sa ho snažil vypočuť predtým. Aby ho tentoraz presvedčil na spoluprácu, priniesol so sebou pre istotu aj zatykač. Husár nemal na výber, zavolal právnikovi a dal sa odviesť.

	Čakal vo vypočúvacej miestnosti. Znervóznel. Domnieval sa, že teraz príde tá chvíľa, ktorej sa celý život obával. Bol schopný urobiť všetko, len aby jeho tajomstvo zostalo v bezpečí, a predsa to nestačilo?

	Dovnútra najprv vbehol jeho právnik. Štyridsiatnik s výraznými kútmi, ktoré nahlodávali jeho kučeravé vlasy, a s pokrkvanými rukávmi košele trčiacimi zo saka sa zjavne ponáhľal. „Dávid, čo to stváraš? Prečo si ma nezavolal skôr? Vraj odmietaš spolupracovať a najal si si nejakého chlapa, aby sa vlámal do bytu mŕtvej moderátorky?“

	„Som nahratý, však?“ spýtal sa riaditeľ, utierajúc si pot z čela.

	Právnik si sadol a vyložil kufrík na stôl. „Nepovedali mi to priamo, ale podľa všetkého ťa podozrievajú z jej vraždy…“

	„Oni sa zbláznili, ja som to neurobil,“ tvrdil Husár.

	„Máš alibi?“

	Riaditeľ pokrútil hlavou.

	„Tak potom si v sračkách,“ konštatoval právnik. „Majú motív, vraj sa ti vyhrážala s nejakými kompromitujúcimi materiálmi.“

	„Našli ich?“ chcel Husár okamžite vedieť.

	„Nemám šajn.“

	„Tak to choď zistiť!“

	„To teraz nie je podstatné,“ odmietol právnik. „Vážne nemáš alibi?“

	„Už som to riešil, nie, nemám,“ presviedčal ho. „A tie materiály sú podstatné. Malo by to byť video. Skontroluj to, prosím.“

	„Čo na tom videu niekoho vraždíš?“

	„Nie, ale…“

	„Tak ma počúvaj,“ skočil mu právnik do reči. „Najlepšie, čo teraz môžeš spraviť, je nevypovedať. Nemajú dosť dôkazov, pustia ťa von, kým nenájdu niečo lepšie. A hádam nenájdu.“

	Husár sa stále dožadoval nejakého videa a jeho právny zástupca nerozumel, prečo je pre neho podstatnejšie ako obvinenie z vraždy. Vtedy dovnútra vkročili traja členovia vyšetrovateľského tímu: Wolf, Siváková a Švidraň.

	„Tak konečne sme vás sem dostali,“ potešil sa Marek, keď videl Husára. „Ale nám to trvalo, čo poviete?“

	Riaditeľ mlčky pozrel na právnika, ten prehovoril za neho. „Môj klient by rád využil právo nevypovedať.“

	„My by sme s ním predsa len chceli prejsť niekoľko otázok,“ trval na vypočúvaní Švidraň.

	„Ja som ju nezabil, nie som vrah, kedy to už konečne pochopíte?“ vybuchol Husár.

	„Upokojte sa,“ tíšil ho Wolf. „Prečo ste si potom najali súkromného detektíva, ktorého ste poslali do Nininho bytu?“

	„Chcel som niečo naspäť.“

	„Čo také?“ spýtal sa Švidraň. Odpoveď nedostal.

	Marek nadviazal na kolegu. „Takže je pravda, že vás Nina vydierala?

	„Na to ste už prišli, nie?“ vyštekol Husár.

	Právnik do neho štuchol. „Na niečom sme sa dohodli, nemusíš reagovať.“

	„Čo na vás mala?“ snažil sa z neho dostať Wolf. Riaditeľ len pokrútil hlavou. „To nie je podstatné.“

	Švidraň výhražne zabodol ukazovák do stola. „Čo je podstatné, tu určujeme my.“

	„Nemení to nič na tom, že som ju nezabil.“

	„Práveže mení,“ vyhlásil Marek. „Muselo to byť niečo veľké, keď ste jej ochotne platili finančné pálky, ako keby ste využívali jej služby. Niečo dosť veľké, aby ste sa jej zbavili pri prvej príležitosti, ktorá sa naskytla.“

	„Páni,“ zdvíhal sa právnik. „Asi sa zhodneme, že to nemá zmysel. Zavolajte nás, keď budete mať dôkazy.“

	„Počkať, kto vám povedal, že môžete ísť?“ zastavil ho Švidraň.

	„Máte na môjho klienta ešte nejaké otázky?“

	Wolf vstal tiež. „V tomto smere sme skončili.“

	„Tak potom ideme,“ vyhlásil právnik.

	„Vy možno,“ uznal Švidraň. „Ale pán Husár tu s nami pobudne v cele policajného zaistenia. Chvíľu si počká, keď už nechce spolupracovať.“

	Televízny riaditeľ rozhorčene protestoval. „To je načo dobré?“

	„Pokúsia sa zozbierať ešte chýbajúce dôkazy,“ vysvetlil mu jeho právnik.

	„Presne tak,“ pritakal Marek. „A usúdili sme, že vám radšej nedáme priestor na možný útek.“

	 

	„Čo na neho mala, že to nechce prezradiť?“ nechápal Švidraň.

	„Možno by ho to dostalo do väčších problémov so zákonom,“ dedukovala Petra.

	Zavreli sa do Wolfovej kancelárie, Marek sa postavil k oknu a premýšľal, zatiaľ čo ostatní si sadli. „Čo teraz?“ spýtal sa ich.

	„Ten sa neprizná, ani keď zistíte, s čím ho vydierala,“ konštatoval Švidraň.

	Zamračene na neho pozrel. Pripomenul si, ako sa na začiatku angažoval. Teraz hovoril, akoby sa ho vyšetrovanie ani netýkalo. „Petra, vinný alebo nevinný?“

	Psychologička sa zamračila. Dal jej príležitosť, mohla mu ukázať prínos, no v tomto prípade sama nemala jednoznačný názor. „Ťažko povedať. Jeho činy napovedajú o vine, ale spôsob, ako sa obraňuje, vypovedá o veľkej hanbe.“

	„Takže nevieš,“ zhrnul si jej slová Wolf.

	„Mali by sme sa rozhliadnuť inde,“ navrhol Švidraň. Marek sa obrátil od okna a podišiel k stolu. „Budeš konkrétnejší?“

	Emil mlčal.

	Wolf, ktorý bol zvyknutý, že väčšinou pracoval výhradne sám, tentoraz by ocenil niekoho, s kým by sa mohol naozaj poradiť. „Dobre, nechajme Husára vydusiť. Uvidíme, čo to s ním spraví. Emil, mohol by si za ním ešte medzitým skočiť a skúsiť z neho niečo vytiahnuť. Ja porozmýšľam, kde ešte by sme sa mohli porozhliadnuť.“

	Švidraň si vydýchol. Sľúbil, že sa pôjde s Husárom porozprávať, než odíde z práce, a hneď nato sa pratal z Wolfovej kancelárie.

	Petra zostala sedieť. „Vyzerá to, že sme zasa na začiatku.“

	Marek sa nešťastne zosunul do kresla. „Nemôže to byť začiatok, mám pocit, že sme blízko k rozuzleniu. Vylúčili sme podozrivých, zostáva Husár, no dobre, do úvahy teoreticky prichádza ten bohatý podnikateľ, ale na neho mi to nesedí. Husár má motív.“

	„Zamyslel si sa nad tým, čo som ti povedala včera?“ nadhodila Siváková. „Pozrel si sa do jej súkromia?“

	„V jej súkromí nebol iný muž okrem mňa. A hľadáme chlapa, ktorý bol ochotný po ňu vycestovať do Chorvátska.“

	„Nie teraz, pred tebou. Pozrel si sa na jej bývalých priateľov?“

	„Dlho s nikým nechodila.“

	Psychologička sa zhlboka nadýchla. „Možno si nebol jej prvý.“

	Marek na ňu pozrel so zdvihnutým obočím.

	„Chápeš, ako som to myslela.“

	„Ale neviem o nikom. Nezdôverila sa mi. Viem len toľko, že predo mnou dlho nebol nikto, koho by brala vážne.“

	„A čo ten chlap, ktorého spomínala Denisa? Jej prvá veľká láska?“ skúšala to Petra ďalej.

	Wolf sa k nej naklonil. „Myslíš, že s ním bola v kontakte?“

	„To je skôr otázka na jej kamarátku…“

	Marek pochopil. Vybehol z kancelárie a hľadal Denisu, zastihol ju tesne pred odchodom z práce. „Ten muž, o ktorom si hovorila dnes ráno, ktorý pripravil Ninu o panenstvo, spomínala ho niekedy?“

	Krajčírová práve kontrolovala telefón, zjavne sa niekam ponáhľala. „Nie, však som vravela, že mi klamala v tom, kto bol jej prvý.“

	„No dobre, tak iného chlapa. Nehovorila o nikom v zmysle, že sa ho nemôže zbaviť a je na nej stále zavesený aj po rokoch?“

	Denisa sa zamyslela. „Neviem. Nepočká to? Ponáhľam sa.“ Marek si ju obzrel. Až vtedy si všimol, že má na ušiach náušnice, ktoré do práce nenosila. „Kam ideš takáto nahodená?“

	„Nahodená?“ začudovala sa. „Takto chodím každý deň. Ale ak to chceš vedieť, idem za tvojím bývalým právnikom.“

	„Už ste si to s Martinom vysvetlili?“ zaujímala sa Petra. Wolf sa toho chytil. „Vy dvaja si máte niečo vysvetľovať?

	Čo sa tu deje?“

	„Nič, čo by ťa muselo trápiť,“ odbila ho Krajčírová a ponáhľala sa ďalej po chodbe ku schodom.

	Marek sa nevzdal, okamžite sa pozrel na Petru. „Čo sa deje s ňou a s Cingálkom?“

	„Zjavne nechce, aby si o tom vedel,“ pripomenula mu ona. „Nebodaj žiarliš?“

	Wolf sa zháčil. Radšej sa vrátil k dôležitejšej téme. „Čo spravíme my?“

	Siváková na seba ukázala prstom. „My? Akože my dvaja?“

	„Ja by som sa šiel pozrieť do Nininho bytu. Mám pocit, že sme nedokončili obhliadku.“

	„A musím ísť s tebou?“

	„Neber to ako príkaz, ale ocenil by som spoločnosť,“ požiadal ju Wolf.


28. mája 2016 

	 

	Nina mala za sebou niekoľko náročných dní. Musela zrušiť stretnutie s klientom a nedostavila sa ani do práce. Jedno ráno sa prebrala s bolesťami a utekala rovno do kúpeľne. Celé tri dni trávila, skrúcajúc sa v posteli alebo s hlavou nad záchodovou misou. Myslela si, že je to nejaká žalúdočná viróza, no okrem nevoľnosti nemala iné príznaky a tie jej stále neprechádzali. Nemohla v sebe udržať poriadne jedlo a mala problém aj s pitným režimom. Všetko jej odrazu zapáchalo, ešte aj pri vode z vodovodu mala pocit, že má nejakú zvláštnu pachuť. Vtedy jej to došlo. Skontrolovala kalendár a potvrdila nastupujúce obavy. Minulý týždeň mala dostať menštruáciu.

	Prepadla ju jediná otázka: môže byť tehotná? Užíva predsa antikoncepciu, tá by mala byť stopercentne účinná, alebo nie? Okamžite zháňala odpovede na internete, kde sa dopracovala k zoznamu prípadov, v ktorých antikoncepcia môže zlyhať. Postupne ich jeden za druhým vylučovala, ale ani po preštudovaní zoznamu nebola o nič múdrejšia.

	Narýchlo si obliekla tepláky a vybehla do najbližšej lekárne. Keď si pýtala tehotenský test, magistra farmácie si ju premeriavala od hlavy po päty a v duchu dúfala aj za ňu, že toto zúfalé stvorenie, čo stojí pred ňou, nenosí pod srdcom nový život.

	Zobrala nie jeden, ale hneď päť rôznych testov a ponáhľala sa späť domov. Vbehla rovno do kúpeľne, rozbaľovala jeden test za druhým. Nechcela sa spoliehať na jediný výsledok, či už pozitívny, alebo negatívny. Keď ich použila všetkých päť, položila ich vedľa seba na práčku a čakala, čo jej prezradia. Obavy v jej hlave sa kopili. Kto je otcom? Musel to byť Marek. Jedine on prichádzal do úvahy, inú možnosť si nechcela ani pripustiť. Čo spraví, ak je naozaj tehotná? Čo by robila? Musí ísť predsa na potrat. Nemá inú možnosť. Na dieťa nie je pripravená. Bola by zlá matka. Vtedy si predstavila Mareka. On by bol dobrým otcom. Zrazu premýšľala nad tým, ako by zareagoval, keby mu oznámila, že je tehotná. Aj to si vedela predstaviť celkom presne. Nezutekal by, postavil by sa k tomu čelom. On by to nepovažoval za problém. On by tomu rovno hovoril ich dieťa.

	Nina sa spamätala a uvedomila si, že hľadí na výsledky.

	Všetkých päť tehotenských testov jej rečou symbolov, čiarok a farieb hovorilo, že si môže vydýchnuť. Aj tak spravila, aspoň na okamih, než jej prišlo zasa zle. Keď sa naposledy vyvracala, konečne ju prešli bolesti brucha. Viróza bola zázračne preč.

	Pozrela sa na seba v zrkadle a potom skontrolovala hodinky. Ak má stihnúť večerné vysielanie, musí sa dať čo najskôr dokopy. Predtým sa však ešte prešla do spálne, kde sa zvalila opäť na posteľ a rozplakala sa. Sama nerozumela, aký dôvod majú tie slzy, čo jej stekali po tvári. Vedela len, že keď s tým skončí, bude vyzerať ešte horšie. Nechcela byť predsa matkou, tak prečo plače? Zasa pomyslela na Mareka a uvedomila si, že o neho nechce prísť. Prečo ho potom od seba toľko odstrkovala? Dávala mu tisíc dôvodov, aby od nej ušiel. On zostal. Zaslúži si, aby im dala ešte jednu šancu. Tentoraz reálnu.


13. júla 2016 

	 

	„Bola to chyba, nemala som to robiť, prepáč,“ vyhlásila jedným dychom Denisa, keď pred policajným riaditeľstvom nastúpila do Martinovho auta.

	Právnik na ňu pobavene hľadel. „Kvôli tomu si sa chcela stretnúť?“

	Odrazu sa cítila trápne. „Máš pravdu, som úplná hlupaňa. Pobozkala som ja teba, ty si nič nespravil. Neviem, prečo som si niečo nahovárala. Možno tie telefonáty…“

	„Volal som ti, lebo som chcel vedieť, či si v poriadku. Veď si odo mňa v ten deň ušla.“

	Denisa sa už prepadala od hanby. Naozaj situáciu natoľko prehnala? „Ešte raz prepáč, už sa to nezopakuje.“ Otvorila dvere auta.

	Martin ju zastavil. „Ale čo ak ja chcem, aby sa to zopakovalo.“

	Prekvapene na neho pozrela, tentoraz ju pobozkal on. Síce proti vlastnému presvedčeniu, no predsa sa po dvoch dlhých sekundách odtiahla. „Máš ženu.“

	„Nikdy som o tom nehovoril,“ začal Cingálek váhavo.

	„Ale nie sme šťastní. Sme spolu len kvôli deťom. Stále mi vyčíta, že som ju pripravil o najlepšie roky kariéry, ktoré nikdy nedobehla.“

	„Nemáš už skoro dospelé deti?“ zapochybovala Denisa.

	„Ešte študujú, jeden na vysokej a druhý na strednej. Rozpadol by sa im svet, keby otec odišiel od mamy, ale máme to v pláne.“

	Krajčírová mu hľadela hlboko do očí. Vždy sa jej páčila tá iskra, ktorú v nich mal. Alebo to bolo len nedávno, čo si ju všimla? Nebolo to v tej chvíli o nič podstatnejšie ako to, že Martina doma čakala žena. Pobozkala ho zas a znova. Váhavo a opatrne, až si ho k sebe pritiahla bližšie pomocou kravaty.

	„Môžeme ísť k tebe?“ spýtal sa Cingálek.

	„Mám doma spolubývajúcu, nechcem si vodiť… chlapa,“ zaváhala.

	„Myslíš ženatého?“ domyslel si. „Nevadí, môžeme ísť ku mne do kancelárie, je to vlastne plnohodnotný byt.“ Naštartoval a v priebehu desaťminútovej cesty sa presunuli zo Starého do Nového Mesta. Zaparkovali pred nízkou, len trojposchodovou budovou. Denisa ešte v aute prekonávala rozpaky. Keď dorazili do bytu, Martin ich úspešne odohnal ďalšími bozkami.

	„U mňa v práci si prvýkrát, však?“ Cingálek si uvoľňoval kravatu a rozopínal gombíky na košeli. „Tak toto je moja kancelária. Tu mám všetky spisy, to je môj stôl.“

	Denisa zhadzovala z nôh topánky. „Kde sedí tvoja asistentka?“

	„Nemám asistentku. Telefón viem dvíhať sám a robím dobrú kávu.“ Podišiel k nej a jedným ťahom jej vyzliekol šaty. „Ale ak by si mala záujem ty, pozícia je voľná.“

	„Hej? A kde by som pracovala?“ Rozhliadla sa okolo seba: jeden stôl so stoličkou, veľká knižnica s právnickými knihami a kabinet plný spisov. Viac by sa do miestnosti ani nezmestilo. „Tebe na kolenách?“

	„Neblázni, to je strašne neprofesionálne. Ale pod stolom mám ešte dosť miesta, odtiaľ by sa ti dobre úradovalo.“

	Siahla mu do nohavíc, pohľad mu pritom upierala do očí. Túžila po ňom čoraz viac. Neodradili ju ani hlúpe poznámky. Menej príťažlivý chlap by si pri nej podobné reči nemohol dovoliť. „Oveľa lepšie sa mi pracuje z postele.“

	„V tom prípade ťa poteším.“ Cingálek ju chytil za ruku a odviedol ju vedľa do spálne, odkiaľ viedli ďalšie dvere do kúpeľne.

	„Toto tu máš načo?“

	„Pre každý prípad. Niekedy robím aj do noci a nechcem potom pobudiť…“

	Denisa si domyslela. Už bolo neskoro obrátiť sa. Chytil ju a hodil do postele. Zaklonila hlavu a na okamih si zaželala, aby jej boli odpustené hriechy, ktoré ešte len spácha. Vtedy jej stiahol nohavičky a zaboril tvár medzi stehná. Rukami sa na oboch stranách chytila periny. Po niekoľkých minútach Martin vstal. Počula zvuk zipsu na jeho nohaviciach. Vrátil sa k nej. Šiel pomaly zdola, presúval sa nahor nežnými bozkami, ktorými skúmal celé jej telo, až kým zasa neboli tvárou v tvár.

	Po sexe Martin hľadal mobil.

	„Čo robíš?“ chcela vedieť Denisa.

	„Musím napísať domov, že budem dlho robiť.“ Všimol si jej sklamanie. „Je to len formalita. A radšej by som strávil noc s tebou ako tam.“

	„Idem sa napiť,“ vyhlásila Krajčírová, ktorá sa na okamih nechcela zaoberať tým, do čoho práve spadla.

	„Za kanceláriou je malá kuchynka, v chladničke mám pollitrovky minerálky,“ navigoval ju Martin.

	Denisa pohľadala na zemi nohavičky, ani sa na neho nepozrela a vykĺzla zo spálne. Dávala si načas. V hlave jej bežala séria výčitiek a pochybností z vlastného úsudku. Oľutovala, čo sa práve stalo. Či už Martinovi manželstvo fungovalo, alebo nie, bol to stále ženatý muž.

	Vrátila sa do spálne, aby mu oznámila svoje rozhodnutie. Čakal ju tam nahý a s rukami a nohami roztiahnutými ako morská hviezdica. „Máš chuť na druhé kolo?“

	„Myslela som, že muži v tvojom veku môžu mať sex raz do týždňa,“ zasmiala sa Krajčírová.

	„Koľko mám podľa teba rokov?“ urazil sa Martin.

	Bola v pokušení. Vyhýbala sa pohľadu do jeho rozkroku, no keď jej tam oči zablúdili, všimla si tetovanie. Martinov driek z jednej strany lemoval čínsky drak. Vtedy jej to došlo. Muž s tetovaním draka. Ninin prvý. Takmer sa jej zatočila hlava. „Som ešte vyčerpaná z tvojho prvého výkonu,“ vyhovorila sa vzápätí. „Môžeme chvíľu len tak ležať?“

	„Samozrejme.“ Cingálek jej uvoľnil miesto na posteli a naznačil, aby sa uložila k nemu. Keď si ľahla, objal ju.

	Denisu striaslo. Oľutovala, že s ním spala, jeho rodina v tom už nezohrávala žiadnu úlohu. „Nevedela som, že máš tetovanie,“ povedala len tak mimochodom.

	„Čo? Aj na to sa ti zdám pristarý?“

	„Nie preto,“ pokrútila hlavou. „Len ma to zaujalo. Prečo si si vybral práve draka?“

	„To je vlastne celkom zaujímavý príbeh,“ začal Martin.

	„Kedysi som si myslel, že som v znamení čínskeho horoskopu drak a bol som na to strašne hrdý. Potom som sa dozvedel, že čínsky rok sa začína o mesiac neskôr a ja nie som drak, ale zajac. Čo ma poriadne sklamalo. Ale potom som si povedal, že nemusíme byť len tým, čím sa narodíme. Môžeme sa stať tým, kým chceme byť. Preto som si vytetoval draka, aby som si to každý deň pripomínal.“

	Denisa ležala pod jeho ramenom. Objímal ju jednou rukou, aby si ju držal bližšie pri sebe. Keď ho počúvala, mala pocit, akoby ju škrtil. Ležala s mužom, o ktorom čítala na Nininom blogu. S mužom, ktorý ju už zo samotných riadkov tak fascinoval. Ale nikdy by neuhádla, že ide o Cingálka.

	Právnik ju ešte chvíľu zabával historkami, ktoré nepočúvala. Napokon sa spýtal: „Čo to druhé kolo?“

	„Som celkom unavená,“ tvrdila mu. Mala sucho v ústach a jazyk sa jej lepil na podnebie. Ledva rozprávala. „Ak sa nenahneváš, zaspala by som.“

	Pobozkal ju do vlasov. „Len som sa ponúkal. Aby som ti dokázal, že nie som taký starý chlap.“


15. júna 2016 

	 

	Ubehli dva týždne, odkedy Nina skoncovala s eskortom. Hlavu mala stále plnú zmiešaných pocitov. Medzitým sa raz vážnejšie pohádala s Marekom a dostala dve súkromné správy od bývalých klientov. Ozval sa jej aj Jeleň, ktorý jej zaželal veľa šťastia. Pripomenul jej, že u neho má stále dvere otvorené a čaká len na to, kedy dostane rozum a pôjde na potrat. To, že tehotenstvo bol len falošný poplach, si už radšej nechala pre seba. Viacerí jej vyčítali rozhodnutie. Iba jednému z nich to chcela vysvetliť osobne. Stretli sa v hoteli tak ako kedysi, no tentoraz bez sprostredkovateľa a bez výmeny peňazí za služby. Chcela mu povedať z očí do očí, prečo sa s ním už nemôže stretávať. Dúfala, že to tak lepšie zvládne. Bola presvedčená, že on si to zaslúži.

	Ladislav Vavro však už na stretnutie prišiel podráždený.

	Z očí mu sršal skrytý hnev, aký v nich Nina ešte nikdy nevidela.

	Domyslela si, čo je vo veci. „Už vieš…“

	Zvraštil vysoké čelo, prvé vrásky vytvorili hlboké brázdy.

	„Povedal mi to tvoj manažér, ako ho voláš.“

	„Chcela som, aby si sa to dozvedel odo mňa.“

	Vavro bol aj napriek romantickej náture predovšetkým pragmatik. „Čo by to zmenilo?“ spýtal sa sucho.

	Chytila ho za ruku. „Pre mňa veľa.“

	Počula, že dýcha zhlboka. Akoby sa dlhými nádychmi snažil upokojiť. Naklonil sa k nej a pobozkal ju na ústa, no ona ho od seba rýchlo odstrčila. „Načo si ma sem volala?“

	Odrazu to aj Nine prišlo ľúto. Najradšej by ho objala a privinula sa k nemu. „Chcela som sa rozlúčiť.“

	„To je načo dobré?“ nechápal stále.

	Mlčala. Nechcela nič povedať, lebo cítila, že s prvým ďalším slovom vyroní slzu.

	„Zničila si ma, vieš o tom?“ Vavro schoval pod stehnom trasúcu sa ruku, no roztrasený hlas skryť nedokázal. „Už nikdy nebudem mať normálny vzťah s inou ženou.“

	Nina by ho najradšej vyviedla z omylu. Veď ona z neho spravila chlapa. Pred ňou by sa so žiadnou nedostal až do spálne. Čo si to nahovára? Zahryzla si do jazyka, neprišla mu ešte viac ubližovať. Aj keď to bude ťažké, túžila si uchovať aspoň kúsok z toho dobrého, čo bolo medzi nimi.

	„Zidealizoval som si ťa,“ pokračoval. „To bola najväčšia chyba. Nič viac nepovieš? Toľko si chcela? Že končíš?“

	Posledné, po čom Nina túžila práve v tej chvíli, bola hádka. Nech by povedala čokoľvek, dopracovali by sa práve tam. Napokon zo seba dostala len obyčajné: „Prepáč.“

	Vavro krútil hlavou. Sám nechápal, čo od toho stretnutia čakal. Zdvihol sa a bez slova odišiel. Nina zostala sedieť na posteli. Ticho, ktoré ju obklopovalo, naplnilo aj jej srdce a hlavu. Na okamih nemyslela na nič. Vyhla sa výčitkám aj spochybňovaniu. Oddávala sa prázdnu tak dlho, ako to bolo možné. Dokým ho zniesla. Napokon vstala, vybehla z izby a viac sa za sebou neobzerala.

	Zviezla sa na prízemie, odovzdala kľúč od hotelovej izby a zaprisahala sa, že si ho už nikdy viac nevyzdvihne. Pozrela na hodinky. Bolo už neskoro, zamierila do garáže v podzemí. Zaregistrovali ju senzory pohybu, svetlá neóniek sa rozblikali a tmavý priestor zaplnilo svetlo. Rozhliadla sa a premýšľala, kde zaparkovala. Vykročila k autu, šmátrajúc v kabelke medzitým hľadala kľúče. Vtedy sa jej zdalo, že je niekto za ňou. Zastala a obzrela sa. Nikoho nevidela, no po chrbte jej behali zimomriavky nepríjemnej predtuchy. Čo najrýchlejšie z neporiadku v kabelke vytiahla kľúče a auto odomkla na diaľku, keď k nemu dobiehala. Vtom ju niekto schmatol od chrbta a šmaril ju na kapotu. Udrela si hlavu o plech, zadunelo jej v ušiach. Keď sa spamätala, pocítila, že má obe ruky skrútené za chrbtom. Niekto ju surovo pritískal. Chcela vykríknuť, no on jej zakryl ústa. „Tu ti nikto nepomôže,“ šepol jej do ucha. Chrapčal naschvál, aby zmenil svoj skutočný hlas. Videla ho len kútikom oka. Na hlave mal masku vyrobenú z lyžiarskej čiapky s vystrihnutými dierami na oči, aj tak by ho asi nespoznala. Tlačil sa k nej, až cítila jeho rozkrok. Vzrušovalo ho, že ju má pod kontrolou? Vzrušovalo ho, že cíti jej rastúci strach?

	Nina sa bála. Aké s ňou má úmysly? Boleli ju vykrútené ruky a pritlačenými nohami nemohla pohnúť. Zomrie v podzemnom parkovisku? Alebo ju znásilní? „Prosím, pusti ma,“ žiadala ho. Napokon sa k nej len naklonil a šepol jej do ucha: „Na čo sa hráš? Navždy budeš len obyčajná kurva.“ Povolil zovretie a rozbehol sa. Než sa pozviechala, bol preč. S plačom zbierala veci, ktoré sa rozkotúľali na všetky strany, a rýchlo ich hádzala do kabelky. Potom sa zamkla v aute a roztrasenými rukami naštartovala.


13. júla 2016 

	 

	Vrátili sa k Nine do bytu. „Kde sme to skončili?“ rozhliadol sa okolo seba Wolf.

	Petra ukázala na spálňu. „Myslím, že tam. Začni bezo mňa, ja idem najprv na záchod.“

	„Myslíš, že tam niečo schovala? Zaujímavý nápad na skrýšu…“

	„Nie,“ vyviedla ho z omylu Siváková. „Ja idem naozaj na záchod.“

	Marek sa medzitým vrátil do Nininej spálne. Najprv skontroloval nočný stolík, za ktorý sa predtým posadila Petra. V jeho zásuvkách boli len šminky. Odsunul ho, ale ani za ním nič nenašiel. Zrak mu padol na posteľ. Zdvihol matrac, skontroloval prázdny priestor pod ním. Zdalo sa mu, že v určitom uhle niečo zbadal pod rebrami roštov. Zatriasol nimi, nedali sa zdvihnúť. Vrátil matrac na miesto, klesol na kolená a pozrel sa pod posteľ. Odtiaľ nič nevidel, no načiahol ruku a nahmatal telefón prilepený páskou. Skoro si vykrútil zápästie v snahe dostať ho odtiaľ.

	Siváková vošla do spálne a uvidela ho v komickej polohe s rukou strčenou pod posteľou a tvárou takmer dotýkajúcou sa podlahy. „Čo to stváraš?“

	Po minúte šmátrania vyliezol, postavil sa a víťazoslávne zdvihol do vzduchu telefón. Pozrel sa naň, uvedomil si, že je to starší model. Vtedy si spomenul, že ho už raz videl, keď bol u Niny na návšteve. Zazvonil a ona ho pred ním schovala. Tvrdila, že sa jej pokazil mobil a musela siahnuť po starom telefóne. Už pochopil. Mala služobný telefón. Taký, ktorý používala len v rámci eskortu. Preto sa tak zľakla, keď si ho vtedy všimol. Petra videla jeho pohľad a pochopila. Chytila ho za ruku, on sa rýchlo tváril, že je všetko v poriadku.

	Presunuli sa do obývačky, sadli si na gauč. Wolf zapol telefón, no k jeho obsahu sa nedostal. „Aký mohla mať kód?“ Skúsil rok narodenia, prvý pokus zlyhal. Skúsil deň a mesiac, ani to nevyšlo. „Mám posledný pokus.“

	„Nemôžeme to zaniesť k mobilnému operátorovi? Oni by si s tým mali vedieť dať rady,“ navrhla Petra.

	„Počkaj.“ Wolf to nevzdával. Bude to nejako súvisieť s jej tajomstvom. Tým si bol istý. Snažil sa spomenúť na akékoľvek čísla, ktoré sa s Ninou spájali. Vybavil si, ako raz rozoberali tetovania. Keby som si mala dať niečo vytetovať, bolo by to číslo diabla a rovno na čelo, vyhlásila vtedy. Marek sa domnieval, že preháňa. Až teraz mu tie slová dávali význam. Rozhodol sa to vyskúšať. Vyťukal 0666 a konečne odomkol telefón.

	„Ako si vedel?“ čudovala sa Siváková.

	„Raz niečo také spomínala,“ zahovoril Marek.

	Skontroloval galériu fotiek, nebolo ich tam veľa, no bolo medzi nimi aj jedno video. Pustil ho a konečne pochopil, čo mala Nina na Husára. Pristihla ho v kostymérni, mal na sebe ženské šaty, parochňu a bol namaľovaný. Na začiatku videa ho nakrúcala, ako tancuje v kostýme pred zrkadlom. Potom podišla až k nemu a spýtala sa, čo robí. Nahrala aj jeho reakciu. Zľakol sa, potom na ňu vybehol a kričal.

	„To je všetko? Kvôli tomuto tak riskoval?“ čudoval sa Marek.

	„Je to pochopiteľné. Muž na jeho mieste, keby sa niečo také dostalo von, by bol veľmi ponížený,“ vysvetľovala mu Petra.

	Wolf už listoval v zozname kontaktov. Väčšinu čísel si Nina v tomto telefóne uložila pod krstným menom a prvou iniciálkou priezviska. Ako posledné otvoril správy, kde našiel dlhú konverzáciu medzi ňou a niekým, koho mala uloženého len ako Maťo. Listoval dozadu, našiel medzi nimi aj fotografie, tento muž jej rád posielal zábery prirodzenia. Na fotografiách sa vynímalo aj tetovanie – malý čínsky drak. Marek si pri ňom spomenul na záznam blogu. Vtom začínal chápať. Fotografie sa striedali s horúcimi vyznaniami lásky, ale k tým sa musel prepracovať ďalej v histórii. Ich konverzácia sa ku koncu zmenila skôr na výčitky ako: ZABUDLA SI, CO SOM PRE TEBA SPRAVIL, TY NEVDACNA SUKA?

	Marek sa vrátil k poslednej správe od Maťa: AK S NIM POJDES DO CHORVATSKA, MY DVAJA SME SKONCILI.

	Nina mu odpísala len: TY SI TO NEPOCHOPIL? S TEBOU SOM SKONCILA DAVNO. VYPINAM TENTO TELEFON, UZ SA NEOZYVAJ.

	„Kto to môže byť?“ hľadela do telefónu cez Marekovo plece prekvapená Petra.

	Wolf sústredene prezeral správy. Keď našiel súvis medzi konverzáciami od dvoch rôznych kontaktov, došlo mu to.

	„Martin Cingálek.“

	„Čože? Oni spolu niečo mali?“

	„Zjavne áno,“ prikývol. Vybavil si fotky, cez ktoré rýchlo preletel. „On bol jej prvý.“

	Siváková vzala Wolfovi telefón a prešla správy z konverzácie medzi Ninou a Martinom. „Preboha, on je ten chlap! Bol by tam pre ňu, keby ho potrebovala. Dobehol by kamkoľvek. To je on.“

	„Myslíš, že ju zabil?“

	„Denisa!“ uvedomila si Petra v tej chvíli.

	„Ona je s ním? Čo je medzi nimi?“ pýtal sa Wolf nervózne.

	„Pobozkali sa… ja neviem. Šla sa s ním porozprávať, ale ktovie… skús jej zavolať!“

	Marek vytočil Denisino číslo. „Neberie.“

	„Čo ak je ešte s ním?“ bála sa Siváková.

	„Musíme to zistiť,“ rozhodol Wolf a rýchlo spolu vyrazili z Nininho bytu.

	 

	Zaspávali v objatí. Teda Martin zaspával a Denisa bdela. V hlave si dávala dokopy kúsky skladačky. Letmé dotyky, ktoré mu Nina venovala, keď boli spolu vonku. Nenápadné narážky, ktoré mal on na ňu. Tá vysoká faktúra za hotel v Splite. Malé podozrenie, ktoré zahnala tak rýchlo, ako v nej skrslo.

	Keď sa ozvalo jemné chrápanie, Denisa sa opatrne vymanila z Martinovho objatia a vytratila sa zo spálne. Kráčala po špičkách, nehlučne za sebou zavrela dvere. V kancelárii zažala svetlo a rozhliadla sa okolo seba. Natiahla na seba šaty. Začala prehľadávať skrine s jeho administratívnymi záznamami. Prípady zoradené po rokoch aj abecedne, zmluvy a iné dokumenty. Napokon natrafila na šanón s nápisom NÁKLADY. Vytiahla ho a začala v ňom listovať. Našla nielen faktúru za hotel, ale aj ďalšie účty z pobytu v Splite s rôznymi dátumami. Pohľadala kabelku a v nej telefón. Všimla si neprijaté hovory od Mareka, musí sa mu čo najskôr ozvať. Otvorila najprv kalendár, aby si to potvrdila: Martin tam bol skôr, ako do Chorvátska vyrazili spolu.

	S roztrasenou rukou zapla na telefóne fotoaparát, urobila ním niekoľko dôkazových fotografií a obratom ich odosielala v správe Wolfovi. Vtedy sa otvorili dvere a zo spálne vyšiel rozospatý Martin. „Čo tu robíš?“ Denisa si ani nemusela vymýšľať výhovorku, rýchlo pochopil, čo drží v rukách.

	„Kde si to našla… a prečo?“

	„Čo si robil v Splite týždeň predtým, ako sme šli pomôcť Marekovi?“ opýtala sa ho priamo.

	Mlčal.

	„Ty si ju špehoval?“ domyslela si bez odpovede. „Ty si bol jej milenec, pripravil si ju o panenstvo. Ty si bol jej… prvá láska.“

	„Že prvá láska,“ utrúsil Cingálek pohŕdavo. „Zahrávala sa so mnou, omotala si ma okolo prsta. Ponúkol som jej, že kvôli nej opustím ženu aj deti, a vieš, čo mi na to povedala? Že aj tak nie je pripravená na vzťah. Musel som sa pozerať na to, čo stvára s tými ostatnými chlapmi. Ale nikto mi neprekážal tak ako Wolf. Ten sa zrazu zjavil v jej živote a už bola pripravená na všetko. Aj napriek tomu som sa za ňou trepal, keď volala celá zúfalá. Bola to nevďačná kurva.“

	„Ty si ju… zabil,“ vyriekla Denisa nahlas to, čo jej už bolo chvíľu jasné.

	„Nemal som na výber,“ vyhováral sa Martin. „Tak ako teraz.“

	„Nie,“ pokrútila Krajčírová hlavou a rozbehla sa ku vchodu do bytu. Lomcovala kľučkou. „Kedy si zamkol?“ Búchala na dvere.

	Martin ju zdrapil za vlasy a stiahol ju na zem. Udrela si hlavu, z rúk jej vypadol telefón. Cingálek ho zdvihol a pozeral na vypnutý displej. „Nestihla si sa nikomu ozvať, však nie?“

	„Pomoc je na ceste,“ tvrdila mu.

	Uškrnul sa. „Toľko času nemáš.“ Kopol ju do brucha a zatiaľ čo sa skrúcala na podlahe, hľadal v miestnosti predmet, ktorým by mohol ukončiť jej život a jemu nebude chýbať. Na stole zbadal ťažidlo na papier. Schmatol ho a zatiaľ čo sa Denisa zbierala zo zeme, z celej sily sa po nej zahnal.


4. júla 2016 

	 

	Martin Cingálek sedel v aute na parkovisku v chorvátskom prístave. Vtedy sa otvorili dvere na mieste spolujazdca a nastúpila Nina. „Ďakujem, že si po mňa prišiel, si môj záchranca.“

	„Ahoj,“ naklonil sa k nej. „Záchranca nedostane ani pusu?“

	Pobozkala ho na líce.

	„Teraz môžeme vyraziť,“ vyhlásil spokojne.

	„Nechceš si pred cestou oddýchnuť?“ navrhla Nina.

	„Však si už šiel celú noc, musíš byť vyčerpaný. Zložíme sa niekde v meste v hoteli a vyrazíme, až keď sa vyspíš.“

	„Ja som v pohode,“ tvrdil Cingálek a naštartoval.

	„Vlastne,“ zastavila ho. „Chcela som ešte hovoriť s Marekom, než pôjdem.“

	„Načo?“ nechápal Martin.

	„Vysvetliť si, čo sa stalo. Nechcem o neho prísť, je to dobrý chlap. Takého už druhýkrát nestretnem.“

	Tresol do volantu. „Do riti a nie je dobrý chlap ten, čo sa zdvihne neskoro večer a vyrazí za tebou cez pol Európy?“

	„Martin, ty si ženatý,“ pripomenula mu Nina.

	„Tak ju nechám kvôli tebe.“

	Zasmiala sa. „Irónia osudu je, že presne to som od teba kedysi chcela. Ale to som bola mladá a hlúpa. Tie časy sú už dávno preč, tak to konečne pochop.“

	„Myslíš, že som sa sem trepal len ako nejaký kamarát?“

	„Presne v to som dúfala.“

	„To akože nič nedostanem na revanš?“ rozčuľoval sa Martin.

	„Zaplatím ti benzín,“ sľúbila mu Nina. „Alebo chceš, aby som ťa vyfajčila tu v aute?“

	„Netvár sa, že by ti to bolo proti vôli. Však ty nie si žiadna svätica.“

	„Pred troma týždňami som s tým skončila.“

	„S čím akože?“ nechápal Cingálek.

	„S eskortom,“ objasnila mu Nina.

	Martin sa nervózne hral s volantom. V hlave si vybavil scénu, ktorej sa stal svedkom len pred niekoľkými hodinami: Nina a nejaký neznámy chlap si to rozdávali na zadnom sedadle auta len kúsok od neho. „Koho klameš? Si štetka a štetkou aj zostaneš!“

	„Ak ma budeš urážať, vystúpim a pôjdem aj peši, mne je to jedno,“ vyhlásila Nina chladným hlasom.

	Cingálek sa zdanlivo upokojil. „Prepáč, nemyslel som to tak. Kam teda ideme?“

	Pozrela na hodinky. Ešte bolo skoro na rozhovor s Wolfom, ale keď šlo o dôležité veci, na čase predsa nezáležalo.

	„Vezmi ma za Marekom, prosím.“

	Nespokojne sa nadýchol. „Vieš ma tam naviesť?“

	Vyrazili z prístavu a Nina sa márne snažila rozpamätať na trasu k apartmánu, v ktorom posledné dni bývali. „Poznám adresu. Bude jednoduchšie, keď to hodím do navigácie.“ Zadala prvé písmená a vyskočil jej celý názov ulice aj s číslom domu. Skontrolovala preto aj históriu a v nej našla trasy v Splite, ktoré boli niekoľko dní staré. „Kedy si prišiel do Chorvátska?“

	„Však dnes,“ tvrdil, než si všimol, čo Nina robí. Vtedy sa vyľakal.

	„Prečo sú tu potom adresy v meste, ktoré si zadával včera aj predvčerom?“

	„Asi je to pokazené,“ pokračoval Martin v klamstve.

	„Ty si ma špehoval?“

	„Všetko ti vysvetlím.“

	„Zastav!“ prikázala mu.

	Martin však ešte viac šliapol na plyn.

	„Zastav!“ jačala Nina.

	„Nikam nepôjdeš, kým ma nevypočuješ, chápeš?“ kričal už aj on.

	„Dobre, dobre,“ snažila sa upokojiť. „Tak aspoň spomaľ, veď nás zabiješ.“

	Martin ju poslúchol. Keď rýchlosť klesla pod maximálny povolený limit v meste, pozrel sa na ňu najúprimnejšie, ako v tej chvíli vedel. Stále to bol pohľad plný šialenstva. „Ja ťa milujem, chápeš to? Aj napriek všetkému, čo si spravila.“

	Nina sa od neho odvrátila. Využila situáciu, otvorila dvere a za jazdy vyskočila z auta. Skotúľala sa z cesty, tvár si chránila rukami.

	Cingálek v panike okamžite zabrzdil a vybehol za ňou.

	„Pre boha živého, čo si to spravila?“

	Snažil sa jej pomôcť, no ona ho rázne odmietla. „Nechaj ma, nechaj ma, choď preč!“ kričala v panike.

	Rozbehla sa k ceste, hľadela na všetky strany a dúfala, že niekto pôjde okolo, no o tomto čase boli široko-ďaleko sami. Nezastavovala a bežala ďalej.

	Martin sa ju snažil dohnať, no ona bola rýchlejšia. Už ignorovala jeho ospravedlnenia, len sa za ním vydesene obzerala. Nastúpil do auta, nepremýšľal nad tým, dupol na plyn. Skôr ako si stihol uvedomiť, čo robí, vrazil do Niny v plnej rýchlosti. Nestihla sa mu uhnúť. Možno ani neverila, že by to spravil. Auto jej podrazilo nohy, skončila pod jeho kolesami. Počul zvuk praskajúcich kostí a jej zúfalý výkrik. Okamžite zabrzdil, no už bolo neskoro.

	Vyľakaný Martin vyskočil z auta a bežal jej na pomoc.

	Ležala na zemi, ruky mala natiahnuté pred sebou, asfalt pod ňou nasiakol od krvi. Mala poranenú hlavu a neprirodzene vykrútená noha naznačovala, že jej zlámal niekoľko kostí. Otočil ju na bok a zbadal špicatý hrot stehennej kosti prerážajúcej mäso a kožu.

	Bol to strašný pohľad. Martin spanikáril. Nevedel, čo má robiť. On ju zabil. Je vrah.

	Vtom Nina vydala ston. „Po-moc.“ Pokúsila sa otvoriť oči, zrak jej zahmlievala krv. Chcela sa pohnúť, no nevládala. Len vystrela chvejúce sa prsty zovreté v kŕči.

	Cingálek sa stále triasol. Nina je nažive. Ešte ju môže zachrániť. Zdvihol ju zo zeme, opatrne, ako len vedel, a položil ju na zadné sedadlá. Pozoroval ju v spätnom zrkadle, sám dýchal plytko, stále zmätkoval. Ležala tam skrútená s neprítomným pohľadom, viečka jej oťaželi, upadala do bezvedomia. Uvedomil si, že sa z toho nedostane. Prinajlepšom skončí na vozíčku, v najhoršom prípade podľahne vnútorným zraneniam. Existuje pre neho ešte cesta von? V hlave mu bežali minimálne sadzby za neúmyselné zabitie. Uhral by to vôbec na neúmyselné zabitie? Napadla mu šialená myšlienka, že tela sa predsa môže zbaviť. Bude si to možno vyčítať do konca života, ale s vinou sa predsa dá fungovať, pokiaľ zostane na slobode.

	Nina cítila všadeprítomnú bolesť. Každý nádych ju pichal. Uvedomila si, že má zlomené rebro. Bála sa o život a možno chcela aj kričať v panike, nedokázala však hovoriť. Chvíľami strácala vedomie.

	Vtedy si ešte myslela, že má nádej, že ju Martin berie do nemocnice. Mýlila sa. Zastal pri útesoch neďaleko za mestom. Prehodil si ju cez plece, už s ňou nenarábal opatrne. Keď s ňou kráčal k útesom, pochopila jeho úmysel. Z posledných síl zabojovala o život. Driapala ho ako šelma, kopala na všetky strany, aspoň si to myslela. V skutočnosti sa nedokázala takmer pohnúť. Vzápätí sa jej zbavil, zhodil ju dolu a sledoval, ako padá. Jej výkrik zanikol vo chvíli, keď narazila na ostré skaly.

	Ešte hodnú chvíľu na ňu hľadel zhora. Jasne videl, že si rozbila hlavu. To pri takejto výške musel už byť jej koniec. Mal chuť kričať. Mal chuť ujsť čo najrýchlejšie čo najďalej. Bránil mu v tom pretrvávajúci strach. Uvedomil si, že sa podozrenia tak ľahko nezbavil. Čo sa stane, keď ju nájdu? Nehrozí, že z vraždy obvinia práve jeho? Musel od seba odvrátiť akúkoľvek pozornosť, najlepšie tak, že polícii dá ideálneho páchateľa ako na podnose.

	Opatrne zliezol zo skál, aby sa vrátil po bezvládnu mŕtvolu. S ťažkosťami sa s ňou vracal hore, a keď sa mu podarilo konečne ju hodiť na zadné sedadlo, bol to len začiatok jeho plánu.


13. júla 2016 

	 

	Ako prvé si Wolf zohnal Cingálkovo domáce číslo. Zdvihla mu to právnikova manželka, ktorá mu oznámila, že jej muž je ešte v práci. Poďakoval sa a zložil. Vtedy mu prišla správa, Krajčírová poslala niekoľko fotografií, na ktorých bola faktúra za hotel a účty zo Splitu. Nechápal v tej chvíli, čo mu tým chce povedať, a tak jej skúsil znova zavolať. Stále nedvíhala. Znamená to niečo zlé? Horúčkovito rozmýšľal, kde môže právnik s Denisou byť, keď si spomenul na záznam z Nininho blogu. Za prvým milencom chodila často do kancelárie. Opäť chytil telefón a volal Cingálkovej žene.

	„Môžete mi dať adresu, na ktorej váš muž pracuje?“

	Keď zasa zložil, pozrel na Petru. „Ideme!“

	Nastúpili do auta a hnali sa do cieľa. Siváková si po dlhom čase pripomenula, ako to vyzerá, keď sa Wolf ponáhľa za volantom. Trvalo im to necelých osem minút a vystúpili pred malým, len trojposchodovým panelákom v Novom Meste v uličkách neďaleko nákupného centra. Všimli si, že na prvom poschodí sa niečo deje.

	Marek zvýšil tempo, dostal sa do vchodu a vybehol po schodoch, nechávajúc Petru za sebou. Na poschodí našiel dvere Cingálkovej kancelárie. Zabúchal na ne. Neváhal a chystal sa ich vyraziť. No vtom sa otvorili a takmer preletel dovnútra. Stála v nich Denisa, ruky mala zakrvavené a aj na šatách zbadal fľaky. Hodila sa mu okolo krku, srdce jej búšilo ako splašené. „Myslím, že som ho zabila.“

	Wolf ju pohládzal po vlasoch, aby ju utíšil. „Už je dobre, nemala si na výber.“ Pomaly ju od seba odtisol, vtedy ich dobehla aj Siváková. „Čo sa tu stalo?“ nazerala do bytu vydesene.

	Denisa sa vrhla aj na ňu. „Myslela som, že je po mne. On zabil Ninu. Cestoval za vami do Chorvátska, bol tam celý čas a sledoval ju.“

	Wolf vošiel do bytu, aby si obzrel Cingálka. Ležal na dlážke, mal rozbitú hlavu a z rany mu stále kvapkala na podlahu krv. Vedľa neho ležala zbraň, ktorou sa Denisa bránila: veľké ťažidlo na papier. Vyšetrovateľ podišiel bližšie k bezvládnemu telu a priložil mu ruku na krk. „Má pulz, je nažive.“

	Martin sa preberal k vedomiu, pomaly sa začal hýbať.

	„Zostaň ležať,“ varoval ho Marek. „Lebo ti polámem ešte nejaké kosti, aby s tebou v nemocnici naozaj mali robotu.“


14. júla 2016 

	 

	Karol Lupták mal za sebou náročnú noc. Hoci sa Dávid Husár dostal z cely policajného zaistenia na slobodu ešte v ten večer, ako sa v nej ocitol, narobil okolo toho poriadny humbug. Žiadal si od neho vysvetlenie, a aj keď ho dostal, odchádzal s vyhrážkami.

	Karol v tej chvíli tušil, že ho čakajú problémy. Než večer odišiel, dohliadal na uzatvorenie prípadu Nininej vraždy. Wolf mu oznámil, že jej vrah skončil v nemocnici s ľahkými zraneniami, a kým sa z nich zotaví, pridelili mu dvadsaťštyrihodinovú stráž. Chcel sa ho spýtať, či sa nemohli vyhnúť zadržaniu riaditeľa televízie, no sám uznal, že to je zbytočná otázka.

	Nezostávalo mu nič iné, než čakať na následky. V noci veľa nespal, aj po príchode domov vybavoval telefonáty. Ozval sa mu dokonca samotný minister vnútra. Husár skutočne nezostal len pri vyhrážkach. Využil vplyv, aby kriminálnemu oddeleniu poriadne zavaril. Karol sa spočiatku nevedel brániť, až potom si uvedomil, že ak sa má postaviť za tím, musí sa zachovať ako chlap. Urobil, čo bolo nevyhnutné. Prevzal zodpovednosť a rozhodnutie nechal na nadriadených.

	Ráno sedel v kancelárii, do ktorej sa vracal každý deň už niekoľko mesiacov, no stále ju nevedel tak celkom prijať za svoju. Chystal sa na záverečnú poradu k vyšetrovaniu vraždy Niny Hanákovej a očakával telefonát. Keď sa ozvalo zvonenie, Lupták ešte viac znervóznel. Ak to vôbec bolo možné.

	„Volá šéf policajného zboru,“ oznámila mu jeho asistentka cez interkom.

	„Prepoj ho, prosím ťa,“ požiadal ju Karol.

	Vtedy do kancelárie vtrhla Petra. Videla, že telefonuje, a tak sa chcela vytratiť, no Karol jej naznačil, aby počkala. Pomaly prikročila k jeho stolu. Zachytila len občasné „aha“ alebo „chápem“ z Luptákovej strany. Pozorovala ho a všimla si, že je nesvoj. Chcela zistiť, s kým volá. Sadla si a načúvala, no hlas ozývajúci sa z druhej strany nerozpoznala.

	„Kto to bol?“ spýtala sa okamžite, keď zložil.

	Karol sa otočil na stoličke Sivákovej chrbtom, pohľad uprel do okna. Z najvyššieho poschodia budovy mal výhľad na rušnú bratislavskú ulicu pod nimi. Cez otvorené okno počul električku, ktorá práve vydávala varovný signál chodcom na priechode. „Náš najvyšší,“ povedal po chvíli ticha.

	„Stalo sa niečo?“

	„Už nie som riaditeľ oddelenia.“

	„Ako to?“ nechápala Siváková. Vstala a obišla ho, aby na neho videla.

	Karol sa jej stále nemohol pozrieť do očí, sklopil zrak.

	„Husár sa sťažoval na neľudské zaobchádzanie. Volal mu osobne. Obul sa do toho, že Wolf vyšetroval prípad smrti bývalej priateľky.“

	Petra sa zľakla. „Čo Marek? Aj jeho odvolajú?“

	„On je z toho vonku,“ ubezpečil ju Lupták.

	Siváková ho prinútila, aby sa na ňu pozrel. Venoval jej utrápený výraz. „Nenecháme to len tak. Povieme mu o tom. Pôjdeme za ministrom vnútra, vysvetlíme mu situáciu. Keď bude treba, postaví sa za teba celé oddelenie, uvidíš,“ presviedčala ho.

	„Netreba,“ odmietol Karol.

	„To sa tak ľahko vzdáš?“

	„Ja to ani nechcem. Je to takto lepšie. Nebolo to pre mňa. Nebol som v tom dobrý. Malo to tak byť.“ Lupták zo seba sypal formulky, ktorými chcel ubezpečiť nielen ju, ale predovšetkým seba samého, že všetko je alebo aspoň bude v poriadku.

	Petra na neho hľadela a bola nešťastná aj zaňho. Chcela ho utešiť, ale nenachádzala správne slová. Radšej sa stiahla.

	„Ako myslíš, nechám ťa.“ Vstala a vybrala sa k dverám.

	„Počkaj,“ zastavil ju Karol. „Prečo si prišla?“

	„Chcela som ti povedať, že už na teba všetci čakajú v zasadačke. Odkážem im, že máš niečo dôležité. Chceš, aby sme počkali? Alebo radšej začneme bez teba?“

	„Hlúposť,“ odmietol. Nepatril k mužom, ktorí by stavali na hrdosti, no v tej chvíli mu prehnaná ľútosť ešte viac uberala z pošliapanej sebaúcty. Bol presvedčený o tom, že sa musí zachovať ako chlap. „Idem s tebou.“ Petra ho objala, no on ju od seba odtisol. „Vieš čo? Daj mi minútku.“

	Prikývla. „Počkám ťa na chodbe.“

	Lupták zostal sám. Rozhliadol sa po kancelárii, ktorú si nikdy neprisvojil. „Je to tak lepšie,“ zopakoval si nahlas. Už druhýkrát v kariére mal možnosť hodiť Wolfa pod vlak, no nedokázal to spraviť. Tentoraz od neho minister žiadal, aby Mareka vyhodil zo zboru. Namiesto neho dobrovoľne ponúkol svoju funkciu. Pozícia riaditeľa oddelenia mu aj tak priniesla len samé problémy. Na okamih mu dokonca padol kameň zo srdca. Pomyslel však na to, že všetky jeho starosti sa tým nekončia. Posledné týždne bol vyhostený z manželskej spálne, spával v obývačke na gauči. Dokáže to ešte napraviť so Silviou? Osobný život musel dať ešte na čas bokom, čakal ho tím kriminálnej polície Bratislavského kraja, ktorý stále viedol.


Epilóg 

	 

	Wolf stál pred vstupnou bránou nového cintorína v Spišskej Novej Vsi. V rukách držal veniec a čakal na Denisu, ktorá zabehla do kvetinárstva otvoreného hneď vedľa. Spolu cestovali z Bratislavy na Ninin pohreb. Patril k mužom, ktorí sa nehrnú do stretnutia s potenciálnymi svokrovcami. Už vonkoncom si zoznámenie s jej rodičmi nepredstavoval takto, no chcel prísť na poslednú rozlúčku s ňou. Keď sa však ocitol pred cintorínom a Krajčírová ho na chvíľu opustila, aby kúpila kvety, ktoré položí na hrob najlepšej kamarátky, mal chuť odtiaľ ujsť.

	Naprával si golier košele aj rukávy saka. Vo formálnom oblečení sa nikdy necítil komfortne. Vtedy ho niekto chytil za plece. Otočil sa a od ľaku takmer vykríkol. Stála tam v celej svojej kráse, živá a zdravá. Nina. Mala na sebe decentné čierne šaty a upierala na neho uplakané oči. Keď ho uvidela, usmiala sa na neho ako kedysi. Blúzni alebo sa mu to sníva? „Vy ste zrejme Marek,“ ozvala sa ostýchavo.

	Až v tej chvíli pochopil, že to nie je Nina, ale jej dvojča.

	„A vy ste zrejme Nela.“

	Sama nevedela prečo, no neubránila sa smiechu. Hoci sa so smrťou sestry zmierovala dlhšie, ráno pred jej pohrebom preplakala. Bola rada, že z nej aspoň na chvíľu opadlo napätie. „Čo ma prezradilo?“

	„Skôr čo prezradilo mňa?“ kontroval jej Wolf.

	„Nina o vás hovorila,“ odvetila. „A poslala nejaké fotky.“

	„Nevedel som, že o mne rozprávala.“

	„Keď sa nad tým zamyslím, boli ste prvý, ktorého spomenula.“

	Marek pomyslel na Ninino tajomstvo, ktoré sa im podarilo udržať. Dúfal, že jej rodina sa nikdy nedozvie, čomu sa popri televízii venovala. Náhle zvážnel. „Môžeme si potykať?“ navrhol jej odrazu. Súhlasila. Podali si ruky a naklonili sa k sebe, aby sa pobozkali na líce. On takmer namieril na ústa, no stihol sa spamätať, skôr než si to všimla. Ešte stále si musel pripomínať, že nehovorí s Ninou.

	Našťastie sa k nim pridala Denisa, ktorá sa zvítala s Nelou. Podala Wolfovi kyticu, aby ju mohla objať. „Tak rada ťa vidím. Ako to zvládaš?“

	„Už lepšie,“ tvrdila Nela.

	Krajčírová ukázala na Mareka. „Už ste sa zoznámili? Dávaj si naňho pozor, je to lámač sŕdc.“

	Nela sa zasa zasmiala. Už druhýkrát v deň sestrinho pohrebu. „Z toho, ako mu podľahla Nina, mi to bolo hneď jasné.“

	Wolf na kolegyňu pohoršene pozrel. „Trochu predčasne mi kazíš renomé. Vďaka za zlú reklamu.“

	Ninina sestra ho letmo chytila za rameno. „Som rada, že ste prišli, mama sa poteší.“

	Denisa sa obzerala. „Kde vlastne je?“

	„Parkuje auto spolu so strýkom,“ odvetila Nela. Čoskoro sa k nim pridali nielen oni dvaja, ale aj ďalší členovia rodiny. Wolf sa konečne zoznámil aj s Nininou mamou. Krátkovlasá blondína skrývala tvár pod veľkým klobúkom, zjavne mala za sebou niekoľko preplakaných nocí, no Wolf jej s potešením zložil kompliment. „Už viem, po kom bola Nina taká krásna.“

	Pani Hanákovej tým zalichotil. „Nepreháňajte. To ich otec bol krásavec. Však preto som si ho nevedela ustrážiť.“

	Jej brat, starší nezadaný samotár, si mlčky premeriaval Wolfa z úzadia. Potom ponúkol sestre rameno. „Mali by sme ísť do rozlúčkovej miestnosti, o chvíľu sa začne smútočný obrad.“

	Iba prikývla a chytila sa ho. Vykročili ako prví, ostatní kráčali za nimi. Wolf s Denisou sa zaradili na koniec radu. Nela, ktorá najprv šla spolu s mamou, sa k nim neskôr pridala. „V noci sa mi snívalo, že som ju videla v truhle. Bolo to, ako keby som tam ležala ja sama,“ prezradila im šeptom, keď sa ocitli pred Nininou rakvou. Jej telo bolo vnútri, no veko zostalo privreté. Želala si to tak jej mama. Chcela, aby si ju ľudia pamätali takú, aká bola za života.

	Začala hrať hudba, potom sa im prihovoril farár. Hovoril o bolesti, ktorú sprevádza odchod našich milovaných z tohto sveta. Pobádal prítomných, aby si zachovali spomienku na Ninu v srdci, a požiadal Boha, aby viedol jej ďalšie kroky. Ako ho počúvali, Denisa sa oprela o Mareka a on jej otvoril svoju náruč, aby ju mohol objať. Vzlykala schovaná pod jeho ramenom. Prekvapilo ho, že zostal pokojný. Vtom sa im stretli pohľady s Nelou a v tej chvíli sa definitívne rozlúčil s Ninou. Odpočívaj v pokoji.

